תקנות הפיקוח על יצוא ביטחוני (פטור מרישיון שיווק ביטחוני), תשס"ח-2008

בטחון – יצוא ביטחוני – רישיון ורישום

משפט פרטי וכלכלה – מסחר – יצוא – יצוא בטחוני

תוכן ענינים

|  |  |  |  |
| --- | --- | --- | --- |
| 1 | [Go](#Seif0) | פטור לסוגים של פעולות שיווק ביטחוני | סעיף 1 |

תקנות הפיקוח על יצוא ביטחוני (פטור מרישיון שיווק ביטחוני),   
תשס"ח-2008[[1]](#footnote-1)\*

בתוקף סמכותי לפי סעיפים 14(ב) ו-45 לחוק הפיקוח על יצוא ביטחוני, התשס"ז-2007 (להלן – החוק), בהתייעצות עם שר החוץ ובאישור ועדת החוץ והביטחון של הכנסת, אני מתקין תקנות אלה:

1. הרשות המוסמכת תהיה רשאית לפטור מבקש מהחובה לקבל רישיון שיווק ביטחוני בנוגע לפעולות המנויות להלן:

פטור לסוגים של פעולות שיווק ביטחוני

(1) הצגה, לרבות הדגמה, בתערוכה, של ציוד ביטחוני ושל מידע למטרות שיווק, בנוגע לציוד ביטחוני, ידע ביטחוני, או שירות ביטחוני אשר נקבע לגביהם על ידי הגורם המוסמך במשרד הביטחון כי הם בלתי מסווגים;

(2) פרסום באמצעות האינטרנט או אמצעי תקשורת המונים אחר, של מידע למטרות שיווק בנוגע לציוד ביטחוני, ידע ביטחוני, או שירות ביטחוני אשר נקבע לגביהם על ידי הגורם המוסמך במשרד הביטחון כי הם בלתי מסווגים;

(3) פעולת שיווק ביטחוני מול גורם במדינה המנויה ברשימת מדינות שנקבעה לצורך פסקה זו, המונחת לעיון מי שרשומים במרשם היצוא הביטחוני במשרדי הרשות המוסמכת, לשימוש סופי במדינה ממדינות אלה ובלבד שהמידע המועבר במסגרתה הוא בלתי מסווג ונוגע לציוד ביטחוני, ידע ביטחוני או שירות ביטחוני בלתי מסווגים, למעט בנוגע לציוד ביטחוני, ידע ביטחוני או שירות ביטחוני המנויים ברשימה שתובא לידיעת מי שרשומים במרשם היצוא הביטחוני; בפסקה זו, "בלתי מסווג" – לפי קביעה של הממונה על הביטחון במערכת הביטחון (מלמ"ב);

תק' תש"ע-2010

מיום 9.8.2010

**תק' תש"ע-2010**

[ק"ת תש"ע מס' 6918](http://www.nevo.co.il/Law_word/law06/tak-6918.pdf) מיום 9.8.2010 עמ' 1478

**החלפת פסקה 1(3)**

הנוסח הקודם:

~~(3) הצגת מידע למטרות שיווק אשר נקבע לגביו על ידי הגורם המוסמך במשרד הביטחון כי הוא בלתי מסווג, בנוגע לציוד ביטחוני, ידע ביטחוני או שירות ביטחוני, שנקבע לגביהם, על ידי הגורם המוסמך במשרד הביטחון, כי הם בלתי מסווגים, למדינות אשר יובאו לידיעת הרשומים במרשם על ידי הרשות המוסמכת, ולמעט בנוגע לציוד ביטחוני, ידע ביטחוני או שירות ביטחוני שלגביהם נמסרה הודעה לרשומים במרשם; לעניין סעיף זה, "הצגת מידע" – טרם שלב המענה לבקשה להצעה או ההשתתפות במכרז בנוגע לציוד ביטחוני, ידע ביטחוני או שירות ביטחוני כאמור, ולמעט הדגמה הכוללת ירי, הטסה או השטה;~~

(4) פעולת שיווק ביטחוני לקראת יצוא של ציוד ביטחוני אשר הוחזר לישראל לצורך מתן שירות ביטחוני, למעט שיפור או שינוי, ושלגביו ניתן בעבר רישיון שיווק ביטחוני ורישיון יצוא ביטחוני, לאותו משתמש סופי;

(5) פעולת שיווק ביטחוני לקראת יצוא של ציוד ביטחוני לצורך קבלת שירות ביטחוני מחוץ לישראל בעבור אותו ציוד ביטחוני, לאחריו יוחזר הציוד הביטחוני לישראל;

(6) פעולת שיווק ביטחוני לצורך העברת ידע ביטחוני, אשר נקבע לגביו על ידי הגורם המוסמך במשרד הביטחון כי הוא בלתי מסווג, והנדרש לייצור של ציוד ביטחוני מחוץ לישראל, במדינות אשר יובאו לידיעת הרשומים במרשם על ידי הרשות המוסמכת, והכל כאשר הציוד הביטחוני מיועד להיות מועבר לישראל בלבד;

(7) פעולת שיווק ביטחוני לקראת העברת מפרט טכני, הנדרש לצורך ייצור מחוץ לישראל, במדינות אשר יובאו לידיעת הרשומים במרשם על ידי הרשות המוסמכת, של רכיב בלתי מסווג אשר מיועד להיות מסופק לנותן המפרט הטכני בישראל בלבד;

(8) פעולת שיווק ביטחוני לקראת החזרת ידע ביטחוני אשר הועבר לישראל כדין, לגורם מחוץ לישראל אשר מסר את הידע הביטחוני כאמור;

(9) פעולה לקראת העברת ידע ביטחוני שאושר על ידי הגורם המוסמך במשרד הביטחון, טרם השתתפות בכנסים;

(10) פעולה לקראת העברת ידע ביטחוני כמשמעותו בפסקה (1) להגדרת ידע ביטחוני בסעיף 2 לחוק, אשר הוא מידע שהוא בנחלת הכלל ואשר החוק חל עליו.

י"ד בשבט התשס"ח (21 בינואר 2008) אהוד ברק

שר הביטחון

1. \* פורסמו [ק"ת תשס"ח מס' 6646](http://www.nevo.co.il/Law_word/law06/tak-6646.pdf) מיום 12.2.2008 עמ' 472.

   תוקנו [ק"ת תש"ע מס' 6918](http://www.nevo.co.il/Law_word/law06/tak-6918.pdf) מיום 9.8.2010 עמ' 1478 – תק' תש"ע-2010. [↑](#footnote-ref-1)