תקנות הפיקוח על מכונים פסיכומטריים (בקשה לאישור), תשע"א-2011

רשויות ומשפט מנהלי – חינוך – השכלה גבוהה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | בקשה לאישור או בקשה לחידוש אישור | [Go](#Seif2) | 2 |
| סעיף 3 | מועד הגשת בקשה לאישור ומועד | [Go](#Seif4) | 2 |
| סעיף 4 | הודעה על שינויים | [Go](#Seif3) | 3 |

תקנות הפיקוח על מכונים פסיכומטריים (בקשה לאישור), תשע"א-2011[[1]](#footnote-1)\*

בתוקף סמכותי לפי סעיפים 3 ו-10 לחוק הפיקוח על מכונים פסיכומטריים, התשס"ט-2008 (להלן – החוק), ובאישור ועדת החינוך התרבות והספורט של הכנסת, אני מתקין תקנות אלה:

1. בתקנות אלה –

הגדרות

"מהנדס" – מהנדס רשום כמשמעותו בסעיף 2 לחוק המהנדסים והאדריכלים, התשי"ח-1958 (להלן – חוק המהנדסים), או מהנדס רשוי כמשמעותו בסעיף 11(ד) לחוק המהנדסים;

"מנהל מכון פסיכומטרי" – מי שהבעלים של מכון פסיכומטרי מינה לנהל ולהפעיל את המכון הפסיכומטרי, ואם לא מונה מנהל כאמור – הבעלים;

"נותן האישור" – מי ששר החינוך הסמיכו לתת אישור לפי תקנות אלה[[2]](#footnote-2);

"פרסום לציבור" – פרסום בכל שפת לימוד הנלמדת במכון הפסיכומטרי, באתר האינטרנט של המכון הפסיכומטרי, ואם לא קיים אתר אינטרנט למכון הפסיכומטרי, בעיתון יומי נפוץ.

2. (א) המבקש אישור למכון פסיכומטרי יגיש בקשה בכתב לנותן האישור בשני עותקים; הבקשה תיחתם ביד בעל מכון פסיכומטרי, ואם היה הבעלים של המכון הפסיכומטרי תאגיד – בידי מורשי החתימה של התאגיד.

בקשה לאישור או בקשה לחידוש אישור

(ב) הבקשה תיערך לפי הנוסח שבתוספת הראשונה ותכלול, בין השאר, פרטים אלה:

(1) פרטים מזהים על מבקש האישור;

(2) פרטים מזהים על המכון הפסיכומטרי – שם מנהל המכון הפסיכומטרי ומען המכון הפסיכומטרי.

(ג) לכל עותק של הבקשה יצורפו המסמכים האלה:

(1) אם המבקש הוא תאגיד –

(א) לחברה – העתק מעודכן של תזכיר ותקנות ההתאגדות של החברה;

(ב) לאגודה או אגודה שיתופית – תקנות האגודה או האגודה השיתופית;

(ג) לשותפות – חוזה השותפות;

(ד) לתאגיד אחר – המסמכים שלפיהם הוקם התאגיד;

(2) פרטים על מי שבידו השליטה, כהגדרתה בחוק ניירות ערך, התשכ"ח-1968, על התאגיד ועל מי שמוסמך לחייבו;

(3) הצהרת מבקש האישור כי ביצע פרסום לציבור של תנאי ההתקשרות עמו, בהתאם לקבוע בסעיף 6 לחוק;

(4) העתק מהפרסום לציבור של תנאי ההתקשרות כאמור בסעיף 6 לחוק;

(5) אישור על גבי טופס מערך ביקורת בטיחות לפי התוספת השנייה לתקנות חתום ביד מהנדס או אישור בטיחות מבנה חינוך בר-תוקף אם המכון מתקיים במבנה של מוסד חינוך;

(6) הצהרת מבקש האישור שננקטו ויינקטו האמצעים הדרושים להבטיח את בטיחות באי המכון הפסיכומטרי, לרבות אמצעים למניעת מפגעי בטיחות ולטיפול בהם;

(7) התחייבות מבקשה אישור להודיע על כל שינוי בפרט מהפרטים שמסר בבקשה לאישור ובמסמכים המצורפים אליה בתוך 30 ימים.

3. (א) התקופה להגשת בקשה לאישור מכון פסיכומטרי, למכון שהיה לו אישור בתוקף בשנה החולפת יהיה שישה חודשים לכל היותר לפני מועד פקיעת האישור.

מועד הגשת בקשה לאישור ומועד החלטה בבקשה

(ב) התקופה להגשת בקשה לאישור מכון פסיכומטרי, שלא היה לו אישור בשנה החולפת, יהיה עד שישה חודשים לכל היותר לפני המועד שבו המכון בפסיכומטרי מבקש לפעול באישור.

(ג) נותן האישור יחליט בבקשה לאישור ויודיע על כך למבקש בתוך ארבעה חודשים מיום הגשתה.

4. בעל אישור יודיע לנותן האישור על כל שינוי שחל בפרטים שנכללו בבקשה לאישור או במסמכים המצורפים אליה בתוך 30 ימים.

הודעה על שינויים

**תוספת ראשונה**

(תקנה 2)

[[בקשה לאישור או בקשה לחידוש אישור מכון פסיכומטרי](HTTP://www.NEVO.CO.IL/TFASIM/טפסים%20משפטיים/חינוך/בקשה%20לאישור%20או%20בקשה%20לחידוש%20אישור.DOC)]

**תוספת שנייה**

[[טופס מערך ביקורת למכון פסיכומטרי לפי תקנה 2(ג)(5)](HTTP://www.NEVO.CO.IL/TFASIM/טפסים%20משפטיים/חינוך/טופס%20מערך%20ביקורת%20למכון%20פסיכומטרי%20לפי%20תקנה%202(ג)(5)‏.DOC)]

י"ד באב התשע"א (14 באוגוסט 2011) גדעון סער

שר החינוך

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"א מס' 7027](http://www.nevo.co.il/Law_word/law06/TAK-7027.pdf) מיום 29.8.2011 עמ' 1306. [↑](#footnote-ref-1)
2. מנהל האגף לחינוך מבוגרים במשרד החינוך הוסמך לתת אישור: [י"פ תשע"ב מס' 6305](http://www.nevo.co.il/Law_word/law10/yalkut-6305.pdf) מיום 6.10.2011 עמ' 52. [↑](#footnote-ref-2)