תקנות הפיקוח על מעונות יום לפעוטות (בקשה להיתר והסמכת בודקים ומומחים), תשפ"ב-2021

רשויות ומשפט מנהלי – חינוך – גני ילדים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | אופן הגשת בקשה | [Go](#Seif2) | 2 |
| סעיף 3 | תנאים נוספים למתן היתר לשמש גוף בודק | [Go](#Seif3) | 2 |
| סעיף 4 | תכנית הכשרה | [Go](#Seif4) | 3 |
| סעיף 5 | תנאים להסמכת בודק | [Go](#Seif5) | 3 |
| סעיף 6 | תנאים להסמכת מומחה למצלמות | [Go](#Seif6) | 3 |
| סעיף 7 | תנאים להסמכת מומחה פדגוגי | [Go](#Seif7) | 3 |
| סעיף 8 | תנאים להסמכת מומחה בטיחות | [Go](#Seif8) | 4 |
|  | תוספת | [Go](#med0) | 4 |

תקנות הפיקוח על מעונות יום לפעוטות (בקשה להיתר והסמכת בודקים ומומחים), תשפ"ב-2021[[1]](#footnote-1)\*

בתוקף סמכותי לפי סעיפים 21 ו-22, לחוק הפיקוח על מעונות יום לפעוטות, התשע"ט-2018 (להלן – החוק), אני מתקינה תקנות אלה:

1. בתקנות אלה –

הגדרות

"האגף" – האגף למעונות יום ומשפחתונים במשרד;

"אתר האינטרנט" – אתר האינטרנט של האגף;

"בקשה" – בקשה של תאגיד לקבל היתר לשמש גוף בודק

"הכשרה מתאימה" – הכשרה לפי תקנה 3;

"מתן שירות" – מתן השירות באמצעות אחד מהבודקים המנויים בתקנות 5 עד 8 באמצעות מכרז התקשרות שנעשה לפי סעיף 20(ב) לחוק;

"תאגיד" – גוף מאוגד כדין.

2. (א) בקשה תוגש לכתובת שתתפרסם באתר האינטרנט.

אופן הגשת בקשה

(ב) לבקשה יצורפו המסמכים האלה:

(1) תעודת התאגדות שהנפיק רשם התאגידים או רשם השותפויות, או רשם העמותות או רשם ההקדשות, לפי העניין;

(2) כתב התחייבות למניעת ניגוד עניינים, כנוסחו בתוספת;

(3) אישור בכתב ממשטרת ישראל לגבי עמידה בתנאי תקנה 3(2);

(4) מסמכים המעידים על ניסיונו של מנהל פרויקט שמעסיק התאגיד;

(5) תעודות המעידות על עמידה בדרישות ההשכלה או הניסיון שבתקנות 3(4), (5) ותקנות 5 עד 8;

(6) מסמך אחר שלדעת המבקש יש בו להעיד על עמידתו של המבקש בתנאים שבתקנות אלה.

(ג) הממונה רשאי לבקש מן המבקש לצרף מסמך נוסף הנדרש לו לצורך בדיקה אם המבקש עומד בתנאים שבחוק או שבתקנות אלה.

3. היתר לשמש גוף בודק יינתן לתאגיד אם נוסף על התנאים שבסעיף 21(א)(1) עד (3) לחוק, מתקיימים כל אלה:

תנאים נוספים למתן היתר לשמש גוף בודק

(1) התאגיד, בעל תפקיד בכיר בו או בעל עניין באחד מהם לא עלול להימצא, במישרין או בעקיפין, במצב של ניגוד עניינים בין תפקידו כאמור לבין עניין אישי שלו או לבין תפקיד אחר שלו או של קרובו; לעניין זה –

"בעל עניין" – כהגדרתו בחוק ניירות ערך, התשכ"ח-1968;

"עניין אישי" – לרבות עניין אישי של קרובו או עניין של גוף שכל אחד מאלה או קרובו, מנהלים או עובדים אחראים בו, או של גוף שיש להם בו חלק בהון המניות, בזכות לקבל רווחים, בזכות למנות מנהל או בזכות ההצבעה;

"קרוב" – בן זוג, הורה, הורה הורה, הורה של בן זוג, ילד, אח או אחות, או אדם אחר הסמוך על שולחנו, וכן בן זוג או ילד של כל אחד מהם;

(2) משטרת ישראל אישרה, לגבי כל אחד מהבודקים או המומחים שהתאגיד מעסיק או מקבל שירות מהם, כי אין מניעה להעסיקם או לקבל שירות מהם, לפי חוק למניעת העסקה של עברייני מין במוסדות מסוימים, התשס"א-2001;

(3) התאגיד מעסיק מנהל פרויקט שמתקיימות בו דרישות אלה:

(1) הוא בעל תואר אקדמי ראשון או בעל תעודת הנדסאי או טכנאי מוסמך לפי חוק ההנדסאים והטכנאים המוסמכים, התשע"ג-2013;

(2) הוא בעל ניסיון בביצוע פרויקט אחד בתוך 5 השנים שקדמו למועד כניסת תקנות אלה לתוקף ובפרויקט מתקיימים כל אלה:

(א) משך הפרויקט היה שנתיים לפחות;

(ב) שווי ההתקשרות בפועל של הפרויקט עמד על 2 מיליון שקלים חדשים לשנה לפחות, כולל מס ערך מוסף;

(ג) הפרויקט כלל ביצוע בקרה או פיקוח במקביל באתרים שונים, המצויים בשש רשויות מקומיות שונות לפחות או שתי רשויות מקומיות גדולות; לעניין זה, "רשות מקומית גדולה" – רשות מקומית שבשטח שיפוטה מתגוררים מעל 150,000 תושבים לפי רישומי הלשכה המרכזית לסטטיסטיקה;

(ד) לצורך ביצוע הפרויקט מנהל הפרויקט הפעיל בו-זמנית, לכל הפחות, 10 בקרים או בודקים או מפקחים, ו-4 מתוכם לפחות היו בעלי התמחות מקצועית מסוימת;

(4) התאגיד מעסיק מנחה פדגוגי העומד בדרישות אלה:

(א) בעל תואר אקדמי שני בחינוך עם התמחות בגיל הרך;

(ב) ניסיון של 5 שנים לפחות בביצוע הדרכה חינוכית לצוותים העוסקים בגיל הרך;

(5) התאגיד מעסיק מומחה בטיחות בכיר העומד בדרישות אלה:

(א) הוא בעל תואר אקדמי ראשון בהנדסה, הרשום בפנקס המהנדסים והאדריכלים, באחד מהמדורים האלה: מדור מבנים, מדור ניהול הבנייה, מדור מכונות, מדור ניהול וביצוע או מדור בטיחות אש ומניעתה, או בעל תואר ראשון באדריכלות, הרשום בפנקס המהנדסים והאדריכלים במדור ארכיטקטורה, או בעל תואר שני בבטיחות בעבודה;

(ב) הוא בעל ניסיון של 3 שנים לפחות מתוך 5 השנים שקדמו למועד תחילת מתן השירות בניהול צוות עובדים.

4. הממונה יורה על תכנית לימודים להכשרת בודק, בהיקף של 8 שעות לפחות ולא יותר מ-15 שעות; הלימודים יהיו, בין השאר, בתחומים אלה:

תכנית הכשרה

(1) הוראות החוק והתקנות שהותקנו מכוחו;

(2) הוראות והנחיות של האגף בקשר להפעלת מעון יום;

(3) כלי פיקוח של האגף;

(4) בכל הנוגע להכשרה של מומחה פדגוגי – איכות טיפול – חינוך.

5. אדם יוסמך לבודק אם נוסף על התנאים שבסעיף 22(ב) לחוק הוא עומד בדרישות אלה:

תנאים להסמכת בודק

(1) הוא עבר בהצלחה הכשרה מתאימה לפי תקנה 4;

(2) הוא בעל תעודת בגרות ישראלית, או תעודה אחרת שמשרד החינוך והתרבות אישר כי היא שוות ערך לתעודת בגרות; הממונה רשאי להסמיך בודק שאינו עומד בדרישה בהחלטה מנומקת בכתב.

6. אדם יוסמך למומחה למצלמות, אם נוסף על התנאים הקבועים בתקנה 5, הוא בעל ניסיון מוכח של שנתיים לפחות בשנתיים שקדמו למועד מתן השירותים, בביצוע של חמש עבודות לפחות בכל שנה, בהתקנת מערכת מצלמות במעגל סגור במוסדות המעניקים שירות לציבור או בגופים ציבוריים.

תנאים להסמכת מומחה למצלמות

7. אדם יוסמך למומחה פדגוגי, אם נוסף על התנאים שבתקנה 5 מתקיימים לגביו כל אלה:

תנאים להסמכת מומחה פדגוגי

(1) הוא בעל תואר אקדמי שני בחינוך עם התמחות בגיל הרך;

(2) הוא בעל ניסיון של שנתיים לפחות מתוך חמש השנים שקדמו למתן השירות בהדרכה חינוכית או בעל ניסיון של חמש שנים לפחות בניהול מעון יום לפעוטות.

8. (א) אדם יוסמך למומחה בטיחות, אם נוסף על התנאים שבתקנה 5, הוא עומד בדרישות אלה:

תנאים להסמכת מומחה בטיחות

(1) הוא בעל תעודת סיום קורס מנהלי בטיחות מוסדות חינוך מאת גוף הסמכה שאישר משרד החינוך ובעל אישור כשירות בתוקף או בעל תעודת סיום קורס עורך מבדקי בטיחות למוסדות חינוך מאת גוף הסמכה שאישר משרד החינוך ובעל אישור כשירות בתוקף;

(2) הוא בעל ניסיון מוכח של שלוש שנים לפחות מתוך חמש השנים שקדמו למתן השירות בעבודה בביצוע בדיקות או בקרות לגילוי ותיקון ליקויים בטיחותיים במוסדות חינוך.

תוספת

(תקנה 2(ב)(2))

**התחייבות למניעת ניגוד עניינים**

אני החתום מטה      , נושא תעודת זהות מס'      , מורשה החתימה מטעם       שמספרו       (להלן – התאגיד), מצהיר ומתחייב בזה, בכתב, כי מתקיימות לגביי כל הדרישות האלה, ואני מתחייב להמשיך לעמוד בכל הדרישות הבאות, במשך כל תקופת ההתקשרות, כלהלן:

התאגיד ומי מהצוות שמוצע ויועמד לרשות המשרד במסגרת מתן השירותים נושא ההתקשרות, לא נמצא ולא יימצא במישרין או בעקיפין, במצב של ניגוד עניינים, בין ביצוע השירותים או מילוי תפקיד או עיסוק במסגרת אספקת השירותים במסגרת ההתקשרות עם המשרד לבין עניין אחר של מי מהם או של עובדיהם.

בכלל זה התאגיד מצהיר ומתחייב כי לא ידוע לו לגבי התאגיד או לגבי מי מהצוות המוצע – על ניגוד עניינים קיים או שמי מהם עשוי לעמוד בו, בין מילוי תפקידו או עיסוקו במסגרת מתן השירותים למשרד לבין עניין אחר שלו או עניין של קרובו או עניין של גוף שהוא או קרובו חבר בו.

לעניין כתב התחייבות זה, "עניין אחר" – לרבות, עניין שלו או של קרובו או של גוף שהתאגיד או מי מהצוות המוצע או קרוב של מי מהם חבר בו, מנהל אותו או עובד אחראי בו, או גוף של התאגיד או מי מהצוות המוצע או לקרוב שלו חלק בו, בהון מניות, בזכות לקבלת רווחים, בזכות למנות מנהל או בזכות הצבעה, וכן גם עניינו של לקוח, שהתאגיד או מי מהצוות המוצע או מעסיקו או שותפו, או עובד העובד עימו או בפיקוחו, מייצגים או מייעצים או מבקרים.

תאריך       שם התאגיד וחתימה \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

אני החתום מטה       (הגורם המוסמך לאמת תצהיר לפי פקודת הראיות [נוסח חדש], התשל"א-1971), שכתובתי      , מאשר בזה שהתאגיד       החתום לעיל הוא תאגיד הרשום כדין בישראל אצל רשם ה      וכי ה"ה       ו-      שחתמו בפניי מטעם התאגיד על הצעה זו, מוסמכים לעשות כן ולחייב את התאגיד בחתימותיהם.

תאריך       חתימה וחותמת \_\_\_\_\_\_\_\_\_\_\_\_\_\_\_\_\_

ט"ו בטבת התשפ"ב (19 בדצמבר 2021) אורנה ברביבאי

שרת הכלכלה והתעשייה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסם [ק"ת תשפ"ב מס' 9828](https://www.nevo.co.il/law_word/law06/tak-9828.pdf) מיום 23.12.2021 עמ' 1245. [↑](#footnote-ref-1)