תקנות הפיקוח על שירותים פיננסיים (ביטוח) (תנאי כשירות לאקטואר ממונה), תשע"ט-2019

משפט פרטי וכלכלה – כספים – שירותים פיננסיים – ביטוח

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | תנאי כשירות לאקטואר ממונה | [Go](#Seif2) | 2 |
| סעיף 3 | הוראת מעבר | [Go](#Seif3) | 3 |

תקנות הפיקוח על שירותים פיננסיים (ביטוח) (תנאי כשירות לאקטואר ממונה), תשע"ט-2019[[1]](#footnote-1)\*

בתוקף סמכותי לפי סעיף 41ח לחוק הפיקוח על שירותים פיננסיים (ביטוח), התשמ"א-1981 (להלן – החוק), אני מתקין תקנות אלה:

1. בתקנות אלה –

הגדרות

"איגוד אקטוארי מוכר" – איגוד אקטוארי שאישר הממונה, ובלבד שהוא חבר באגודת האקטוארים הבין-לאומית (The International Actuarial Association) ועומד בדרישות שקבעה;

"אקטואר אחר" – אקטואר ממונה או מי שעומד בדרישות תקנות 2(1) עד (4) ועסק בישראל בעבודה אקטוארית מעשית עיקרית;

"אקטואר ממונה" – כמשמעותו בסעיף 41ד(א) לחוק;

"הודעת ענפי ביטוח" – הודעת הפיקוח על עסקי ביטוח (ענפי ביטוח), התשמ"ה-1985;

"עבודה אקטוארית מעשית נלווית" – תמחור, עריכת מחקרים, בניית מודלים אקטואריים או פעולות אחרות שאינן בגדר עבודה אקטוארית מעשית עיקרית;

"עבודה אקטוארית מעשית עיקרית" – הערכת התחייבויות ביטוחיות של חברת ביטוח או עריכת מאזן אקטוארי של קרן פנסיה, לרבות ביצוע עבודת ביקורת לגבי אחד מהם;

"תחום ביטוח בריאות" – כל אחד מאלה:

(1) ביטוח מפני תאונות אישיות כמשמעותו בסעיף 1(א)(5) להודעת ענפי ביטוח, למעט ביטוח סיעודי, ביטוח מפני אובדן כושר עבודה וביטוח נכות;

(2) ביטוח מפני מחלות ואשפוז כמשמעותו בסעיף 1(א)(6) להודעת ענפי ביטוח;

"תחום ביטוח דומה" – תחום ביטוח בריאות, תחום ביטוח חיים או תחום ביטוח פנסיה;

"תחום ביטוח חיים" – ביטוח חיים מקיף כמשמעותו בסעיף 1(א)(1) להודעת ענפי ביטוח, ביטוח חיים כמשמעותו בסעיף 1(א)(2) להודעת ענפי ביטוח, ביטוח חיים קבוצתי הדדי כמשמעותו בסעיף 1(א)(4) להודעת ענפי ביטוח וכן ביטוח סיעודי, ביטוח מפני אבדן כושר עבודה או ביטוח נכות;

"תחום ביטוח כללי" – ביטוח שאינו תחום ביטוח פנסיה, תחום ביטוח חיים או תחום ביטוח בריאות;

"תחום ביטוח פנסיה" – ביטוח פנסיה כמשמעותו בסעיף 1(א)(3) להודעת ענפי ביטוח או ביטוח באמצעות קופת גמל מרכזית לקצבה.

2. לא ימונה לאקטואר ממונה במבטח בתחום ביטוח בריאות, בתחום ביטוח חיים, בתחום ביטוח כללי או בתחום ביטוח פנסיה אלא מי שמתקיימים בו כל אלה:

תנאי כשירות לאקטואר ממונה

(1) הוא יחיד;

(2) הוא מחזיק במעמד המקצועי הגבוה ביותר באיגוד אקטוארי מוכר ("Fellow");

(3) הוא בעל ידע ומומחיות אקטוארית מוכחת ומובהקת המאפשרים לו לעסוק בעבודה אקטוארית מעשית עיקרית, לפי האופי, ההיקף והמורכבות של הסיכונים הטבועים בפעילות העסקית של המבטח;

(4) במשך חמש שנים מתוך שבע השנים שקדמו למועד המינוי, הוא עסק בעבודה אקטוארית מעשית עיקרית או בעבודה אקטוארית מעשית נלווית;

(5) הוא בעל ניסיון לפי אחד מאלה:

(א) במשך שלוש שנים מתוך שבע השנים שקדמו למועד המינוי, הוא עסק בעבודה אקטוארית מעשית עיקרית באותו תחום ביטוח שאליו הוא מתמנה, מתוכן שנתיים לפחות בישראל;

(ב) במשך שנתיים מתוך שבע השנים שקדמו למועד המינוי, הוא עסק בעבודה אקטוארית מעשית עיקרית בישראל באותו תחום ביטוח שאליו הוא מתמנה, וכן עסק במשך שנתיים בעבודה אקטוארית מעשית נלווית או במשך שנה בעבודה אקטוארית מעשית עיקרית בתחום ביטוח דומה;

(ג) במשך שנה מתוך שבע השנים שקדמו למועד המינוי, הוא עסק בעבודה אקטוארית מעשית עיקרית בישראל באותו תחום ביטוח שאליו הוא מתמנה, וכן עסק במשך שנתיים בעבודה אקטוארית מעשית עיקרית בתחום דומה, שמתוכן שנה לפחות בישראל;

(6) הוא המציא לגבי התקופות הקבועות בתקנה 2(5), לפי העניין, אישור בכתב המעיד על עיסוקו בעבודה אקטוארית מעשית, חתום ביד אקטואר אחר, או ביד גורם אחר ובלבד שנימק מדוע אין באפשרות האקטואר האחר לחתום על האישור;

(7) הוא אינו מנהלו הכללי של המבטח, מנהל הכספים של המבטח, דירקטור במבטח או משמש בפועל כאחד מאלה;

(8) לעניין אקטואר ממונה בקופת גמל מרכזית לקצבה – הוא אינו מועסק על ידי העמית, אינו נותן לו שירותים אקטואריים ואינו נותן לו דרך קבע שירותים אחרים;

(9) הוא הצהיר בכתב כי מתקיימים בו התנאים הנדרשים בתקנה זו; הצהרה כאמור והמסמכים שצורפו לה יישמרו במשרדו הרשום של המבטח.

3. על אף האמור בתקנה 2, יראו אקטואר ממונה בתחום ביטוח מסוים שערב פרסומן של תקנות אלה מכהן כדין במבטח, המבקש להמשיך ולכהן כאקטואר ממונה באותו תחום ביטוח שבו הוא מכהן באותו מבטח או במבטחים אחרים, כמי שמקיים את תנאי הכשירות לפי תקנה 2(2).

הוראת מעבר

כ"ט בשבט התשע"ט (4 בפברואר 2019) משה כחלון

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ט מס' 8191](http://www.nevo.co.il/Law_word/law06/tak-8191.pdf) מיום 17.3.2019 עמ' 3026. [↑](#footnote-ref-1)