תקנות הפיקוח על שירותים פיננסיים (קופות גמל) (הון עצמי מזערי הנדרש מחברה מנהלת של קופת גמל או קרן פנסיה), תשע"ב-2012

משפט פרטי וכלכלה – כספים – שירותים פיננסיים – קופות גמל

משפט פרטי וכלכלה – כספים – שירותים פיננסיים – ביטוח

משפט פרטי וכלכלה – תאגידים וניירות ערך – קופות גמל

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הון עצמי התחלתי נדרש | [Go](#Seif2) | 2 |
| סעיף 3 | הון עצמי מזערי נדרש | [Go](#Seif3) | 2 |
| סעיף 4 | אי דרישה של הון עצמי התחלתי ומזערי | [Go](#Seif4) | 3 |
| סעיף 5 | הון עצמי מזערי נדרש של חברה מנהלת המחזיקה חברות נשלטות | [Go](#Seif5) | 3 |
| סעיף 6 | הגדלת ההון | [Go](#Seif6) | 3 |
| סעיף 7 | חלוקת דיבידנד | [Go](#Seif7) | 3 |
| סעיף 8 | דרכי השקעת ההון העצמי הנדרש | [Go](#Seif8) | 3 |
| סעיף 9 | תחילה | [Go](#Seif9) | 4 |
| סעיף 10 | הוראות מעבר | [Go](#Seif10) | 5 |

תקנות הפיקוח על שירותים פיננסיים (קופות גמל) (הון עצמי מזערי הנדרש מחברה מנהלת של קופת גמל או קרן פנסיה), תשע"ב-2012[[1]](#footnote-1)\*

בתוקף סמכותי לפי סעיפים 4(א)(3) ו-60 לחוק הפיקוח על שירותים פיננסיים (קופות גמל), התשס"ה-2005, ולפי סעיפים 35 ו-112 לחוק הפיקוח על שירותים פיננסיים (ביטוח), התשמ"א-1981 (להלן – חוק הפיקוח על הביטוח), ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

"דוח", "דיבידנד", "חלוקת דיבידנד", "תאריך הדוח" – כהגדרתם בתקנות הפיקוח על שירותים פיננסיים (ביטוח) (הון עצמי מינימלי הנדרש ממבטח), התשנ"ח-1998, בשינויים המחויבים;

"הון עצמי" – סך כל אלה:

(1) הון מניות מונפק ונפרע;

(2) פרמיה ששולמה בעת הנפקת מניות;

(3) קרנות הון, למעט קרנות הון שהממונה קבע לגביהן כי לא ייכללו בהון עצמי;

(4) יתרת עודפים;

(5) כל רכיב אחר שעליו יורה הממונה ובשיעורים שעליהם יורה;

"הוצאות מימון", "הוצאות מס", "הוצאות רכישה נדחות", "תוכנות מחשב" – כמשמעותם בכללי חשבונאות מקובלים;

"הוצאות שנתיות" – הוצאות שנרשמו בספרי חברה מנהלת ב-12 החודשים שקדמו לתאריך הדוח, לרבות הוצאות בגין קופת גמל שנכסיה מנוהלים בעבור החברה המנהלת על ידי חברה אחרת ולמעט הוצאות בגין קופת גמל שנכסיה מנוהלים על ידי החברה המנהלת בעבור חברה מנהלת אחרת, הוצאות בגין הפחתה של נכסים בלתי מוחשיים, הוצאות מימון, הוצאות מס והוצאות אחרות שעליהן יורה הממונה;

"חברה מנהלת" – לרבות מבטח שניתן לו רישיון בהתאם להוראות סעיף 15(א1) לחוק הפיקוח על הביטוח, ולמעט חברה המנהלת רק קופות גמל ענפיות;

"נכסים בלתי מוחשיים" – כמשמעותם בכללי חשבונאות מקובלים, לרבות הוצאות רכישה נדחות ולמעט תוכנות מחשב;

"נכסים מנוהלים" – נכסי קופת גמל המנוהלים על ידי חברה מנהלת בתאריך הדוח, לרבות נכסי קופת גמל המנוהלים בעבור החברה המנהלת על ידי חברה אחרת ולמעט נכסי קופת גמל שמנהלת החברה המנהלת בעבור חברה מנהלת אחרת.

2. (א) ההון העצמי ההתחלתי בשקלים חדשים הנדרש מחברה מנהלת יהיה 10 מיליון.

הון עצמי התחלתי נדרש

(ב) על אף האמור בתקנת משנה (א), יהיה ההון העצמי ההתחלתי בשקלים חדשים הנדרש מחברה המנהלת רק קופות גמל בניהול אישי – 2.5 מיליון.

3. (א) ההון העצמי המזערי בשקלים חדשים הנדרש מחברה מנהלת בתאריך הדוח לא יפחת מהגבוה מבין הסכומים שלהלן:

הון עצמי מזערי נדרש

(1) סכום ההון העצמי ההתחלתי הנדרש לפי תקנה 2;

(2) סכום שלושת אלה:

(א) 0.1% מהנכסים המנוהלים עד לתקרת נכסים מנוהלים של 15 מיליארד שקלים חדשים;

(ב) 0.05% מהנכסים המנוהלים מעל לתקרה האמורה בפסקת משנה (א);

(ג) 25% מההוצאות השנתיות.

(ב) הממונה רשאי להורות על הפחתת הסכום האמור או על הגדלת הסכום האמור בתקנת משנה (א), בהתחשב, בין השאר, בסיכונים המאפיינים את פעילותה של החברה המנהלת, ובלבד שהגדלת הסכום בדרך האמורה יהיה לתקופה קצובה שעליה יורה הממונה.

4. על אף האמור בתקנות 2 ו-3, בחברה מנהלת של קרן ותיקה שמונה לה מנהל מיוחד לפי סעיף 78ד לחוק הפיקוח על הביטוח ובקופות הגמל שבניהולה, בחברה מנהלת של קרן ותיקה שהחברה בשליטה של עמיתיה ושתקנונה אוסר על חלוקת רווחים לבעלי מניותיה ובחברה מנהלת של קופת גמל מרכזית לפיצויים כאמור בסעיף 47ו(1) לחוק הבנקאות (רישוי), התשמ"א-1981, לא יידרש הון עצמי התחלתי ומזערי.

אי-דרישה של הון עצמי התחלתי ומזערי

5. ההון העצמי המזערי בשקלים חדשים הנדרש מחברה מנהלת בעלת שליטה בחברות מנהלות (להלן – חברות נשלטות) לא יפחת בתאריך הדוח מסכום כל אלה:

הון עצמי מזערי נדרש של חברה מנהלת המחזיקה חברות נשלטות

(1) הסכום הנדרש מהחברה המנהלת לפי תקנה 3;

(2) הסכום המתקבל מהכפלת ההון העצמי המזערי הנדרש של כל אחת מהחברות הנשלטות בשיעור ההחזקה של החברה המנהלת בהן.

6. (א) היה הונה העצמי של חברה מנהלת בתאריך הדוח קטן מהאמור בתקנות אלה, חייבת היא להגדילו עד לסכום האמור בתקנות אלה עד מועד פרסום הדוח.

הגדלת ההון

(ב) בנסיבות מיוחדות רשאי הממונה לדחות את מועד הגדלת ההון.

7. חברה מנהלת תהיה רשאית לחלק דיבידנד רק אם הונה העצמי הוא לפחות בגובה ההון העצמי הנדרש ממנה לפי תקנות אלה.

חלוקת דיבידנד

8. (בוטלה).

תק' תשע"ב-2012

מיום 8.7.2012

**תק' תשע"ב-2012**

[ק"ת תשע"ב מס' 7125](http://www.nevo.co.il/Law_word/law06/tak-7125.pdf) מיום 7.6.2012 עמ' 1212

**ביטול תקנה 8**

הנוסח הקודם:

~~דרכי השקעות ההון העצמי הנדרש~~

~~8. (א) חברה מנהלת תחזיק בנכסים נזילים, 50% לפחות מההון העצמי המזערי הנדרש ממנה לפי תקנות אלה, בניכוי סכום שווי כל הנכסים הנזילים הנדרש מחברה מנהלת שהיא חברה נשלטת כשהוא מוכפל בשיעור החזקתה בחברה הנשלטת.~~

~~(ב) חברה מנהלת לא תשקיע את ההון העצמי המזערי הנדרש ממנה לפי תקנות אלה, במי ששולט בה, בצד הקשור לה או בצד קשור למי ששולט בה.~~

~~(ג) חברה מנהלת לא תחזיק יותר מ-10% מאמצעי שליטה בתאגיד כלשהו, למעט חברה בת שהיא חברה מנהלת ולמעט החזקה בשיעור של 100% מאמצעי השליטה בתאגיד עזר.~~

~~(ד) חברה מנהלת לא תחזיק נכסים בלתי מוחשיים כנגד ההון העצמי המזערי הנדרש ממנה לפי תקנות אלה.~~

~~(ה) חברה מנהלת לא תשעבד נכסים העומדים כנגד ההון העצמי המזערי הנדרש ממנה לפי תקנות אלה ולא תערוב להתחייבות מכל סוג שהוא.~~

~~(ו) על אף האמור בתקנת משנה (ה), רשאית חברה מנהלת לתת ערבות הנדרשת לצורך פעילותה השוטפת, ובלבד שסך סכום הערבות לא יעלה על 5% מנכסיה.~~

~~(ז) בתקנה זו, "נכסים נזילים" – כל אחד מאלה:~~

~~(1) איגרות חוב של מדינת ישראל או של מדינה שמדורגת בדירוג –A ומעלה הנסחרות בבורסה, בורסת חוץ או שוק מוסדר;~~

~~(2) מזומנים;~~

~~(3) פיקדונות, לרבות פיקדון מיוחד של כספים אצל החשב הכללי במשרד האוצר שהופקדו לפי הוראותיו, אשר מועד פירעונם יחול בתוך שלושה חודשים או שניתן לפרעם בתוך שלושה חודשים;~~

~~(4) איגרות חוב בלתי סחירות והלוואות בדירוג –BBB ומעלה אשר מועד פירעונן יחול בתוך שלושה חודשים או שניתן לפרען בתוך שלושה חודשים, ואולם לגבי איגרת חוב או הלוואה שהאמור חל לגבי חלקן בלבד, ייחשב רק אותו החלק כנכס נזיל;~~

~~(5) תעודות חוב מסחריות בדירוג A-3 ומעלה או תעודות חוב מסחריות שמנפיק תעודת החוב דורג בדירוג –BBB ומעלה, ואשר מועד פירעונן יחול בתוך שלושה חודשים או שניתן לפרען בתוך שלושה חודשים;~~

~~(6) יחידות בקרן חוץ או יחידות השתתפות בקרן להשקעות משותפות בנאמנות כמשמעות יחידה לפי סעיף 3(ב) לחוק השקעות משותפות בנאמנות, התשנ"ד-1994, שניתנות לפירעון בכל עת או שניתן להודיע על פירעונן בכל עת והתשלום בעדן מתקבל, לכל המאוחר, בתוך שלושה חודשים ממועד ההודעה;~~

~~(7) תעודות סל הרשומות למסחר בבורסה מסוג תעודת התחייבות שניתנות לפירעון בכל עת;~~

~~(8) מניות הכלולות במדד תל אביב 25;~~

~~(9) מניות הכלולות במדדי המניות בעלות שווי שוק הגבוה ביותר, הרשומות למסחר בבורסת חוץ או בשוק מוסדר בכל מדינה שמדורגת בדירוג –A ומעלה ובלבד שוועדת ההשקעות של החברה המנהלת אישרה מראש את המדד ואת מידת הנזילות שלו ורשאית היא לאשר באותה בורסת חוץ או באותו שוק מוסדר מספר מדדי מניות בלעות שווי שוק הגבוה ביותר;~~

~~(10) איגרות חוב בדירוג –BBB ומעלה הרשומות למסחר בבורסה, בבורסת חוץ או בשוק מוסדר;~~

~~(11) אופציות רכש על מדד ניירות ערך שמחשבת ומפרסמת הבורסה ואשר מחיר המימוש שלהן שווה לאגורה אחת;~~

~~(12) עסקות מכר חוזר בניירות ערך כהגדרתם בחוק הסכמים בנכסים פיננסיים, התשס"ו-2006, שמועד תום התקופה שנקבעה בהן יחול בתוך שלושה חודשים;~~

~~לעניין הגדרה זו –~~

~~"אופציית רכש" – התחייבות המקנה לרוכש אותה זכות לקנות את נכס הבסיס במחיר המימוש, או לקבל את ההפרש בין מחיר המימוש ובין שווי נכס הבסיס, והכל במועדים ובתנאים הנקובים בה;~~

~~"בורסה" – בורסה לניירות ערך בישראל, שקיבלה רישיון על פי סעיף 45 לחוק ניירות ערך, התשכ"ח-1968;~~

~~"בורסת חוץ" – בורסה לניירות ערך במדינה שמדורגת בדירוג –A ומעלה;~~

~~"בנק" – תאגיד שקיבל רישיון לפי סעיף 4(א)(1)(א) או (ב), או 4(א)(2) לחוק הבנקאות (רישוי), התשמ"א-1981, וכן תאגיד בנקאי בחו"ל שהוא תושב מדינה שמדורגת בדירוג –A ומעלה, הנמצא בפיקוח ממלכתי של המדינה שהוא תושב בה;~~

~~"דירוג" – דירוג חוב בישראל או במדינה שמדורגת בדירוג –A ומעלה, שקבעה חברה מדרגת שאישר הממונה או שאישרה הרשות לניירות ערך או דירוג חוב לתאגיד על פי מודל דירוג פנימי שאושר על ידי הממונה; נקבעו לחוב כמה דירוגים, יראו את הנמוך ביותר כדירוג;~~

~~"פיקדון" – סכום כסף המופקד אצל חבר בורסה או בבנק;~~

~~"שוק מוסדר" – מערכת שבאמצעותה מתנהל מסחר בניירות ערך בישראל או במדינה שמדורגת בדירוג –A ומעלה על פי כללים שקבע מי שרשאי לקבעם על פי דין במדינה שהוא מתנהל בה; ואולם אם המסחר בניירות ערך מתנהל ביותר ממדינה אחת – על ידי מי שרשאי לקבעם על פי דין באחת מהמדינות שהוא מתנהל בהן;~~

~~"תאגיד עזר" – תאגיד שאינו כשלעצמו חברה מנהלת, העוסק רק בתחום הפעולה המותר לחברה המנהלת השולטת בו;~~

~~"תעודת חוב מסחרית" – תעודת חוב שמנפיק תאגיד, שהיא התחייבות התאגיד לשלם למחזיק את סכום ההתחייבות במועד שאינו מאוחר מתום שנה מיום ההנפקה, בלא תוספת הפרשי הצמדה למדד.~~

9. תחילתן של תקנות אלה 30 ימים מיום פרסומן (להלן – יום התחילה).

תחילה

10. (א) חברה שקיבלה רישיון חברה מנהלת לפני יום התחילה, תהיה חייבת להגדיל את ההון העצמי הנדרש ממנה עד לשיעור האמור בתקנות אלה, כמפורט להלן:

הוראות מעבר

(1) עד מועד פרסום הדוח הכספי ליום ח' בניסן התשע"ב (31 במרס 2012) – 30% מההפרש שבין ההון העצמי שהיה נדרש ממנה במועד האמור לפי תקנות אלה לבין ההון העצמי שהיה נדרש ממנה ערב פרסומן;

(2) עד מועד פרסום הדוח הכספי ליום י"ח בטבת התשע"ג (31 בדצמבר 2012) – 60% מההפרש שבין ההון העצמי שהיה נדרש ממנה במועד האמור לפי תקנות אלה לבין ההון העצמי שהיה נדרש ממנה ערב פרסומן;

(3) עד מועד פרסום הדוח הכספי ליום כ"ח בטבת התשע"ד (31 בדצמבר 2013) – 80% מההפרש שבין ההון העצמי שהיה נדרש ממנה במועד האמור לפי תקנות אלה לבין ההון העצמי שהיה נדרש ממנה ערב פרסומן;

(4) עד מועד פרסום הדוח הכספי ליום ט' בטבת התשע"ה (31 בדצמבר 2014) – מלוא ההפרש שבין ההון העצמי שהיה נדרש ממנה במועד האמור לפי תקנות אלה לבין ההון העצמי שהיה נדרש ממנה ערב פרסומן.

(ב) חברה מנהלת ששעבדה נכסים העומדים כנגד ההון העצמי המזערי הנדרש ממנה, לפני יום פרסומן של תקנות אלה, בניגוד לתקנה 8(ה) לתקנות אלה, רשאית להמשיך בשעבוד עד תום התקופה שנקבעה בהסכם השעבוד, ואולם שעבוד כאמור לא יחול לגבי סכום ההון העצמי ההתחלתי הנדרש לפי תקנה 2.

כ"ב בשבט התשע"ב (15 בפברואר 2012) יובל שטייניץ

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ב מס' 7097](http://www.nevo.co.il/Law_word/law06/TAK-7097.pdf) מיום 29.2.2012 עמ' 856.

   תוקנו [ק"ת תשע"ב מס' 7125](http://www.nevo.co.il/Law_word/law06/tak-7125.pdf) מיום 7.6.2012 עמ' 1212 – תק' תשע"ב-2012; תחילתן ביום 8.7.2012. [↑](#footnote-ref-1)