תקנות הרוקחים (תנאים למתן רישיון), תשע"ח-2017

בריאות – רוקחים

רשויות ומשפט מנהלי – הסדרת עיסוק – רוקחים

תוכן ענינים

|  |  |  |  |
| --- | --- | --- | --- |
| סעיף 1 | תנאים נוספים למתן רישיון | [Go](#Seif1) | 2 |
| סעיף 2 | עיסוק כדין ברוקחות במדינת חוץ | [Go](#Seif2) | 2 |
| סעיף 3 | עיסוק ברוקחות בישראל | [Go](#Seif3) | 2 |

תקנות הרוקחים (תנאים למתן רישיון), תשע"ח-2017[[1]](#footnote-1)\*

בתוקף סמכותי לפי סעיפים 5א(א) ו-67 לפקודת הרוקחים [נוסח חדש], התשמ"א-1981 (להלן – הפקודה), לאחר התייעצות עם הוועדה המייעצת ובאישור ועדת העבודה הרווחה והבריאות של הכנסת, אני מתקין תקנות אלה:

1. נוסף על התנאים הקבועים בסעיף 5א לפקודה, תנאים למתן רישיון למבקש שהוא בעל תואר אקדמי ברוקחות ממדינת חוץ שהוכר לפי הפקודה (להלן – המבקש) הם כי –

תנאים נוספים למתן רישיון

(1) המבקש לא נכשל בבחינת רישוי או בבחינה אחרת לפי סעיף 4 לפקודה, לרבות בחינה כאמור שהתקיימה לפני תחילתן של תקנות אלה;

(2) הרוקח המורשה שפיקח על המבקש כאמור בסעיף 5א(א)(4) לפקודה, למעט רוקח מורשה שהוא רוקח אחראי, פעל בהתאם להוראות הרוקח האחראי עליו; בפסקה זו, "הרוקח האחראי" – כמשמעו בסעיף 10 לפקודה.

2. (א) עיסוק ברוקחות במדינת חוץ ייחשב עיסוק כדין כאמור בסעיף 5א(3) לפקודה, אם המבקש הוכיח כי עסק ברוקחות בבית מרקחת במדינת חוץ ובלבד שהציג אישורים אלה:

עיסוק כדין ברוקחות במדינת חוץ

(1) אם בית המרקחת נדרש לפעול תחת רישיון או תעודה לפי הדין החל באותה מדינה – רישיון או תעודה תקפים של בית המרקחת בשנים שבהן עסק ברוקחות;

(2) תלושי שכר או אישור המעסיק על עיסוקו לרבות לגבי תקופת ההעסקה וחלקיות המשרה שבה עבד בתקופת העיסוק או תשלום לרשויות המס על שם המבקש בתקופת העיסוק;

(3) אם באותה מדינה קיים פנקס עבודה – רישום העיסוק בפנקס העבודה.

(ב) המנהל רשאי לדרוש מהמבקש, בכתב ובאופן מנומק, כל אישור אחר הנדרש להוכחת העיסוק ברוקחות, בתקופה שלה טוען המבקש, להנחת דעתו.

3. (א) עיסוק ברוקחות בישראל ייחשב עיסוק ברוקחות בפיקוח רוקח מורשה כאמור בסעיף 5א(א)(4) לפקודה, אם התקיימו כל אלה:

עיסוק ברוקחות בישראל

(1) המנהל אישר מראש את בית המרקחת כמקום שבו המבקש יעסוק ברוקחות בישראל;

(2) הרוקח המורשה אישר, במסגרת המלצה שנתן כאמור בסעיף 5א(א)(4) לפקודה, כי המבקש עבד בהיקף של משרה מלאה בתקופת העיסוק בפיקוח באותו בית מרקחת לפי הסעיף האמור;

(3) הרוקח המורשה אישר, במסגרת המלצה שנתן כאמור, כי הוא נכח בעת עבודתו של המבקש ופיקח עליו;

(4) הרוקח האחראי אישר כי הרוקח המורשה פעל בהתאם להוראותיו כאמור בתקנה 1(2); פסקה זו לא תחול אם הרוקח המורשה הוא רוקח אחראי.

(ב) בתקנה זו, "משרה מלאה בתקופת העיסוק בפיקוח" – לרבות היקף עבודה שלא יפחת מ-124 שעות עבודה בחודש כמפורט להלן:

(1) למבקש הנדרש לתקופת עיסוק בפיקוח של שנה לפי סעיף 5א(א)(4) לפקודה – בתקופה של שנה וחצי;

(2) למבקש הנדרש לתקופת עיסוק בפיקוח של שנתיים לפי סעיף 5א(ב) לפקודה – בתקופה של שלוש שנים.

(ג) המנהל רשאי לאשר בית מרקחת כמקום עיסוק ברוקחות כאמור בתקנת משנה (א)(1) בהתחשב, בין השאר, בסוגים של הפעולות המקצועיות המבוצעות בבית המרקחת והיקפן, בתכנית ההעסקה של המבקש ובממצאי פעולות פיקוח שבוצעו בבית המרקחת.

(ד) בתקופת העיסוק בפיקוח כאמור בסעיף 5א(א)(4) לפקודה, יראו מבקש לפי תקנות אלה כאילו קיבל רישיון לעבוד כעוזר רוקח כאמור בסעיף 5 לפקודה, לכל דבר ועניין.

כ"ט באב התשע"ז (21 באוגוסט 2017) יעקב ליצמן

שר הבריאות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7885](http://www.nevo.co.il/Law_word/law06/tak-7885.pdf) מיום 22.11.2017 עמ' 210. [↑](#footnote-ref-1)