תקנות הרשויות המקומיות (מכרזים משותפים), תשל"ג-1973

רשויות ומשפט מנהלי – רשויות מקומיות – מכרזים

רשויות ומשפט מנהלי – מכרזים – ברשויות מקומיות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | ועדת מכרזים ביזמת רשויות מקומיות | סעיף 1 |
| 2 | [Go](#Seif1) | ועדת מכרזים ביזמת שר הפנים | סעיף 2 |
| 2 | [Go](#Seif2) | יושב ראש ועדה שהוקמה ביזמת רשויות מקומיות | סעיף 3 |
| 2 | [Go](#Seif3) | יושב ראש ועדה שהוקמה ביזמת שר הפנים | סעיף 4 |
| 2 | [Go](#Seif4) | מנין חוקי | סעיף 5 |
| 2 | [Go](#Seif5) | הודעה על מכרז | סעיף 6 |
| 2 | [Go](#Seif6) | אופן פרסום הודעה על מכרז | סעיף 7 |
| 2 | [Go](#Seif7) | משלוח הודעה על מכרז לחוץ לארץ | סעיף 8 |
| 2 | [Go](#Seif8) | מסמכי מכרז | סעיף 9 |
| 3 | [Go](#Seif9) | פנקס מכרזים | סעיף 10 |
| 3 | [Go](#Seif10) | עיון במסמכים ובנכסים | סעיף 11 |
| 3 | [Go](#Seif11) | אישור קבלה או עיון | סעיף 12 |
| 3 | [Go](#Seif12) | המועד האחרון להגשת הצעות | סעיף 13 |
| 3 | [Go](#Seif13) | אומדן ההוצאות הכרוכות בחוזה | סעיף 14 |
| 3 | [Go](#Seif14) | תיבת ההצעות | סעיף 15 |
| 3 | [Go](#Seif15) | כללים לקביעת המועד להגשת הצעות | סעיף 16 |
| 3 | [Go](#Seif16) | פתיחת תיבת ההצעות | סעיף 17 |
| 3 | [Go](#Seif17) | הצעה שהוגשה באיחור | סעיף 18 |
| 3 | [Go](#Seif18) | רישום הצעות האומדן | סעיף 19 |
| 4 | [Go](#Seif19) | חוות דעת מומחה | סעיף 20 |
| 4 | [Go](#Seif20) | טעות חשבונית בהצעה | סעיף 21 |
| 4 | [Go](#Seif21) | פסילת הצעה | סעיף 22 |
| 4 | [Go](#Seif22) | קביעת ההצעה הזולה ביותר | סעיף 23 |
| 4 | [Go](#Seif23) | החלטת הועדה על ההצעה הזולה ביותר | סעיף 24 |
| 4 | [Go](#Seif24) | מקרים שבהם אין חובה להחליט על ההצעה הזולה ביותר | סעיף 25 |
| 4 | [Go](#Seif25) | הגשת הצעה אחת בלבד | סעיף 26 |
| 4 | [Go](#Seif26) | אי מתן החלטה | סעיף 27 |
| 4 | [Go](#Seif27) | פיצול מכרז משותף | סעיף 28 |
| 4 | [Go](#Seif28) | ביטול מכרז משותף | סעיף 29 |
| 5 | [Go](#Seif29) | שמירת סודיות | סעיף 30 |
| 5 | [Go](#Seif30) | השם | סעיף 31 |

תקנות הרשויות המקומיות (מכרזים משותפים), תשל"ג-1973[[1]](#footnote-1)\*

בתוקף סמכותי לפי סעיף 4(ב) לחוק הרשויות המקומיות (מכרזים משותפים), תשל"ב-1972 (להלן - החוק), ובאשור ועדת הפנים של הכנסת, אני מתקין תקנות אלה:

1. (א) ועדת מכרזים משותפת על פי החלטת רשות מקומית, כאמור בסעיף 2 לחוק, ירכיבו אותה הרשויות המקומיות המשתתפות במכרז ובלבד שמספר חבריה לא יפחת משלושה ולא יעלה על תשעה.

ועדת מכרזים ביזמת רשויות מקומיות

(ב) באין הסכם בין הרשויות המקומיות ימנה שר הפנים את חברי ועדת המכרזים.

(ג) חברי ועדת המכרזים יכול שלא יהיו חברי מועצת רשות מקומית.

2. ועדת מכרזים משותפת לפי הוראות שר הפנים כאמור בסעיף 3 ימנה אותה השר במספר חברים שיקבע בין מנציגי רשות מקומית ובין שלא מביניהם, ובלבד שמספר חבריה לא יפחת משלושה ורוב חבריה יהיו נציגי רשויות מקומיות.

ועדת מכרזים ביזמת שר הפנים

3. בועדה שהוקמה על פי סעיף 2 לחוק יבחרו חבריה את היושב ראש.

יושב ראש ועדה שהוקמה ביזמת רשויות מקומיות

4. בועדה שהוקמה על פי סעיף 3 לחוק ימנה שר הפנים את היושב ראש.

יושב ראש ועדה שהוקמה ביזמת שר הפנים

5. המנין החוקי בישיבות הועדה יהיה רוב חבריה; ירד מספר החברים במשך הישיבה, אין הדבר פוסל אותה.

מנין חוקי

6. רצו רשויות מקומיות, או הורה שר הפנים בצו לרשויות מקומיות, להתקשר בחוזה הטעון מכרז משותף, יפרסם יושב ראש הועדה הודעה על-כך ובה יפורטו, בין השאר –

הודעה על מכרז

(1) תיאור המכרז המוצע;

(2) סכום האשראי שיידרש מהמציע;

(3) תנאים מוקדמים, המגבילים מבחינת כושר לבצע את המכרז;

(4) המקום והמועד האחרון להגשת הצעות;

(5) המקום לקבלת פרטים נוספים ומסמכי המכרז.

7. הודעה על מכרז משותף תפורסם לפחות בשני עתוני בוקר יומיים המופיעים בתחום המדינה ושאחד מהם לפחות הוא בשפה העברית, ובעתון ערב.

אופן פרסום הודעה על מכרז

8. פרסם יושב ראש הועדה הודעה על מכרז משותף, רשאי הוא לשלוח את ההודעה לספקים או לקבלנים אשר יש להם זיקה לנושא המכרז ושמקום עסקם נמצא בחוץ לארץ, ובלבד שישלח את ההודעה לפחות לשני ספקים או קבלנים כאמור.

משלוח הודעה על מכרז לחוץ לארץ

9. (א) יושב ראש הועדה ימציא את המסמכים המפורטים להלן לכל אדם הרוצה להשתתף במכרז משותף:

מסמכי מכרז

(1) טיוטה של החוזה המוצע;

(2) רשימת החמרים וכמותם, שיספקו אותם הרשויות המקומיות המשתתפות במכרז לצורך ביצוע העבודה נשוא החוזה ותנאי מסירתם;

(3) התכניות והמיפרטים הנוגעים לביצוע הענין נשוא החוזה;

(4) כתבי כמויות וטפסי הצעת מחירים בשלושה עתקים;

(5) מעטפה הנושאת את מספר המכרז, לשם הגשת ההצעה (להלן - מעטפת ההצעה);

(6) תנאי ערבויות.

(ב) בנוסף לכך ימציא יושב ראש הועדה כל מידע או מסמך אחר שהוא ימצא על דעת הועדה לנכון למסור.

10. (א) מכרז שפורסם לפי סעיף 2 לחוק יסומן במספר סידורי ויירשם בפנקס שיוחזק במקום שהורתה הועדה; כל אדם רשאי לעיין בפנקס בשעות המיועדות לקבלת קהל במקום שהורה יושב ראש הועדה.

פנקס מכרזים

(ב) מכרז שפורסם לפי סעיף 3 לחוק יסומן במספר סידורי ויירשם בפנקס שיוחזק במקום שהורה שר הפנים; כל אדם רשאי לעיין בפנקס בשעות המיועדות לקבלת קהל במקום שיקבע יושב ראש הועדה.

11. הוצגו מסמכים בקשר למכרז משותף, תינתן הזדמנות סבירה ושווה לכל אדם לעיין במסמכים, לבדוק אותם או נכסים המוזכרים בהם ולקבל הסבר לגביהם.

עיון במסמכים ובנכסים

12. כל אדם שקיבל מסמכי מכרז או שהשתתף בביקור בנכס או בפגישה שאירגן אותה יוזם המכרז יאשר זאת בכתב.

אישור קבלה או עיון

13. (א) המועד האחרון להגשת הצעות ייקבע בהתחשב בנושא החוזה המוצע ובתנאיו; המועד יהיה לא מוקדם משבוע ימים ולא מאוחר משלושה חדשים מיום פרסום ההודעה.

המועד האחרון להגשת הצעות

(ב) בנסיבות מיוחדות רשאית ועדת המכרזים לקבוע מועד אחרון להגשת הצעות מאוחר משלושה חדשים מיום הפרסום האמור.

14. לפני תום המועד להגשת ההצעות יפקיד יושב ראש הועדה את אומדן ההוצאות הכרוכות בחוזה המוצע במכרז המשותף, בכתב, בתיבה כאמור בתקנה 15.

אומדן ההוצאות הכרוכות בחוזה

15. (א) מציע יכניס את הצעתו במעטפה סגורה לתוך תיבה מיוחדת שתיועד למכרז משותף אחד בלבד (להלן - תיבת הצעות) לפני תום המועד להגשת ההצעות, או ישלח את הצעתו בדואר.

תיבת ההצעות

(ב) נתקבלה הצעה באמצעות הדואר, היא תוכנס לתיבת הצעות בידי יושב ראש הועדה או מי שהסמיך לכך.

(ג) תיבת ההצעות תהא נעולה בשני מנעולים שמפתחותיהם יישמרו בידי שני אנשים שמינה לכך יושב ראש הועדה.

16. (א) מעטפת הצעה שנמסרה למשלוח בדואר יראו אותה כאילו הגיעה לידי ועדת המכרזים במועד מסירתה כאמור, וחותמת הדואר תשמש ראיה לכך.

כללים לקביעת המועד להגשת הצעות

(ב) מעטפת הצעה שנשלחה מחוץ לארץ, יראו אותה, על אף האמור בתקנת משנה (א), כאילו הגיעה לידי ועדת המכרזים במועד שבו הגיעה לדואר בישראל, וחותמת הדואר תשמש ראיה לכך.

17. (א) לא לפני שבעה ימים ולא יאוחר מארבעה עשר יום לאחר תום המועד להגשת הצעות, האנשים שבידיהם המפתחות יפתחו את תיבת ההצעות.

פתיחת תיבת ההצעות

(ב) יושב ראש הועדה יפרסם הודעה על המקום והמועד לפתיחת תיבת ההצעות ויציין בה כי כל אדם רשאי להיות נוכח בעת פתיחתה; ההודעה תודבק בכניסה לבנינים הראשיים של הרשויות המקומיות המשתתפות במכרז וכן בכניסה לבנין שבו תיפתח תיבת ההצעות.

(ג) לא תיפתח תיבת ההצעות אלא בנוכחות יושב ראש הועדה ושני חברי הועדה לפחות.

18. מעטפת הצעה שנתקבלה אחרי פתיחת ההצעות, מכל סיבה שהיא, תוחזר לשולח בלא שתיפתח.

הצעה שהוגשה באיחור

19. מתיבת ההצעות הפתוחה יוצאו המעטפות והאומדן. כל מעטפה תסומן במספר סידורי ומספרן הכולל של המעטפות יירשם בפרוטוקול; לאחר מכן תיפתח כל מעטפה ויושב ראש הועדה וכל חברי הועדה הנוכחים יסמנו בראשי תיבות כל גליון, או חוברת כרוכה, שהוצאו מן התיבה, וכן יסומן האומדן; בחוברת כרוכה יסומן הדף הראשון והאחרון של החוברת; שמות בעלי ההצעות, הסכום הכולל של כל הצעה, מספר הגליונות שהוצאו מכל מעטפת הצעה, והאומדן יירשמו בפרוטוקול; אולם לפני רישום יכריז עליהם יושב ראש הועדה או חבר הועדה שנקבע כאמור; כל אדם רשאי להיות נוכח בעת רישום ההצעות בפרוטוקול; עותק אחד של כל הצעת מחירים יימסר למשמרת האדם שקבעה לכך הועדה.

רישום הצעות האומדן

20. (א) ועדה שהורכבה לפי סעיף 2 לחוק, תחליט לפני מועד פתיחת תיבת ההצעות בדבר הצורך בהתייעצות במומחה ובדבר בחירתו; הוחלט להתייעץ במומחה ונקבע מומחה כזה, ימסור יושב ראש הועדה, ללא דיחוי, העתק של כל אחת מההצעות שהוצאו מתיבת ההצעות ואומדן ההצעות לפי תקנה 14 לידי מומחה לשם קבלת חוות דעתו.

חוות דעת מומחה

(ב) מונתה ועדה לפי סעיף 3 לחוק, רשאי שר הפנים להורות כי כל הצעה וחוות דעת כאמור תועבר לחוות דעתו של מומחה שקבע לכך השר.

21. נתגלתה טעות חשבונית בהצעה בעת הבדיקה בידי המומחה או בידי הועדה, תתוקן הטעות בידי יושב ראש הועדה על דעת הועדה, והתיקון יירשם בפרוטוקול; נתגלתה אי התאמה בין המחיר הכולל של מספר יחידות ובין מחיר של כל יחידה שצויין בהצעה, תתוקן אי ההתאמה בהסתמך על המחיר של כל יחידה.

טעות חשבונית בהצעה

22. היה לועדה אחרי עיון בהצעה יסוד סביר לחשוד שכוונתו של בעל ההצעה היתה להוליך את הועדה שולל, על ידי שגיאות שנעשו במתכוון או על ידי תכסיסים בלתי הוגנים, רשאית היא - לאחר שנתנה לבעל ההצעה הזדמנות הוגנת להשמיע טענותיו - להחליט שלא לדון עוד בהצעתו.

פסילת הצעה

23. לאחר שהועדה בדקה את ההצעות ועיינה בחוות דעתו של מומחה, אם ניתנה כזו, ירשום יושב ראש הועדה את כל ההצעות לפי גודל סכום ההצעות ויקבע את ההצעה הזולה ביותר; קביעת ההצעה הזולה ביותר תהא סופית.

קביעת ההצעה הזולה ביותר

24. הועדה תחליט על קבלת ההצעה הזולה ביותר, ובלבד שהמחירים המוצעים הם הוגנים וסבירים בהתחשב באומדן שנמסר כאמור בתקנה 14, אולם אם בכפוף לתקנות אלה או בנסיבות אחרות החליטה הועדה על הצעה שאיננה הזולה ביותר, תרשום בפרוטוקול את הנימוקים להחלטתה.

החלטת הועדה על ההצעה הזולה ביותר

25. הועדה לא תהיה חייבת להחליט על ההצעה הזולה ביותר במקרים אלה:

מקרים שבהם אין חובה להחליט על ההצעה הזולה ביותר

(1) ההצעה הוגשה שלא בהתאם לתקנות אלה;

(2) ההצעה מבוססת על הבנה מוטעית של נושא המכרז או על הנחות בלתי נכונות;

(3) צורפה להצעה הסתייגות עקרונית לאחד מפרטי המכרז, או ההצעה כללה שינויים יסודיים במיפרט המלאכות, בחשבון הכמויות או בטיוטת החוזה;

(4) מסתבר, לאחר תיקון טעות חשבונית, שההצעה שוב אינה הזולה ביותר;

(5) ההצעה אינה עונה על תנאי מיוחד שהוצג במכרז;

(6) לבעל ההצעה אין הכושר המתאים לבצע את החוזה המוצע.

26. לא תחליט הועדה על הצעה אם היתה זו ההצעה היחידה שהוגשה, אולם בנסיבות מיוחדות רשאית הועדה להחליט גם על הצעה יחידה; החליטה הועדה כך, תרשום בפרוטוקול נימוקים להחלטתה.

הגשת הצעה אחת בלבד

27. הועדה רשאית שלא להחליט על כל הצעה, אך עליה לרשום בפרוטוקול נימוקים להחלטתה.

אי מתן החלטה

28. הועדה אינה רשאית לפצל את העבודות נושא המכרז אלא אם פורט תנאי כזה במכרז המשותף.

פיצול מכרז משותף

29. הרשויות המקומיות שהחליטו על המכרז המשותף, לפי סעיף 2 לחוק, או שר הפנים אם הורה על עריכת מכרז לפי סעיף 3 לחוק, מוסמכים לבטל מכרז משותף, אולם אין לפרסם מכרז אחר באותו ענין כשאין ביניהם שוני מהותי, זולת אם נשתנו הנסיבות שגרמו להחלטה על הביטול.

ביטול מכרז משותף

30. המוסר ידיעה שהגיעה לידו בתוקף תפקידו בענין מכרז משותף העומד להתפרסם, או בענין מהלך הדיונים בועדה והחלטתה, שלא לאדם שהוסמך כדין לקבל אותה ידיעה, דינו - קנס 500 לירות או שלושה חדשי מאסר.

שמירת סודיות

31. לתקנות אלה ייקרא "תקנות הרשויות המקומיות (מכרזים משותפים), תשל"ג-1973".

השם

ו' באלול תשל"ג (3 בספטמבר 1973) יוסף בורג

שר הפנים

1. \* פורסמו [ק"ת תשל"ג מס' 3062](http://www.nevo.co.il/Law_word/law06/TAK-3062.pdf) מיום 25.9.1973 עמ' 2056. [↑](#footnote-ref-1)