תקנות הרשות הארצית לכבאות והצלה (חקירת דליקות), תשע"ד-2014

בטחון – כבאות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הסמכת חוקר דליקות | [Go](#Seif2) | 2 |
| סעיף 3 | תעודת חוקר | [Go](#Seif3) | 2 |
| סעיף 4 | ביטול הסמכה | [Go](#Seif4) | 2 |
| סעיף 5 | שמירה על כשירות מקצועית | [Go](#Seif5) | 2 |
| סעיף 6 | מטרת חקירה | [Go](#Seif6) | 3 |
| סעיף 7 | פתיחה בחקירה | [Go](#Seif7) | 3 |
| סעיף 8 | ניהול החקירה וסדריה | [Go](#Seif8) | 3 |
| סעיף 9 | הוראת מעבר | [Go](#Seif9) | 3 |

תקנות הרשות הארצית לכבאות והצלה (חקירת דליקות), תשע"ד-2014[[1]](#footnote-1)\*

בתוקף סמכותי לפי סעיפים 61, 66 ו-128 לחוק הרשות הארצית לכבאות והצלה, התשע"ב-2012 (להלן – החוק), אני מתקין תקנות אלה:

1. בתקנות אלה –

הגדרות

"חוקר דליקות" – חוקר דליקות כמשמעותו בסעיף 61 לחוק;

"חקירה" – חקירה בעניין דליקה וגורמיה כמשמעותה בסעיף 60 לחוק;

"משרת חוקר" – משרה הנמנית עם מערך חקירת הדליקות ברשות, ושייעודה ניהול חקירת דליקות או אחריות לניהולן, ובכלל זה משרת קצין חקירות;

"עובד הרשות" – מי שנמנה עם עובדי הרשות;

"ראש אגף בטיחות אש וחקירות" – ראש אגף בטיחות אש וחקירות ברשות;

"רמ"ח חקירות" – ראש מחלקת חקירות ומחקר ברשות;

"רע"ן חקירות" – קצין חקירות שהוא ראש ענף חקירות במחוז ברשות;

"קצין חקירות" – חוקר דליקות שמונה למשרת קצין חקירות.

2. ההכשרה ותנאי הכשירות הנוספים שבהם נדרש לעמוד חוקר דליקות לפי סעיף 61(2) ו-(3) לחוק הם:

הסמכת חוקר דליקות

(1) הוא בעל ניסיון מקצועי כמפורט באחד מאלה:

(א) שימש כראש צוות או שימש משך שנתיים לפחות באחד התפקידים המנויים בפרטים (4) עד (9) לתוספת הראשונה לחוק;

(ב) מילא תפקידי חקירה בגופים מחוץ לרשות משך שלוש שנים לפחות, והנציב מצא כי בשל ניסיונו וידיעותיו הוא כשיר לשמש חוקר דליקות;

(2) הוא סיים בהצלחה קורס חוקרי דליקות; הקורס יכלול, בין השאר, הכשרה עיונית בנושאים: הבנת תבניות בעירה ותהליך התפשטות האש, ניתוח זירה וממצאים, כלים מדעיים לניתוח ראיות, איסוף ראיות ודיגום, הכנת חוות דעת מומחה ומתן עדות בבית המשפט;

(3) הוא סיים בהצלחה הליך חניכה בפיקוחו של קצין חקירת דליקות, שאישר רמ"ח חקירות, שבו השתתף בלפחות עשרים חקירות בניהולו של קצין חקירת דליקות כאמור; הנציב רשאי לדרוש השתתפות במספר גבוה יותר של חקירות.

3. הוסמך עובד הרשות כחוקר דליקות, תינתן לו תעודת חוקר החתומה ביד הנציב המעידה על תפקידו ועל סמכויותיו.

תעודת חוקר

4. (א) הנציב רשאי לבטל את הסמכתו של חוקר דליקות בהתקיים אחד מאלה:

ביטול הסמכה

(1) הוא הורשע בעבירה שמפאת מהותה, חומרתה או נסיבותיה אין הוא ראוי להיות חוקר דליקות;

(2) הנציב מצא כי אינו ממלא את תפקידו המקצועי כראוי.

(ב) לא תבוטל הסמכה כאמור בתקנת משנה (א), בלי שניתנה למי שמבקשים לבטל את הסמכתו הזדמנות לטעון את טענותיו לפני הנציב.

(ג) על אף האמור בתקנת משנה (א), לא תבוטל הסמכתו של חוקר דליקות המשרת במשרת חקירה, אלא אם כן פוטר או הועבר למשרה שאיננה משרת חקירה לפי הכללים החלים בשירות המדינה; לעניין זה, "הכללים החלים בשירות המדינה" – הוראות דין, הסכמים, הסדרים, ונהלים החלים על עובדי שירות המדינה.

5. (א) לצורך שמירה על כשירות מקצועית ישתתף חוקר דליקות מיד שנה בשנה ביום עיון מקצועי אחד בתחום חקירת דליקות ובחקירת שתים עשרה דליקות לפחות.

שמירה על כשירות מקצועית

(ב) חוקר דליקות, שאינו עומד בתנאי הכשירות המקצועית כאמור בתקנת משנה (א), לא יעסוק בחקירת דליקות עד שיסיים בהצלחה הליך חניכה בפיקוחו של קצין חקירת דליקות שבו השתתף בלפחות חמש חקירות בניהולו של קצין חקירת דליקות כאמור; הנציב רשאי לדרוש השתתפות במספר גבוה יותר של חקירות בשים לב, בין השאר, למשך התקופה שבה לא נשמרה כשירותו של חוקר הדליקות.

6. חוקר דליקות ינהל חקירה בעניין דליקה וגורמיה למטרת איתור הנסיבות והגורמים לדליקה.

מטרת חקירה

7. (א) חקירה תבוצע בעקבות דליקה בהתקיים אחד או יותר מאלה:

פתיחה בחקירה

(1) קיים חשד כי הדליקה נגרמה במזיד, אלא אם כן הודיעה משטרת ישראל לנציב כי הרשות לא תעשה שימוש בסמכויותיה כאמור בסעיף 63 לחוק;

(2) הדליקה גרמה לאדם פגיעה גופנית שבשלה אושפז או שנספה בעקבותיה ונודע לרשות על הפגיעה כאמור;

(3) אירוע דליקה במבנה שהרשות טיפלה בו;

(4) הנציב, מפקד מחוז, ראש אגף מבטיחות אש וחקירות או רמ"ח חקירות החליט, כי קיים עניין בביצוע חקירה.

(ב) על אף האמור בתקנת משנה (א)(1) עד (3), הנציב או מפקד המחוז ביידוע רמ"ח חקירות, רשאים להחליט כי לא תתקיים חקירה, אם קיים קושי לבצע את החקירה או מידת הנזק שנגרם אינה גדולה.

ת"ט תשע"ד-2014

מיום 24.3.2014

**ת"ט תשע"ד-2014**

[ק"ת תשע"ד מס' 7357](http://www.nevo.co.il/Law_word/law06/tak-7357.pdf) מיום 24.3.2014 עמ' 974

~~(2)~~ (ב) על אף האמור בתקנת משנה (א)(1) עד (3), הנציב או מפקד המחוז ביידוע רמ"ח חקירות, רשאים להחליט כי לא תתקיים חקירה, אם קיים קושי לבצע את החקירה או מידת הנזק שנגרם אינה גדולה.

8. (א) חקירה תבוצע בידי אחד מאלה על פי הנחיית מפקד המחוז או מי שהוא הסמיך לכך:

ניהול החקירה וסדריה

(1) עובד הרשות שהוסמך לחוקר דליקות, המשרת במשרה שאינה משרת חקירה;

(2) עובד הרשות שהוסמך לחוקר דליקות, המשרת במשרת חקירה;

(3) צוות המורכב מחוקרי דליקות, כאמור בפסקאות (1) או (2), או שניהם יחדיו.

(ב) חוקר דליקות יפעל בביצוע תפקידו באופן בלתי תלוי לשם הגשמת מטרת החקירה כמפורט בתקנה 6, בכפוף לחובתו למלא אחר הנחיותיהם של ראש אגף בטיחות אש וחקירות, רמ"ח חקירות, רע"ן חקירות, קצין חקירות או חוקר דליקות שמונה לפקח על החקירה או להנחות אותה.

(ג) חוקר דליקות יאסוף ממצאי עובדה, עדויות וכל ראיה הנדרשת לצורך חקירת הדליקה וגורמיה.

(ד) לא יעשה חוקר דליקות שימוש בסמכויות הנתונות לו בחוק, אלא בעת מילוי תפקידו ובהתקיים כל אלה:

(1) הוא עונד באופן גלוי תג המזהה אותו;

(2) יש בידו תעודת חוקר לפי תקנה 3, שאותה יציג לפי דרישה.

9. יראו עובד הרשות שהוסמך לחקור נסיבות דליקה לפי תקנות שירותי הכבאות (חקירת דליקה וגורמיה), התשל"ב-1972, ומצא הנציב כי מתקיים בו האמור בסעיף 61(1) לחוק, כאילו הוסמך לפי תקנה 2, ויחולו עליו הוראות תקנות אלה.

הוראת מעבר

כ"ה בשבט התשע"ד (26 בינואר 2014) יצחק אהרונוביץ'

השר לביטחון הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7349](http://www.nevo.co.il/law_word/law06/tak-7349.pdf) מיום 4.3.2014 עמ' 752.

   ת"ט [ק"ת תשע"ד מס' 7357](http://www.nevo.co.il/law_word/law06/tak-7357.pdf) מיום 24.3.2014 עמ' 974. [↑](#footnote-ref-1)