תקנות הרשות הלאומית לבטיחות בדרכים (כללים ותנאים לתשלום גמול או החזר הוצאות לחברי המועצה), תשע"ח-2018

רשויות ומשפט מנהלי – תעבורה – הרשות הלאומית לבטיחות בדרכים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | גמול לחבר המועצה | [Go](#Seif2) | 2 |
| סעיף 3 | גמול ליושב ראש המועצה | [Go](#Seif3) | 2 |
| סעיף 4 | החזר הוצאות ישיבה | [Go](#Seif4) | 2 |
| סעיף 5 | מועדים לעניין החזר הוצאות | [Go](#Seif5) | 3 |
| סעיף 6 | תחילה ותוקף | [Go](#Seif6) | 3 |

תקנות הרשות הלאומית לבטיחות בדרכים (כללים ותנאים לתשלום גמול או החזר הוצאות לחברי המועצה), תשע"ח-2018[[1]](#footnote-1)\*

בתוקף סמכותי לפי סעיפים 21, 21א ו-39 לחוק הרשות הלאומית לבטיחות בדרכים, התשס"ו-2006 (להלן – החוק), בהסכמת שר האוצר ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"ועדת משנה" – ועדת משנה שהחליטה המועצה להקים מבין חבריה, לפי סעיף 17(ג) לחוק;

"חבר המועצה" – מי שמונה להיות חבר מועצת הרשות, לפי סעיף 12(א) לחוק;

"חוזר הממונה על השכר" – חוזר בדבר תשלום גמול והחזר הוצאות ליו"ר וחברי מועצה בתאגידים סטטוטוריים מיום ט"ז באלול התשע"א (15 בספטמבר 2011), כפי שיעודכן מזמן לזמן, המתפרסם באתר האינטרנט של אגף השכר והסכמי עבודה במשרד האוצר;

"יושב ראש המועצה" – יושב ראש המועצה או ממלא מקומו הקבוע שמונו לפי סעיף 13(א) לחוק;

"ישיבת מועצה" – ישיבה כמשמעותה בסעיף 16 לחוק ובכלל זה ישיבה של ועדת משנה.

2. (א) חבר המועצה שהתקיים בו האמור בסעיף 21(א) לחוק זכאי לקבל גמול בעד השתתפותו בישיבת המועצה כמפורט בסעיף האמור.

גמול לחבר המועצה

(ב) חבר המועצה כאמור בתקנת משנה (א) זכאי לקבל גמול בעד השתתפותו בישיבת המועצה כקבוע בחוזר הממונה על השכר, לרבות לעניין סוג ישיבת המועצה ומספר ישיבות המועצה המרבי, ובהתאם לסיווג הרשות כפי שהחליטה עליו הוועדה הציבורית לסיווג תאגידים סטטוטוריים שהוקמה מכוח החלטת ועדת שרים לענייני כלכלה מס' כל/218 מיום י"ב באדר ב' התשנ"ה (14 במרס 1995).

(ג) הגמול ישולם לחבר המועצה כאמור בתקנת משנה (ב) לא יאוחר מתום החודש שלאחר החודש שבו התקיימה ישיבת המועצה, ובלבד שאישר יושב ראש המועצה או יושב ראש ועדת המשנה כי השתתף בישיבת המועצה, כולה או רובה.

3. (א) יושב ראש המועצה שהתקיים בו האמור בסעיף 21א(א) לחוק והמקדיש בכל שבוע שני ימי עבודה לפחות לפעילות ברשות, לרבות בישיבת המועצה, יהיה זכאי לקבל גמול חודשי שלא יעלה על תשעה עשר אלף וחמש מאות שקלים חדשים בלבד הכולל מס ערך מוסף כמשמעותו בחוק מס ערך מוסף, התשל"ו-1975; לא יינתן גמול לפי תקנת משנה זו לממלא המקום הקבוע שמונה לפי סעיף 13(א) לחוק לתקופה שבעדה יושב ראש המועצה היה זכאי לגמול לפי תקנת משנה זו.

גמול ליושב ראש המועצה

(ב) גמול לפי תקנה זו ממצה כל תמורה לה זכאי יושב ראש המועצה בעד פעילותו ברשות, לרבות במועצה.

(ג) הגמול לפי תקנה זו ישולם ליושב ראש המועצה בתום כל חודש, בכפוף לקבלת דרישת תשלום מאת יושב ראש המועצה.

4. (א) גמול לפי תקנה 2 כולל כיסוי של כל הוצאה שהוציא חבר המועצה בקשר להשתתפותו בישיבה, וכולל מס ערך מוסף כמשמעותו בחוק מס ערך מוסף, התשל"ו-1975.

החזר הוצאות ישיבה

(ב) חבר מועצה שאינו זכאי לגמול לפי תקנה 2, ובכלל זה יושב ראש המועצה שאינו זכאי לגמול לפי תקנה 2 או 3(א), זכאי לקבל מאת המועצה החזר הוצאות שהוציא לצורך השתתפותו בישיבות המועצה, לפי הוראות חוזר הממונה על השכר, ובלבד שאינו זכאי לקבל, ממקור אחר, החזר הוצאות, ושיושב ראש המועצה או יושב ראש ועדת המשנה אישר כי הוא השתתף בישיבת המועצה, כולה או רובה.

(ג) תעריף תשלום בעד קילומטר נסיעה שנסע חבר מועצה לישיבה שבה השתתף יהיה בהתאם לתעריף שבחוזר החשב הכללי של משרד האוצר בדבר החזר הוצאות נסיעה בתפקיד לנותני שירותים חיצוניים – תעריפים, מיום כ"ט בתמוז התשס"ח (1 באוגוסט 2008), כפי שיעודכן מזמן לזמן, המתפרסם באתר החשב הכללי במשרד האוצר.

5. (א) חבר המועצה ובכלל זה יושב ראש המועצה הזכאי להחזר הוצאות כאמור בתקנה 4 יגיש דרישה לתשלום החזר הוצאות בסוף החודש שבו נשא בהוצאה.

מועדים לעניין החזר הוצאות

(ב) בכפוף לאמור בתקנת משנה (א) החזר הוצאות לפי תקנה 4 ישולם לא יאוחר מתום החודש שלאחר החודש שבו נשא בהוצאה.

6. (א) תחילתה של תקנה 3 ביום כ"ב באייר התשע"ו (30 במאי 2016) ותוקפה עד יום י"ז בתמוז התשע"ח (30 ביוני 2018).

תחילה ותוקף

(ב) על אף האמור בתקנה 3(ג) גמול שיושב ראש המועצה זכאי לו לפי תקנות אלה בעד התקופה שמיום כ"ב באייר התשע"ו (30 במאי 2016) עד ליום פרסומן של תקנות אלה ולא שולם לפני פרסומן, ישולם לא יאוחר מתום החודש שלאחר החודש שבו העביר יושב ראש המועצה דרישת תשלום, ובלבד שדרישת תשלום כאמור תוגש לא יאוחר מתום שלושה חודשים מיום פרסומן של תקנות אלה, וזאת אף אם הסתיימה תקופת תוקפה של תקנה 3 לפי תקנת משנה (א).

כ"ב בתמוז התשע"ח (5 ביולי 2018) ישראל כ"ץ

שר התחבורה והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 8044](http://www.nevo.co.il/Law_word/law06/TAK-8044.pdf) מיום 19.7.2018 עמ' 2522. [↑](#footnote-ref-1)