תקנות השיפוט הצבאי (בתי סוהר צבאיים – שחרור מוקדם), תשס"א-2001

בטחון – צה"ל – שיפוט צבאי – בתי סוהר צבאיים

בטחון – בתי סוהר – בתי סוהר צבאיים

עונשין ומשפט פלילי – ענישה, מאסר ומעצר – שחרור וועדת שחרורים

רשויות ומשפט מנהלי – בתי סוהר – בתי סוהר צבאיים

עונשין ומשפט פלילי – שיפוט צבאי

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | חישוב תקופת המאסר | סעיף 2 |
| 2 | [Go](#Seif2) | הפחתת עונש | סעיף 3 |
| 2 | [Go](#Seif3) | סייג | סעיף 4 |

תקנות השיפוט הצבאי (בתי סוהר צבאיים – שחרור מוקדם), תשס"א-2001[[1]](#footnote-1)\*

בתוקף סמכותי לפי סעיפים 503 ו-559 לחוק השיפוט הצבאי, תשט"ו-1955 (להלן - החוק), אני מתקין תקנות אלה:

1. בתקנות אלה –

הגדרות

"אסיר" - מי שהתקיימו בו שני אלה:

(1) נידון לפני פרסומו של חוק שחרור על-תנאי ממאסר, תשס"א-2001 (להלן - חוק שחרור על-תנאי), לתקופת מאסר בת 100 ימים או יותר והקצרה משנה;

(2) לא נידון למאסר בשל עבירה מהעבירות המפורטות בתוספת הראשונה לחוק העונשין, תשל"ז-1977, כנוסחה ערב תחילתו של חוק שחרור על-תנאי, או בשל עבירה לפי סעיפים 43 עד 46, 47(א), 58(ב) סיפה, 73 סיפה, 74, 75, 76(ג), 78, 92, 98 עד 100, 102 סיפה, 122 סיפה, 123 סיפה ו-135(1) ו-(2) לחוק;

"הוראה לצמצום הפחתת עונש" - צמצום הפחתת העונש לפי תקנות 59(5) או 60(5) לתקנות השיפוט הצבאי (בתי סוהר צבאיים), תשמ"ז-1987 (להלן - תקנות בתי הסוהר), או הפחתת ימי שחרור לפי סעיף 58 לפקודת בתי הסוהר [נוסח חדש], תשל"ב-1971;

"התקופה המזערית" - מחצית מכלל תקופת המאסר, שהאסיר נידון לה, או שלושה חודשים, לפי התקופה הארוכה יותר, בתוספת סך כל הימים שנקבעו בכל הוראה לצמצום הפחתת העונש;

"רשות להפחתת העונש" –

(1) לגבי אסיר, שנידון לתקופת מאסר שאינה עולה על שישה חודשים - קצין משטרה צבאית ראשי (להלן - קמצ"ר) או מי שהוא הסמיכו לכך;

(2) לגבי אסיר שנידון לתקופת מאסר העולה על שישה חודשים - ראש אגף כוח האדם או מי שהוא הסמיכו לכך, על פי המלצת קמצ"ר.

2. מי שנידון לתקופות מאסר אחדות או לתקופות מחבוש ומאסר, בין שהוטלו עליו לפני שהתחיל בנשיאת העונש ובין לאחר מכן, רואים אותו, לענין תקנות אלה, כמי שנידון לתקופת מאסר אחת, שהיא סך כל התקופות המצטברות של אותם עונשי מאסר ומחבוש.

חישוב תקופת המאסר

3. (א) רשות להפחתת עונש רשאית לשחרר אסיר לפני תום תקופת מאסרו, אם ראתה שהאסיר ראוי לשחרור, ובלבד שתקופת המאסר שריצה האסיר לא תפחת כתוצאה מכך מהתקופה המזערית.

הפחתת עונש

(ב) לשם החלטה אם ראוי אסיר לשחרור לפני תום תקופת מאסרו לפי תקנת משנה (א), תבחן הרשות להפחתת העונש גם את הנתונים המפורטים בתקנות העונשין (נתונים לצורך החלטת ועדת שחרורים), תשס"א-2001, בשינויים המחויבים, ובמקום "הרשות לשיקום האסיר" יראו כאילו נאמר "נציגי השיקום במפקדת קמצ"ר".

4. הוראות תקנה 25 לתקנות בתי הסוהר לא יחולו על אסיר כמשמעותו בתקנות אלה.

סייג

כ"ג בסיון תשס"א (14 ביוני 2001) בנימין בן אליעזר

שר הביטחון

1. \* פורסמו [ק"ת תשס"א מס' 6111](http://www.nevo.co.il/Law_word/law06/TAK-6111.pdf) מיום 21.6.2001 עמ' 872. [↑](#footnote-ref-1)