תקנות השקעות משותפות בנאמנות (שינוי מהותי במדיניות השקעות של קרן), תשס"ח-2007

משפט פרטי וכלכלה – תאגידים וניירות ערך – השק' משותפות בנאמנות

משפט פרטי וכלכלה – כספים – השקעות – השק' משותפות בנאמנות

משפט פרטי וכלכלה – חיובים – נאמנות – השק' משותפות בנאמנות

תוכן ענינים

|  |  |  |  |
| --- | --- | --- | --- |
| 1 | [Go](#Seif0) | הגדרות | סעיף 1 |
| 1 | [Go](#Seif1) | תנאים לשינוי מהותי | סעיף 2 |
| 1 | [Go](#Seif2) | תחילה | סעיף 3 |

תקנות השקעות משותפות בנאמנות (שינוי מהותי במדיניות השקעות של קרן), תשס"ח-2007[[1]](#footnote-1)\*

בתוקף סמכותי לפי סעיפים 61(ב1)(2) ו-131(א) לחוק השקעות משותפות בנאמנות, התשנ"ד-1994 (להלן – החוק), לפי הצעת הרשות ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

"כותרת מאפיינת של קרן" – כותרת מאפיינת ולפיה על מנהל הקרן לסווג את הקרן לפי תקנה 2(א) לתקנות השקעות משותפות בנאמנות (סיווג קרנות לצורך פרסום), התשס"ח-2007 (להלן – תקנות הסיווג);

"פרופיל חשיפה" – כמשמעותו בתקנות הסיווג.

2. מנהל קרן רשאי לבצע שינוי מהותי במדיניות ההשקעות של קרן שבניהולו בטרם חלפו שנים עשר חודשים מהמועד שבוצע בו לאחרונה שינוי כאמור, רק בהתקיים אחד מן התנאים המפורטים להלן:

תנאים לשינוי מהותי

(1) השווי הנקי של נכסי הקרן נמוך, במשך 3 חודשים רצופים, מהשווי המזערי שקבע שר האוצר לפי סעיף 46(ז)(1) לחוק, וחלפו ארבעה חודשים מהמועד שבוצע בו לאחרונה שינוי מהותי במדיניות ההשקעות של הקרן;

(2) השינוי נעשה בעקבות מיזוגה של הקרן עם קרן אחרת, העברת ניהול הקרן למנהל קרן אחר, מיזוג מנהל הקרן עם מנהל קרן אחר או העברת השליטה במנהל הקרן לאדם השולט במנהל קרן אחר או לחברה שבשליטת אדם כאמור;

(3) חל לגבי הכותרת המאפיינת של הקרן, אחד מן השינויים המפורטים להלן:

(א) הכותרת המאפיינת של הקרן התבטלה ואין כותרת מאפיינת מתאימה למדיניות ההשקעות של הקרן;

(ב) הכותרת המאפיינת של הקרן התבטלה, ומנהל הקרן מבקש להתאים את מדיניות השקעות של הקרן לכותרת המאפיינת של הקרן לאחר הביטול;

(ג) נוספה כותרת מאפיינת חדשה המגדירה קבוצה שהיא חלק מקבוצת הקרנות המאופיינת על ידי הכותרת המאפיינת של הקרן, ומנהל הקרן מעוניין להתאים את מדיניות ההשקעות של הקרן כך שתסווג לפי הכותרת המאפיינת החדשה;

(4) השינוי נעשה אגב הקביעה, בפעם הראשונה, של פרופיל החשיפה של הקרן, והוא אינו צפוי להשפיע באופן מהותי על תנודתיות מחירי היחידה והפדיון בקרן.

3. תחילתן של תקנות אלה ביום תחילתו של סעיף 61(ב1) לחוק, כנוסחו בסעיף 19(2) לחוק השקעות משותפות בנאמנות (תיקון מס' 12), התשס"ו-2006.

תחילה

י"ח בחשוון התשס"ח (30 באוקטובר 2007) רוני בר-און

שר האוצר

1. \* פורסמו [ק"ת תשס"ח מס' 6625](http://web1.nevo.co.il/Law_word/law06/TAK-6625.pdf) מיום 28.11.2007 עמ' 155; תחילתן ביום 31.12.2007. [↑](#footnote-ref-1)