תקנות התגמולים לנפגע פעולות איבה (תשלום לאפוטרופוס מגדל שמונה ליתום ששני הוריו נפטרו כתוצאה מפגיעת איבה), תשע"ב-2011

בטחון – נפגעי פעולות איבה

תוכן ענינים

|  |  |  |  |
| --- | --- | --- | --- |
|  | פרק א': פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': הגשת תביעה לתשלום כאפוטרופוס מגדל או כמשפחה מגדלת | [Go](#med1) | 2 |
| סעיף 2 | הגשת תביעה | [Go](#Seif2) | 2 |
|  | פרק ג': תנאי התשלום וגובהו | [Go](#med2) | 3 |
| סעיף 3 | תשלום לאפוטרופוס מגדל לקטין יתום | [Go](#Seif3) | 3 |
| סעיף 4 | תשלום לאפוטרופוס מגדל לשני קטינים יתומים | [Go](#Seif4) | 3 |
| סעיף 5 | תשלום לאפוטרופוס מגדל לשלושה קטינים יתומים | [Go](#Seif5) | 3 |
| סעיף 6 | תשלום לאפוטרופוס מגדל לארבעה קטינים יתומים או יותר | [Go](#Seif6) | 4 |
| סעיף 7 | אפוטרופוס מגדל יחיד | [Go](#Seif7) | 4 |
|  | פרק ד': תחילה והוראת מעבר | [Go](#med3) | 5 |
| סעיף 8 | תחילה | [Go](#Seif8) | 5 |
| סעיף 9 | מענק חד פעמי בעבור תקופות שקדמו ליום התחילה | [Go](#Seif9) | 5 |

תקנות התגמולים לנפגע פעולות איבה (תשלום לאפוטרופוס מגדל שמונה ליתום ששני הוריו נפטרו כתוצאה מפגיעת איבה), תשע"ב-2011[[1]](#footnote-1)\*

בתוקף סמכותי לפי סעיפים 7ד(א) ו-21 לחוק התגמולים לנפגעי פעולות איבה, התש"ל-1970, בהתייעצות עם שר האוצר ובאישור ועדת העבודה הרווחה והבריאות של הכנסת, אני מתקין תקנות אלה:

פרק א': פרשנות

1. בתקנות אלה –

הגדרות

"אבדן הכנסה בפועל" – ממוצע הכנסתו החודשית הקודמת של האפוטרופוס המגדל ברבע השנה שקדם ליום שבו קיבל לחזקתו קטין יתום בניכוי הכנסתו הקיימת;

"אפוטרופוס מגדל" – אדם שקטין יתום נמצא בחזקתו והוא מונה לאפוטרופוס על גופו, או הורה מאמץ לקטין יתום;

"אפוטרופוס מגדל ראשון" – אפוטרופוס מגדל שהוא בן זוג במשפחה מגדלת ואשר יראו אותו כאפוטרופוס מגדל ראשון לצורך קבלת זכויות לפי תקנות אלה, בהתאם לתקנה 2(ב);

"אפוטרופוס מגדל שני" – אפוטרופוס מגדל שהוא בן זוג במשפחה מגדלת ואשר יראו אותו כאפוטרופוס מגדל שני לצורך קבלת זכויות לפי תקנות אלה, בהתאם לתקנה 2(ב);

"הכנסה קודמת" –

(1) לגבי אפוטרופוס מגדל שביום שבו קיבל לחזקתו קטין יתום היה מבוטח כאמור בסעיף 75(א)(1) לחוק הביטוח – הכנסה שבעדה שולמו דמי הביטוח הלאומי ברבע השנה שקדם ליום שבו קיבל לחזקתו קטין יתום;

(2) לגבי אפוטרופוס מגדל שהיה מבוטח אחר שלפי סעיף 75(א) לחוק הביטוח – הכנסה ששימשה יסוד לחישוב דמי הביטוח הלאומי בעד רבע השנה שקדם ליום שבו קיבל לחזקתו קטין יתום;

"הכנסה קיימת" –

(1) לגבי אפוטרופוס מגדל שהוא מבוטח כאמור בסעיף 75(א)(1) לחוק הביטוח – הכנסה שבעדה משולמים דמי הביטוח הלאומי;

(2) לגבי אפוטרופוס מגדל שהוא מבוטח אחר שלפי סעיף 75(א) לחוק הביטוח – הכנסה המשמשת יסוד לחישוב דמי הביטוח הלאומי בעד רבע השנה הקודמת;

"מדד" – כהגדרתו בחוק הביטוח;

"משפחה מגדלת" – בני זוג שהם אפוטרופוסים מגדלים;

"קטין יתום" – מי ששני הוריו נפטרו כתוצאה מפגיעת איבה וטרם מלאו לו 18 שנים;

"שכר ממוצע" – כמשמעותו בסעיפים 1 ו-2 לחוק הביטוח.

פרק ב': הגשת תביעה לתשלום כאפוטרופוס מגדל או כמשפחה מגדלת

2. (א) אפוטרופוס מגדל או משפחה מגדלת יגישו אל המוסד תביעה לתשלום לפי תקנות אלה.

הגשת תביעה

(ב) משפחה מגדלת המגישה תביעה כאמור תבחר, בעת הגשת התביעה, מי מבני הזוג ייחשב "אפוטרופוס מגדל ראשון" ומי ייחשב "אפוטרופוס מגדל שני"; בחרה משפחה מגדלת כאמור, תחייב בחירתה במשך תקופת הזכאות לפי תקנות אלה.

(ג) תשלומים לפי תקנות אלה ישולמו לאפוטרופוס מגדל או למשפחה מגדלת, לאחר מינויים ככאלה, בעד התקופה שבה שהו הקטינים היתומים בחזקתם, גם אם תקופה זו קדמה למינוים כאפוטרופוסים מגדלים.

פרק ג': תנאי התשלום וגובהו

3. אפוטרופוס מגדל או משפחה מגדלת אשר קיבלו לחזקתם קטין יתום, יהיו זכאים לתשלום חודשי בתנאים ובשיעורים המפורטים להלן:

תשלום לאפוטרופוס מגדל לקטין יתום

(1) עד תום השנה הראשונה שלאחר קבלת הקטין היתום לחזקתו (בתקנות אלה – השנה הראשונה), או עד שימלאו לקטין היתום שלוש שנים, לפי המאוחר, זכאי אפוטרופוס מגדל ראשון לתשלום חודשי בגובה השכר הממיוצע או בגובה אבדן הכנסתו בפועל, לפי הגבוה מביניהם, עד לשווי של פי ארבעה מגובה השכר הממוצע;

(2) מתום אחת התקופות כאמור בפסקה (1), לפי המאוחר, עד שימלאו לקטין היתום שבע שנים (להלן – התקופה השנייה), זכאי האפוטרופוס המגדל הראשון לתשלום חודשי בגובה של שלושת רבעי שווי השכר הממוצע או בגובה של שלושת רבעי שווי אבדן הכנסתו בפועל, לפי הגבוה מביניהם, עד לשווי של פי שניים מגובה השכר הממוצע;

(3) מתום השנה הראשונה או התקופה השנייה, לפי המאוחר, עד שימלאו לקטין היתום חמש עשרה שנים (להלן – התקופה השלישית), זכאי האפוטרופוס המגדל הראשון לתשלום חודשי בגובה של מחצית שווי השכר הממוצע או מחצית שווי אבדן הכנסתו בפועל, לפי הגבוה מביניהם, עד לשווי של פי שניים מהשכר הממוצע;

(4) מתום השנה הראשונה או התקופה השלישית, לפי המאוחר, עד שימלאו לקטין היתום שמונה עשרה שנים, זכאי האפוטרופוס המגדל הראשון לתשלום חודשי בגובה מחצית שווי השכר הממוצע או מחצית שווי הכנסתו בפועל, לפי הגבוה מביניהם, עד שווי השכר הממוצע.

4. אפוטרופוס מגדל או משפחה מגדלת אשר קיבלו לחזקתם שני קטינים יתומים, יהיו זכאים לתשלום חודשי בתנאים ובשיעורים המפורטים להלן:

תשלום לאפוטרופוס מגדל לשני קטינים יתומים

(1) עד תום השנה הראשונה, זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה השכר הממוצע או בגובה אבדן הכנסתם בפועל, לפי הגבוה מביניהם, ובלבד שסך כל התשלום החודשי למשפחה מגדלת לא יעלה על שווי של פי ארבעה מגובה השכר הממוצע;

(2) היה ובתום השנה האמורה בפסקה (1) טרם מלאו לקטין היתום הצעיר מבין השניים שלוש שנים, זכאי האפוטרופוס המגדל הראשון, עד שימלאו לקטין היתום הצעיר שלוש שנים, לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם, והאפוטרופוס השני זכאי לתשלום חודשי בגובה של מחצית שווי השכר הממוצע או מחצית שווי אבדן הכנסתו בפועל, לפי הגבוה מביניהם; סך כל התשלום החודשי למשפחה מגדלת בתקופה האמורה לא יעלה על שווי של פי ארבעה מגובה השכר הממוצע;

(3) מתום התקופה כאמור בפסקה (1) או (2), לפי העניין, עד שימלאו לקטין היתום הצעיר מביניהם שבע שנים (להלן – התקופה השנייה), זכאי האפוטרופוס הראשון לתשלום חודשי בגובה השכר הממוצע או בגובה אבדן הכנסתו בפועל, לפי הגבוה, עד שווי של פי שניים מגובה השכר הממוצע;

(4) מתום השנה הראשונה או התקופה השנייה, לפי המאוחר, עד שימלאו לקטין היתום הצעיר מביניהם חמש עשרה שנים (להלן – התקופה השלישית), זכאי האפוטרופוס המגדל הראשון לתשלום חודשי בגובה מחצית השכר הממוצע או בגובה מחצית אבדן הכנסתו בפועל, לפי הגבוה מביניהם, עד לשווי פי שניים מהשכר הממוצע;

(5) מתום השנה הראשונה או התקופה השלישית, לפי המאוחר, עד שימלאו לקטין היתום הצעיר ביותר שמונה עשרה שנים, זכאי האפוטרופוס המגדל הראשון לתשלום חודשי בגובה מחצית שווי השכר הממוצע או מחצית שווי אבדן הכנסתו בפועל, לפי הגבוה מביניהם, עד שווי השכר הממוצע.

5. אפוטרופוס מגדל או משפחה מגדלת אשר קיבלו לחזקתם שלושה קטינים יתומים, יהיו זכאים לתשלום בתנאים ובשיעורים כמפורט להלן:

תשלום לאפוטרופוס מגדל לשלושה קטינים יתומים

(1) עד תום השנה הראשונה זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה השכר הממוצע או בגובה אבדן הכנסתם בפועל, לפי הגבוה מביניהם, ובלבד שסך כל התשלום למשפחה מגדלת בתקופה זו לא יעלה על שווי של פי ארבעה מגובה השכר הממוצע;

(2) היה ובתום השנה הראשונה טרם מלאו שלוש שנים לקטין היתום הצעיר מבין השלושה, זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם עד שימלאו לו שלוש שנים, ובלבד שסך כל התשלום למשפחה מגדלת בתקופה זו לא יעלה על שווי של פי ארבעה מגובה השכר הממוצע;

(3) מתום התקופה כאמור בפסקה (1) או (2), לפי העניין, עד שימלאו לקטין היתום הצעיר מבין השלושה שבע שנים (להלן – התקופה השנייה), זכאי האפוטרופוס המגדל הראשון לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם, והאפוטרופוס המגדל השני זכאי לתשלום חודשי בגובה מחצית השכר הממוצע או מחצית שווי אבדן הכנסתו בפועל, לפי הגבוה מביניהם; סך כל התשלום החודשי למשפחה מגדלת בתקופה זו לא יעלה על שווי של פי שלושה מגובה השכר הממוצע;

(4) מתום השנה הראשונה או התקופה השנייה, לפי המאוחר, עד שימלאו לקטין היתום הצעיר ביותר חמש עשרה שנים (להלן – התקופה השלישית), זכאי האפוטרופוס המגדל הראשון לתשלום חודשי בגובה השכר הממוצע או בגובה אבדן הכנסתו בפועל, לפי הגבוה מביניהם, עד שווי של פי שניים מהשכר הממוצע;

(5) מתום השנה הראשונה או התקופה השלישית, לפי המאוחר, עד שימלאו לקטין היתום הצעיר ביותר שמונה עשרה שנים, זכאי האפוטרופוס המגדל הראשון לתשלום חודשי בגובה מחצית שווי השכר הממוצע או מחצית שווי אבדן הכנסתו בפועל, לפי הגבוה מביניהם, עד שווי השכר הממוצע.

6. אפוטרופוס מגדל או משפחה מגדלת אשר קיבלו לחזקתם ארבעה קטינים יתומים או יותר, זכאים לתשלום בתנאים ובשיעורים כמפורט להלן:

תשלום לאפוטרופוס מגדל לארבעה קטינים יתומים או יותר

(1) עד תום השנה הראשונה זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה אבדן הכנסתם בפועל או בגובה השכר הממוצע, לפי הגבוה מביניהם, ובלבד שסך כל התשלום החודשי למשפחה מגדלת בתקופה זו לא יעלה על שווי של פי ארבעה מגובה השכר הממוצע;

(2) היה ובתום השנה הראשונה טרם מלאו שבע שנים לקטין היתום הצעיר מבין הקטינים היתומים, זכאים האפוטרופוס המגדל הראשון והאפוטרופוס המגדל השני, כל אחד, לתשלום חודשי בגובה השכר הממוצע בניכוי או בגובה אבדן הכנסתם בפועל, לפי הגבוה מביניהם, עד שימלאו לו שבע שנים, ובלבד שסך כל התשלום החודשי למשפחה מגדלת בתקופה זו לא יעלה על שווי של פי ארבעה מגובה השכר הממוצע;

(3) מתום התקופה כאמור בפסקה (1) או (2), לפי העניין, עד שימלאו לקטין היתום הצעיר ביותר חמש עשרה שנים (להלן – התקופה השלישית), זכאי האפוטרופוס המגדל הראשון לתשלום חודשי בגובה השכר הממוצע או אבדן הכנסתו בפועל, לפי הגבוה מביניהם, והאפוטרופוס המגדל השני זכאי לתשלום חודשי בגובה מחצית השכר הממוצע או מחצית שווי אבדן הכנסתו בפועל, לפי הגבוה מביניהם; סך כל התשלום החודשי למשפחה מגדלת בתקופה זו לא יעלה על שווי של פי שלושה מהשכר הממוצע;

(4) מתום השנה הראשונה או התקופה השלישית, לפי המאוחר, עד שימלאו לקטין היתום הצעיר ביותר שמונה עשרה שנים, זכאי האפוטרופוס המגדל הראשון לתשלום חודשי בגובה מחצית שווי השכר הממוצע או מחצית שווי אבדן הכנסתו בפועל, לפי הגבוה מביניהם, עד שווי השכר הממוצע.

7. (א) כל האמור בתקנות אלה לגבי אפוטרופוס מגדל ראשון, יחול בהתאמה גם על אפוטרופוס מגדל שהוא מגדל יחיד.

אפוטרופוס מגדל יחיד

(ב) כל האמור בתקנות אלה לעניין סך כל התשלומים החודשיים לתקופה למשפחה מגדלת, יחול בהתאמה גם על אפוטרופוס מגדל שהוא מגדל יחיד.

פרק ד': תחילה והוראת מעבר

8. תחילתן של תקנות אלה בתום שלושה חודשים החל ב-1 בחודש שלאחר פרסומן (להלן – יום התחילה); ואולם רשאי המוסד לדחות את מועד תשלומם של תשלומים המגיעים לפי תקנות אלה בעד יום התחילה ואילך, למועד שלא יאוחר משישה חודשים מיום התחילה.

תחילה

9. (א) אפוטרופוס מגדל או משפחה מגדלת שבתקופה שמיום ב' בתשרי התשס"א (1 באוקטובר 2000) עד יום התחילה היו בחזקתם קטין יתום או קטינים יתומים שטרם מלאו להם באותה תקופה שמונה עשרה שנים, זכאים למענק חד-פעמי, בעד חלק התקופה כאמור שבו היו הקטינים היתומים בחזקתם, בסכום השווה לסך התשלומים שהיו זכאים להם לו היו תקנות אלה בתוקף ביום שבו קיבלו את הקטינים היתומים לחזקתם.

מענק חד-פעמי בעבור תקופות שקדמו ליום התחילה

(ב) על חישוב סכום המענק כאמור בתקנת משנה (א) יחולו הוראות אלה:

(1) לגבי תשלומים המבוססים על אבדן הכנסה בפועל, יחושב סכום המענק בהתאם לשיעור עליית המדד שפורסם סמוך לפני מועד תשלום המענק, לעומת המדד שפורסם במועדים שבהם היו משולמים התשלומים לו היו תקנות אלה בתוקף, כאמור;

(2) לגבי תשלומים המבוססים על שכר ממוצע, יחושב סכום המענק לפי השכר הממוצע כפי שהוא ביום התחילה.

(ג) מהמענק האמור בתקנת משנה (א) ינוכו סכומים ששולמו מאוצר המדינה, לפני יום התחילה, לאפוטרופוס מגדל או למשפחה מגדלת בעד אבדן הכנסתם; סכומים כאמור בתקנת משנה זו יוצמדו לפי השינוי שחל במדד כפי שפורסם סמוך לפני יום התחילה, לעומת המדד שפורסם לגבי החודש שבו שולמו סכומים כאמור.

כ"ט באב התשע"א (29 באוגוסט 2011) משה כחלון

שר הרווחה והשירותים החברתיים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ב מס' 7041](http://www.nevo.co.il/Law_word/law06/TAK-7041.pdf) מיום 11.10.2011 עמ' 42. [↑](#footnote-ref-1)