תקנות התכנית לסיוע כלכלי (נגיף הקורונה החדש) (הוראת שעה) (בקשה למענק לפי מחזור עסקאות חליפי), תשפ"א-2020

בטחון – שעת חירום

בריאות – בריאות העם – מחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | בקשה למענק לפי מחזור עסקאות חליפי | [Go](#Seif2) | 2 |

תקנות התכנית לסיוע כלכלי (נגיף הקורונה החדש) (הוראת שעה) (בקשה למענק לפי מחזור עסקאות חליפי), תשפ"א-2020[[1]](#footnote-1)\*

בתוקף סמכותי לפי סעיף 32 לחוק התכנית לסיוע כלכלי (נגיף הקורונה החדש) (הוראת שעה), התש"ף-2020 (להלן – החוק), ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

"חודש של פעילות מופחתת" – חודש שבו מחזור העסקאות של עוסק הופחת בשל אחת מהעילות המנויות בהגדרת "התקופה החליפית", ובלבד שפעילותו החלה לפני אותו חודש;

"חוק מענק עבודה" – חוק להגדלת שיעור ההשתתפות בכוח העבודה ולצמצום פערים חברתיים (מענק עבודה), התשס"ח-2007, כפי שמובא בסעיף 6 לחוק;

"תקופת בסיס" – תקופת בסיס כמשמעותה בסעיף 18כה(3) לחוק מענק עבודה וכהגדרתה בסעיף 7 לחוק לפי העניין;

"התקופה החליפית" –

(1) לגבי עוסקת עצמאית שהיה לה בתקופת הבסיס חודש של פעילות מופחתת שבה לא עבדה 7 ימים או יותר בשל אחת העילות המנויות בסעיף 6 או 7 לחוק עבודת נשים, התשי"ד-1954 – תקופת פעילותה של העוסקת ב-12 החודשים הרצופים הקודמים לחודש הראשון שבו היה לה חודש של פעילות מופחתת, או תקופת פעילותה שמיום כ"ד בטבת התשע"ט (1 בינואר 2019) עד יום ג' בטבת התש"ף (31 בדצמבר 2019), למעט החודשים בתקופה האמורה שבהם הייתה לה פעילות מופחתת כאמור, לפי בחירת העוסקת;

(2) לגבי עוסק עצמאי שהיה לו בתקופת הבסיס חודש של פעילות מופחתת שבה לא עבד 7 ימים או יותר בשל ימי שירות מילואים בצבא-הגנה לישראל – תקופת פעילותו שמיום כ"ד בטבת התשע"ט (1 בינואר 2019) עד יום ג' בטבת התש"ף (31 בדצמבר 2019), למעט החודשים בתקופה האמורה שבהם הייתה לו פעילות מופחתת כאמור.

2. (א) עוסק עצמאי שהיה לו חודש עם פעילות מופחתת באחד מהחודשים בתקופת הבסיס, רשאי להגיש למנהל בקשה, בדרך האמורה בתקנת משנה (ב), ולפיה יראו את מחזור העסקאות שלו בתקופת הבסיס כמחזור עסקאותיו בתקופה החליפית, מחולק במספר החודשים בתקופה החליפית ומוכפל בשניים.

בקשה למענק לפי מחזור עסקאות חליפי

(ב) הבקשה תוגש לפי טופס שקבע המנהל בתוקף סמכותו לפי סעיף 11(ד) לחוק, ויצורפו לה מסמכים הנדרשים להוכחת האמור בה, להנחת דעתו של המנהל.

י"ז בחשוון התשפ"א (4 בנובמבר 2020) ישראל כ"ץ

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 8874](https://www.nevo.co.il/law_word/law06/tak-8874.pdf) מיום 5.11.2020 עמ' 360. [↑](#footnote-ref-1)