תקנות התכנית לסיוע כלכלי (נגיף הקורונה החדש) (הוראת שעה) (סדרי הדין והמינהל בוועדת הערר), תשפ"א-2020

בטחון – שעת חירום

בריאות – בריאות העם – מחלות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | כתב ערר | [Go](#Seif2) | 2 |
| סעיף 3 | פגם בכתב ערר | [Go](#Seif3) | 2 |
| סעיף 4 | המצאה והגשה של כתבי בי דין או החלטות | [Go](#Seif4) | 3 |
| סעיף 5 | מקום השיפוט | [Go](#Seif5) | 3 |
| סעיף 6 | הארכת מועד להגשת ערר | [Go](#Seif6) | 3 |
| סעיף 7 | עיון בערר | [Go](#Seif7) | 3 |
| סעיף 8 | כתב תשובה | [Go](#Seif8) | 3 |
| סעיף 9 | בירור ערר | [Go](#Seif9) | 4 |
| סעיף 10 | דיון באמצעים טכנולוגיים | [Go](#Seif10) | 4 |
| סעיף 11 | פרוטוקול | [Go](#Seif11) | 4 |
| סעיף 12 | ההחלטה | [Go](#Seif12) | 4 |
| סעיף 13 | איחוד עררים | [Go](#Seif13) | 4 |
| סעיף 14 | סמכויות יושב הראש | [Go](#Seif14) | 5 |
| סעיף 15 | דרכי פרסום | [Go](#Seif15) | 5 |

תקנות התכנית לסיוע כלכלי (נגיף הקורונה החדש) (הוראת שעה) (סדרי הדין והמינהל בוועדת הערר), תשפ"א-2020[[1]](#footnote-1)\*

בתוקף סמכותי לפי סעיף 21(ו) לחוק התכנית לסיוע כלכלי (נגיף הקורונה החדש) (הוראת שעה), התש"ף-2020 (להלן – החוק), אני מתקין תקנות אלה:

1. בתקנות אלה –

הגדרות

"ועדת ערר" – כמשמעותה בסעיף 21 לחוק;

"חוק בתי דין מינהליים" – חוק בתי דין מינהליים, התשנ"ב-1992;

"יושב ראש הוועדה" – כמשמעותו בסעיף 21(א)(1) לחוק;

"מען", לעניין המצאת כתבי בי-דין – כתובת הדואר האלקטרוני לשם המצאת כתבי בי-דין ומספר הטלפון;

"כתובת" – שם היישוב, שם הרחוב, מספר הבית והמיקוד; בהעדר שם לרחוב או מספר הבניין – סימן זיהוי אחר;

"ראש בית הדין" – כמשמעותו בחוק בתי דין מינהליים.

2. (א) כתב ערר יוגש באמצעות דואר אלקטרוני או באמצעות טופס מקוון, שיפורסם באתר האינטרנט של משרד המשפטים, כפי שייקבע בהודעת ראש בית הדין[[2]](#footnote-2).

כתב ערר

(ב) על אף האמור בתקנת משנה (א), ראש בית הדין או יושב ראש הוועדה רשאים לאשר הגשת כתב ערר שלא באמצעות טופס מקוון, לרבות באמצעות דואר אלקטרוני או באמצעות הגשה ידנית, אם התקיימו טעמים מיוחדים המצדיקים זאת.

(ג) כתב ערר יכלול את הפרטים כמפורט להלן:

(1) שם העורר, מספר זהותו, מענו וכתובתו של העסק או המשרד הרשום שבעדו מתבקש המענק, ובתאגיד – מספר הרישום שלו, מענו וכתובתו;

(2) אם העורר מיוצג – גם שם המייצג, מענו וכל פרטי ההתקשרות עמו וכן ייפוי כוח תקף;

(3) תמצית ההחלטה שעליה עוררים;

(4) התאריך שבו הומצאה ההחלטה נושא הערר לעורר;

(5) העובדות שעליהן מסתמך העורר;

(6) הנימוקים שעליהם מבסס העורר את עררו;

(7) רשימת המסמכים שעליהם מסתמך העורר, בציון המסמכים שאינם מצויים ברשותו;

(8) הסעד המבוקש;

(9) פרטים נוספים שניתן לכלול שיש בהם כדי לסייע בבירור הערר.

(ד) במסגרת הגשת כתב הערר יינתן מקום ייעודי –

(1) למילוי הצהרה מקוונת או לצירוף הצהרה, לשם אימות העובדות שבכתב הערר;

(2) להגיש בקשה מקוונת או לצרף בקשה כי הדיון יתקיים בדלתיים סגורות לפי העילות המנויות בסעיף 25(ב) לחוק בתי דין מינהליים.

(ה) לכתב הערר יצורפו העתק של ההחלטה נושא הערר והעתקים של כל המסמכים הנוגעים לעניין; לא צורף מסמך כאמור לכתב הערר, אף שהוא מצוי ברשות העורר, לא יסתמך עליו בעל דין בדיון בערר אלא ברשות ועדת הערר ומטעמים מיוחדים שיירשמו.

3. כתב ערר שלא התקיימה לגביו הוראה מהוראות תקנה 2, רשאית ועדת הערר שלא לקבלו,למוחקו או להחזירו לעורר לשם תיקונו.

פגם בכתב ערר

4. (א) המצאה או הגשה של כתבי בי-דין או החלטות ועדת הערר שנקבעו בחוק או בתקנות אלה, ייעשו באופן מקוון, כפי שייקבע על ידי ראש בית הדין[[3]](#footnote-3).

המצאה והגשה של כתבי בי-דין או החלטות

(ב) על אף האמור בתקנת משנה (א), ועדת הערר רשאית להורות כי המצאה או הגשה של כתבי בי-דין או החלטות ייעשו שלא באופן מקוון אלא בדרך אחרת, לרבות באמצעות דואר אלקטרוני או באמצעות הגשה ידנית, אם התקיימו טעמים מיוחדים המצדיקים זאת.

(ג) המצאת כתבי בי-דין בין הצדדים תיעשה באמצעות שליחת עותק סרוק של כתבי בי-הדין, על כל נספחיו, אל כתובת דואר אלקטרוני שצוינה לפי תקנה 2(ג)(1) או 8(ב)(1), לפי העניין, ובלבד שתוצג הודעת דואר אלקטרוני מהצד המקבל, המאשרת את קבלת המסמך; לא הוצג אישור מהצד המקבל כאמור – יראו את ההמצאה כאילו נעשתה ביום העבודה שלאחר מועד השליחה.

5. (א) ערר שוועדת הערר קבעה כי יש לקיימו בנוכחות הצדדים, יידון בהתאם למקום העסק העיקרי שבעניינו הוגש הערר.

מקום השיפוט

(ב) יושב ראש הוועדה רשאי להורות על קיון הדיון במקום אחר, אם סבר שנפלה טעות בבחירת מקום הדיון או שמאזן הנוחות מצדיק זאת; ערר שהועבר כאמור לא יועבר עוד.

6. (א) עורר המבקש להאריך מועד להגשת ערר מעבר למועד הקבוע בסעיף 20(ב) לחוק, יגיש לוועדת הערר בהקדם בקשה בצירוף הצהרה שבה יאומתו העובדות שביסוד בקשתו, ויפרט בבקשה את טעמיו המיוחדים.

הארכת מועד להגשת ערר

(ב) לא תינתן הארכת מועד כאמור בתקנת משנה (א) אלא לאחר שניתנה למשיב הזדמנות להגיב.

(ג) הארכת מועד להגשת ערר תינתן מטעמים מיוחדים שיירשמו.

7. ערר יובא, בהקדם האפשרי, לעיון ועדת הערר, והיא רשאית –

עיון בערר

(1) למחוק או לדחות את הערר, כולו או מקצתו, על הסף, מיוזמתה או לבקשת המשיב, ובלבד שניתנה לעורר הזדמנות להגיב על בקשה כאמור; החלטה כאמור תינתן אם מצאה ועדת הערר שאין לה סמכות או שלכאורה הערר אינו מגלה עילה להתערבות ועדת הערר, או שהוא טורדני או קנטרני;

(2) להחליט בבקשה להארכת מועד לפי תקנה 6;

(3) להורות לעורר להגיש הודעה משלימה בעניינים שהורתה עליהם או להגיש נוסח מתוקן של הערר באופן שהורתה;

(4) להחליט כי המשיב יגיש לוועדת הערר כתב תשובה לפי תקנה 8, לערר כולו או לעניינים שהגדירה.

8. (א) הורתה ועדת הערר על הגשת כתב תשובה לערר, יוגש כתב התשובה לוועדת הערר בתוך 30 ימים, אם ועדת הערר לא הורתה אחרת, זולת אם הוגשה בקשה לסילוק הערר על הסף; הוגשה ונדחתה בקשה לסילוק הערר על הסף – יימנה המועד להגשת כתב התשובה ממועד ההחלטה הדוחה את הבקשה לסילוק על הסף.

כתב תשובה

(ב) בכתב תשובה יפורטו אלה:

(1) מען המשיב;

(2) פירוט הנימוקים שבעובדה ושבחוק שעליהם מתבססת התשובה;

(3) עמדת המשיב באשר לסעד המבוקש בערר.

(ג) לכתב התשובה יצורפו העתקים של כל המסמכים הנוגעים לעניין.

(ד) ביקש המשיב בכתב התשובה למחוק את הערר על הסף, כולו או מקצתו, יפרט את הטעמים לכך.

(ה) כתב תשובה יומצא על ידי המשיב לעורר.

(ו) לא הגיש משיב כתב תשובה או בקשה לסילוק על הסף, רשאית ועדת הערר לפעול לבירור הערר לפי תקנה 9, ובלבד שמועד הדיון, אם ייקבע, יהיה לכל הפחות 14 ימים ממועד ההחלטה על זימון הדיון; נקבע דיון לפי תקנה זו, רשאי המשיב להגיש כתב תשובה עד שבעה ימים לפני מועד הדיון; לא הגיש המשיב כתב תשובה במועד זה, לא יהיה רשאי להשמיע את טענותיו בדיון בערר אלא ברשות ועדת הערר.

9. הוגשו כתב ערר וכתב תשובה, רשאית ועדת הערר –

בירור ערר

(1) לדון ולהחליט על פי הטענות והראיות שהוגשו בכתב בלבד, אם מצאה שאין בכך כדי לפגוע בעשיית צדק בעניינם של הצדדים;

(2) לקבוע מועד לדיון בערר; קבעה ועדת הערר כאמור, מי שהוסמך לכך מטעם ראש בית הדין או מטעם ועדת הערר ישלח לבעלי הדין הזמנות לדיון במועד מוקדם ככל האפשר ולא יאוחר משבעה ימים טרם מועד הדיון, זולת אם בנסיבות העניין קבעה ועדת הערר מועד אחר;

(3) דיון כאמור בפסקה (2) יתקיים באמצעים טכנולוגיים, כאמור בתקנה 10, אלא אם כן מצא יושב ראש הוועדה, מיוזמתו או לבקשת אחד הצדדים, שיש בכך כדי לפגוע בעשיית צדק בעניינם של הצדדים.

10. (א) דיון שנקבע כי יש לקיימו באמצעים טכנולוגיים, יתקיים בהשתתפות העורר ומייצגו אם הוא מיוצג, חברי ועדת הערר, המשיב או מייצגו וכל אדם אחר שהשתתפותו בדיון נדרשת, באמצעות מכשירים טכנולוגיים שמאפשרים העברת תמונה וקול בזמן אמת (בתקנה זו – דיון באמצעים טכנולוגיים).

דיון באמצעים טכנולוגיים

(ב) דיון באמצעים טכנולוגיים ייעשה בדרך שתבטיח כי העורר, חבר ועדת ערר, המשיב וכל אחד אחר שהשתתפותו בדיון נדרשת, יוכלו לראות ולשמוע זה את זה במהלך הדיון ולהשמיע את עמדתם.

(ג) היה אחד המשתתפים בדיון אדם עם מוגבלות, תורה ועדת הערר על קיום הדיון באמצעים טכנולוגיים רק אם ניתן לקיימו באופן נגיש לצרכיו של האדם, תוך עריכת התאמות נגישות הנדרשות בהתאם להוראות שנקבעו לפי חוק שוויון זכויות לאנשים עם מוגבלות, התשנ"ח-1998, חוק הליכי חקירה והעדה (התאמה לאנשים עם מוגבלות שכלית או נפשית), התשס"ו-2005, או לפי סימן ה' לתקנות שוויון זכויות לאנשים עם מוגבלות (התאמות נגישות לשירות), התשע"ג-2013, כנדרש בהתאם לסוג המגבלות.

(ד) לא ניתן לקיים את הדיון באופן נגיש כאמור בתקנה משנה (ג), יתקיים הדיון הנוגע לאותו אדם עם מוגבלות באופן שיאפשר את השתתפותו בישיבה, ובכלל זה בנוכחותו של אותו אדם.

(ה) היה העורר או המשיב מיוצג, תתאפשר שיחה חסויה בין כל צד לבין מייצגו במהלך הדיון.

(ו) ראש בית הדין מוסמך לקבוע הוראות לעניין האמצעי הטכנולוגי הנבחר לפי הוראות תקנה זו ולעניין אופן השימוש בו; הוראות כאמור יפורסמו באתר האינטרנט של משרד המשפטים.

(ז) מצא יושב ראש הוועדה לפי תקנה 9(3) שיש בקיום הדיון באמצעים טכנולוגיים כדי לפגוע בעשיית הצדק בעניינם של הצדדים ונקבע דיון בנוכחות הצדדים, רשאי יושב ראש הוועדה, לבקשת אחד המשתתפים, להורות על השתתפותו באמצעים טכנולוגיים.

11. פרוטוקול הדיון יכול שייערך גם בדרך של הקלטה או באופן אחר שתקבע ועדת הערר, ובלבד שפרוטוקול שנערך כאמור יועלה על הכתב ויימסר לבעלי הדין.

פרוטוקול

12. (א) ועדת הערר תיתן את החלטתה בהקדם האפשרי.

ההחלטה

(ב) ועדת הערר תמציא את החלטתה לבעלי הדין במועד סמוך ככל האפשר למתן ההחלטה ולא יאוחר משבעה ימים מיום שניתנה.

13. (א) ועדת הערר רשאית להחליט על איחוד עררים התלויים ועומדים לפניה אם הוגשו בידי אותו עורר או שמתעוררות בהם שאלות משפטיות או עובדתיות דומות.

איחוד עררים

(ב) ראש בית הדין רשאי להורות על איחוד עררים, בין שהחל הדיון בהם ובין שטרם החל, לפי העילות המנויות בתקנת משנה (א), ולהורות כי יידונו בוועדת ערר שיקבע.

(ג) החליטה ועדת הערר כאמור בתקנת משנה (א) או הורה ראש בית הדין על איחוד עררים כאמור בתקנת משנה (ב), רשאית ועדת הערר לדון בעררים במשותף ולתת בהם החלטה אחת, ובלבד שתינתן לצדדים ההזדמנות לשוב על טענותיהם לפני ועדת הערר הנעברת.

14. בלי לגרוע מן האמור בתקנה 29 לתקנות בתי דין מינהליים, התשנ"ב-1992, סמכויות ועדת הערר לפי תקנות 2(ב), 4(ב), 7(2), 7(3), 7(4), 10(ג) ו-13(א) מוקנות גם ליושב ראש המותב.

סמכויות יושב הראש

15. הודעות ראש בית הדין לפי תקנות 2(א) ו-4(א) יפורסמו באתר האינטרנט של משרד המשפטים וכן יפורסמו ברשומות[[4]](#footnote-4); הנוסח שפורסם ברשומות הוא המחייב אף אם קדם לו פרסום בדרך אחרת.

דרכי פרסום

ז' בחשוון התשפ"א (25 באוקטובר 2020) אבי ניסנקורן

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 8855](https://www.nevo.co.il/law_word/law06/tak-8855.pdf) מיום 28.10.2020 עמ' 276. [↑](#footnote-ref-1)
2. ר' [י"פ תשפ"ב מס' 9905](https://www.nevo.co.il/law_word/law10/yalkut-9905.pdf) מיום 7.10.2021 עמ' 333. [↑](#footnote-ref-2)
3. ר' [י"פ תשפ"ב מס' 9905](https://www.nevo.co.il/law_word/law10/yalkut-9905.pdf) מיום 7.10.2021 עמ' 333. [↑](#footnote-ref-3)
4. ר' [י"פ תשפ"ב מס' 9905](https://www.nevo.co.il/law_word/law10/yalkut-9905.pdf) מיום 7.10.2021 עמ' 333. [↑](#footnote-ref-4)