תקנות התעבורה (סדרי תנועה ושמירת הבטחון בכרמלית בחיפה),   
תשכ"א-1961

רשויות ומשפט מנהלי – תעבורה – תמרורים וסדרי תנועה

תוכן ענינים

|  |  |  |  |
| --- | --- | --- | --- |
| 3 | [Go](#Seif0) | הגדרות | סעיף 1 |
| 3 | [Go](#Seif1) | כניסה לרציף | סעיף 2 |
| 3 | [Go](#Seif2) | אסימון | סעיף 3 |
| 3 | [Go](#Seif3) | בטחון נוסעים | סעיף 4 |
| 3 | [Go](#Seif4) | התקרבות למסלול | סעיף 5 |
| 3 | [Go](#Seif5) | ירידה למסלול | סעיף 6 |
| 3 | [Go](#Seif6) | כניסה לקרון ויציאה | סעיף 7 |
| 4 | [Go](#Seif7) | הפרעה לנוסעים | סעיף 8 |
| 4 | [Go](#Seif8) | הוצאת הגוף | סעיף 9 |
| 4 | [Go](#Seif9) | השלכת חפצים | סעיף 10 |
| 4 | [Go](#Seif10) | שהיה בקרון | סעיף 11 |
| 4 | [Go](#Seif11) | כניסה לקרון בתחנה סופית | סעיף 12 |
| 4 | [Go](#Seif12) | מספר הנוסעים | סעיף 13 |
| 4 | [Go](#Seif13) | ביטוח | סעיף 14 |
| 4 | [Go](#Seif14) | לכלוך | סעיף 15 |
| 4 | [Go](#Seif15) | פגיעה בסימוני בעל הרשיון | סעיף 16 |
| 4 | [Go](#Seif16) | פגיעה בכרמלית | סעיף 17 |
| 4 | [Go](#Seif17) | הפרעה במילוי תפקיד | סעיף 18 |
| 4 | [Go](#Seif18) | רעש והטרדה | סעיף 19 |
| 4 | [Go](#Seif19) | הפרעה לנוסעים | סעיף 20 |
| 4 | [Go](#Seif20) | עישון | סעיף 21 |
| 4 | [Go](#Seif21) | בלם חירום | סעיף 22 |
| 4 | [Go](#Seif22) | רוכלות ופשיטת יד | סעיף 23 |
| 4 | [Go](#Seif23) | ילדים | סעיף 24 |
| 4 | [Go](#Seif24) | אנשים שאין להסיעם | סעיף 25 |
| 4 | [Go](#Seif25) | אופניים | סעיף 26 |
| 4 | [Go](#Seif26) | בעלי חיים | סעיף 27 |
| 4 | [Go](#Seif27) | כלב של עיוור | סעיף 28 |
| 5 | [Go](#Seif28) | הובלת מטען | סעיף 29 |
| 5 | [Go](#Seif29) | מקומן של מזוודות | סעיף 30 |
| 5 | [Go](#Seif30) | עגלות ילדים | סעיף 31 |
| 5 | [Go](#Seif31) | נשק טעון | סעיף 32 |
| 5 | [Go](#Seif32) | חמרי נפץ | סעיף 33 |
| 5 | [Go](#Seif33) | ציוד מיוחד | סעיף 34 |
| 5 | [Go](#Seif34) | מלווה קרון | סעיף 35 |
| 5 | [Go](#Seif35) | התנהגות כלפי נוסעים | סעיף 36 |
| 5 | [Go](#Seif36) | נוחות ובטיחות הנוסעים | סעיף 37 |
| 5 | [Go](#Seif37) | תשובה נאותה | סעיף 38 |
| 5 | [Go](#Seif38) | שיחה בזמן נסיעה | סעיף 39 |
| 6 | [Go](#Seif39) | איסור הפעלת מקלט רדיו | סעיף 40 |
| 6 | [Go](#Seif40) | אבידות | סעיף 41 |
| 6 | [Go](#Seif41) | זיהוי עובד כרמלית | סעיף 42 |
| 6 | [Go](#Seif42) | זיהוי הנוסעים | סעיף 43 |
| 6 | [Go](#Seif43) | סמכויות תחנאי ומלווה קרון | סעיף 44 |
| 6 | [Go](#Seif44) | השם | סעיף 45 |

תקנות התעבורה (סדרי תנועה ושמירת הבטחון בכרמלית בחיפה),   
תשכ"א-1961[[1]](#footnote-1)\*

בתוקף סמכותי לפי סעיף 23 לפקודת התעבורה, הסעיפים 5, 15 ו-43 לחוק הפיקוח על מצרכים ושירותים, תשי"ח-1957, והסעיפים 14(א) ו-2(ד) לפקודת סדרי השלטון והמשפט תש"ח-1948, אני מתקין תקנות אלה ומצוה לאמור:

1. בתקנות אלה –

הגדרות

"כרמלית" - הרכבל התת-קרקעי בחיפה כמשמעותו בצו הפיקוח על מצרכים ושירותים (הפעלת הרכבל בחיפה), תשי"ט-1959 (להלן - צו הרכבל);

"בעל הרשיון" - בעל הרשיון לפי צו הרכבל;

"מנהרה" - כמשמעותה בצו הרכבל;

"מסלול" - המסלול הקבוע במנהרה לתנועת קרונות הכרמלית וכולל את השטח בין שני הרציפים;

"רציף" - רציף במנהרה;

"תחנה" - בנין התחנה העל-קרקעי של הכרמלית, לרבות חלקה התת-קרקעי מסף המדרגה העליונה ברחוב כולל הגדר מסביב לכניסה ועד לקצות הרציפים במנהרה, למעט החניות שבתחנה;

"נוסע" - אדם הנוסע בכרמלית, לרבות הנכנס לתחנה לשם נסיעה או יוצא ממנה;

"מנהל" - מי שנתמנה על ידי בעל הרשיון להיות מנהל לענין תקנות אלה. לרבות אדם שהוסמך על ידי המנהל;

"תחנאי" - מי שנתמנה על ידי המנהל להיות תחנאי לענין תקנות אלה;

"מלווה קרון" - מי שנתמנה על ידי המנהל להיות מלווה קרון לענין תקנות אלה;

"אסימון" - אסימון שהוצא על ידי המנהל כאמצעי תשלום דמי הנסיעה בכרמלית;

"מפקח" - המפקח על התעבורה, לרבות אדם שהוסמך על ידיו בכתב לענין תקנות אלה.

2. לא ייכנס אדם לרציף, או לפרוזדור המוליך לרציף, אלא דרך פתח המחסום הנמצא ליד הקופה ולאחר ששלשל אסימון למנגנון הפתיחה.

כניסה לרציף

3. לא ישלשל אדם למנגנון הפתיחה שבתחנה כל חפץ או חומר אחר שאינו אסימון.

אסימון

4. מנהל או מלווה קרון לא יניע את הכרמלית, אלא לאחר שסגר את דלתותיה ולאחר שנקט בכל שאר אמצעי הזהירות לשם הבטחת בטחונו של כל נוסע בכניסתו לקרון או ביציאתו ממנו או בזמן הימצאו בו.

בטחון נוסעים

5. לא יתקרב אדם למסלול ולא יחצה את קו ההתקרבות המסומן על הרציף אלא לאחר שנעצר הקרון ליד הרציף.

התקרבות למסלול

6. לא ירד אדם למסלול, לא יחצהו ולא ייכנס לתוך המנהרה.

ירידה למסלול

7. לא ייכנס נוסע לקרון מרציף היציאה ולא יצא מן הקרון לרציף הכניסה, אלא על פי רשות מאת מלווה הקרון.

כניסה לקרון ויציאה

8. לא יפריע אדם לנוסעים בכניסתם לתחנה או לקרון וביציאתם מהם.

הפרעה לנוסעים

9. לא יוציא נוסע כל חלק של גופו מבעד לחלון הקרון בזמן הנסיעה.

הוצאת הגוף

10. לא ישליך נוסע בתוך הקרון או אל מחוץ לו כל חפץ אם הדבר עלול לגרום רוגז, נזק או סכנה לאדם או לרכוש.

השלכת חפצים

11. לא יישאר נוסע בקרון לאחר הגיעו לתחנה הסופית העליונה או לתחנה הסופית התחתונה.

שהיה בקרון

12. נוסע שהגיע בקרון לתחנה סופית, לא יחזור וייכנס לקרון אלא לאחר שיצא וחזר ונכנס דרך פתח הכניסה.

כניסה לקרון בתחנה סופית

13. מנהל או מלווה קרון לא יסיעו נוסעים יותר מהמספר הקבוע ברשיון שניתן על פי צו הרכבל.

מספר הנוסעים

14. בעל הרשיון יקיים בכל עת ביטוח של הנוסעים ושל רכושם המצוי אתם בכרמלית, לפי תנאים שיורה המפקח לאחר שניתנה לבעל הרשיון הזדמנות להעיר הערותיו.

ביטוח

15. לא יירק אדם בתחנה או בקרון ולא ישליך פסולת או חפץ אחר בתחנה, בקרון ובמסלול, אלא במקום שהותקן לצורך זה, ולא ילכלכם.

לכלוך

16. לא יסיר אדם, לא יתיק, לא ישחית ולא ישנה במזיד לוחית, מספר, לוח, מודעה, ציון דרך, לוח כוון, שלט או כל הודעה אחרת מטעם בעל הרשיון אשר בתחנה, בקרון או על גבו.

פגיעה בסימוני בעל הרשיון

17. לא יעשה אדם במזיד דבר שיש בו לגרום נזק לתחנה, לקרון, ולמיתקני הכרמלית או להפריע או לפגוע בפעולת הכרמלית, ולא יגע אדם במכשיר אשר בתוך התחנה או הקרון.

פגיעה בכרמלית

18. לא יפריע אדם לתחנאי או למלווה קרון או לעובד אחר בכרמלית מלמלא את תפקידיהם.

הפרעה במילוי תפקיד

19. לא יעורר אדם רעש בתחנה או בקרון, בין בכלי ובין בדרך אחרת, בין לבדו ובין עם אחרים, אם הדבר הוא למורת רוחם של נוסעים אחרים או של המנהל, התחנאי או מלווה הקרון.

רעש והטרדה

20. לא יפעל נוסע בצורה העשויה לגרום נזק או אי נוחות בלתי סבירה לכל נוסע אחר.

הפרעה לנוסעים

21. לא יעשן אדם בקרון ולא יחזיק בו סיגרה, סיגריה או מקטרת דולקות.

עישון

22. לא יפעיל אדם את בלם החירום ברציף או בקרון ולא יעצור את תנועת המדרגות הנעות, אלא לשם מניעת אסון.

בלם חירום

23. לא ייכנס אדם לתחנה או לקרון ולא ישהה בהם לשם פשיטת יד או רוכלות.

רוכלות ופשיטת יד

24. לא ייכנס לתחנה או לקרון ילד אשר טרם מלאו לו שבע שנים, אלא בלוויית אדם המשגיח עליו.

ילדים

25. לא ייכנס אדם לתחנה או לקרון כשאין לבוש לגופו, או כשלבושו עשוי לזהם או להשחית את בגדי הנוסעים האחרים או את ריפודי הקרונות, ובמיוחד כשבגדיו מלוכלכים בצבעים, בשמנים או בפיח ולא יניח מנהל, תחנאי או מלווה קרון לאדם כאמור להיכנס לתחנה או לקרון ולא לאדם שהוא מופרע בעליל בשכלו או שהוא שיכור.

אנשים שאין להסיעם

26. לא יכניס אדם אופניים לתחנה או לקרון.

אופניים

27. (א) לא יכניס אדם בעלי חיים לתחנה או לקרון, ולא ירשה תחנאי או מלווה קרון להכניסם לתחנה או לקרון, אלא אם גדלם מאפשר להניחם על ברכי הנוסע או להחזיקם בידיו, ובלבד שכלבים המוסעים כאמור ישאו זמם על פיהם ויהיו קשורים ברצועה, ובעלי חיים אחרים יהיו מצויים בתוך תיבה או סל באופן המונע אפשרות של פגיעה או הטרדה לנוסעים.

בעלי חיים

(ב) אדם שהכניס או מחזיק בעלי חיים כאמור, לא יניח להם לדרוך על המדרגות הנעות.

28. על אף האמור בתקנה 27, מותר להסיע כלב של עיוור המלווה את העיוור, אם הכלב קשור ברצועה ונושא זמם על פיו.

כלב של עיוור

29. לא יכניס אדם לתחנה או לקרון, ולא ירשה מנהל, תחנאי או מלווה קרון להכניס לתחנה או לקרון:

הובלת מטען

(1) דברים או מטען בגודל, בצורה או מסוג שיש בהם לגרום הפרעה או נזק לנוסעים;

(2) דבר העלול ללכלך או לפגוע באדם או בלבושו או המפיץ ריחות רעים;

(3) גופת אדם או בהמה או חיה; אולם מותר להחזיק בכרמלית בשר עטוף וארוז.

30. לא יעמיד אדם בקרון, ולא ירשה מנהל או מלווה קרון להעמיד בקרון, מזוודה או מטען, אלא במקום ובצורה שלא יפריעו לנוסעים ולעבודת מלווה הקרון, וביחוד בכניסה לקרון, ביציאה ממנו ובמקומות מעבר.

מקומן של מזוודות

31. מנהל, תחנאי או מלווה קרון רשאים שלא להכניס עגלת ילדים לקרון בגלל צפיפות הנוסעים בו.

עגלות ילדים

32. לא יכניס אדם לתחנה או לקרון, ולא ירשה מנהל או מלווה קרון ביודעין לאדם להכניס לתחנה או לקרון, נשק טעון, אלא אם האדם נמצא בתפקיד רשמי המחייב נשיאת נשק טעון.

נשק טעון

33. לא יכניס אדם לתחנה או לקרון, ולא ירשה מנהל או מלווה קרון ביודעין לאדם להכניס לתחנה או לקרון, חמרי נפץ, דלק, חומר מתלקח אחר או כל חומר העלול לגרום נזק לאדם או לרכוש.

חמרי נפץ

34. בעל הרשיון יבטיח שבתחנה ובכל זוג קרונות יימצא בקביעות ארגז "עזרה ראשונה" בו יהיו בכל עת:

ציוד מיוחד

10 אגדים "3;

16 תחבושות אישיות קטנות;

4 תחבושות אישיות גדולות;

20 משולשים 130 X 95 X 95;

חבילות צמר גפן 20-30 גר';

סיכות בטחון "2;

2 זוגות מספריים, אורך 12 עד 15 ס"מ;

8 סדים: רוחב 6.5 ס"מ, אורך (יחד עם פחית חיבור) 32 ס"מ, עובי 0.5 ס"מ;

4 מקלות לחיסום עורקים 150X12 ס"מ;

2 בקבוקי יוד;

2 סלילי אספלנית.

35. בעל הרשיון לא יעסיק אדם כמלווה קרון אלא אם:

מלווה קרון

(1) מלאו לו 18 שנה;

(2) הוא שולט שליטה מינימלית בשפה העברית כדרוש לצורך עבודתו;

(3) הוכיח להנחת דעתו של בעל רשיון כי יש לו ידיעות טכניות כדי להיות מלווה קרון וכי הוא מכיר את המוסדות והמפעלים החשובים שבסמוך לתחנות.

36. מנהל, תחנאי, מלווה קרון וכל יתר עובדי הכרמלית, יתנהגו כלפי הנוסעים באדיבות ובנימוס.

התנהגות כלפי נוסעים

37. מנהל או מלווה קרון יפעלו באופן שיש בו להבטיח כי הנוסעים יגיעו למטרתם בנוחות, במהירות ובבטיחות.

נוחות ובטיחות הנוסעים

38. תחנאי או מלווה קרון הנשאלים בקשר לנסיעה או לסדרי הכרמלית ישיבו תשובה נאותה.

תשובה נאותה

39. מלווה קרון לא ישוחח בזמן נסיעת הכרמלית עם אדם אחר, אלא אם היה הדבר דרוש באותה שעה לביצוע תפקידו או בקשר לנסיעה.

שיחה בזמן נסיעה

40. מנהל, מלווה קרון או נוסע לא יפעילו בקרון מקלט רדיו.

איסור הפעלת מקלט רדיו

41. (א) מצאו תחנאי, מלווה קרון או כל עובד אחר בכרמלית חפצים, או נמסרו להם חפצים שנשכחו בתחנה או בקרון, יעבירום בהזדמנות ראשונה למנהל.

אבידות

(ב) המנהל ימסור למחלקת האבידות של משטרת ישראל בחיפה את כל החפצים שנמצאו בתחנה או בקרון על ידי עובדי הכרמלית ואשר נמסרו לו על ידיהם - ואם נקבע הסדר אחר בענין זה בחיקוק או על ידי משטרת ישראל - יפעל לפי ההסדר שנקבע.

42. תחנאי, מלווה קרון או כל עובד אחר בכרמלית יזהה את עצמו לפי דרישת נוסע ויציג בפניו, לפי דרישתו, את תו הזיהוי שסופק לו על ידי בעל הרשיון.

זיהוי עובד כרמלית

43. נוסע שיש לתחנאי או למלווה קרון יסוד לחשוד כי עבר על תקנה מתקנות אלה, חייב לפי דרישתם לזהות את עצמו ולמסור את מענו לתחנאי, למלווה קרון או לשוטר במדים, לפי תעודה מתאימה או על ידי אישור מאת אחד הנוסעים שזיהה עצמו לפי תעודה.

זיהוי הנוסעים

44. תחנאי או מלווה קרון רשאי לצוות על כל אדם אשר עבר על תקנות אלה לצאת מן הקרון או מן התחנה, ומשעשה כן, חייב אותו אדם למלא אחרי הצו.

סמכויות תחנאי ומלווה קרון

45. לתקנות אלה ייקרא "תקנות התעבורה (סדרי תנועה ושמירת הבטחון בכרמלית בחיפה), תשכ"א-1961".

השם

י"ד בתמוז תשכ"א (28 ביוני 1961) יצחק בן-אהרון

שר התחבורה

1. \* פורסמו [ק"ת תשכ"א מס' 1171](http://www.nevo.co.il/Law_word/law06/TAK-1171.pdf) מיום 6.7.1961 עמ' 2093. [↑](#footnote-ref-1)