תקנות התעבורה (שמירת דיסקת טכוגרף והגשתה לבית המשפט), תשס"ז-2007

רשויות ומשפט מנהלי – תעבורה – עבירות וביהמ"ש – סדרי דין

בתי משפט וסדרי דין – סדר דין פלילי

בתי משפט וסדרי דין – ראיות

בתי משפט וסדרי דין – בתי משפט ובתי דין – בימ"ש לתעבורה

תוכן ענינים

|  |  |  |  |
| --- | --- | --- | --- |
| 1 | [Go](#Seif0) | הגדרות | סעיף 1 |
| 1 | [Go](#Seif1) | סימון, שמירה והחזקה של דיסקה | סעיף 2 |
| 1 | [Go](#Seif2) | הגשת דיסקה לבית המשפט | סעיף 3 |
| 1 | [Go](#Seif3) | תחילה | סעיף 4 |

תקנות התעבורה (שמירת דיסקת טכוגרף והגשתה לבית המשפט),   
תשס"ז-2007[[1]](#footnote-1)\*

בתוקף סמכותי לפי סעיף 27ג(ב) לפקודת התעבורה (להלן – הפקודה), ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"דיסקה" – כמשמעותה בתקנה 364ד לתקנות התעבורה, התשכ"א-1961;

"תובע" – כמשמעותו בסעיפים 11 ו-12 לחוק סדר הדין הפלילי [נוסח משולב], התשמ"ב-1982 (להלן – חוק סדר הדין הפלילי), או תובע צבאי כמשמעותו בסעיף 181 לחוק השיפוט הצבאי, התשט"ו-1955;

"תעודת עובד הציבור" – כמשמעותה בסעיף 23 לפקודת הראיות [נוסח חדש], התשל"א-1971.

2. (א) תפס שוטר דיסקה, יציין על גבי הדיסקה את תאריך התפיסה ואת מספרו האישי; לאחר התפיסה והסימון יכניס השוטר את הדיסקה למעטפה (להלן – המעטפה), יסגור אותה ויאשר בחתימתו את מועד תפיסתה של הדיסקה, סימונה והכנסתה למעטפה.

סימון, שמירה והחזקה של דיסקה

(ב) הדיסקה תישמר במעטפה שתוצמד לתיק החקירה והיא תהווה חלק ממנו.

(ג) ניתן, באישור בכתב של קצין משטרה או תובע, לפי העניין, למסור את המעטפה לאדם אחר, אף אם אינו שוטר או תובע, לצורך הליך פלילי לרבות לצורך חקירה.

(ד) נאשם או סניגור שנמסרה לו דיסקה לצורך ניהול הגנה, יחתום על טופס כאמור בתוספת, שבו יתחייב לא לעשות כל שינוי בדיסקה, ולהחזירה במצב שבו קיבל אותה.

(ה) נפתחה מעטפה בידי שוטר או תובע לצורך מילוי תפקידו, יציין השוטר או התובע בכתב את נסיבות פתיחת המעטפה, מועד הפתיחה ותכליתה, ואת המועד, המקום ונסיבות נוספות, אם ישנן, של החזרת הדיסקה למעטפה.

3. (א) דיסקה תוגש לבית המשפט בצירוף תעודת עובד הציבור שיאושר בה –

הגשת דיסקה לבית המשפט

(1) כי הדיסקה נשמרה והוחזקה באופן האמור בתקנה 2;

(2) כי לא נעשה בה כל שינוי כאמור בסעיף 27ג(א) לפקודה.

(ב) תעודת עובד הציבור יכול שתוכן עד לשלב של בירור האשמה כאמור בסימן ה' לפרק ה' לחוק סדר הדין הפלילי; ואולם אין בהוראה זו כדי לגרוע מזכות הנאשם או אדם אחר המנוי בסעיף 74 לחוק סדר הדין הפלילי לעיין בתעודה במהלך עיון בחומר חקירה לפי הסעיף האמור, אם ביקש זאת מראש.

(ג) אין בהוראת תקנה זו כדי לגרוע מהאפשרות להביא לעדות את מי שביצע פעולה כאמור בתקנה 2, גם אם לא ניתנה לגביה תעודת עובד הציבור.

4. תחילתן של תקנות אלה 30 ימים מיום פרסומן.

תחילה

**תוספת**

(תקנה 2(ד))

טופס

אני החתום מטה       מס' זהות       מצהיר כי קיבלתי את הדיסקה לצורך ניהול תיק מס'              מס' זהות      .

אני מתחייב להחזיר את הדיסקה עד יום       כפי שקיבלתי אותה, ולא לעשות בה כל שינוי, השמטה או הוספה. אני מודע כי אם אפר את התחייבותי זו אני צפוי לעונשים הקבועים בחוק.

תאריך \_\_\_\_\_\_\_\_\_\_\_\_\_\_\_\_

חתימה

כ"ב באב התשס"ז (6 באוגוסט 2007) אהוד אולמרט

ראש הממשלה

1. \* פורסמו [ק"ת תשס"ז מס' 6609](http://www.nevo.co.il/Law_word/law06/tak-6609.pdf) מיום 15.8.2007 עמ' 1094. [↑](#footnote-ref-1)