תקנות התקנים (הפחתה של סכומי עיצום כספי), תשע"ט-2018

רשויות ומשפט מנהלי – תקנים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הפחתת סכומי העיצום הכספי | [Go](#Seif2) | 2 |
| סעיף 3 | הפחתה בשל נסיבות אישיות | [Go](#Seif3) | 2 |
| סעיף 4 | הפחתה בשל כמה נסיבות | [Go](#Seif4) | 2 |
| סעיף 5 | הפחתה בשל התחשבות במחזור עסקאות | [Go](#Seif5) | 2 |

תקנות התקנים (הפחתה של סכומי עיצום כספי), תשע"ט-2018[[1]](#footnote-1)\*

בתוקף סמכותי לפי סעיף 16ז(ב) לחוק התקנים, התשי"ג-1953 (להלן – החוק), בהסכמת שרת המשפטים ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"אישור" – כל אחד מאלה:

(1) אם המפר חייב, לפי דין, במינוי רואה חשבון מבקר, אישור שנתן רואה חשבון המבקר שמונה כאמור, המבקר את הדוחות הכספיים השנתיים;

(2) לעניין אגודה שיתופית, אישור לפי פסקה (1) או אישור של מי שביקר את חשבונותיה לפי פקודת האגודות השיתופיות;

(3) לעניין מי שאינו כאמור בפסקאות (1) או (2) – אישור שנתן רואה חשבון או אישור שנתן יועץ מס מייצג כי נתון פלוני תואם לאמור במסמך שהוגש במסגרת פעולת הייצוג של יועץ המס;

"חוק החברות" – חוק החברות, התשנ"ט-1999;

"חוק מס ערך מוסף" – חוק מס ערך מוסף, התשל"ו-1975;

"יועץ מס מייצג" – כהגדרתו בחוק הסדרת העיסוק בייצוג על ידי יועצי מס, התשס"ה-2005;

"מחזור עסקאות" – מחזור עסקאות של עוסק כהגדרתו בחוק מס ערך מוסף;

"ממונה" – הממונה על התקינה;

"מפר" – כמשמעותו בסעיף 16ג לחוק;

"עוסק" – לרבות מעבדה מאושרת;

"רואה חשבון מבקר" – כמשמעותו בפרק חמישי לחוק החברות.

2. הממונה רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי העיצום הכספי

(1) המפר לא הפר כל הוראה מהוראות החוק או לפיו בשלוש השנים שקדמו להפרה (להלן – הפרה ראשונה) – 20 אחוזים; לא הפר את אותה הוראה בשלוש השנים שקדמו להפרה – 10 אחוזים;

(2) המפר הפסיק את ההפרה מיוזמתו ודיווח עליה לממונה – 30 אחוזים;

(3) המפר נקט פעולות למניעת הישנות ההפרה ולהקטנת הנזק, להנחת דעתו של הממונה – 20 אחוזים.

3. ראה הממונה לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר, רשאי הוא להפחית למפר את סכום העיצום הכספי בשיעור של 35 אחוזים.

הפחתה בשל נסיבות אישיות

4. התקיימו לגבי מפר כמה נסיבות כאמור בתקנות 2 ו-3, רשאי הממונה להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה המצטבר לא יעלה על 90 אחוזים מסכום העיצום הכספי הקבוע בשל אותה הפרה אם היתה זו הפרה ראשונה, ועל 85 אחוזים ממנו, אם היתה זו הפרה שאיננה הפרה ראשונה.

הפחתה בשל כמה נסיבות

5. (א) מצא הממונה שסכום העיצום הכספי עולה על 5% ממחזור העסקאות של המפר, רשאי הוא להפחית את הסכום ל-5% ממחזור העסקאות שלו.

הפחתה בשל התחשבות במחזור עסקאות

(ב) תקנת משנה (א) תחול בין אם הופחת סכום העיצום הכספי לפי תקנות 2 ו-3 ובין אם לאו.

(ג) מפר המבקש הפחתה של סכום העיצום הכספי לפי תקנה זו, יגיש לממונה אישור, לעניין גובה מחזור העסקאות שלו, בתוך 30 ימים ממועד מסירת ההודעה על הכוונה להטיל עליו עיצום כספי.

כ' בכסלו התשע"ט (28 בנובמבר 2018) אלי כהן

שר הכלכלה והתעשייה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ט מס' 8119](http://www.nevo.co.il/Law_word/law06/TAK-8119.pdf) מיום 10.12.2018 עמ' 1478. [↑](#footnote-ref-1)