תקנות זכויות התלמיד (תנאים לבחינות הבגרות), תשס"ב-2002

רשויות ומשפט מנהלי – חינוך – זכויות התלמיד

תוכן ענינים

|  |  |  |  |
| --- | --- | --- | --- |
| סעיף 1 | זכות להיבחן | [Go](#Seif1) | 2 |
| סעיף 2 | סייג לזכות | [Go](#Seif2) | 2 |
| סעיף 3 | סמכות המנהל במקרים חריגים | [Go](#Seif3) | 2 |

תקנות זכויות התלמיד (תנאים לבחינות הבגרות), תשס"ב-2002[[1]](#footnote-1)\*

בתוקף סמכותי לפי סעיף 9 לחוק זכויות התלמיד, תשס"א-2000 (להלן – החוק), ובהתייעצות עם ועדת החינוך והתרבות של הכנסת, אני מתקינה תקנות אלה:

1. תלמיד יהיה זכאי להיבחן בבחינת בגרות ממשלתית במסגרת מוסד החינוך שבו הוא לומד במקצוע הבחינה וברמת הבחינה שבה בחר, אלא אם כן לא נתקיימו לגביו תנאים אלה:

זכות להיבחן

(1) מקצוע הבחינה נלמד במוסד החינוך שבו הוא לומד לפי תכנית הלימודים שקבע משרד החינוך למקצוע הבחינה ולרמת הבחינה;

(2) התלמיד בחר ולמד את מקצוע הבחינה וברמת הבחינה שבהם בחר להיבחן, ותכנית הלימודים במקצוע הבחינה של הכיתה שבה למד, תואמת את דרישות תכנית הלימודים שקבע משרד החינוך, לצורך בחינת הבגרות במקצוע שבו בחר להיבחן.

2. (א) עמד התלמיד בשני התנאים שבתקנה 1, יהיה זכאי להיבחן בבחינת בגרות במקצוע הבחינה וברמת הבחינה שבהם בחר להיבחן, זולת אם הצוות המקצועי במוסד החינוך, הכולל את מנהל המוסד, היועץ החינוכי, מחנך הכיתה, המורה המקצועי המלמד את התלמיד את מקצוע הבחינה ורכז השכבה אם קיים כזה (להלן - הצוות המקצועי), לא אישר לו להיבחן בבחינת הבגרות מנימוקים מיוחדים שיפורטו בכתב.

סייג לזכות

(ב) התלמיד יהיה רשאי לערור על החלטת הצוות המקצועי שלא לאפשר לו להיבחן במקצוע הבחינה שבו בחר, לפני המפקח הכולל של משרד החינוך; החלטת המפקח הכולל סופית; בתקנה זו, "מפקח כולל" - כהגדרתו בתקנות חינוך ממלכתי (סדרי הפיקוח), תשי"ז-1956.

3. על אף האמור בתקנות 1 ו-2(א) רשאי מנהל מוסד חינוך, במקרים חריגים ובהסכמת רוב חברי הצוות המקצועי, להתיר את השתתפות התלמיד בבחינות הבגרות גם אם לא נתקיימו התנאים לכך, כולם או מקצתם.

סמכות המנהל במקרים חריגים

כ"א בתמוז תשס"ב (1 ביולי 2002) לימור לבנת

שרת החינוך

1. \* פורסמו [ק"ת תשס"ב מס' 6184](http://www.nevo.co.il/Law_word/law06/TAK-6184.pdf) מיום 16.7.2002 עמ' 999. [↑](#footnote-ref-1)