תקנות חתימה אלקטרונית (רישום גורם מאשר שהוא המדינה או תאגיד שהוקם לפי חוק), תשע"ב-2012

בתי משפט וסדרי דין – ראיות – חתימה אלקטרונית

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | בקשה לרישום שמגישה המדינה | [Go](#Seif2) | 2 |
| סעיף 3 | בקשה לרישום שמגיש תאגיד שהוקם לפי חוק | [Go](#Seif3) | 2 |
| סעיף 4 | תנאים לרישום גורם מאשר שהוא המדינה | [Go](#Seif4) | 3 |

תקנות חתימה אלקטרונית (רישום גורם מאשר שהוא המדינה או תאגיד שהוקם לפי חוק), תשע"ב-2012[[1]](#footnote-1)\*

בתוקף סמכותי לפי סעיפים 10(א), (א1), 11(א)(1)(ד) ו-24 לחוק חתימה אלקטרונית, התשס"א-2001 (להלן – החוק), ובאישור ועדת המדע והטכנולוגיה של הכנסת לעניין תקנה 4, אני מתקין תקנות אלה:

1. בתקנות אלה –

הגדרות

"חייל" – מי שחלות עליו הוראות חוק השיפוט הצבאי, התשט"ו-1955;

"מדינה" – משרד ממשלתי או יחידת סמך שלו או מוסד מדינה אחר;

"עובד אמון" – כל אחד מאלה:

(1) מי שמועמד לנהל את הגורם המאשר שהוא המדינה או תאגיד לפי העניין;

(2) מי שמועמד לשמש מנהל התפעול בגורם מאשר שהוא המדינה או בתאגיד לפי העניין;

(3) מי שמועמד לשמש מנהל אבטחת מידע בגורם המאשר שהוא המדינה או בתאגיד לפי העניין;

"תאגיד" – תאגיד שהוקם לפי חוק.

2. בקשה לרישום שמגישה המדינה תכלול את כל אלה:

בקשה לרישום שמגישה המדינה

(1) שמו ומענו של המשרד הממשלתי או יחידת סמך שלו או מוסד מדינה אחר, לפי העניין, שבמסגרתו יופעל הגורם המאשר;

(2) שמו, פרטי הזיהוי שלו ומענו של עובד האמור בגורם המאשר;

(3) לבקשה יצורפו המסמכים האלה:

(א) אישור של המנהל הכללי של המשרד הממשלתי ושל יחידת הסמך, אם קיים, או מנהלו של מוסד מדינה אחר, לפי העניין, בדבר הקמת הגורם המאשר;

(ב) הסכמה בכתב של עובדי האמון לכך שהרשם יקבל, בכל עת ולפי דרישתו, פרטים עליהם מן המרשם הפלילי, לפי חוק המרשם הפלילי ותקנות השבים, התשמ"א-1981 (להלן – חוק המרשם הפלילי);

(ג) מסמכים כאמור בתקנה 2(1) עד (3), (5) ו-(8) לתקנות חתימה אלקטרונית (רישום גורם מאשר וניהולו), התשס"ב-2001 (להלן – תקנות רישום).

3. בקשה לרישום שמגיש תאגיד תכלול את כל אלה:

בקשה לרישום שמגיש תאגיד שהוקם לפי חוק

(1) שם התאגיד המבקש ושם החיקוק שלפיו הוא הוקם;

(2) שמות חברי מועצת התאגיד הציבורי או גוף שכינויו אחר הממלא תפקיד דומה;

(3) שמו, פרטי הזיהוי שלו ומענו של עובד אמון בגורם המאשר;

(4) לבקשה יצורפו המסמכים האלה:

(א) מסמכים כאמור בתקנה 2 לתקנות הרישום למעט פסקה (6);

(ב) הסכמה בכתב של עובדי האמון לכך שהרשם יקבל, בכל עת ולפי דרישתו, פרטים עליהם מן המרשם הפלילי, לפי חוק המרשם הפלילי;

(ג) אישור של המנהל הכללי של התאגיד ואם לא קיים – אישור יושב ראש מועצת התאגיד, להקמה של הגורם המאשר;

(ד) אישור של השר הממונה על החיקוק שלפיו הוקם התאגיד להגשת בקשה להירשם במרשם.

4. הרשם ירשום במרשם מבקשת שהיא המדינה העומדת בתנאים הקבועים בחוק וכן בתנאים שלהלן:

תנאים לרישום גורם מאשר שהוא המדינה

(1) עובדי האמון של המבקשת הם עובדי מדינה, חיילים או שוטרים;

(2) עובדי האמון לא הורשעו בעבירה שמפאת מהותה, חומרתה או נסיבותיה אין זה מן הראוי כי המבקשת תירשם אם הם עובדי האמון בה; לעניין תקנה זו, "הורשע בעבירה" – לרבות מי שהוגש נגדו כתב אישום וטרם ניתן פסק דין סופי בעניין;

(3) עובדי האמון לא הורשעו בעבירת משמעת על פי כל דין שמפאת מהותה, חומרתה או נסיבותיה אין זה מן הראוי שהמבקשת תירשם אם הם עובדי האמון בה וכן לא ננקטה נגדם התראה או נזיפה לפי סעיף 31 לחוק שירות המדינה (משמעת), התשכ"ג-1963, בשל מעשה או מחדל שמפאת מהותו, חומרתו או נסיבותיו אין זה מן הראוי שהמבקשת תירשם אם הם עובדי האמון בה; לעניין תקנה זו, "הורשע בעבירת משמעת" – לרבות מי שהוגשה נגדו תובענה וטרם ניתן פסק דין סופי בעניין.

ט' באדר א' התשע"א (13 בפברואר 2011) יעקב נאמן

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ב מס' 7077](http://www.nevo.co.il/Law_word/law06/TAK-7077.pdf) מיום 12.1.2012 עמ' 604. [↑](#footnote-ref-1)