תקנות יישום תכנית ההתנתקות (הוראות לענין פירוק רשות מקומית וועד מקומי), תשס"ה-2005

רשויות ומשפט מנהלי – רשויות מקומיות

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif2) | תחולת הדין החל בפירוק חברות בידי בית משפט | סעיף 2 |
| 2 | [Go](#Seif1) | סמכות המפרק המסדיר | סעיף 3 |
| 2 | [Go](#Seif3) | ערובה של המפרק המסדיר | סעיף 4 |
| 2 | [Go](#Seif4) | נכסי הרשות המקומית והוועד המקומי | סעיף 5 |

תקנות יישום תכנית ההתנתקות (הוראות לענין פירוק רשות מקומית וועד מקומי), תשס"ה-2005[[1]](#footnote-1)\*

בתוקף סמכות ראש הממשלה לפי סעיפים 117(א) ו-122(א)(1) ו-(2)(ב) לחוק יישום תכנית ההתנתקות, התשס"ה-2005 (להלן – החוק), ובהתייעצות עם שרת המשפטים ושר האוצר, בתוקף סמכות שר הפנים ושרת המשפטים לפי סעיפים 117(א), 122(א)(1) ו-(2)(א) ו-133 לחוק ובהתייעצות עם שר האוצר, ובתוקף סמכות שרת המשפטים לפי סעיפים 117(א) ו-122(א)(1)   
ו-(2)(ג) לחוק ובהתייעצות עם שר הפנים ושר האוצר, אנו מתקינים תקנות אלה:

1. בתקנות אלה –

הגדרות

"ועד מקומי" – כהגדרתו בסעיף 123 לחוק;

"מפרק" – כמשמעותו בסעיף 126(א) לחוק;

"מפרק מסדיר", "רשות מקומית", "תאגיד קשור" – כהגדרתם בסעיף 113 לחוק.

2. על פירוק רשות מקומית לא יחול הדין החל בפירוק חברות בידי בית משפט לפי פקודת החברות לענין –

תחולת הדין החל בפירוק חברות בידי בית משפט

(1) הכונס הרשמי; סמכויות הכונס הרשמי לפי הדין האמור יוקנו, ככל שנדרש, למפרק המסדיר; דוחות שיש להגיש לכונס הרשמי יוגשו למפרק המסדיר, ודוחות שעל המפרק המסדיר להגיש לכונס הרשמי יוגשו על ידו למינהלה, אלא אם כן הסכימה המינהלה שלא יוגשו לה דוחות כאמור;

(2) ועדת ביקורת;

(3) רשם החברות למעט לענין פירוק רשות מקומית שהיא תאגיד קשור המאוגד כחברה;

(4) שכר טרחה;

(5) נושאים שהוסדרו בדרך שונה בתקנות שהותקנו מכוח החוק.

3. למפרק המסדיר לא יוקנו סמכויות בית המשפט לפי הוראות סעיפים 288(ג), 298, 299, ופרק ט"ז לפקודת החברות; בית המשפט המוסמך לענין זה יהיה בית המשפט המחוזי בירושלים.

סמכות המפרק המסדיר

4. המפרק המסדיר יפקיד בידי המינהלה ערובה או פוליסת ביטוח, לפי הנוסח ובתנאים שתורה עליהם המינהלה.

ערובה של המפרק המסדיר

5. (א) בכל הנוגע לנכסי הרשות המקומית או הוועד המקומי יתייעץ המפרק המסדיר או המפרק, לפי הענין, עם המינהלה.

נכסי הרשות המקומית והוועד המקומי

(ב) הורתה המינהלה כי אין לממש נכס של רשות מקומית או של ועד מקומי, כאמור בסעיפים 117(ב) ו-126(ג) לחוק, בהתאמה, יועבר הנכס למינהלה או למי שתורה המינהלה, באופן שעליו תורה, לאחר התייעצות עם המנהל הכללי של משרד הביטחון או המנהל הכללי של משרד הפנים, לפי הענין, או מי שהם הסמיכו לענין זה.

ו' באב התשס"ה (11 באוגוסט 2005)

אריאל שרון ציפי לבני אופיר פז-פינס

ראש הממשלה שרת המשפטים שר הפנים

1. \* פורסם [ק"ת תשס"ה מס' 6411](http://www.nevo.co.il/Law_word/law06/tak-6411.pdf) מיום 11.8.2005 עמ' 884. [↑](#footnote-ref-1)