תקנות להגנה על עדים (הגבלות על עובדי הרשות בתקופת עבודתם ברשות ולאחריה), תש"ע-2010

בתי משפט וסדרי דין – סדר דין פלילי – עדות

עונשין ומשפט פלילי – סדר דין פלילי

תוכן ענינים

|  |  |  |  |
| --- | --- | --- | --- |
| סעיף 1 | הגדרה | [Go](#Seif1) | 2 |
| סעיף 2 | תחומי הגבלות על עובד הרשות | [Go](#Seif2) | 2 |
| סעיף 3 | תחומי הגבלות על עובד הרשות לשעבר | [Go](#Seif3) | 2 |
| סעיף 4 | פרסום | [Go](#Seif4) | 2 |

תקנות להגנה על עדים (הגבלות על עובדי הרשות בתקופת עבודתם ברשות ולאחריה), תש"ע-2010[[1]](#footnote-1)\*

בתוקף סמכותי לפי סעיפים 10(ד) ו-38(א) לחוק להגנה על עדים, התשס"ט-2008 (להלן – החוק), ובאישור ועדת הפנים והגנת הסביבה של הכנסת, אני מתקין תקנות אלה:

1. בתקנות אלה, "הרשות" – הרשות להגנה על עדים כמשמעותה בסעיף 2 לחוק.

הגדרה

2. (א) לשם שמירה על ביטחונם האישי של עובדי הרשות או למניעת פגיעה בפעילות מבצעית של הרשות, יחולו על עובדי הרשות, בתקופת עבודתם ברשות, ההגבלות בתחומים שלהלן, כפי שתפרט הרשות בהגבלות אישיות לכל עובד (להלן – ההגבלות) –

תחומי הגבלות על עובד הרשות

(1) מקום המגורים;

(2) נקיטת אמצעי ביטחון, לרבות התקנת אמצעי ביטחון ושימוש בהם, במקום המגורים ובכלי הרכב;

(3) קשרים ומגעים עם גורמי סיכון;

(4) נסיעות למקומות או שהות במקומות בתחומי מדינת ישראל ומחוצה לה.

(ב) נדרש עובד הרשות לשנות את מקום מגוריו או להתקין אמצעי ביטחון כאמור בתקנת משנה (א), תעמיד הרשות לרשותו את האמצעים הדרושים, והכל בגדר הסביר ועל פי נהלים שייקבעו לעניין זה.

(ג) נדרש עובד הרשות לשנות את מקום מגוריו כאמור בתקנת משנה (א)(1) רשאי הוא להשיג על כך לפני מנהל הרשות או מי שהוא הסמיך לעניין זה.

3. (א) תקנה 2(א)(3) ו-(4) תחול גם על עובד הרשות לשעבר, וזאת בהתחשב בין השאר, במשך עבודתו ברשות ובסוג המידע שאליו נחשף במהלך עבודתו ברשות והכל במידה סבירה שאינה עולה על הנדרש; הגבלות שנקבעו לפי תקנת משנה זאת ייבחנו בידי הרשות מזמן לזמן.

תחומי הגבלות על עובד הרשות לשעבר

(ב) נקבעו לעובד הרשות לשעבר הגבלות אישיות לפי תקנת משנה (א), רשאי הוא להשיג עליהן לפני מנהל הרשות או מי שהוא הסמיך לעניין זה.

(ג) ההגבלות לפי תקנה זאת יובאו לידיעתו של עובד הרשות טרם סיום תפקידו ברשות, או לידיעתו של עובד הרשות לשעבר, לפי העניין.

4. הוראות תקנות אלה וההגבלות יובאו לידיעת עובד הרשות עם קבלתו לעבודה.

פרסום

ו' בניסן התש"ע (21 במרס 2010) יצחק אהרונוביץ'

השר לביטחון הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ע מס' 6894](http://www.nevo.co.il/law_word/law06/tak-6894.pdf) מיום 31.5.2010 עמ' 1146. [↑](#footnote-ref-1)