תקנות להגנת הספרות והסופרים בישראל (הוראת שעה) (הפחתה של סכום העיצום הכספי), תשע"ד-2014

משפט פרטי וכלכלה – מסחר

רשויות ומשפט מנהלי – תרבות, פנאי ומועדים – ספרים סרטים ומחזות

רשויות ומשפט מנהלי – תרבות, פנאי ומועדים – לשון עברית

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הפחתת סכומי העיצום הכספי | [Go](#Seif2) | 2 |
| סעיף 3 | הפחתה בשל נסיבות אישיות | [Go](#Seif3) | 2 |
| סעיף 4 | הפחתה בשל מספר נסיבות | [Go](#Seif4) | 2 |
| סעיף 5 | הפחתה בשל התחשבות במחזור עסקאות | [Go](#Seif5) | 2 |
| סעיף 6 | מסמכים מצורפים לבקשה | [Go](#Seif6) | 2 |

תקנות להגנת הספרות והסופרים בישראל (הוראת שעה) (הפחתה של סכום העיצום הכספי), תשע"ד-2014[[1]](#footnote-1)\*

בתוקף סמכותי לפי סעיף 25(ב) לחוק להגנת הספרות והסופרים בישראל (הוראת שעה), התשע"ג-2013 (להלן – החוק), בהסכמת שרת המשפטים, בהתייעצות עם שרת התרבות והספורט, ובאישור ועדת החינוך התרבות והספורט של הכנסת, אני מתקין תקנות אלה:

1. בתקנות אלה –

הגדרות

"אישור רואה חשבון" – אחד מאלה, לפי העניין:

(1) לגבי מפר החייב במינוי רואה חשבון מבקר – אישור שנתן רואה חשבון מבקר, שאינו מצוי בניגוד עניינים כלפי המפר ואינו תלוי בו, בין במישרין ובין בקיפין, לפי תקנות רואי חשבון (ניגוד עניינים ופגיעה באי-תלות כתוצאה מעיסוק אחר), התשס"ח-2008;

(2) לגבי מפר שאינו חייב במינוי רואה חשבון מבקר – אישור שנתן רואה חשבון כהגדרתו בחוק רואי חשבון, התשט"ו-1955;

"מחזור עסקאות" – מחזור עסקאות של עוסק כהגדרתו בחוק מס ערך מוסף, התשל"ו-1975; לעניין מפר שהוא רשת חנויות – מחזור העסקאות של כל מקומות הממכר הקבועים הנמנים עם הרשת, כמשמעותה בחוק;

"מפר" – כמשמעותו בסעיף 21(א) לחוק.

2. הממונה רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי העיצום הכספי

(1) המפר הפסיק את ההפרה מיוזמתו ודיווח עליה לממונה – 30 אחוזים;

(2) המפר נקט פעולות למניעת הישנות ההפרה ולהקטנת הנזק, להנחת דעתו של הממונה – 20 אחוזים;

(3) ההפרה היא קלה, בנסיבות ביצועה; לעניין זה יתחשב הממונה, בין השאר, בהיקף ההפרה, ברווח שהיה עשוי להיות מופק ממנה, בהפסד שהיה עשוי להימנע אלמלא ההפרה או בנזק שהיה עשוי להיגרם בעקבותיה – 20 אחוזים.

3. ראה הממונה, לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר, רשאי הוא להפחית למפר את סכום העיצום הכספי בשיעור של 20 אחוזים, וזאת בלי לגרוע מסמכותו לפי תקנה 2.

הפחתה בשל נסיבות אישיות

4. התקיימו לגבי מפר כמה נסיבות כאמור בתקנות 2 ו-3, רשאי הממונה להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה המצטבר לא יעלה על 50 אחוזים מסכום העיצום הכספי הקבוע בשל אותה הפרה.

הפחתה בשל מספר נסיבות

5. (א) מצא הממונה שסכום העיצום הכספי עולה על 10 אחוזים ממחזור העסקאות של המפר, רשאי הוא להפחית את הסכום כך שלא יעלה על הסכום השווה ל-10 אחוזים ממחזור העסקאות של המפר.

הפחתה בשל התחשבות במחזור עסקאות

(ב) תקנת משנה (א) תחול בין אם הופחת סכום העיצום הכספי לפי תקנות 2 ו-3 ובין אם לאו.

6. (א) מפר המבקש הפחתה של עיצום כספי לפי הוראות תקנות אלה, יצרף לבקשה מסמכים המאמתים את העובדות שעל יסודן מתבקשת ההפחתה כאמור.

מסמכים מצורפים לבקשה

(ב) בלי לגרוע מהוראות תקנת משנה (א), מפר המבקש הפחתה של עיצום כספי לפי הוראות תקנה 5, יצרף לבקשה אישור רואה חשבון לעניין גובה מחזור העסקאות שלו.

י"ח בתמוז התשע"ד (16 ביולי 2014) נפתלי בנט

שר הכלכלה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7407](http://www.nevo.co.il/law_word/law06/tak-7407.pdf) מיום 11.8.2014 עמ' 1623. [↑](#footnote-ref-1)