תקנות למימון מבצע שלום הגליל (פטור מהיטל על מכירת ניירות ערך הנסחרים בשיטת המסחר המבוקר), תשמ"ג-1983

בטחון – היטל בטחון

מסים – היטלים – היטל בטחון

משפט פרטי וכלכלה – מסחר – בורסה

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | פטור למחזיק מלאי | סעיף 2 |
| 2 | [Go](#Seif2) | פטור חלקי לבעל המלאי | סעיף 3 |
| 2 | [Go](#Seif3) | ניכוי במקור ומועד תשלום | סעיף 4 |

תקנות למימון מבצע שלום הגליל (פטור מהיטל על מכירת ניירות ערך הנסחרים בשיטת המסחר המבוקר), תשמ"ג-1983[[1]](#footnote-1)\*

בתוקף סמכותי לפי סעיף 3 לחוק מימון מבצע שלום הגליל, תשמ"ב-1982, ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

(1) "בורסה" - הבורסה לניירות ערך בתל-אביב, בע"מ;

(2) "מסחר מבוקר" - המכירות והקניות שעושה מחזיק המלאי של ניירות ערך, השייכים לבעל מלאי פלוני כדי לאפשר קיום מסחר תקין בניירות ערך מאותו סוג, בהתאם לשיטות שנקבעו לענין זה בתקנון הבורסה;

(3) "תקופת מסחר מבוקר" - התקופה שבה התקיים מסחר מבוקר בתוך שנת מס; ולענין זה יראו תקופת מסחר שהתחילה בשנת מס פלונית ונסתיימה בשנת מס אחרת כאילו היא מתחלקת למספר תקופות כמספר שנות המס שבהן התקיימה, כך שלגבי כל שנת מס תהיה תחילת התקופה - תחילת שנת המס או תחילת המסחר - לפי המאוחרת שביניהן, סוף התקופה יהיה - סיום המסחר המבוקר ואם הוא לא נסתיים - תום שנת המס;

(4) "נייר ערך בעל רמת סחירות נמוכה" - נייר ערך הרשום למסחר בבורסה, אשר דירקטוריון הבורסה קבע כי הינו נייר ערך בעל רמת סחירות נמוכה, וכל עוד הקביעה האמורה בתקפה;

(5) "בעל מלאי" - בעל ניירות ערך בעלי רמת סחירות נמוכה שהפקיד את ניירותיו האמורים בפקדון מיוחד בידי מחזיק המלאי;

(6) "מחזיק המלאי" - חבר הבורסה המחזיק בפקדון מיוחד מלאי של ניירות ערך בעלי סחירות נמוכה, של בעל מלאי פלוני, לשם הפעלת שיטת מסחר מבוקר בהם.

2. מחזיק המלאי פטור מההיטל לגבי כל המכירות שביצע בניירות הערך שבפקדון במסגרת המסחר המבוקר.

פטור למחזיק מלאי

3. (א) בעל המלאי יהיה חייב בהיטל רק לגבי מכירת ניירות הערך בעלי הסחירות הנמוכה שמספרן כהפרש שבין מספר ניירות ערך כאמור שהיו בפקדון בידי מחזיק המלאי בתחילת תקופת המסחר המבוקר לבין מספר ניירות הערך שנותרו בידו בתום תקופת המסחר המבוקר.

פטור חלקי לבעל המלאי

(ב) לענין חישוב ההיטל על המכירות שבעל המלאי חייב לגביהן על פי סעיף קטן (א), יראו את כל ניירות הערך שנמכרו בתקופת המסחר המבוקר כאילו נמכרו במחיר הבורסה ביום האחרון של אותה תקופה.

4. מחזיק המלאי יעביר לפקיד השומה את ההיטל שבעל המלאי חייב בו בשל תקופת מסחר מבוקר, בתום תקופת המסחר המבוקר, תוך 3 ימים מסיומה.

ניכוי במקור ומועד תשלום

ח' באב תשמ"ג (18 ביולי 1983) יורם ארידור

שר האוצר

1. \* פורסמו [ק"ת תשמ"ג מס' 4518](http://www.nevo.co.il/Law_word/law06/TAK-4518.pdf) מיום 7.8.1983 עמ' 1790. [↑](#footnote-ref-1)