תקנות למניעת הסתננות (עבירות ושיפוט) (הוצאת רכוש מישראל) (הוראת שעה), תשע"ד-2013

בטחון – כניסה לישראל

עונשין ומשפט פלילי – עבירות – עבירות ביטחוניות

תוכן ענינים

|  |  |  |  |
| --- | --- | --- | --- |
| סעיף 1 | הגדרה | [Go](#Seif9) | 2 |
| סעיף 2 | אישור להוצאת רכוש מישראל | [Go](#Seif8) | 2 |
| סעיף 3 | הוצאת רכוש מישראל ששוויו עולה על הסכום הקובע | [Go](#Seif1) | 2 |
| סעיף 4 | מסתנן המוחזק במשמורת | [Go](#Seif2) | 2 |
| סעיף 5 | עדכון בדבר הוצאת רכוש | [Go](#Seif3) | 2 |
| סעיף 6 | הצגת האישור | [Go](#Seif4) | 2 |
| סעיף 7 | פרסום | [Go](#Seif5) | 2 |
| סעיף 8 | תפיסת רכוש | [Go](#Seif6) | 2 |
| סעיף 9 | שמירת הרכוש הנתפס | [Go](#Seif7) | 2 |
| סעיף 10 | דיווח על פרטי התקשרות | [Go](#Seif10) | 3 |
| סעיף 11 | השבת סכום כסף שנתפס | [Go](#Seif11) | 3 |
| סעיף 12 | פנייה להשבת התפוס | [Go](#Seif12) | 3 |
|  | תוספת ראשונה | [Go](#med0) | 3 |
|  | תוספת שנייה | [Go](#med1) | 4 |

תקנות למניעת הסתננות (עבירות ושיפוט) (הוצאת רכוש מישראל) (הוראת שעה), תשע"ד-2013[[1]](#footnote-1)\*

בתוקף סמכותי לפי סעיף 7א(ב)(3) ו-(ג)(4) לחוק למניעת הסתננות (עבירות ושיפוט), התשי"ד-1954 (להלן – החוק), ולעניין תקנות 8 עד 11 – בהסכמת השר לביטחון פנים, בהתייעצות עם שר האוצר ובאישור ועדת הפנים והגנת הסביבה של הכנסת, אני מתקין תקנות אלה:

1. בתקנות אלה, "הוצאת רכוש מישראל" ו"רכוש" – כהגדרתם בסעיף 7א(א) לחוק.

הגדרה

2. ביקש מסתנן להוציא מישראל רכוש שמתקיים בו האמור בסעיף 7א(ב) לחוק, יפנה לרשות האוכלוסין וההגירה, באופן שיפורסם בהתאם לתקנה 7, עד 14 ימים לפני יום יציאתו מישראל לצורך קבלת אישור בכתב, כמופיע בתוספת הראשונה (להלן – האישור), בדבר –

אישור להוצאת רכוש מישראל

(1) הסך המרבי של הרכוש שהוא זכאי להוציא מישראל;

(2) הרכוש שהוא זכאי להוציא מישראל בהתאם לסעיף 7א(ב)(1)(א) לחוק;

המסתנן ימציא מסמכים ויפרט ראיות אחרות שבידו המעידים על מקורו ושוויו, אם הדבר נדרש.

3. (א) ביקש מסתנן להוציא מישראל רכוש שלדעת ממונה ביקורת הגבולות לא מתקיים בו האמור בסעיף 7א(ב)(1)(א) לחוק או ששוויו עולה על הסכום הקובע האמור בסעיף 7א(ב)(1)(ב)(1) לחוק (להלן – הסכום הקובע), יערוך לו ממונה ביקורת הגבולות שימוע לבחינת הרכוש שמותר למסתנן להוציא.

הוצאת רכוש מישראל ששוויו עולה על הסכום הקובע

(ב) שוכנע ממונה ביקורת הגבולות כי המסתנן זכאי להוציא מישראל רכוש כאמור בתקנת משנה (א) ייתן לו את האישור ובו יפרט את הסכום הנוסף על הסכום הקובע של שווי הרכוש שהוא זכאי להוציא מישראל ואת הרכוש האישי אשר מותר למסתנן להוציא.

(ג) לא שוכנע ממונה ביקורת הגבולות כי המסתנן זכאי להוציא מישראל רכוש כאמור בתקנת משנה (א), ייתן לו את האישור ובו יפרט את שווי הרכוש אשר לדעת ממונה ביקורת הגבולות הוא זכאי להוציא מישראל ואת הרכוש האישי אשר מותר למסתנן להוציא.

4. מסתנן המוחזק במשמורת – יציע לו ממונה ביקורת הגבולות במיתקן המשמורת לקבל את האישור כאמור בתקנות 2 ו-3 בטרם יציאתו מישראל; ממונה ביקורת הגבולות יתעד בכתב את ההצעה וישמור אותה; המועד האמור בתקנה 2 לא יחול לעניין תקנה זו.

מסתנן המוחזק במשמורת

5. העתקי האישור וההצעה לקבל את האישור יועברו לידי משטרת ישראל והמכס.

עדכון בדבר הוצאת רכוש

6. בעת היציאה מישראל, יציג מסתנן את האישור אשר ניתן לו לפני ממונה ביקורת גבולות, שוטר או פקיד מכס, אם יידרש.

הצגת האישור

7. הודעה על זכותם של מסתננים להוציא רכוש מישראל כאמור בחוק ובתקנות אלה, תופרסם במקום בולט לעין בלשכות רשות האוכלוסין וההגירה ובמקומות המשמורת כהגדרתם בחוק הכניסה לישראל, התשי"ב-1952, ותתורגם לשפות הרווחות בקרב המוחזקים במקומות המשמורת, ובכלל זה אנגלית.

פרסום

8. נתפס רכוש שנמצא אצל מסתנן, כאמור בסעיף 7א(ג)(1) לחוק, ימסור התופס לידי המסתנן אישור בכתב על התפיסה ופרטי הרכוש שנתפס, כמפורט בתוספת השנייה, אשר יתורגם ככל האפשר, לשפה המובנת לו; הפקיד התופס רכוש לפי תקנה זאת יכין רשימת תפוסים נפרדת לפי הסעיף.

תפיסת רכוש

9. (א) תופס הרכוש יעבירו, בצירוף העתק אישור התפיסה, לשמירה במקום שעליו יורה מנהל רשות המסים או המפקח הכללי של המשטרה, או מי שהם הסמיכו לעניין זה, לפי העניין; ההעברה תתבצע בהקדם האפשרי לאחר התפיסה ובהתאם לנהלים המקובלים להעברת חפצים שנתפסו בידי שוטר או פקיד מכס, לפי העניין.

שמירת הרכוש הנתפס

(ב) המחזיק ברכוש שנתפס לפי תקנות אלה ינהל רישום מדויק של הרכוש הנשמר במקום וכל פעולה הנעשית בו.

(ג) המחזיק ברכוש שנתפס ינקוט אמצעים סבירים לשמירתו ולמניעת אבדנו, השחתתו או כל נזק לו, למעט בלאי סביר הנובע מעצם החזקתו.

10. (א) המסתנן שאצלו נתפס רכוש, כאמור בתקנה 8, רשאי למסור לתופס את פרטי ההתקשרות עמו ויעדכן את הגורם הנקוב באישור שניתן לפי תקנה 2, בכתב, בחתימת ידו בכל מקרה של שינוי בפרטי ההתקשרות, וזאת לצורך השבתו של הרכוש; בתקנה זו, "פרטי התקשרות" – לרבות פרטים של אדם השוהה בישראל וניתן ליצור עמו קשר לשם איתור המסתנן בעתיד.

דיווח על פרטי התקשרות

(ב) לא מסר מסתנן שאצלו נתפס רכוש את פרטי ההתקשרות עמו, או לא עדכן פרטים אלה, או שלא היה ניתן לאתרו בשקידה סבירה בהתאם לפרטים שמסר, יחולט הרכוש, בחלוף שנה מיום שקמה העילה להשבתו.

11. החליט בית משפט שלום על השבת סכום כסף שנתפס, או שפקע תוקפו של החוק למניעת הסתננות (הוראת שעה), התשע"ג-2013 (להלן – הוראת השעה), יושב סכום הכסף בתוספת הפרשי הצמדה וריבית, כהגדרתם בסעיף 93 לחוק מס ערך מוסף, התשל"ו-1975.

השבת סכום כסף שנתפס

12. פנייה לבית משפט שלום או לממונה ביקורת הגבולות להשבת התפוס לפי סעיף 7א(ג)(5) לחוק תתאפשר אף לאחר פקיעת תוקפה של הוראת השעה, ובכפוף למועדים האמורים בסעיף 5(ב) להוראת השעה.

פנייה להשבת התפוס

תוספת ראשונה

(תקנה 2)

**אישור להוצאת רכוש מישראל**

**העתק טופס זה יועבר לידי:**

מקור – המבקש

עותק 1 – תיק אישי

עותק 2 – משטרת ישראל

עותק 3 – מכס

בהתאם לתקנה 2 לתקנות למניעת הסתננות (עבירות ושיפוט) (הוצאת רכוש מישראל) (הוראת שעה), התשע"ד-2013, להלן אישור על הסך המרבי של נכסים פיננסיים ורכוש, אשר הינך זכאי להוציא מישראל.

בהתאם למידע המצוי בידי רשות האוכלוסין וההגירה הינך נמצא בישראל מיום:

**יש לסמן x במשבצת המתאימה:**

בהתאם לסעיף 7א(ב) לחוק למניעת הסתננות (עבירות ושיפוט), התשי"ד-1954, הנך רשאי להוציא מישראל נכסים פיננסיים ורכוש בשווי שאינו עולה על המכפלה של שכר המינימום לחודש, במספר חודשי שהייתך בישראל.

על כן, הסך הכולל של נכסים פיננסיים ורכוש אשר הינך רשאי להוציא מישראל הוא:

הסכום הקובע = שכר המינימום x חודשי שהייה (לרבות חלקי חודש)

בהתאם לבקשתך להוציא מישראל נכסים פיננסיים ורכוש שווים **עולה על הסכום האמור, ולאחר שמיעת טענותיך בנושא**, מצאתי כי הנכסים הפיננסיים והרכוש ששווים עולה על הסכום הקובע –

שייכים לך כדין ולא ניתנו לך לצורך הוצאתם מישראל בעבור מסתנן אחר, ועל כן הנכסים או הסכום הנוסף אשר הינך רשאי להוציא מישראל, הם:

אינם שייכים לך כדין או ניתנו לך לצורך הוצאתם מישראל בעבור מסתנן אחר, ועל כן אינך רשאי להוציא מישראל רכוש או נכסים בסכום נוסף על הסכום הקובע האמור לעיל.

להלן פירוט הנכסים הפיננסיים והרכוש לשימוש אישי סביר אשר הינך רשאי להוציא מישראל:

תוספת שנייה

(תקנה 8)

**אישור על תפיסת רכוש**

**טופס זה יש למלא במקור וב-3 העתקים:**

מקור – האדם שמידו נתפס הרכוש

עותק 1 – תיק התפיסה

עותק 2 – ממונה ביקורת הגבולות

עותק 3 – יחידה תופסת

בהתאם לתקנה 8 לתקנות למניעת הסתננות (עבירות ושיפוט) (הוצאת רכוש מישראל) (הוראת שעה), התשע"ד-2013, אנחנו החתומים מטה       , מאשרים בזה, כי הרכוש המפורט להלן נתפס ב-

אצל

שם האב:       שנת לידה:       מספר :

כתובת:       טל':

לפי סעיף 7א(ג)(1) לחוק למניעת הסתננות (עבירות ושיפוט), התשי"ד-1954.

**פירוט על אודות התפיסה:**

|  |  |  |
| --- | --- | --- |
| תיאור הנכסים הפיננסיים והרכוש | מספר חודשי שהייה בישראל לפי אישור ממונה ביקורת הגבולות לרבות חלקי חודש | הערות |
|  |  |  |
|  |  |  |

אני מאשר כי התפיסה נערכה בנוכחותי וקיבלתי את האישור בדבר התפיסה

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(שם מלא + חתימת האדם שמידו נתפס הרכוש)

תאריך:       חתימת פקידי המכס/שוטרי משטרת ישראל: \_\_\_\_\_\_\_\_\_\_\_\_\_\_\_\_

אם בכוונתך לבקש את קבלת הרכוש התפוס, עליך להגיש בקשה לבית משפט שלום.

רכוש תפוס אשר יימצא בידי המכס או המשטרה לאחר שנה מיום פקיעת תוקפו של החוק למניעת הסתננות (עבירות ושיפוט) (הוראת שעה), התשע"ד-2013, יחולט למדינה אלא אם כן ניתנה לגביו החלטה אחרת של ממונה ביקורת הגבולות או של בית משפט שלום.

כדי שיהיה ניתן להשיב את הנכסים הפיננסיים והרכוש לחזקתך בהתאם להחלטת בית משפט או עם פקיעת תוקפו של החוק למניעת הסתננות (עבירות ושיפוט) (הוראת שעה), התשע"ד-2013, תוכל למסור פרטים לצורך התקשרות עתידית –

פרטי חשבון בנק בארץ או בחו"ל:

מספר טלפון:

מען בחו"ל:

פרטיו של אדם השוהה בישראל שעמו ניתן ליצור קשר ואשר יוכל לאתר אותי –

שם:

מען:

טלפון:

אני מצהיר כי אעדכן את       (פרטי היחידה התופסת) על כל שינוי בכתובתי או בפרטי ההתקשרות עמי וידוע לי כי אם לא אמסור את פרטי ההתקשרות עמי, או לא אעדכן פרטים אלה, או שלא יהיה ניתן לאתר אותי באופן סביר בהתאם לפרטים שמסרתי, יחולטו הנכסים הפיננסיים והרכוש, בחלוף שנה מיום שקמה העילה להשבתם.

כ"ו באלול התשע"ג (1 בספטמבר 2013) גדעון סער

שר הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7288](http://www.nevo.co.il/Law_word/law06/TAK-7288.pdf) מיום 12.9.2013 עמ' 10. [↑](#footnote-ref-1)