תקנות למניעת הסתננות (עבירות ושיפוט) (העסקת שוהים בעבודות תחזוקה ושירותים שוטפים) (הוראת שעה), תשע"ה-2015

בטחון – כניסה לישראל

עונשין ומשפט פלילי – עבירות – עבירות ביטחוניות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif6) | 2 |
| סעיף 2 | גמול בעד העסקת שוהה | [Go](#Seif5) | 2 |
| סעיף 3 | פיקוח ובקרה | [Go](#Seif1) | 2 |
| סעיף 4 | תשלום גמול | [Go](#Seif2) | 2 |
| סעיף 5 | הפסקת העסקת שוהה | [Go](#Seif3) | 3 |
| סעיף 6 | בדיקת רופא טרם העסקה | [Go](#Seif4) | 3 |
| סעיף 7 | תנאי העסקה לשוהה | [Go](#Seif7) | 3 |

תקנות למניעת הסתננות (עבירות ושיפוט) (העסקת שוהים בעבודות תחזוקה ושירותים שוטפים) (הוראת שעה), תשע"ה-2015[[1]](#footnote-1)\*

בתוקף סמכותי לפי סעיף 32ז(ב) לחוק למניעת הסתננות (עבירות ושיפוט), התשי"ד-1954 (להלן – החוק), ובהסכמת שר האוצר, אני מתקין תקנות אלה:

1. בתקנות אלה –

הגדרות

"גמול" – תשלום שניתן לשוהה בעד העסקתו בעבודות תחזוקה ושירותים שוטפים בתחום מרכז;

"סוג תעסוקה" – כמפורט בטור א' בטבלה שבתקנה 2.

2. בעד כל שעת העסקה בסוגי התעסוקה המפורטים בטור א' בטבלה שלהלן, יקבל השוהה גמול כמפורט בטור ב' לצדו:

גמול בעד העסקת שוהה

טור א' טור ב'

סוג התעסוקה גמול לשעה בשקלים חדשים

(1) עבודות ניקיון שאינן במקום מגוריו ובסביבתו 12

(2) עבודות מטבח וחדרי אוכל, לרבות חדרי אוכל של עובדי מרכז 13

(3) תחזוקה 12

(4) בינוי וגינון 12

(5) טעינה ופריקת ציוד ומזון במרכז 12

(6) שירותי מכבסה 12

(7) שירותי מספרה 12

(8) שירותי אפסנאות 12

(9) שירותים סניטריים במרפאה 12

3. (א) מנהל מרכז או מי מטעמו ירשום בגיליון העסקה כאמור בתקנת משנה (ב) את פרטי המועסקים בכל אחד מסוגי התעסוקה.

פיקוח ובקרה

(ב) לגבי כל שוהה המועסק באחד מסוגי התעסוקה, יהיה גיליון העסקה הכולל את הפרטים האלה:

(1) שמו של השוהה;

(2) מספר היתר השהייה במרכז;

(3) תיאור עיקרי של תפקידו;

(4) השעות והתאריכים שבהם הועסק, והגמול שקיבל בעד העסקתו.

4. (א) גמול המגיע לשוהה יועבר לידו על ידי שירות בתי הסוהר לא יאוחר מהיום השמיני בחודש שלאחר חודש העסקה.

תשלום גמול

(ב) הגמול ישולם במזומן או בהעברה ישירה לחשבון השוהה במרכז; השוהה יקבל פירוט לגבי הגמול שקיבל ובו יצוינו סוג התעסוקה והימים והשעות שבהם הועסק.

(ג) שוהה שחזר בו מהסכמתו להעסקה במהלך יום תעסוקה, יקבל גמול לפי שעות התעסוקה שבהן הועסק עד לשעת הפסקת העסקתו באותו יום.

(ד) שוהה יהיה זכאי לגמול לפי תקנות אלה בעד תעסוקתו שאליה הופנה, רק בעד הימים והשעות שבהם הועסק בפועל בתעסוקה, ולפי רישום של מנהל המרכז או מי מטעמו, והוא לא יהיה זכאי לגמול בעד מחלה, חופשה, היעדרות אישית או כל היעדרות אחרת, וכן הפסקה לפי תקנה 7(ג)(6)(א) ו-(ב), ובלבד שהשוהה לא נדרש להישאר במקום התעסוקה בזמן ההפסקה.

5. מנהל מרכז או מי מטעמו רשאי להורות על הפסקת העסקת שוהה שהתקיימו לגביו אחד מאלה:

הפסקת העסקת שוהה

(1) הפר פעמיים או יותר את כללי ההתנהגות שקבע מנהל המרכז לפי סעיף 32י(א)(2) לחוק, באופן שיש בו כדי לפגוע פגיעה של ממש בסדר במרכז;

(2) גרם חבלה לגוף;

(3) לא מילא חובה שהוא חייב בקיומה כאמור בסעיף 32יט(ב) לחוק, ובשל כך נגרם נזק לרכוש כאמור בסעיף 32יט(ג)(1) לחוק;

(4) סירב פעמיים או יותר לציית להוראות של הממונה הישיר עליו במקום התעסוקה בנוגע להעסקתו ולא ביצע את תפקידו כנדרש.

6. שוהה המבקש להיות מועסק בסוג תעסוקה, ייבדק בידי רופא המרכז טרם העסקתו; לא יועסק שוהה בתעסוקה כאמור, אלא אם כן קיבל את אישורו של רופא המרכז על כשירותו לביצוע התעסוקה שאליה הופנה.

בדיקת רופא טרם העסקה

7. (א) מנהל מרכז או מי מטעמו יפרט לשוהה את פרטי ההעסקה כאמור בסעיף 32ז לחוק בעניינים המפורטים להלן:

תנאי העסקה לשוהה

(1) תיאור סוגי התעסוקה כמפורט בתקנה 2;

(2) ציון שמו או תיאור תפקידו של הממונה הישיר עליו במקום התעסוקה;

(3) גמול בעד תעסוקה ומועד התשלום;

(4) היקף התעסוקה וההפסקות שהוא זכאי להן לפי תקנת משנה (ג)(2), (3), (5) ו-(6);

(5) קיומו של יום שבתון שנקבע בחיקוק (להלן – יום שבתון), ויום המנוחה השבועי של השוהה כמשמעותו בסעיף 18א(א) לפקודת סדרי השלטון והמשפט, התש"ח-1949 (להלן – יום מנוחה).

(ב) לאחר קבלת פירוט כאמור בתקנת משנה (א), יחתום השוהה על טופס הסבר, שבו יצוין בשפה המובנת לו, כי הוא הבין את פרטי ההעסקה, תנאיה והגמול בעדה.

(ג) תנאי העסקת שוהה במרכז שהסכים להעסקה כאמור בסעיף 32ז לחוק, יהיו כמפורט להלן:

(1) הוראות לפי פקודת הבטיחות בעבודה [נוסח חדש], התש"ל-1970, ולפי חוק ארגון הפיקוח על העבודה, התשי"ד-1954, יחולו על כל המקומות במרכז המשמשים להעסקת שוהים;

(2) משך יום תעסוקה של שוהה לא יעלה על 8 שעות ביממה והיקף התעסוקה בשבוע לא יעלה על 39 שעות;

(3) שוהה יועסק עד 10 ימי תעסוקה ולא יותר מ-65 שעות בחודש;

(4) לא תותר העסקת שוהה מעבר לשעות ולימים המנויים בפסקאות (2) ו-(3);

(5) בין יום תעסוקה למשנהו תחול הפסקה של 8 שעות לפחות;

(6) שוהה זכאי במהלך יום תעסוקה להפסקות כמפורט להלן:

(א) הפסקה רצופה בת שלושת רבעי שעה למנוחה ולסעודה;

(ב) הפסקות לצורך תפילה; זמן התפילה ייקבע במקום התעסוקה לפי צורכי התעסוקה ואילוציה, בהתחשב במועדי תפילה ולפי דרישות דתו של השוהה;

(ג) הפסקות קצרות ומוסכמות הדרושות לשוהה להחלפת כוח ואוויר;

(ד) הפסקות לשם שימוש בחדר השירותים בהתאם לצרכיו;

(7) שוהה לא יועסק ביום מנוחה וביום שבתון.

(ד) על אף האמור בתקנת משנה (ג)(7), רשאי מנהל מרכז או מי מטעמו להתיר העסקת שוהה בסוגי תעסוקה המפורטות בתקנה 2(2), (3) ו-(9), אם קיבל לכך את הסכמת השוהה להעסקה, ובלבד שהשוהה יקבל גמול של 150% מהתעריף הנקוב בתקנה 2; שעת העסקה לפי תקנת משנה זו תימנה כשעה וחצי של שעות תעסוקה, לעניין חישוב מגבלת השעות החודשיות, כאמור בתקנת משנה (ג)(3).

ח' בטבת התשע"ה (30 בדצמבר 2014) יצחק אהרונוביץ'

השר לביטחון הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ה מס' 7475](http://www.nevo.co.il/Law_word/law06/tak-7475.pdf) מיום 6.1.2015 עמ' 638. [↑](#footnote-ref-1)