תקנות למניעת הסתננות (עבירות ושיפוט) (מתן דמי כיס והטבה אחרת והתנאים לשלילתם) (הוראת שעה), תשע"ה-2015

בטחון – כניסה לישראל

עונשין ומשפט פלילי – עבירות – עבירות ביטחוניות

תוכן ענינים

|  |  |  |  |
| --- | --- | --- | --- |
| סעיף 1 | הגדרה | [Go](#Seif6) | 2 |
| סעיף 2 | תשלום דמי כיס או הטבה אחרת | [Go](#Seif5) | 2 |
| סעיף 3 | זכאות לדמי כיס או להטבה אחרת | [Go](#Seif1) | 2 |
| סעיף 4 | מתן מקדמה | [Go](#Seif2) | 2 |
| סעיף 5 | אופן מתן דמי כיס | [Go](#Seif3) | 2 |
| סעיף 6 | אופן מתן הטבה אחרת | [Go](#Seif4) | 2 |
| סעיף 7 | מועד מתן דמי כיס או הטבה אחרת | [Go](#Seif7) | 2 |
| סעיף 8 | שלילת דמי כיס או הטבה אחרת | [Go](#Seif8) | 2 |
| סעיף 9 | סדר הפחתה והשלילה מדמי כיס או הטבה אחרת | [Go](#Seif9) | 3 |

תקנות למניעת הסתננות (עבירות ושיפוט) (מתן דמי כיס והטבה אחרת והתנאים לשלילתם) (הוראת שעה), תשע"ה-2015[[1]](#footnote-1)\*

בתוקף סמכותי לפי סעיף 32יא לחוק למניעת הסתננות (עבירות ושיפוט), התשי"ד-1954 (להלן – החוק), ובהסכמת שר האוצר, אני מתקין תקנות אלה:

1. בתקנות אלה, "הטבה אחרת" – הטבה בעין הניתנת לשימושו של שוהה במרכז.

הגדרה

2. השיעור הכולל של דמי כיס והטבה אחרת יחד לא יעלה על 16 שקלים חדשים ליום.

תשלום דמי כיס או הטבה אחרת

3. (א) שוהה יהיה זכאי לדמי כיס או הטבה אחרת, בעד כל יום שהייה במרכז.

זכאות לדמי כיס או להטבה אחרת

(ב) שוהה המועסק בעבודות תחזוקה ושירותים שוטפים בתחום המרכז לפי תקנות למניעת הסתננות (עבירות ושיפוט) (העסקת שוהים בעבודות תחזוקה ושירותים שוטפים) (הוראת שעה), התשע"ה-2015 (להלן – שוהה מועסק), ומקבל בעד העסקתו גמול עד 124 שקלים חדשים לחודש, יהיה זכאי לדמי כיס והטבה אחרת בסכום שנקבע בתקנה 2, לפי האמור בתקנת משנה (א), ובלבד שלא קיימת סיבה לשלילת דמי כיס או הטבה אחרת לפי תקנה 8(א) ו-(ב).

(ג) לשוהה מועסק המקבל בעד העסקתו באותו חודש גמול בשיעור הנקוב בטור א' בטבלה שלהלן, יופחת מהסכום האמור בתקנה 2 שצריך להינתן לו באותו חודש השיעור הנקוב בטור ב':

טור א' טור ב'

(1) יותר מ-125 שקלים חדשים 35 אגורות בעד כל שקל חדש

עד 250 שקלים חדשים לגבי הסכומים שבטור א';

(2) יותר מ-250 שקלים חדשים 70 אגורות בעד כל שקל חדש נוסף לגבי הסכום שבטור א'

4. שוהה ששהה במשמורת למעלה משלושה חודשים והועבר למרכז, יקבל מקדמה על חשבון דמי כיס או הטבה אחרת בשיעור של עשרה ימים, לאחר ששהה 5 ימים במרכז או במועד קצר יותר שהורה עליו מנהל המרכז בהתחשב במשך שהייתו במשמורת ובנסיבות השמתו.

מתן מקדמה

5. דמי כיס יינתנו במזומן או בהעברה ישירה לחשבון השוהה במרכז.

אופן מתן דמי כיס

6. הטבה אחרת תינתן בדרך של מסירה לשוהה.

אופן מתן הטבה אחרת

7. דמי כיס או הטבה אחרת יינתנו לא יאוחר מהיום השמיני בחודש.

מועד מתן דמי כיס או הטבה אחרת

8. (א) מנהל מרכז או סגנו רשאי לשלול דמי כיס או הטבה אחרת, בשיעור שלא יעלה על מחצית משיעור דמי הכיס או ההטבה האחרת, לתקופה שלא תעלה על 30 ימי שהייה של השוהה במרכז בפועל, לשוהה שביצע אחד מאלה:

שלילת דמי כיס או הטבה אחרת

(1) איחר או לא התייצב שלוש פעמים או יותר במהלך חודש, לרישום נוכחות לפי סעיף 32ח(ד) לחוק;

(2) סירב פעמיים או יותר לפעול לשמירת הסדר והניקיון במקום מגוריו ובסביבתו לפי סעיף 32י(א)(2) לחוק;

(3) סירב לציית להוראות של עובד מרכז לפי סעיף 32י(ב) לחוק;

(4) הפר את כללי ההתנהגות שקבע מנהל המרכז לפי סעיף 32י(א)(2) לחוק;

(5) לא נשא עמו הוראת שהייה או לא הציגה לגורם מוסמך, לפי סעיף 32ט לחוק.

(ב) שוהה לא יקבל דמי כיס או הטבה אחרת בעד הימים ששהה –

(1) במשמורת לפי סעיף 32כ לחוק;

(2) מחוץ למרכז בלא קבלת פטור לכך לפי סעיף 32ח(ג) לחוק.

(ג) לצורך תשלום סכום פיצוי שנקבע בצו לפי סעיף 32יט(ג)(1) לחוק, רשאי מנהל מרכז או סגנו לשלול עד 40% מהסכום השנתי של דמי הכיס או ההטבה האחרת, של שוהה שגרם נזק לרכוש; ניתן לגבות תשלום פיצוי לפי תקנת משנה זאת, בתשלום אחד או בשמונה תשלומים חודשיים שווים לכל היותר, ובלבד שהסכום הנותר לזכותו של השוהה לא יפחת, בכל חודש, מסכום של 40% מגובה דמי הכיס או ההטבה האחרת.

9. בטרם מתן דמי כיס או הטבה אחרת יופחתו מהם הסכומים האמורים בתקנה 3(ג)(1) ו-(2) ומהיתרה יופחת השיעור היחסי של דמי כיס או הטבה אחרת אשר נשללו מהשוהה לפי תקנה 8(א).

סדר הפחתה והשלילה מדמי כיס או הטבה אחרת

ח' בטבת התשע"ה (30 בדצמבר 2014) יצחק אהרונוביץ'

השר לביטחון הפנים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ה מס' 7475](http://www.nevo.co.il/Law_word/law06/tak-7475.pdf) מיום 6.1.2015 עמ' 640. [↑](#footnote-ref-1)