תקנות למניעת מפגעים (מניעת זיהום אויר וריח בלתי סבירים מאתרים לסילוק פסולת), תש"ן-1990

חקלאות טבע וסביבה – איכות הסביבה – מניעת מפגעים

חקלאות טבע וסביבה – איכות הסביבה – פסולת ומיחזור

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | זיהום אויר וריח בלתי סבירים | [Go](#Seif2) | 2 |
| סעיף 3 | נקיטת אמצעים | [Go](#Seif3) | 2 |
| סעיף 4 | איסור הבערת פסולת | [Go](#Seif4) | 2 |
| סעיף 5 | כיבוי בעירה | [Go](#Seif5) | 2 |
| סעיף 6 | כיסוי הפסולת בחומר כיסוי | [Go](#Seif6) | 2 |
| סעיף 7 | ציוד מכני | [Go](#Seif7) | 2 |
| סעיף 8 | אופן השלכת פסולת באתר לסילוק פסולת | [Go](#Seif8) | 2 |
| סעיף 9 | שער כניסה, גידור ושילוט | [Go](#Seif9) | 2 |
| סעיף 10 | נוהל להפסקת בעירה | [Go](#Seif10) | 3 |
| סעיף 11 | סייג | [Go](#Seif11) | 3 |
| סעיף 12 | עונשין | [Go](#Seif12) | 3 |
| סעיף 13 | תחילה | [Go](#Seif13) | 3 |

תקנות למניעת מפגעים (מניעת זיהום אויר וריח בלתי סבירים מאתרים לסילוק פסולת), תש"ן-1990[[1]](#footnote-1)\*

בתוקף סמכותי לפי סעיפים 5, 7 ו-18 לחוק למניעת מפגעים[[2]](#footnote-2), תשכ"א-1961, אני מתקין תקנות אלה:

1. בתקנות אלה –

הגדרות

"אתר לסילוק פסולת" או "אתר" - מקום המשמש לפינוי ולסילוק פסולת;

"בעירה" - שריפה כתוצאה מהצתה או התלקחות;

"חומר כיסוי" - חומר המשמש או המיועד לשמש לכיסוי פסולת המסולקת באתר לסילוק פסולת; לענין זה, "חומר" - אדמה, חול, עפר, כורכר וכיוצא באלה, ובלבד שהם ניתנים להידוק ונקיים מפסולת;

"מפעיל" - כל אחד מאלה:

(1) בעל אתר לסילוק פסולת;

(2) מחזיק אתר לסילוק פסולת;

(3) מנהל אתר לסילוק פסולת או מי שמפקח על תפעולו;

"פסולת" - אשפה, זבל וגרוטאות מכל סוג וצורה, לרבות פסולת ביתית, פסולת צמחים, פסולת בעלי חיים ופסולת שמקורה בבית-עסק, בית-מלאכה, בתעשיה או בחקלאות.

2. עשן, גזים, אדים, אבק וכיוצא באלה הנפלטים מבעירת פסולת באתר לסילוק פסולת הם זיהום אויר בלתי סביר הגורם ריח בלתי סביר.

זיהום אויר וריח בלתי סבירים

3. מפעיל אתר לסילוק פסולת יתחזק את האתר ויפעילו באופן שימנע זיהום אויר וריח בלתי סבירים מהאתר וינקוט אמצעים הדרושים לפי תקנות אלה, למניעת זיהום אויר וריח בלתי סבירים.

נקיטת אמצעים

4. מפעיל לא יבעיר פסולת באתר, ולא יתיר לאחר להבעיר כאמור, וינקוט כל אמצעי סביר ויעיל למניעת בעירה של פסולת באתר.

איסור הבערת פסולת

5. אירעה בעירה בפסולת באתר לסילוק פסולת, ינקוט המפעיל מיד אמצעים יעילים ומתאימים לכיבויה.

כיבוי בעירה

6. (א) מפעיל ינקוט כל אמצעים הדרושים לכיסוי יומיומי מהודק של כל הפסולת באתר באמצעות חומר כיסוי בשכבה שעוביה לא יפחת מ-15 סנטימטרים.

כיסוי הפסולת בחומר כיסוי

(ב) המפעיל יחזיק ברשותו בכל עת חומר כיסוי בכמות מספקת –

(1) לכיסוי יומיומי שוטף של הפסולת, בכמות שתספיק לתקופת עבודה של שבועיים לפחות באתר;

(2) לצורך הפסקת בעירה שאירעה באתר.

7. לצורך הפעלה תקינה של אתר לסילוק פסולת וכיבוי בעירה בו יהיה למפעיל ציוד מכני מתאים וזמין בכל עת, בין ברשותו ובין ברשות אחר, על פי הוראתו.

ציוד מכני

8. (א) מפעיל יקבע את שעות העבודה וסדרי העבודה באתר לסילוק פסולת ויודיע על כך לכל המשתמשים באתר.

אופן השלכת פסולת באתר לסילוק פסולת

(ב) לא ישליך אדם פסולת ולא ירשה לאחר להשליך פסולת בתחום אתר לסילוק פסולת, אלא במקום שנקבע לכך ובשעות העבודה באתר.

9. (א) מפעיל יתקין –

שער כניסה, גידור ושילוט

(1) שער בכניסה לאתר, ויסדיר את פתיחת השער מידי יום עם תחילת שעות העבודה באתר ואת נעילתו בסיום כל יום עבודה;

(2) גדר לאתר, למניעת כניסה או יציאה של אנשים, והכנסה והוצאה של פסולת שלא דרך שער הכניסה;

(3) שלט במקום בולט לעין ליד שער הכניסה, שבו יפורטו באופן ברור וקריא: שם האתר, שעות העבודה בו, שם מפעילו, מענו ומספר הטלפון שלו;

(4) שלטים במספר סביר, באתר וסביבו, שעליהם כתוב באופן בולט לעין "אסור להבעיר אש - העבריין ייענש".

(ב) מפעיל יחזיק את שער הכניסה, הגדר והשלטים כאמור, בכל עת במצב תקין ויתקן בכל ההקדם כל פגיעה, בלאי או נזק שנגרמו בהם.

10. מפעיל יכין נוהלים ואמצעים להפסקת בעירה באתר, לרבות קביעת כוח האדם והציוד ואופן הפעלתם; נהלים כאמור יכין המפעיל לשעות העבודה הרגילות של האתר ולשעות ולימים שבהם האתר אינו מופעל.

נוהל להפסקת בעירה

11. הוראות תקנות 6, 7 ו-10 לא יחולו על אתר המשמש תחנת מעבר לשינוע פסולת לשם סילוקה באתר אחר לסילוק פסולת.

סייג

12. העובר על הוראות תקנות אלה, דינו - מאסר ששה חדשים או קנס.

עונשין

13. תחילתן של תקנות אלה ששה חדשים מיום פרסומן.

תחילה

כ"ז בתשרי תש"ן (26 באוקטובר 1989) רוני מילוא

השר לאיכות הסביבה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ן מס' 5250](http://www.nevo.co.il/Law_word/law06/TAK-5250.pdf) מיום 22.2.1990 עמ' 386. [↑](#footnote-ref-1)
2. יראו אותן כאילו הותקנו עפ"י סעיף 13 לחוק אוויר נקי; ר' סעיף 96 לחוק אוויר נקי. [↑](#footnote-ref-2)