תקנות לעידוד מחקר, פיתוח וחדשנות טכנולוגית בתעשייה (כללים ותנאים למתן גמול או החזר הוצאות לחברי המועצה), תשפ"א-2021

משפט פרטי וכלכלה – תעשיה – עידוד התעשיה (מסים)

מסים – עידוד התעשיה

מסים – שיעורים

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | גמול לחבר המועצה | [Go](#Seif2) | 2 |
| סעיף 3 | החזר הוצאות ישיבה | [Go](#Seif3) | 2 |
| סעיף 4 | מועדים לעניין החזר הוצאות | [Go](#Seif4) | 2 |
| סעיף 5 | תחילה | [Go](#Seif5) | 2 |
| סעיף 6 | הוראת מעבר | [Go](#Seif6) | 2 |

תקנות לעידוד מחקר, פיתוח וחדשנות טכנולוגית בתעשייה (כללים ותנאים למתן גמול או החזר הוצאות לחברי המועצה), תשפ"א-2021[[1]](#footnote-1)\*

בתוקף סמכותי לפי סעיף 8ג לחוק לעידוד מחקר, פיתוח וחדשנות טכנולוגית בתעשייה, התשמ"ד-1984 (להלן – החוק), ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

"חבר המועצה" – מי שמונה לחבר המועצה, לפי סעיף 8ב לחוק;

"חוזר הממונה על השכר" – חוזר בדבר תשלום גמול והחזר הוצאות ליושב ראש וחברי מועצה בתאגידים הסטטוטוריים מיום ט"ז באלול התשע"א (15 בספטמבר 2011), כפי שיעודכן מזמן לזמן, המתפרסם באתר האינטרנט של אגף השכר והסכמי עבודה במשרד האוצר;

"ישיבת המועצה" – לרבות ישיבות ועדה מוועדותיה;

"המועצה" – מועצת הרשות כאמור בסעיף 8ב לחוק.

2. (א) חבר המועצה כאמור בסעיף 8ג(א) לחוק זכאי לקבל מהרשות גמול בעד השתתפותו בישיבת המועצה כמפורט בסעיף האמור, לפי הקבוע בחוזר הממונה על השכר, לרבות לעניין סוג ישיבת המועצה ומספר ישיבות המועצה המרבי, ובהתאם לסיווג הרשות על ידי הוועדה הציבורית לסיווג תאגידים סטטוטוריים שהוקמה מכוח החלטת ועדת שרים לענייני כלכלה מס' כל/218 מיום י"ב באדר ב' התשנ"ה (14 במרס 1995).

גמול לחבר המועצה

(ב) הגמול ישולם לחבר המועצה כאמור בתקנת משנה (א) אם אישר יושב ראש המועצה או יושב ראש הוועדה מוועדות המועצה, לפי העניין, כי השתתף בישיבת המועצה, כולה או רובה, לא יאוחר מתום החודש שלאחר החודש שבו התקיימה ישיבת המועצה.

3. (א) גמול לפי תקנה 2 יכלול כיסוי של כל הוצאה שהוציא חבר המועצה בקשר להשתתפותו בישיבה, ובכלל זה מס ערך מוסף כמשמעותו בחוק מס ערך מוסף, התשל"ו-1975.

החזר הוצאות ישיבה

(ב) חבר המועצה כאמור בסעיף 8ג(ב) לחוק זכאי לקבל מאת הרשות החזר הוצאות שהוציא לצורך השתתפות בישיבות המועצה לפי הקבוע בחוזר הממונה על השכר, ובלבד שאינו זכאי לקבל, ממקור אחר, החזר הוצאות כאמור בסעיף 8ג(ב) לחוק.

(ג) תעריף תשלום בעד קילומטר נסיעה שנסע חבר מועצה לישיבה שבה השתתף יהיה לפי תעריף שבחוזר החשב הכללי של משרד האוצר בדבר החזר הוצאות נסיעה בתפקיד לנותני שירותים חיצוניים – תעריפים, מיום כ"ט בתמוז התשס"ח (1 באוגוסט 2008), שמתפרסם באתר החשב הכללי במשרד האוצר, כפי שיעודכן מזמן לזמן.

4. (א) חבר המועצה הזכאי להחזר הוצאות כאמור בתקנה 3 יגיש דרישה לתשלום החזר הוצאות בסוף החודש שבו נשא בהוצאה.

מועדים לעניין החזר הוצאות

(ב) בכפוף לאמור בתקנת משנה (א), החזר הוצאות לפי תקנה 3 ישולם לא יאוחר מתום החודש שלאחר החודש שבו נשא בהוצאה.

5. (א) תחילתן של תקנות אלה ביום כ"ב באלול התשע"ו (25 בספטמבר 2016) (להלן – יום התחילה).

תחילה

6. (א) על אף האמור בתקנות 2(ב) ו-4(ב), גמול או החזר הוצאות שחבר המועצה זכאי להם לפי תקנות אלה בעד התקופה שמיום התחילה עד יום פרסומן של תקנות אלה ולא שולמו לפני יום פרסומן, ישולמו לא יאוחר מתום החודש שלאחר פרסומן של תקנות אלה.

הוראת מעבר

(ב) תשלום כאמור בתקנת משנה (א) יינתן לפי התשלום שלו היה זכאי חבר המועצה במועד שבו קמה לו זכאותו לפי תקנות אלה בהתאם לחוזר הממונה על השכר או בהתאם לתעריף שבחוזר החשב הכללי של משרד האוצר, לפי העניין, כעדכונם במועד האמור; סכום כאמור ישולם כשהוא מעודכן לפי המדד שהיה ידוע ביום התשלום בפועל לעומת המדד שהיה ידוע במועד שבו קמה הזכאות; לעניין זה, "מדד" – מדד המחירים לצרכן שמפרסמת הלשכה המרכזית לסטטיסטיקה.

כ"ג בטבת התשפ"א (7 בינואר 2021) ישראל כ"ץ

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 9184](https://www.nevo.co.il/law_word/law06/tak-9184.pdf) מיום 16.2.2021 עמ' 2069. [↑](#footnote-ref-1)