תקנות לפינוי שדות מוקשים ושטחי נפלים (קרן לפינוי שדות מוקשים), תשפ"א-2020

בטחון – צה"ל – סמכויות

רשויות ומשפט מנהלי – בטיחות – במקומות ציבוריים

רשויות ומשפט מנהלי – חומרי נפץ

תוכן ענינים

|  |  |  |  |
| --- | --- | --- | --- |
|  | פרק א': הגדרות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק ב': נוהלי סדרי עבודה ודיון | [Go](#med1) | 2 |
| סעיף 2 | קבלת תרומה | [Go](#Seif2) | 2 |
| סעיף 3 | כינוס ההנהלה | [Go](#Seif3) | 2 |
| סעיף 4 | קביעת סדר יום | [Go](#Seif4) | 2 |
| סעיף 5 | שינויים בסדר היום | [Go](#Seif5) | 2 |
| סעיף 6 | סימון ישיבות | [Go](#Seif6) | 2 |
| סעיף 7 | ניהול ישיבות | [Go](#Seif7) | 3 |
| סעיף 8 | מניין חוקי | [Go](#Seif8) | 3 |
| סעיף 9 | פרוטוקול | [Go](#Seif9) | 3 |
| סעיף 10 | החלטה במשאל | [Go](#Seif10) | 3 |
| סעיף 11 | היעדרות חבר הנהלה | [Go](#Seif11) | 3 |
| סעיף 12 | אישור קבלת תרומה | [Go](#Seif12) | 3 |
|  | פרק ג': הליך אישור קבלת תרומות | [Go](#med2) | 3 |
| סעיף 13 | קבלת הצעה לתרומה וחוות דעת משפטית | [Go](#Seif13) | 3 |
| סעיף 14 | תרומה בסכום נמוך | [Go](#Seif14) | 4 |
|  | פרק ד': עקרונות ושיקולים תקציביים בבחינת תרומות | [Go](#med3) | 4 |
| סעיף 15 | חלקה היחסי של התרומה | [Go](#Seif15) | 4 |
|  | פרק ה': שיקולים הנוגעים לשמירה על טוהר המידות בבחינת תרומה | [Go](#med4) | 4 |
| סעיף 16 | שיקולים בקבלת תרומה | [Go](#Seif16) | 4 |
| סעיף 17 | איסור קבלת תרומה ממקור בלתי חוקי | [Go](#Seif17) | 4 |
|  | פרק ו': שמירה על טוהר המידות לאחר קבלת תרומה | [Go](#med5) | 4 |
| סעיף 18 | אי מתן קדימות לתורם בשל מתן התרומה | [Go](#Seif18) | 4 |
|  | פרק ז': הוראות שונות | [Go](#med6) | 4 |
| סעיף 19 | הצמדה | [Go](#Seif19) | 4 |
| סעיף 20 | ייחוד הוראות התקנות ושמירת דינים | [Go](#Seif20) | 4 |

תקנות לפינוי שדות מוקשים ושטחי נפלים (קרן לפינוי שדות מוקשים), תשפ"א-2020[[1]](#footnote-1)\*

בתוקף סמכותי לפי סעיפים 10(ג) ו-(ד), 12(ג)(2) ו-33 לחוק לפינוי שדות מוקשים ושטחי נפלים, התשע"א-2011 (להלן – החוק), בהסכמת שר המשפטים ובאישור ועדת החוץ והביטחון של הכנסת, אני מתקין תקנות אלה:

פרק א': הגדרות

1. בתקנות אלה –

הגדרות

"היושב ראש" – מי שמונה לתפקיד יושב ראש הנהלת הקרן על פי סעיף 10(א)(1) לחוק או ממלא מקומו שמונה לפי תקנה 7(ב);

"תרומה" – במתן כסף או במתן טובין או שירותים לרשות, לצורך פינוי שדה מוקשים.

פרק ב': נוהלי סדרי עבודה ודיון

2. כל תרומה מחייבת את אישור הנהלת הקרן.

קבלת תרומה

3. יושב ראש הנהלת הקרן יכנס את הנהלת הקרן לישיבה, בכל אחד מהמקרים האלה:

כינוס ההנהלה

(1) על פי דרישת שר הביטחון;

(2) על פי דרישת מנהל הרשות;

(3) על פי דרישת חבר הנהלת הקרן;

(4) אם לדעתו קיים צורך לכנס את הנהלת הקרן כדי לדון בנושא מסוים.

4. יושב ראש הקרן יקבע את סדר היום של ישיבות הנהלת הקרן, והוא יכלול:

קביעת סדר יום

(1) בקשה לאישור קבלת תרומה שהוצעה לרשות, אם קיימת בקשה כזו;

(2) דיווח של המנהל על פעולות הרשות בהתאם לתרומות שהתקבלו מאז ישיבת ההנהלה הקודמת;

(3) דיווח של המנהל בדבר הוצאות הקרן ותקבוליה;

(4) דיון בנושא שבגינו עלתה דרישה לקיום הישיבה לפי תקנה 3(1), (2) או (3) או שהיושב ראש סבר כי קיים צורך לדון בו לפי תקנה 3(4).

5. (א) חבר הנהלה רשאי, עד 10 ימים לפני מועד התכנסות ההנהלה, לבקש הוספת נושא לסדר היום או שינוי לסדר היום.

שינויים בסדר היום

(ב) על אף האמור בתקנת משנה (א), ראה יושב ראש הקרן כי קיימת דחיפות בהוספת נושא שהתבקש על ידי חבר הנהלה לאחר שחלף המועד הקבוע בתקנת משנה (א), רשאי הוא להוסיפו לסדר היום של הישיבה.

6. (א) היושב ראש ימסור לחברי ההנהלה הזמנה בכתב לישיבת הנהלה, שבה יפורט סדר היום של הישיבה, 14 ימים לפחות לפני המועד שנקבע לישיבה.

סימון ישיבות

(ב) על אף האמור בתקנת משנה (א), הזמנה לישיבה שיושב ראש הקרן רואה אותה כדחופה וכן הודעה על ביטולה או דחייתה, רשאי היושב ראש למוסרה, בכתב או בטלפון, טרם מועד הישיבה.

(ג) יושב ראש הקרן רשאי להזמין לכל ישיבה כל אדם, והוא חייב לעשות כן לפי דרישת שלושה מחברי ההנהלה.

7. (א) יושב ראש הקרן ינהל את הדיונים בהתאם לסדר היום המפורט בהזמנה שנמסרה לחברי ההנהלה.

ניהול ישיבות

(ב) בהיעדר היושב ראש, ימלא את מקומו חבר הנהלת הקרן שהיושב ראש מינהו לניהול אותה ישיבה.

8. (א) המניין החוקי בישיבות ההנהלה הוא שלושה חברי הנהלה, ובהם היושב ראש.

מניין חוקי

(ב) לא היה בישיבת ההנהלה מניין חוקי, יקבע היושב ראש מועד חדש לישיבה במועד הסמוך למועד שבו התקיימה הישיבה שבה לא היה מניין חוקי; הזמנה לישיבה כאמור תימסר לפי הוראות תקנה 6.

9. (א) הנהלת הקרן תערוך בכל ישיבה פרוטוקול שיכלול, בין השאר, תיעוד של הפרטים האלה:

פרוטוקול

(1) שמות משתתפי הישיבה ושיוכם הארגוני, לרבות ציון העובדה כי התקיים מניין חוקי;

(2) הצעות, הודעות והצהרות של המשתתפים;

(3) תוצאות ההצבעות;

(4) החלטות.

(ב) העתק פרוטוקול הישיבה יישלח בתוך שלושה שבועות לכל חברי ההנהלה.

(ג) חבר הנהלה רשאי להעיר בכתב את הערותיו לתוכן פרוטוקול הישיבה עד תום שבועיים מיום שקיבל את העתקו.

(ד) היושב ראש יאשר בחתימתו את הפרוטוקול הסופי.

10. (א) ראה יושב ראש הקרן שיש להכריע בנושא מסוים בדחיפות, רשאי הוא לקיים משאל באמצעות טלפון.

החלטה במשאל

(ב) בעת קיום המשאל יפנה יושב ראש הקרן לכל אחד מחברי ההנהלה, והמניין החוקי במשאל הוא שלושה חברי הנהלה.

(ג) בטרם ההצבעה במשאל, יושב ראש הקרן יציג לפני כל אחד מחברי ההנהלה את הבקשה שיש להכריע בה ואת כל המידע הנוגע לבקשה זו.

(ד) הרוב הנדרש לקבלת החלטה במשאל הוא של שלושה חברי הנהלה לפחות.

(ה) החלטת הנהלה שתתקבל במשאל כאמור, תלווה בתרשומת חתומה על ידי יושב ראש הקרן וחבר הנהלה נוסף.

(ו) דין החלטה שהתקבלה כאמור בתקנה זו יהיה כדין החלטה שהתקבלה בישיבת הנהלה רגילה; החלטה זו תדווח לפרוטוקול בישיבת ההנהלה הקרובה.

11. נעדר חבר הנהלה משלוש ישיבות הנהלה רצופות, רשאי היושב ראש להמליץ לפני השר שמינה את אותו חבר הנהלה, לבטל את מינויו של חבר ההנהלה ולמנות נציג אחר מטעמו במקומו.

היעדרות חבר הנהלה

12. החלטות הנהלת הקרן, ובכלל זה החלטה לאשר קבלת תרומה, יתקבלו ברוב של שלושה חברי הנהלה לפחות.

אישור קבלת תרומה

פרק ג': הליך אישור קבלת תרומות

13. (א) הצעת תרומה תוגש לרשות בכתב.

קבלת הצעה לתרומה וחוות דעת משפטית

(ב) הרשות תעביר לקרן בקשה לאישור התרומה, בצירוף הצעת התרומה וכל מידע שיש ברשותה בנוגע לתרומה, לרבות לעניין זהות התורם ולעניין שדה המוקשים שפינויו מתבקש במסגרת הצעת התרומה; כמו כן, הרשות תצרף לבקשה את חוות הדעת של היועץ המשפטי למערכת הביטחון או מי מטעמו לגבי אותה הצעת תרומה; חוות דעת כאמור תתיחס, בין השאר, לעקרונות ולשיקולים המפורטים בפרקים ד' ו-ה' לתקנות אלה ויפורטו בה הטעמים שביסוד התרומה, לאילו מטרות נועדה, סכומה או שווייה, ולגבי תרומה שאינה בכסף – תיאורה.

14. (א) נוסף על האמור בתקנה 10, יושב ראש הקרן יהיה רשאי להביא לאישור חברי הנהלת הקרן, באמצעות משאל לפי אותה תקנה, תרומות בסכום שאינו עולה על 50,000 שקלים חדשים, ובלבד שסך התרומות מאותו התורם באותה השנה לא עלה על 50,000 שקלים חדשים.

תרומה בסכום נמוך

(ב) הנהלת הקרן תבחן הצעת תרומות כאמור בתקנת משנה (א) בהתאם לעקרונות ולשיקולים המפורטים בפרקים ד' ו-ה'; על תרומה כאמור בתקנה זו, יחולו הוראות תקנה 13, ובכלל זה העברת כל המידע שיש ברשות הקרן בנוגע לתרומה וחוות דעת היועץ המשפטי למערכת הביטחון או מי מטעמו לגבי אותה הצעת תרומה, לכל אחד מחברי הנהלת הקרן בטרם בחינת הצעת התרומה במסגרת המשאל.

פרק ד': עקרונות ושיקולים תקציביים בבחינת תרומות

15. (א) בכפוף לאמור בסעיף 12(ג) לחוק, הוצעה לרשות תרומה המיועדת לפינוי שדה מוקשים מסוים שאינו כלול בתכנית השנתית, תתקבל התרומה רק אם עלות הפינוי של שדה המוקשים תמומן במלואה מהתרומה.

חלקה היחסי של התרומה

(ב) על אף האמור בתקנת משנה (א), רשאית הנהלת הקרן, במקרים מיוחדים ומטעמים שיירשמו, לאשר קבלתה של תרומה לפינוי שדה מוקשים מסוים שאינו כלול בתכנית השנתית, אשר אינה מכסה את מלוא עלות פינוי שדה המוקשים, ובלבד שחלקה היחסי של התרומה לא יפחת ממחצית עלות פינוי שדה המוקשים.

פרק ה': שיקולים הנוגעים לשמירה על טוהר המידות בבחינת תרומה

16. בבואה לשקול קבלת תרומה, תשקול הנהלת הקרן, בין השאר, את השיקולים האלה:

שיקולים בקבלת תרומה

(1) זהות התורם, ואם היה התורם תאגיד – זהות בעלי השליטה;

(2) אופי פעילותו של התורם כגורם עסקי או כגורם הפועל שלא למטרות רווח;

(3) הזיקה בין פעילות התורם לפעילות הרשות וטיב הקשר של הרשות, משרד הביטחון או הממשלה עם התורם, אם קיימים;

(4) הטעמים שביסוד התרומה והמטרות שלשמן נועדה;

(5) אם התורם נזקק בעבר להפעלת סמכותה של הרשות ואם הוא צפוי להיזקק להפעלת סמכות של הרשות בעתיד;

(6) אם קבלת התרומה עלולה לפגוע בתדמית המדינה או השירות הציבורי.

17. התעורר חשש לכך שמקור הכספים או הטובין של התרומה בעבירה או שיש בקבלת התרומה משום הלבנת הון, כמשמעותה בחוק איסור הלבנת הון, התש"ס-2000, לא תתקבל התרומה והרשות תדווח על כך למשטרת ישראל.

איסור קבלת תרומה ממקור בלתי חוקי

פרק ו': שמירה על טוהר המידות לאחר קבלת תרומה

18. בעת הפעלת שיקול דעת בעניינו של תורם, עובדי משרד הביטחון לא יתחשבו במתן התרומה והם ינהגו בענייניו של התורם כפי שהם נוהגים בכל עניין אחר שבא לפניהם; בין השאר, לא תינתן לעניינו של תורם קדימות בטיפול, הנובעת מעצם מתן התרומה.

אי-מתן קדימות לתורם בשל מתן התרומה

פרק ז': הוראות שונות

19. (א) בתקנה זו –

הצמדה

"המדד" – מדד המחירים לצרכן שמפרסמת הלשכה המרכזית לסטטיסטיקה;

"המדד הבסיסי" – המדד שפורסם לאחרונה לפני יום העדכון הקודם;

"המדד החדש" – המדד שפורסם לאחרונה לפני יום העדכון.

(ב) הסכום הקבוע בתקנה 14 יעודכן ב-1 בינואר של כל שנה (בתקנה זו – יום העדכון) בהתאם לשיעור השינוי במדד החדש לעומת המדד הבסיסי.

(ג) המנהל הכללי של משרד הביטחון יפרסם הודעה ברשומות בדבר הסכום המעודכן כאמור.

20. לא תקבל הרשות תרומות אלא לפי תקנות אלה; תקנות אלה אינן גורעות מהחובה לקבלת היתר או אישור לתרומה הנדרש לפי כל דין.

ייחוד הוראות התקנות ושמירת דינים

כ"ה בחשוון התשפ"א (12 בנובמבר 2020) בנימין גנץ

ראש הממשלה החליפי ושר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 8932](https://www.nevo.co.il/law_word/law06/tak-8932.pdf) מיום 24.11.2020 עמ' 582. [↑](#footnote-ref-1)