תקנות לצמצום השימוש בשקיות נשיאה חד-פעמיות (הפחתה של סכומי עיצום כספי), תשפ"א-2020

חקלאות טבע וסביבה – איכות הסביבה – מניעת מפגעים

חקלאות טבע וסביבה – איכות הסביבה – פסולת ומיחזור

חקלאות טבע וסביבה – הגנת הסביבה

משפט פרטי וכלכלה – כספים – עיצום כספי

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הפחתת סכומי עיצום כספי | [Go](#Seif2) | 2 |
| סעיף 3 | הפחתה בשל נסיבות אישיות | [Go](#Seif3) | 2 |
| סעיף 4 | הפחתה בשל כמה הפרות ברבעון | [Go](#Seif4) | 2 |
| סעיף 5 | הפחתה בשל כמה עסקאות | [Go](#Seif5) | 3 |
| סעיף 6 | הפחתה בשל כמה נסיבות | [Go](#Seif6) | 3 |
| סעיף 7 | הפחתה בשל התחשבות במחזור עסקאות או הכנסה | [Go](#Seif7) | 3 |
| סעיף 8 | מסמכים מצורפים לבקשה | [Go](#Seif8) | 3 |

תקנות לצמצום השימוש בשקיות נשיאה חד-פעמיות (הפחתה של סכומי עיצום כספי), תשפ"א-2020[[1]](#footnote-1)\*

בתוקף סמכותי לפי סעיף 19(ב) לחוק לצמצום השימוש בשקיות נשיאה חד-פעמיות, התשע"ו-2016 (להלן – החוק), בהסכמת שר המשפטים ובאישור ועדת הפנים והגנת הסביבה של הכנסת, אני מתקינה תקנות אלה:

1. בתקנות אלה –

הגדרות

"אישור" – כל אחד מאלה:

(1) אם המפר חייב, לפי דין, במינוי רואה חשבון מבקר, אישור שנתן רואה חשבון מבקר שמונה כאמור, המבקר את הדוחות הכספיים השנתיים;

(2) לעניין אגודה שיתופית, אישור לפי פסקה (1) או אישור של מי שביקר את חשבונותיה לפי פקודת האגודות השיתופיות;

(3) לעניין אדם שאינו כאמור בפסקה (1) או (2) – אישור שנתן יועץ מס מייצג כי נתון פלוני תואם לאמור במסמך שהוגש במסגרת פעולת הייצוג של יועץ המס או אישור שנתן רואה חשבון;

"הכנסה" – כהגדרתה בפקודת מס הכנסה;

"חוק מס ערך מוסף" – חוק מס ערך מוסף, התשל"ו-1975;

"חנות" – לרבות נקודת מכירה, וכן מערכת לעשיית עסקת מכר מרחוק;

"יועץ מס מייצג" – כהגדרתו בחוק הסדרת העיסוק בייצוג על ידי יועצי מס, התשס"ה-2005;

"מחזור עסקאות" – מחזור עסקאות של עוסק כהגדרתו בחוק מס ערך מוסף;

"מפר" – כמשמעותו בסעיף 15 לחוק;

"רואה חשבון מבקר" – כהגדרתו בחוק החברות, התשנ"ט-1999.

2. (א) המנהל רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי עיצום כספי

(1) המפר לא הפר הוראה מהוראות החוק או לפיו בחמש השנים שקדמו להפרה – 20 אחוזים; לא הפר את אותה הוראה ולא הפר הוראה אחרת יותר מפעם אחת בשנתיים שקדמו להפרה – 10 אחוזים;

(2) המפר הפסיק את ההפרה מיוזמתו ודיווח עליה למנהל – 30 אחוזים;

(3) המפר נקט פעולות למניעת הישנות ההפרה, להנחת דעתו של המנהל – 20 אחוזים.

(ב) על אף האמור בתקנת משנה (א), בוצעו הפרות לפי סעיף 13(א)(1) לחוק, ברבעון, בכמות העולה על מיליון שקיות נשיאה חד-פעמיות, לא יפחית המנהל את סכום העיצום הכספי לפי הוראות תקנה זו.

3. ראה המנהל, לגבי מפר שהוא יחיד, שההפרה נגרמה בשל נסיבות אישיות המצדיקות הפחתה של העיצום הכספי או שהתקיימו נסיבות אישיות קשות המצדיקות שלא למצות את הדין עם המפר, רשאי הוא להפחית למפר את סכום העיצום הכספי בשיעור של 25 אחוזים.

הפחתה בשל נסיבות אישיות

4. (א) בוצעו הפרות לפי סעיף 13(א)(1) לחוק, לגבי מספר שקיות נשיאה חד-פעמיות בחנות אחת במהלך רבעון, יפחית המנהל את סכום העיצום הכספי בשיעורים המפורטים להלן, ביחס לסכום העיצום הכספי הקבוע בסעיף 13(א) לחוק –

הפחתה בשל כמה הפרות ברבעון

(1) הפרה לגבי כמות שקיות שבין שקית אחת ל-50 – 90 אחוזים;

(2) הפרה לגבי כמות שקיות שבין 51 שקיות ל-5,000 – 50 אחוזים;

(3) הפרה לגבי כמות שקיות שבין 5,001 שקיות ל-10,000 – 40 אחוזים;

(4) הפרה לגבי כמות שקיות שבין 10,001 שקיות ל-15,000 – 30 אחוזים;

(5) הפרה לגבי כמות שקיות שבין 15,001 שקיות ל-20,000 – 20 אחוזים;

(6) הפרה לגבי כמות שקיות שבין 20,001 שקיות ל-25,000 – 10 אחוזים.

(ב) בוצעו הפרות לפי סעיף 13(א)(1) לחוק לגבי 25,000 שקיות או יותר ברבעון, יפחית המנהל את סכום העיצום הכספי כך שלא יעלה על הסכום שניתן להטילו בשל הפרה אחת, לגבי כל סוג הפרה.

(ג) בוצעו הפרות לפי סעיף 13(א)(1) לחוק, לגבי מספר שקיות נשיאה חד-פעמיות ברבעון בנסיבות מחמירות כהגדרתן בסעיף 14 לחוק, יפחית המנהל את סכום העיצום הכספי שניתן להטיל בהתאם לסעיף האמור, בשיעורים לפי הוראות תקנות משנה (א) או (ב), לפי העניין.

5. (א) בוצעו הפרות לפי סעיף 13(ב) לחוק, לגבי כמה עסקאות בחנות אחת ברבעון, יפחית המנהל את סכום העיצום הכספי כך שלא יעלה על הסכום שניתן להטילו בגין הפרה אחת, לגבי כל סוג הפרה.

הפחתה בשל כמה עסקאות

(ב) בוצעו הפרות לפי סעיף 13(ב) לחוק, לגבי כמה שקיות נשיאה חד-פעמיות ברבעון בנסיבות מחמירות כהגדרתן בסעיף 14 לחוק, יפחית המנהל את סכום העיצום הכספי שניתן להטיל בהתאם לסעיף האמור, בשיעורים לפי הוראות תקנת משנה (א).

6. (א) התקיימו לגבי מפר כמה נסיבות כאמור בתקנות 2 ו-3, רשאי המנהל להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה המצטבר לא יעלה על 50 אחוזים מסכום העיצום הכספי הקבוע בשל אותה הפרה.

הפחתה בשל כמה נסיבות

(ב) הפחית המנהל את סכום העיצום הכספי לפי הוראות תקנה 4 או 5, לפי העניין –

(1) לא יפחית את סכום העיצום הכספי לפי הוראות תקנה 2;

(2) התקיימו לגבי אותו מפר נסיבות המצדיקות הפחתה לפי תקנה 3, רשאי המנהל להפחית למפר מסכום העיצום הכספי במצטבר, ובלבד ששיעור ההפחתה המצטבר לא יעלה על 50 אחוזים מסכום העיצום הכספי הקבוע בשל אותה הפרה.

7. (א) מצא המנהל שסכום העיצום הכספי עולה על 5 אחוזים ממחזור העסקאות של המפר או מההכנסה של המפר בשנה שקדמה למועד מסירת ההודעה על הכוונה להטיל עליו עיצום כספי, לפי העניין, רשאי הוא להפחית את הסכום ל-5 אחוזים ממחזור העסקאות או ההכנסה האמורים.

הפחתה בשל התחשבות במחזור עסקאות או הכנסה

(ב) תקנת משנה (א) תחול בין אם הופחת סכום העיצום הכספי לפי תקנות 2 או 3 ובין אם לאו.

8. (א) מפר המבקש הפחתה של סכום העיצום הכספי לפי הוראות תקנות אלה או פריסה של תשלום העיצום הכספי לפי סעיף 22 לחוק, יגיש למנהל, בתוך 30 ימים ממועד מסירת ההודעה על הכוונה להטיל עליו עיצום כספי, מסמכים המאמתים את העובדות שעל יסודן מתבקשת ההפחתה או הפריסה כאמור.

מסמכים מצורפים לבקשה

(ב) בלי לגרוע מהוראות תקנת משנה (א), מפר המבקש הפחתה לפי הוראות תקנה 7 יצרף לבקשתו אישור לעניין גובה מחזור העסקאות או ההכנסה של המפר, לפי העניין.

ז' בכסלו התשפ"א (23 בנובמבר 2020) גילה גמליאל

השרה להגנת הסביבה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשפ"א מס' 8948](https://www.nevo.co.il/law_word/law06/tak-8948.pdf) מיום 30.11.2020 עמ' 690. [↑](#footnote-ref-1)