תקנות לקידום התחרות ולצמצום הריכוזיות (סוג של חברה שאינה חברת שכבה והוראות לעניין ייחוס שליטה), תשע"ד-2014

משפט פרטי וכלכלה – כספים – שוק ההון – הגברת התחרות וצמצום הריכוזיות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | חברות שלא יסווגו כחברות שכבה | [Go](#Seif2) | 2 |
| סעיף 3 | חברות שלא יסווגו חברות שכבה לעניין סעיף 25 | [Go](#Seif3) | 2 |
| סעיף 4 | הוראות לעניין ייחוס שליטה | [Go](#Seif4) | 2 |
| סעיף 5 | תחילה | [Go](#Seif5) | 3 |
| סעיף 6 | תוקף ודיווח | [Go](#Seif6) | 3 |

תקנות לקידום התחרות ולצמצום הריכוזיות (סוג של חברה שאינה חברת שכבה והוראות לעניין ייחוס שליטה), תשע"ד-2014[[1]](#footnote-1)\*

בתוקף סמכותנו לפי סעיפים 20 ו-23 לחוק לקידום התחרות ולצמצום הריכוזיות, התשע"ד-2014 (להלן – החוק), משאין אינטרס ציבורי לסווג את החברות המפורטות בתקנות אלה כחברות שכבה, לעניין הסמכות לפי סעיף 20, ולאחר התייעצות עם רשות ניירות ערך, ובאישור ועדת הכספים של הכנסת, אנו מתקינים תקנות אלה:

1. בתקנות אלה, "חברת הנפקה של תאגיד בנקאי או מבטח", "מנפיק מוצרי מדדים", "מנפיק מוצרים מובנים" – כהגדרתם בתקנות החברות (הקלות לסוגים מסוימים של חברות איגרות חוב), התשע"ב-2012.

הגדרות

2. חברה או חברת חוץ, שאינה שולטת בחברת שכבה והיא אחד מאלה, לא תסווג כחברת שכבה –

חברות שלא יסווגו כחברות שכבה

(1) חברת הנפקה של תאגיד בנקאי או מבטח שהוא חברת שכבה;

(2) מנפיק מוצרי מדדים;

(3) מנפיק מוצרים מובנים.

3. חברה או חברת חוץ שמתקיים לגביה אחד מאלה לא תסווג כחברת שכבה לעניין הוראות סעיף 25(ד) לחוק –

חברות שלא יסווגו חברות שכבה לעניין סעיף 25(ד) לחוק

(1) החברה היא חברת הנפקה של תאגיד בנקאי או מבטח שאינו חברת שכבה, ובלבד שאינה שולטת בחברת שכבה;

(2) מתקיימים בחברה כל אלה:

(א) החברה נשלטת בידי שניים או יותר, שאחד או יותר מהם הם חברת שכבה שנייה והשולטים בה (להלן – השולט האחד), ושאר המחזיקים אינם חברת שכבה שנייה (להלן – השולט האחר);

(ב) השולט האחר בחברה אינו בעל עניין בחברת שכבה שהיא השולט האחד כאמור בפסקת משנה (א);

(ג) השולט האחד קובע את זהותם של לא יותר מרבע ממספר הדירקטורים המכהנים, ואילו השולט האחר קובע את זהותם של מחצית לפחות ממספר הדירקטורים המכהנים, והכול לפי תקנות החברה או לפי הסכם שנערכו לפני יום תחילתן של תקנות אלה בין השולט האחד לשולט האחר;

(ד) השולט האחד אינו מחזיק לבדו בזכות למנות את המנהל הכללי;

(3) החברה היא חברת חוץ, ובלבד שרוב הדירקטורים המכהנים בה מתקיימים שני אלה:

(א) הדירקטור עונה על הגדרת דירקטור עצמאי או בלתי תלוי לפי הדין הזר החל על חברת החוץ;

(ב) בדירקטור מתקיים האמור בפסקה (1) להגדרה "דירקטור בלתי תלוי" בחוק החברות.

4. (א) על אף האמור בהגדרה "שליטה" שבסעיף 20(א) לחוק, לחברת שכבה שהיא גוף פיננסי או השולטת בגוף פיננסי, ומחזיקה אמצעי שליטה בחברת שכבה נוספת שבשליטת אותו בעל שליטה, לא ייוחסו לעניין החוק כל החזקות באמצעי שליטה בחברת השכבה הנוספת בשל החזקות כמפורט בתקנת משנה (ב).

הוראות לעניין ייחוס שליטה

(ב) החזקות של גוף פיננסי שעליהן יחולו הוראות תקנת משנה (א) הן כמפורט להלן:

(1) התחייבויות תלויות תשואה וקופות גמל שבניהולו של גוף מוסדי כהגדרתו בחוק הפיקוח על שירותים פיננסיים (ביטוח), התשמ"א-1981;

(2) נכסי הקרן שבניהולו של מנהל קרן להשקעות משותפות בנאמנות כמשמעותו בסעיף 4 לחוק השקעות משותפות בנאמנות, התשנ"ד-1994;

(3) נכסים מגבים של תעודת סל שהוצעה לציבור בידי מנפיק תעודת סל; לעניין זה, "נכסים מגבים" – ניירות ערך המוחזקים במטרה להבטיח את התחייבות מנהל תעודת הסל למשקיעים בתעודת הסל, לפי תשקיף או הסכם.

5. תחילתן של תקנות אלה ביום י"ג בסיוון התשע"ד (11 ביוני 2014).

תחילה

6. (בוטלה).

תק' תשע"ח-2018

מיום 12.6.2015

**תק' תשע"ח-2018**

[ק"ת תשע"ח מס' 7991](http://www.nevo.co.il/Law_word/law06/tak-7991.pdf) מיום 25.4.2018 עמ' 1868

**ביטול תקנה 6**

הנוסח הקודם:

~~תוקף ודיווח~~

~~6. (א) תוקפה של תקנה 4 עד יום כ"ד בסיוון התשע"ה (11 ביוני 2015).~~

~~(ב) שר המשפטים ושר האוצר ידווחו לוועדת הכספים של הכנסת על יישום הוראות תקנה 4; הדוח יימסר לוועדת הכספים של הכנסת לא יאוחר מיום ט' בטבת התשע"ה (31 בדצמבר 2014).~~

י"ח בתמוז התשע"ד (16 ביולי 2014) ציפי לבני יאיר לפיד

שרת המשפטים שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ד מס' 7398](http://www.nevo.co.il/law_word/law06/tak-7398.pdf) מיום 21.7.2014 עמ' 1516.

   תוקנו [ק"ת תשע"ח מס' 7991](http://www.nevo.co.il/Law_word/law06/tak-7991.pdf) מיום 25.4.2018 עמ' 1868 – תק' תשע"ח-2018; תחילתן ביום 12.6.2015. [↑](#footnote-ref-1)