תקנות מאבק בארגוני פשיעה (דרכי ניהול רכוש שחולט ומימושו),   
תשע"ב-2012

עונשין ומשפט פלילי – ענישה, מאסר ומעצר – רכוש שחולט

רשויות ומשפט מנהלי – האפוטרופוס הכללי

תוכן ענינים

|  |  |  |  |
| --- | --- | --- | --- |
| סעיף 1 | הגדרה | [Go](#Seif1) | 2 |
| סעיף 3 | הודעה על | [Go](#Seif2) | 2 |
| סעיף 4 | ניהול רכוש שניתן עליו | [Go](#Seif3) | 2 |
| סעיף 5 | הודעה לחשב הכללי על חילוט רכוש שהוא נכס מקרקעין | [Go](#Seif4) | 2 |
| סעיף 6 | הוראות לביצוע התפקיד | [Go](#Seif5) | 2 |
| סעיף 7 | רישום רכוש שנמסר לניהול | [Go](#Seif6) | 2 |
| סעיף 8 | הוצאות ניהול | [Go](#Seif7) | 2 |
| סעיף 9 | שכר ניהול ומימוש | [Go](#Seif8) | 2 |
| סעיף 10 | החזרת רכוש | [Go](#Seif9) | 3 |
| סעיף 11 | דיווח | [Go](#Seif10) | 3 |
| סעיף 12 | תחילה | [Go](#Seif11) | 3 |

תקנות מאבק בארגוני פשיעה (דרכי ניהול רכוש שחולט ומימושו),   
תשע"ב-2012[[1]](#footnote-1)\*

בתוקף סמכותי לפי סעיף 34 לחוק מאבק בארגוני פשיעה, התשס"ג-2003 (להלן – החוק), וסעיף 23 לחוק האפוטרופוס הכללי, התשל"ח-1978 (להלן – חוק האפוטרופוס), ובאישור ועדת החוקה חוק ומשפט של הכנסת, אני מתקין תקנות אלה:

1. בתקנות אלה, "החשב הכללי" – החשב הכללי במשרד האוצר.

הגדרה

2. רכוש שבית המשפט נתן לגביו צו חילוט לפי סעיפים 5 עד 8 או 14 לחוק, יהיה נתון לניהולו של האפוטרופוס הכללי, ויראו בצווים כאמור אסמכתה בידי האפוטרופוס הכללי לתפוס את הרכוש.

צו החילוט כאסמכתה לתפיסת הרכוש

3. נתן בית המשפט צו חילוט לפי סעיפים 5 עד 8 או 14 לחוק, ימסור הודעה על כך לאפוטרופוס הכללי; ההודעה תהיה לפי הטופס שבתוספת.

הודעה על צו חילוט

4. האפוטרופוס הכללי –

ניהול רכוש שניתן עליו צו חילוט על ידי האפוטרופוס הכללי

(1) יכנס רכוש שחולט לפי סעיפים 5 עד 8 או 14 לחוק, וינהלו באופן העשוי להועיל למימושו;

(2) רשאי לממש רכוש שניהולו הופקד בידיו, ולהעביר תמורתו לאוצר המדינה; אלא אם כן הוגשה בקשה לעיכוב ביצוע צו החילוט והמבקש המציא כדין למשרד הראשי של האפוטרופוס הכללי החלטה של בית המשפט המורה על עיכוב ביצוע צו החילוט שניתן לפי סעיפים 5 עד 8 או 14 לחוק.

5. (א) היה רכוש שחולט לפי סעיפים 5 עד 8 או 14 לחוק נכס מקרקעין, יודיע האפוטרופוס הכללי לחשב הכללי על מתן צו החילוט.

הודעה לחשב הכללי על חילוט רכוש שהוא נכס מקרקעין

(ב) בטרם יממש רכוש שהוא נכס מקרקעין, יודיע האפוטרופוס הכללי לחשב הכללי על הכוונה לממש את הנכס.

(ג) החשב הכללי רשאי לדרוש מן האפוטרופוס הכללי להעביר אליו את נכס המקרקעין; החשב הכללי ימסור את דרישתו בתוך תקופה שתחילתה במועד מסירת ההודעה לפי תקנת משנה (א) וסיומה שלושים ימים ממועד מסירת ההודעה לפי תקנת משנה (ב).

(ד) לא דרש החשב הכללי כאמור בתקנת משנה (ג), או שהודיע כי אין בכוונתו לקבל את הנכס, יממש האפוטרופוס את נכס המקרקעין ויעביר תמורתו לאוצר המדינה.

6. בביצוע תפקידו לפי תקנות 4 ו-5 יחולו סעיפים 4, 9(א), 10 עד 14, 16, 17 ו-19 לחוק האפוטרופוס, בשינויים המחויבים לפי העניין.

הוראות לביצוע התפקיד

7. האפוטרופוס הכללי ירשום לגבי רכוש שקיבל לניהולו את שם הטוען לזכות בו; הרישום יכלול את מספר התיק בבית המשפט, שם הצדדים, תאריך צו החילוט, פרטי זיהוי הרכוש, פרטי זיהוי בעל הרכוש, פרטי זיהוי המחזיק ברכוש, מקום הרכוש והשימוש הנוכחי בו.

רישום רכוש שנמסר לניהול

8. הוצאות הכרוכות בניהול הרכוש ומימושו, לרבות שכרו של האפוטרופוס הכללי בעד הניהול, ייגבו מכלל הרכוש שהוא מנהל ושחולט לפי הוראות סעיפים 5 עד 8 או 14 לחוק.

הוצאות ניהול

9. (א) שכר הניהול של האפוטרופוס הכללי בעד ניהול רכוש שנמסר לניהולו לפי תקנה 2, יהיה –

שכר ניהול ומימוש

(1) 5 אחוזים משוויו הכולל של הרכוש, והוא ייגבה עם קבלתו לניהול בידי האפוטרופוס הכללי או עם מימושו;

(2) שכר שנתי של ½ אחוז מערך הכספים שהושקעו על ידי האפוטרופוס הכללי.

(ב) שכר האפוטרופוס הכללי בעד ביצוע עסקה במקרקעין על ידו יהיה 3 אחוזים מן התמורה, שכר זה ייגבה בתום ביצוע העסקה.

10. ציווה בית משפט על החזרת רכוש שהועבר לניהולו של האפוטרופוס הכללי, יחזירו האפוטרופוס הכללי לזכאי על פי הצו משיקבל הודעה על כך מבית המשפט.

החזרת רכוש

11. בתום כל שנת כספים יעביר האפוטרופוס הכללי דיווח לחשב הכללי על רכוש שמומש ועל רכוש שחולט ולא מומש לפי תקנות אלה, הסכומים שהועברו לאוצר המדינה ונכסי מקרקעין שהועברו לפי תקנה 5(ג) באותה שנה.

דיווח

12. תחילתן של תקנות אלה 30 ימים מיום פרסומן.

תחילה

**תוספת**

(תקנה 3)

**הודעה לאפוטרופוס הכללי על צו לחילוט רכוש**

בבית המשפט ה-      ב-

מס'

אל: האפוטרופוס הכללי, היחידה הארצית לגילוי וניהול רכוש, ירושלים.

1. דע לך שביום       ניתן צו חילוט רכוש לפי סעיף       לחוק מאבק בארגוני פשיעה, התשס"ג-2003,  מס'       מדינת ישראל נ'       שהעתק ממנו מצורף.

2. אלה פרטי הרכוש שלגביו ניתן הצו (ימולא על ידי בא כוח המדינה ויוגש למזכירות בית המשפט):

|  |  |  |  |  |  |  |
| --- | --- | --- | --- | --- | --- | --- |
|  | פרטי הזיהוי של הרכוש | פרטי הזיהוי של בעל הרכוש | פרטי הזיהוי של המחזיק ברכוש | מיקום הרכוש הנוכחי | השימוש ברכוש | שונות |
| (1) |  |  |  |  |  |  |
| (2) |  |  |  |  |  |  |
| (3) |  |  |  |  |  |  |

3. בהתאם לאמור בתקנות מאבק בארגוני פשיעה (דרכי ניהול רכוש שחולט ומימושו), התשע"ב-2012, ובהסתמך על החלטת בית המשפט האמורה, הנך מתבקש לתפוס את הרכוש המתואר לעיל.

תאריך \_\_\_\_\_\_\_\_\_\_\_\_\_\_\_\_\_\_\_

חתימת רשם בית המשפט

ט"ז בטבת התשע"ב (11 בינואר 2012) יעקב נאמן

שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ב מס' 7082](http://www.nevo.co.il/Law_word/law06/TAK-7082.pdf) מיום 26.1.2012 עמ' 684. [↑](#footnote-ref-1)