תקנות מוסדות חינוך תרבותיים ייחודיים (הכרה במוסד חינוך חרדי),   
תשס"ט-2009

רשויות ומשפט מנהלי – חינוך – מוסדות חינוך – תרבותיים ייחודיים

תוכן ענינים

|  |  |  |  |
| --- | --- | --- | --- |
|  | פרק ראשון: פרשנות | [Go](#med0) | 2 |
| סעיף 1 | הגדרות | [Go](#Seif1) | 2 |
|  | פרק שני: בקשה להכרה | [Go](#med1) | 2 |
| סעיף 2 | בקשה להכרה | [Go](#Seif2) | 2 |
| סעיף 3 | תנאים להכרה | [Go](#Seif3) | 2 |
| סעיף 4 | הודעה בכתב | [Go](#Seif4) | 3 |
|  | פרק שלישי: קיום הוראות החוק | [Go](#med2) | 3 |
| סעיף 5 | מסירת פרטים | [Go](#Seif5) | 3 |
| סעיף 6 | תחילה | [Go](#Seif6) | 3 |

תקנות מוסדות חינוך תרבותיים ייחודיים (הכרה במוסד חינוך חרדי),   
תשס"ט-2009[[1]](#footnote-1)\*

בתוקף סמכותי לפי סעיפים 2 ו-38 לחוק מוסדות חינוך תרבותיים ייחודיים, התשס"ח-2008, (להלן – החוק), ובאישור ועדת החינוך התרבות והספורט של הכנסת, אני מתקין תקנות אלה:

פרק ראשון: פרשנות

1. בתקנות אלה –

הגדרות

"בעל מוסד" – מי שמקיים את מוסד החינוך, ומעסיק את עובדי מוסד החינוך;

"המנהל הכללי" – המנהל הכללי של משרד החינוך;

"מוסד חינוך" – מוסד חינוך שלומדים בו תלמידים בכיתות ט' עד י"ב, כולן או חלקן, של קבוצת האוכלוסיה החרדית שתלמידיה לומדים בישיבה לימודי קודש לפי ההלכה היהודית, שהגיש בקשה להכרה מכוח החוק;

"מוסד צומח" – מוסד חינוך בשתי שנות פעילותו הראשונות בלבד, המגיש בקשה להכרה לראשונה;

"מנהל מוסד" – מנהל מוסד חינוך;

"תזכיר הסבר" – מסמך המפרט את התנהלות מוסד החינוך, לרבות: רקע כללי על המוסד, הדרך החינוכית, שיטת הלימוד במוסד, סדר היום במוסד, נוהלי המשמעת ואמצעי הפיקוח של המוסד על נוכחות התלמידים;

"תצהיר" – כהגדרתו בתקנה 1 לתקנות סדר הדין האזרחי, התשמ"ד-1984.

פרק שני: בקשה להכרה

2. בקשה להכרה תוגש לשר או למי שהוא הסמיך לכך בכתב בארבעה עותקים ובחתימת בעל המוסד, ואם היה תאגיד בידי מורשי החתימה של בעל המוסד ותכלול פרטים אלה:

בקשה להכרה

(1) שם המוסד ומענו;

(2) שם מנהלו;

(3) רשימת עובדי המוסד, גילם ומספר שנות לימודיהם בישיבה;

(4) רשימת המועמדים להיות תלמידים בכל כיתה וכן גילם ומען הוריהם;

(5) רשימת לימודי הקודש ומסגרת השעות הנלמדת על פי תחומי הלימוד במהלך שבוע הלימודים;

(6) מסמכים המעידים על עמידת המוסד בתנאים המפורטים בתקנה 3;

(7) תזכיר הסבר על המוסד, כהגדרתו בתקנות אלה;

(8) אישור על עמידת המוסד בתנאי הרישיון כמשמעו בחוק.

3. מוסד חינוך יוכר כמוסד חינוך תרבותי ייחודי חרדי אם נתמלאו תנאים אלה:

תנאים להכרה

(1) ניתן בו חינוך שיטתי, הכולל לימודי קודש יהודיים בלבד;

(2) מספר שעות הלימוד בשבוע לא יפחת משלושים ושבע שעות;

(3) מספר ימי הלימוד בשבוע לא יפחת מחמישה ימים; מספר ימי הלימוד בשנה לא יפחת מ-220;

(4) המוסד מקיים לימודים באחד מהאופנים האלה:

(א) בשלוש דרגות כיתה רצופות לפחות, ולומדים בו לפחות 50 תלמידים בכיתות מקבילות לכיתות ט' עד י"א;

(ב) המוסד מקיים לימודים בדרגת כיתה אחת או שתיים המקבילות לכיתות י"א ו-י"ב, ובכל דרגה שבעה עשר תלמידים לפחות, ובתנאי שהוא מהווה חלק מישיבה גבוהה, כהגדרתה בתקנות הרשויות המקומיות (מנהל מחלקת חינוך) (כשירות), התשס"ג-2003, שמספר התלמידים הכולל במוסד ובישיבה הגבוהה יחד לא יפחת מחמישים ושבעה תלמידים;

(ג) המוסד מקיים לימודים בשתי דרגות כיתה, המקבילות לכיתות י"א ו-י"ב, ולומדים בו ארבעים וארבעה תלמידים לפחות;

(ד) על אף האמור בפסקה זאת, השר יהיה רשאי מטעמים מיוחדים שיירשמו לאשר הכרה גם במוסד שבו מספר התלמידים קטן מהנדרש בפסקה זו;

(ה) על אף האמור בפסקה זאת, רשאי השר לאשר הכרה במוסד צומח, כהגדרתו בתקנות אלה, לתקופה של עד שנתיים, אף אם מספר התלמידים בו לא עולה על שבעה עשר תלמידים בדרגת כיתה אחת; ניתנה הכרה למוסד צומח, יודיע מנהל המוסד בכתב ללומדים בו, כי המוסד הוכר כמוסד צומח בלבד;

(5) בעד המוסד יגיש תצהיר כי תכנית הלימודים בו ואורח הפעילות במסגרתו עומדים בתנאי ההכרה הקבועים בחוק ובתקנות אלה;

(6) במוסד מתקיים מדי יום פיקוח שוטף על נוכחות התלמידים הלומדים בו.

4. הכיר השר במוסד חינוך, יודיע על כך בכתב לבעל המוסד ולמנהלו וכן לרשות החינוך המקומית שבתחום שיפוטה נמצא אותו מוסד.

הודעה בכתב

פרק שלישי: קיום הוראות החוק

5. (א) מנהל מוסד חייב למסור לבקשת השר והמנהל הכללי או לבקשת מי מטעמם את כל הפרטים הנוגעים לקיומו של החוק ותקנות אלה, ולהישמע להוראותיהם.

מסירת פרטים

(ב) מנהל מוסד או בעלו יודיע למי שהשר הסמיכו לכך על כל שינוי שחל ברשימת התלמידים מיד לאחר השינוי וכן בתחום כל שנת לימודים על כל השינויים שחלו במהלך השנה שקדמה לכך.

(ג) מנהל מוסד או בעלו חייב להגיש למי שהשר הסמיכו לכך לאחר כל שנת כספים דין וחשבון על ההוצאות וההכנסות של המוסד לשנת הכספים החולפת ולא יאוחר מיום ג' בתשרי בשנה שלאחר מכן.

6. תחילתן של תקנות אלה ביום ה' באב התשס"ט (26 ביולי 2009).

תחילה

ג' באלול התשס"ט (23 באוגוסט 2009) גדעון סער

שר החינוך

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשס"ט מס' 6806](http://www.nevo.co.il/Law_word/law06/TAK-6806.pdf) מיום 30.8.2009 עמ' 1253. [↑](#footnote-ref-1)