תקנות מוסדות חינוך תרבותיים ייחודיים (סדרי הדין בוועדת ערר – רישיון), תשס"ט-2009

רשויות ומשפט מנהלי – חינוך – מוסדות חינוך – תרבותיים ייחודיים

רשויות ומשפט מנהלי – רישוי – ערר – סדרי דין

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הכנת תיק | [Go](#Seif2) | 2 |
| סעיף 3 | עיון בתיק | [Go](#Seif3) | 2 |
| סעיף 4 | הגשת הערר | [Go](#Seif4) | 2 |
| סעיף 5 | העתקים לכל חברי הוועדה | [Go](#Seif5) | 2 |
| סעיף 6 | תשובת המנהל הכללי | [Go](#Seif6) | 2 |
| סעיף 7 | מחיקת הערר | [Go](#Seif7) | 2 |
| סעיף 8 | הדיונים | [Go](#Seif8) | 3 |
| סעיף 9 | פרוטוקול | [Go](#Seif9) | 3 |
| סעיף 10 | זכות היושב ראש להפסיק דיונים | [Go](#Seif10) | 3 |
| סעיף 11 | איסוף נתונים נוספים | [Go](#Seif11) | 3 |
| סעיף 12 | אי כבילות לדיני הראיות | [Go](#Seif12) | 3 |
| סעיף 13 | נימוקים נוספים | [Go](#Seif13) | 3 |
| סעיף 14 | שינוי בהרכב | [Go](#Seif14) | 3 |
| סעיף 15 | החלטה | [Go](#Seif15) | 3 |
| סעיף 16 | תחילה | [Go](#Seif16) | 3 |

תקנות מוסדות חינוך תרבותיים ייחודיים (סדרי הדין בוועדת ערר – רישיון), תשס"ט-2009[[1]](#footnote-1)\*

בתוקף סמכותי לפי סעיפים 17(ד) ו-38 לחוק מוסדות חינוך תרבותיים ייחודיים, התשס"ח-2008 (להלן – החוק), ובאישור ועדת החינוך התרבות והספורט של הכנסת, אני מתקין תקנות אלה:

1. בתקנות אלה –

הגדרות

"הוועדה" – ועדת ערר שמונתה לפי סעיף 17(ד) לחוק;

"המנהל הכללי" – המנהל הכללי של משרד החינוך;

"המרכז" – מי שהשר מינהו למרכז הוועדה;

"יושב ראש" – יושב ראש הוועדה;

"ערר" – כמשמעותו בסעיף 17(א) לחוק;

"רישיון" – כמשמעותו בסעיף 7 לחוק;

"תצהיר" – כהגדרתו בתקנה 1 לתקנות סדר הדין האזרחי, התשמ"ד-1984.

2. החלטת המנהל הכללי בדבר סירוב לבקשת רישיון, או ביטול רישיון תתויק יחד עם כל אלה (להלן – התיק):

הכנת תיק

(1) הבקשה לרישיון;

(2) טעמי ההחלטה;

(3) פרטים אחרים הקשורים בהחלטת המנהל הכללי לסרב לבקשה או בהחלטת המנהל הכללי לבטל רישיון.

3. מוסד שהמנהל הכללי סירב לבקשתו לרישיון, או שביטל את רישיונו, רשאי לעיין בתיק בתוך עשרים ואחד ימים מיום שנמסר לו על ההחלטה.

עיון בתיק

4. (א) ערר על החלטת המנהל הכללי שלא לתת רישיון למוסד או על החלטת המנהל הכללי על ביטול רישיון המוסד, יוגש למרכז בכתב בחמישה עותקים ויימסר ביד או באמצעות דואר רשום כנגד אישור קבלתו.

הגשת הערר

(ב) כתב הערר ילווה בתצהיר של העורר על אמיתות כל אחת מהעובדות הנטענות בערר.

(ג) כל ראיה וכל מסמך שברצון העורר להביא לפני הוועדה יצוינו בתצהיר, ובלבד שהיו לפני המנהל הכללי בעת קבלת ההחלטה; הוועדה רשאית להתיר לעורר להביא מסמכים נוספים, אף אם לא היו לפני המנהל הכללי בעת קבלת ההחלטה, מטעמים מיוחדים שיירשמו.

5. המרכז ישלח עותק של הערר אל היושב ראש ואל כל חבר של הוועדה.

העתקים לכל חברי הוועדה

6. תשובה מטעם המנהל הכללי או מי שהוא הסמיך לכך, תינתן למרכז שלושים ימים מיום קבלת הערר, ועותק ממנה יועבר לעורר.

תשובת המנהל הכללי

7. (א) הוועדה רשאית למחוק את הערר בכל אחד מהמקרים האלה:

מחיקת הערר

(1) הערר לא הוגש בהתאם לתקנה 4;

(2) העורר לא הופיע לפני הוועדה בישיבה שנקבעה לכך, אלא אם כן נתקיימו נסיבות שלא היו לו שליטה עליהן והוא הודיע עליהן לוועדה בתוך שבעה ימים מיום הישיבה.

(ב) ערר שנמחק רשאי העורר להגישו ברשות הוועדה פעם אחת נוספת בלבד בתוך שבעה ימים לאחר שהודיעו לו על המחיקה; נמחק הערר שנית – לא יהיה ניתן עוד להגישו.

8. (א) היושב ראש יקבע את המקום והמועד לישיבת הוועדה, ויזמין את העורר ואת המנהל הכללי או מי שהוא הסמיך לכך לישיבה כאמור תוך ציון מקום הישיבה, אלא אם כן ביקשו הצדדים כי הוועדה תיתן את החלטתה על יסוד החומר בכתב שהובא לפניה.

הדיונים

(ב) העורר יטען ראשון, ואחריו יטען המנהל הכללי או מי שהוא הסמיך לכך.

(ג) חברי הוועדה והמנהל הכללי או מי שהוא הסמיך לכך רשאים לחקור את העורר או את העדים שחתמו על תצהירים בכל דבר הנוגע לראיה או למסמכים שהוגשו.

(ד) לאחר סיום דברי העורר ושמיעת עדיו, אם היו כאלה, תשמע הוועדה את העדים שחתמו על תצהירים ומסמכים, אם אלה צוינו בתשובה לערר.

(ה) חברי הוועדה והעורר רשאים לחקור את העדים שהגישו תצהירים בכל דבר הנוגע לעדים ולמסמכים שהוגשו או למוסד החינוך שלגביו הוגש הערר.

(ו) היושב ראש רשאי להרשות להביא עדים נוספים או להגיש מסמכים נוספים על אף שאלה לא הוזכרו בכתב הערר או בתשובה, אם ראה צורך בכך לשם הבהרת העניין.

9. (א) פרוטוקול על מהלך הדיון לפני הוועדה ינוהל בידי היושב ראש או בידי מי שהוא מינה לכך וייחתם בידי היושב ראש.

פרוטוקול

(ב) המסמכים שקיבלה הוועדה, לרבות התיק, יצורפו לפרוטוקול ויהוו חלק בלתי נפרד ממנו.

10. היושב ראש רשאי, בהסכמת שאר חברי הוועדה, להפסיק כל מתן עדות לפני הוועדה, אם ראה שהמשך השמעת העדות אינו לעניין ומהווה הטרדה או גורם לאיבוד זמן.

זכות היושב ראש להפסיק דיונים

11. הוועדה רשאית לדחות את המשך דיוניה ולאסוף ראיות ומסמכים נוספים ככל שתמצא לנכון.

איסוף נתונים נוספים

12. הוועדה לא תהיה קשורה בדיני הראיות ובסדרי הדין הנהוגים בבתי המשפט והיא רשאית לקבל כל מידע נוסף בכל דרך הנראית לה מועילה, בכפוף לכל דין.

אי-כבילות לדיני הראיות

13. הוועדה לא תזדקק לכל נימוק שלא הוזכר בערר, אלא אם כן ראתה ששמיעת הנימוק הנוסף דרושה מטעמים שיירשמו.

נימוקים נוספים

14. נבצר מחבר הוועדה להמשיך בשמיעת הערר, רשאית הוועדה להמשיך בהרכב אחר מן השלב שאליו הגיע הדיון, ורואים את הדיון שקוים בהרכבו הקודם כאילו היה בהרכב החדש.

שינוי בהרכב

15. החלטת הוועדה תתקבל ברוב דעות והיא תהיה מנומקת; המרכז ישלח העתק ממנה חתום בידי היושב ראש ושאר חברי הוועדה לעורר ולמנהל הכללי, ההחלטה תינתן בתוך ארבעים וחמישה ימים מיום שהסתיימו דיוני הוועדה.

החלטה

16. תחילתן של תקנות אלה מיום ה' באב התשס"ט (26 ביולי 2009).

תחילה

ג' באלול התשס"ט (23 באוגוסט 2009) גדעון סער

שר החינוך

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשס"ט מס' 6806](http://www.nevo.co.il/Law_word/law06/TAK-6806.pdf) מיום 30.8.2009 עמ' 1255. [↑](#footnote-ref-1)