מילווה המדינה

תקנות מילווה המדינה (סדרות מסוג "מירון"), תש"ם-1980

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | איגרות חוב מסוג מירון | סעיף 1 |
| 2 | [Go](#Seif1) | סוג איגרות החוב | סעיף 2 |
| 2 | [Go](#Seif2) | מכירה לקופות גמל | סעיף 3 |
| 2 | [Go](#Seif3) | השווי הנקוב | סעיף 4 |
| 2 | [Go](#Seif4) | מחיר מכירה | סעיף 5 |
| 2 | [Go](#Seif5) | נוסח איגרות החוב | סעיף 6 |
| 2 | [Go](#Seif6) | שיעור הריבית | סעיף 7 |
| 2 | [Go](#Seif7) | פרקי הזמן לתשלום הריבית | סעיף 8 |
| 2 | [Go](#Seif8) | דרכי תשלום הריבית | סעיף 9 |
| 2 | [Go](#Seif9) | מועדי פדיון איגרות החוב | סעיף 10 |
| 3 | [Go](#Seif10) | דרכי הפדיון | סעיף 11 |
| 3 | [Go](#Seif11) | תנאי ההצמדה | סעיף 12 |
| 3 | [Go](#Seif12) | סגירת הפנקס | סעיף 13 |
| 3 | [Go](#Seif13) | מכירת איגרות החוב | סעיף 14 |
| 3 | [Go](#Seif14) | עמלה | סעיף 15 |
| 3 | [Go](#Seif15) | תחולת מועד ביום שאינו יום עסקים בנקאי | סעיף 16 |

תקנות מילווה המדינה (סדרות מסוג "מירון"), תש"ם-1980[[1]](#footnote-1)\*

בתוקף סמכותי לפי סעיפים 3, 4, 13 ו-16 לחוק מילווה המדינה, תשל"ט–1979, ובאישור ועדת הכספים של הכנסת, אני מתקין תקנות אלה:

1. כל סדרה של איגרות חוב מסוג "מירון" המוצאת על פי החוק תסומן במספר החל ב-5301 ותכונה "מילווה המדינה, תש"ם–1980" בתוספת ציון מספר הסדרה.

איגרות חוב מסוג "מירון"

2. איגרות החוב יוצאו באיגרות חוב רשומות על שם.

סוג איגרות החוב

3. איגרות החוב ימכרו לקופות גמל לקצבה בלבד.

מכירה לקופות גמל

4. איגרות החוב יוצאו בשווי נקוב של 10 שקלים חדשים או כפילה של 10 שקלים חדשים.

השווי הנקוב

תק' תשמ"ו-1986

5. ביום הוצאת איגרות החוב וביום המכירה שלאחריו יימכרו איגרות החוב בשווי הנקוב; לאחר מכן תיווסף למחיר המכירה ריבית של 5.5% לשנה מיום ההוצאה עד ליום המכירה בפועל.

מחיר מכירה

6. איגרות החוב יהיו בנוסח שבתוספת.

נוסח איגרות החוב

7. איגרות החוב ישאו ריבית של 5.5% לשנה.

שיעור הריבית

8. הריבית תשולם בשיעורים חצי שנתיים בכל ששה חדשים, החל ביום שלאחר תום ששה חדשים מיום הוצאת הסדרה של איגרות החוב.

פרקי הזמן לתשלום הריבית

9. (א) סכום הריבית על איגרות החוב, כפי שישתנה עקב תנאי ההצמדה, ישולם בהמחאות שיישלחו בדואר רשום לפי המען הרשום של בעל איגרות החוב, ובמקרה של בעלים משותפים – לפי המען הרשום של מי שרשום ראשונה בפנקס או לפי המען של האדם אשר הבעל או הבעלים המשותפים הורו עליו בכתב למינהלה; משלוח המחאה כאמור, דינו כמסירת ההמחאה לידי הבעל.

דרכי תשלום הריבית

(ב) על פי בקשתו של בעל איגרת חוב, ניתן לשלם לו את הריבית עליה כפי שתשתנה עקב תנאי ההצמדה, על ידי זיכוי חשבון בבנק כפי שיורה בעל האיגרת.

10. (א) איגרות החוב ייפדו בשנים עשר שיעורים שנתיים רצופים החל ביום השנה התשיעי שלאחר הוצאתן; בשנים התשיעית עד השמונה-עשרה שלאחר הוצאת איגרות החוב ייפדה כל שנה 8% מסכום איגרות החוב; בשנה התשע-עשרה שלאחר הוצאתן ייפדה 10% מסכום איגרות החוב ובשנה העשרים תיפדה יתרת סכום איגרות החוב; מהמועד שנקבע לפדיונן ואילך לא ישאו איגרות החוב ריבית ולא יובאו בחשבון הפרשי הצמדה.

מועדי פדיון איגרות החוב

(ב) שר האוצר או מי שהוא הסמיך לענין זה רשאי לאשר, לפי בקשת קופת גמל לקצבה, פדיון מוקדם של איגרות חוב, אם ראה כי תזרים המזומנים החודשי של קופת הגמל שלילי; פדיון כאמור ייעשה במועדי תשלום הריבית, לפי יתרת הערך המתואם של איגרת החוב ובתוספת הריבית שאמורה להשתלם באותו מועד; בתקנה זו – "יתרת הערך המתואם" – יתרת הערך הנקוב של איגרת החוב שטרם נפדתה, בתוספת הפרשי הצמדה מיום הוצאת איגרת החוב ועד מועד הפדיון המוקדם, המחושבים לפי תקנה 12, בשינויים המחויבים.

תק' תשנ"ז-1996

11. (א) שיעורי הפדיון של איגרות החוב, כפי שישתנו עקב תנאי ההצמדה, ישולמו בהמחאות שיישלחו בדואר רשום לפי המען כאמור בתקנה 9, ובלבד שאם הוצאו לבעל הרשום איגרות החוב ישולם לו שיעור הקרן האחרון לאחר שימסור אותן למינהלה, במישרין או באמצעות בנק; משלוח ההמחאות כאמור, דינו כדין מסירת ההמחאה לידי הבעל.

דרכי הפדיון

(ב) על פי בקשתו של בעל איגרת חוב ניתן לשלם לו את שיעור הפדיון של איגרת החוב כפי שישתנה עקב תנאי ההצמדה על ידי זיכוי חשבון בבנק כפי שיורה בעל האיגרת.

12. (א) השווי הנקוב של כל איגרת חוב והריבית המשתלמת עליה, יהיו צמודים למדד המחירים לצרכן כמפורט להלן: אם יתברר מתוך מדד המחירים לצרכן שנתפרסם לאחרונה לפני הגיע זמן פרעונו של קרן או של ריבית כלשהן (להלן – המדד החדש) כי המדד החדש עלה לעומת המדד שנתפרסם לאחרונה לפני הוצאת הסדרה של איגרות החוב (להלן – המדד היסודי), תשולם אותה קרן או אותה ריבית, כשהן מוגדלות באופן יחסי לשיעור העליה של המדד החדש לעומת המדד היסודי.

תנאי ההצמדה

(ב) בתקנה זו, "מדד המחירים לצרכן" או "מדד" – מדד המחירים לצרכן שקבעה הלשכה המרכזית לסטטיסטיקה, אף אם יתפרסם על-ידי כל מוסד ממשלתי אחר, לרבות כל מדד רשמי אחר שיבוא במקומו, בין שהוא בנוי על אותם נתונים שעליהם בנוי המדד הקיים ובין אם לאו; אם יבוא מדד אחר, תקבע הלשכה המרכזית לסטטיסטיקה את היחס שבינו לבין המדד המוחלף.

13. המינהלה רשאית לסגור את הפנקס 30 יום לפני מועד הפרעון של כל סכום קרן או ריבית ולא לרשום בו כל העברות איגרות חוב.

סגירת הפנקס

14. איגרות החוב יימכרו באמצעות בנק ישראל, בנק הדואר, מוסד בנקאי ומוסד כספי כמשמעותם בחוק בנק ישראל, תשי"ד-1954, חברי הבורסה לניירות ערך בתל-אביב בע"מ או גמול חברה להשקעות בע"מ.

מכירת איגרות החוב

15. העמלה שתשולם לאדם שקיבל על עצמו הפצת איגרות החוב לא תעלה על שני אחוזים מהשווי הנקוב של איגרות החוב.

עמלה

16. חל מועד תשלום הנקוב בתקנות אלה ביום שאינו יום עסקים בנקאי, יבוצע התשלום ביום העסקים הבנקאי שלאחריו; לענין זה –

תחולת מועד ביום שאינו יום עסקים בנקאי

תק' תשנ"ה-1994

"יום עסקים בנקאי" – יום שבו פועלים רוב סניפי התאגידים הבנקאיים ואשר לגביו נוהגים התאגידים הבנקאיים לקיים סליקה של שיקים, חיובים אחרים וזיכויים;

"תאגיד בנקאי" – כמשמעותו בחוק הבנקאות (רישוי), תשמ"א-1981.

**תוספת**

(תקנה 6)

נוסח איגרות החוב

מדינת ישראל

מילווה המדינה, תשל"ט-1979

מס' סידורי סדרה

איגרת חוב מסוג "מירון" רשומה על שם נושאת ריבית של 5.5% לשנה

עומדת לפדיון ביום

  לירות

1. איגרת חוב זו מוצאת בהתאם להוראות חוק מילווה המדינה, תשל"ט-1979, והתקנות שהותקנו על פיו והנוגעות לסדרה האמורה.

2. איגרת חוב זו נרשמה בפנקס איגרות החוב על שם

3. סכומי הקרן והריבית של איגרת חוב זו ישולמו בהמחאות לפי המען הרשום של הבעל, ובמקרה של בעלים משותפים – לפי המען הרשום של מי שרשום ראשונה בפנקס או לפי המען של האדם אשר הבעל או הבעלים הורו עליו בכתב למינהלה; שיעור הקרן האחרון ישולם כאמור עם מסירת איגרת החוב למינהלה.

4. על פדיון הקרן ותשלום הריבית של איגרת חוב זו יחולו תנאי ההצמדה המפורטים בתקנות הנוגעות לסדרה האמורה.

5. המדד היסודי לפיו ישולמו הפרשי הצמדה על איגרת חוב זו הוא המדד לחודש\* 19.

תאריך ההוצאה ()

ממשלת ישראל

    שר האוצר  החשב הכללי

\* המדד שפורסם לאחרונה לפני הוצאת איגרת החוב.

כ"ג באייר תש"ם (9 במאי 1980) יגאל הורביץ

שר האוצר

1. \* פורסמו [ק"ת תש"ם מס' 4131](https://www.nevo.co.il/law_word/law06/tak-4131.pdf) מיום 1.6.1980 עמ' 1764.

   תוקנו [ק"ת תשמ"ו מס' 4945](https://www.nevo.co.il/law_word/law06/tak-4945.pdf) מיום 30.6.1986 עמ' 1072 – תק' תשמ"ו-1986.

   [ק"ת תשנ"ה מס' 5648](https://www.nevo.co.il/law_word/law06/tak-5648.pdf) מיום 29.12.1994 עמ' 466 – תק' תשנ"ה-1994.

   [ק"ת תשנ"ז מס' 5791](https://www.nevo.co.il/law_word/law06/tak-5791.pdf) מיום 31.10.1996 עמ' 79 – תק' תשנ"ז-1996. [↑](#footnote-ref-1)