תקנות מס הכנסה (הוראות לענין פירוקים מסוימים), תשס"ד-2004

מסים – מס הכנסה – מיסוי הון

מסים – מס חברות

מסים – מס הכנסה – הוראות

מסים – מס הכנסה – חברות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | סייג להחלת סעיף 93א | [Go](#Seif2) | 2 |
| סעיף 3 | קביעת עודפים | [Go](#Seif3) | 2 |
| סעיף 4 | חישוב המס החל על העודפים | [Go](#Seif4) | 2 |
| סעיף 5 | העברת התחייבויות החברה | [Go](#Seif5) | 2 |
| סעיף 6 | זיכוי מיוחד | [Go](#Seif6) | 2 |
| סעיף 7 | תנאים מיוחדים לענין העודפים | [Go](#Seif7) | 2 |
| סעיף 8 | הוראות לענין חישוב רווח ההון | [Go](#Seif8) | 2 |
| סעיף 9 | התרת הוצאה | [Go](#Seif9) | 3 |
| סעיף 10 | הוראות לענין הפסדים | [Go](#Seif10) | 3 |
| סעיף 11 | אי התרת הפסד הון | [Go](#Seif11) | 3 |
| סעיף 12 | דין הכנסה, שבח או החזר מס שנתקבלו לאחר סיום הליכי הפירוק | [Go](#Seif12) | 3 |
| סעיף 13 | קביעת מקדמות | [Go](#Seif13) | 3 |
| סעיף 14 | הוראות לענין פיטורים | [Go](#Seif14) | 3 |

תקנות מס הכנסה (הוראות לענין פירוקים מסוימים), תשס"ד-2004[[1]](#footnote-1)\*

בתוקף סמכותי לפי סעיפים 93א(ד) ו-243 לפקודת מס הכנסה (להלן – הפקודה), ובאישור ועדת הכספים של הכנסת, אני מתקין תקנות אלה:

1. בתקנות אלה, "חלק יחסי" – חלק יחסי בהתאם לשיעור חלקו של בעל המניות בזכות ליתרת נכסי החברה לאחר סילוק חובותיה בעת פירוקה.

הגדרות

2. הוראות סעיף 93א לפקודה לא יחולו בפירוק מרצון של חברה שהתקיים בה אחד מאלה:

סייג להחלת סעיף 93א

(1) היא איגוד מקרקעין, כהגדרתו בחוק מיסוי מקרקעין;

(2) היא תושבת חוץ;

(3) היא חברה משפחתית, כמשמעותה בסעיף 64א לפקודה;

(4) פנקסיה אינם קבילים;

(5) לא הגישה דוח לפקיד השומה על הכנסותיה.

3. לענין סעיף 93א(א)(6) לפקודה, יראו כעודפים את הסכום של כל אלה:

קביעת עודפים

(1) הכנסתה החייבת של החברה, בכל שנות המס מאז הקמתה, כפי שהיתה לפני ניכוי ההוצאה בשל חלוקת העודפים, בניכוי דיבידנד ורווחים שחולקו לבעלי המניות לחויבו במס לפי הוראות הפקודה;

(2) השבח כמשמעותו בחוק מיסוי מקרקעין;

(3) רווחים, ובלבד שלא יבואו במנין רווחים כאמור שחלה עליהם פסקה (1) או (2);

(4) יתרת חובה של בעל מניות בחברה שלא סולקה עד לתום הליכי הפירוק של החברה, אלא אם כן חויבה במס כהכנסתו של בעל המניות לפי סעיף 2(1) או (2) לפקודה או שחלות עליה הוראות פסקה (1),

והכל כפי שהצטברו עד לתום הליכי הפירוק.

4. העודפים לפי סעיף 93א(א)(6) שעליהם יחויב בעל מניות בחברה במס בשנת המס 2003 הם הסכומים כפי שנקבעו בתקנה 3(1) עד (3), כשהם מוכפלים בחלקו היחסי של בעל המניות במועד הפירוק, בתוספת יתרת החובה שלו, כאמור בתקנה 3(4).

חישוב המס החל על העודפים

5. לענין סעיף 93א יראו את העברת פעילות החברה ככוללת גם את התחייבויותיה, ולא יראו את העברת ההתחייבויות כתמורה.

העברת התחייבויות החברה

6. היה לחברה הפסד שניתן להעבירו לשנת המס 2004 שמקורו בעודפים, יינתן לבעל המניות זיכוי כנגד המס החל על העודפים שקיבל, בגובה חלקו היחסי במס החברות ששילמה החברה על ההכנסה שממנה חולקו העודפים, ובלבד שלא יינתן זיכוי בשל מס החברות ששולם על הכנסה שממנה חולק לבעלי המניות דיבידנד, ושהזיכוי לא יעלה על סכום המס שאותו בעל מניות חייב בו לפי סעיף 93א לפקודה.

זיכוי מיוחד

7. בחישוב המס החל על העודפים לא יחולו הוראות סעיף 8(ג) ו-9(7א) לפקודה.

תנאים מיוחדים לענין העודפים

8. לענין נכס שהועבר לבעל מניות בפטור ממס כאמור בסעיף 93א, יחולו לענין הפקודה וחוק תיאומים בשל אינפלציה הוראות אלה:

הוראות לענין חישוב רווח ההון

(1) נכס שנרכש על ידי החברה יראו את המחיר המקורי, יתרת המחיר המקורי ויום הרכישה, כפי שהיו אילו נמכרו בידי החברה;

(2) בנכס שהועבר לחברה בפטור ממס, יראו את המחיר המקורי, יתרת המחיר המקורי ויום הרכישה, כפי שהיו אילו נמכרו בידי האדם שממנו התקבלו בפטור ממס.

9. סכום העודפים ששולם לבעל המניות בהתאם לתקנות אלה יותר לחברה כהוצאה בייצור הכנסה בשנת המס 2003.

התרת הוצאה

10. הוראות הפקודה וחוק תיאומים בשל אינפלציה, לפי הענין, יחולו על הפסדים שנותרו בחברה במועד סיום הליכי הפירוק, ויראו אותם הפסדים כהפסד של כל אחד מבעלי המניות, לפי חלקו היחסי במועד הפירוק; ההפסד יסווג כפי שהיה מסווג אילו היה נשאר הפסד של החברה; לענין תקנה זו, "הפסד" – למעט הפסד שמקורו בתשלום העודפים לבעלי המניות.

הוראות לענין הפסדים

11. לא יותר הפסד הון בשל ההשקעה במניות החברה.

אי התרת הפסד הון

12. (א) היו לחברה הכנסה או שבח מקרקעין, כמשמעותו בחוק מיסוי מקרקעין, לאחר שהסתיימו הליכי הפירוק, יראו אותם כהכנסת בעלי המניות, לפי סעיף 2(1) או 2(2) לפקודה, בהתאם לחלקם היחסי במועד הפירוק.

דין הכנסה, שבח או החזר מס שנתקבלו לאחר סיום הליכי הפירוק

(ב) היה לחברה החזר מס יראו אותו כהחזר מס של בעלי המניות, בהתאם לחלקם היחסי.

13. בקביעת מקדמות של בעל המניות, כאמור בסעיף 175 לפקודה, לשנת המס שלאחר שנת המס שהסתיימו בה הליכי הפירוק, יצורף למחזור המהווה בסיס למקדמותיו גם חלקו היחסי במחזור העסקאות של החברה.

קביעת מקדמות

14. על אף האמור בכל דין, לענין הוראת הפקודה לא יראו את הפסקת העבודה במסגרת החברה בשל פירוקה לפי הוראות תקנות אלה כפיטורים או כהתפטרות.

הוראות לענין פיטורים

י"ג בטבת התשס"ד (7 בינואר 2004) בנימין נתניהו

שר האוצר

1. \* פורסמו [ק"ת תשס"ד מס' 6286](http://www.nevo.co.il/Law_word/law06/TAK-6286.pdf) מיום 19.1.2004 עמ' 154. [↑](#footnote-ref-1)