תקנות מס הכנסה (הפחתה של סכום העיצום הכספי בשל אי-זיהוי או דיווח לצורך יישום הסכם פטקא), תשע"ח-2018

מסים – מס הכנסה

משפט בינ"ל פומבי – אמנות

תוכן ענינים

|  |  |  |  |
| --- | --- | --- | --- |
| סעיף 1 | הפחתת סכומי העיצום הכספי | [Go](#Seif1) | 2 |
| סעיף 2 | הפחתה בשל כמה נסיבות | [Go](#Seif2) | 2 |
| סעיף 3 | הפחתת העיצום הכספי למוסד פיננסי שאין לו חשבונות בני דיווח | [Go](#Seif3) | 2 |

תקנות מס הכנסה (הפחתה של סכום העיצום הכספי בשל אי-זיהוי או דיווח לצורך יישום הסכם פטקא), תשע"ח-2018[[1]](#footnote-1)\*

בתוקף סמכותי לפי סעיף 195טו לפקודת מס הכנסה (להלן – הפקודה), בהסכמת שרת המשפטים ובאישור ועדת הכספים של הכנסת, אני מתקין תקנות אלה:

1. המנהל רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

הפחתת סכומי העיצום הכספי

(א) המפר לא הפר הוראה מהוראות סימן ז' לפקודה בחמש השנים שקדמו להפרה – 30%; לא הפר את אותה הוראה בשלוש השנים שקדמו להפרה – 10%;

(ב) המפר הפסיק את ההפרה מיוזמתו ודיווח עליה למנהל – 50%;

(ג) למפר מערכת נהלים שנועדה לאתר את ההפרה ולמנוע אותה והוא נקט פעולות למניעת הישנות ההפרה ולהקטנת הנזק להנחת דעתו של המנהל – 50%;

(ד) ההפרה היא קלה, בנסיבות ביצועה; לעניין זה, יתחשב המנהל, בין השאר, בהיקף ההפרה, ברווח שהיה עשוי להיות מופק ממנה, בהפסד שהיה עשוי להימנע אלמלא ההפרה או בנזק שהיה עשוי להיגרם בעקבותיה – 50%;

(ה) המפר לא ערך את כל הבדיקות הנדרשות לגבי קבוצה מסוימת של חשבונות המנוהלים אצלו, או שלא סיווג חשבונות כנדרש או שלא העביר למנהל מידע כנדרש לגבי חשבונות כאמור, אך הוכח להנחת דעתו של המנהל כי ההפרה נגרמה בשל ליקוי טכני – 50%.

2. התקיימו לגבי מפר כמה נסיבות כאמור בתקנה 1, רשאי המנהל להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה לא יעלה על 85% מסכום העיצום הכספי הקבוע בשל אותה הפרה.

הפחתה בשל כמה נסיבות

3. על אף הוראות תקנה 2, לעניין הפרת הוראת תקנה 6(ו) לתקנות מס הכנסה (יישום הסכם פטקא), התשע"ו-2016, יכול שיעור ההפחתה המצטבר לעלות על 85% מסכום העיצום הכספי הקבוע בשל הפרת דיווח על חשבונות שאינם בני דיווח ובלבד שסכום העיצום הכספי לאחר ההפחתה כאמור לא יפחת מ-500 שקלים חדשים.

הפחתת העיצום הכספי למוסד פיננסי שאין לו חשבונות בני דיווח

כ"א בשבט התשע"ח (6 בפברואר 2018) משה כחלון

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7952](http://www.nevo.co.il/Law_word/law06/tak-7952.pdf) מיום 14.2.2018 עמ' 1002. [↑](#footnote-ref-1)