תקנות מס הכנסה (ניכויים מהכנסות משקיעים בסרט ישראלי) (הוראת שעה), תש"ע-2009

מסים – מס הכנסה – ניכויים

רשויות ומשפט מנהלי – תרבות, פנאי ומועדים – ספרים סרטים ומחזות

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הוועדה | [Go](#Seif2) | 3 |
| סעיף 3 | התרת הוצאות | [Go](#Seif3) | 3 |
| סעיף 4 | הוראות מיוחדות לגבי הפקת סרט בידי שותפות | [Go](#Seif4) | 3 |
| סעיף 5 | תנאים להתרת ההוצאה | [Go](#Seif5) | 4 |
| סעיף 6 | כללים לעניין מקדמות | [Go](#Seif6) | 4 |
| סעיף 7 | אי קיום תנאי | [Go](#Seif7) | 4 |
| סעיף 8 | תחילה ותוקף | [Go](#Seif8) | 4 |

תקנות מס הכנסה (ניכויים מהכנסות משקיעים בסרט ישראלי) (הוראת שעה), תש"ע-2009[[1]](#footnote-1)\*

בתוקף סמכותי לפי סעיפים 20, 31, 98, 131(ד) ו-243 לפקודת מס הכנסה (להלן – הפקודה), ובאישור ועדת הכספים של הכנסת, אני מתקין תקנות אלה:

1. בתקנות אלה:

הגדרות

"הוצאות האסורות בניכוי" – כל אחת מאלה:

(1) הוצאות האסורות בניכוי לפי סעיפים 31 ו-32 לפקודה;

(2) הוצאות לרכישת נכס בר-פחת כהגדרתו בסעיף 88 לפקודה;

(3) הוצאות לרכישת זכות במקרקעין או לרכישת זכות באיגוד כהגדרתן בחוק מיסוי מקרקעין (שבח ורכישה), התשכ"ג-1963;

"הוצאות הפקת סרט" – כלל ההוצאות שהוצאו להפקת סרט ישראלי, בין בישראל ובין מחוץ לישראל, למעט הוצאות האסורות בניכוי;

"הוצאות הפקת סרט בישראל" – הוצאות הפקת סרט ששולמו לתושב ישראל לשם הפקת סרט ישראלי, בעד קבלת שירותים או בעד רכישת נכסים או בעד שכירותם, ובלבד שהשירותים ניתנו בישראל, הנכסים נמצאים בישראל והשימוש בהם הוא בישראל;

"הוצאות הפקת סרט מחוץ לישראל" – הוצאות הפקת סרט לשם הפקת סרט ישראלי, שאינן הוצאות הפקת הסרט בישראל;

"הפקת סרט" – סך כל הפעולות שמטרתן להביא ליציאת עותק ראשון שלם של סרט המוכן להקרנה מסחרית;

"ועדה" – ועדה שמונתה לפי תקנה 2;

"חוק הקולנוע" – חוק הקולנוע, התשנ"ט-1999;

"יחידה" – יחידה הנסחרת בבורסה המקנה זכות בשותפות;

"מוסד ציבור מסייע" – מוסד ציבור, כהגדרתו בסעיף 3א לחוק יסודות התקציב, התשמ"ה-1985, שמסייע להפקת סרט ונתמך למטרה זו לפי המבחנים לתמיכה במוסדות ציבור שנקבעו לפי סעיף 12 לחוק הקולנוע;

"משקיע" – מי שהשקיע כספים במזומן בשותפות מפיקה והשקעתו היא לדעת פקיד השומה ביחס סביר בהתחשב בחלקו בהכנסות השותפות;

"סרט" – כהגדרתו בחוק הקולנוע, למעט סרט טלוויזיה;

"סרט טלוויזיה" – סרט או סדרה שהופקו להקרנה בטלוויזיה על ידי בעל רישיון לשידורים כהגדרת בעל רישיון לשידורי בחוק התקשורת (בזק ושידורים), התשמ"ב-1982, או בעבורו, או על ידי בעל זיכיון לפי חוק הרשות השניה לטלוויזיה ורדיו, התש"ן-1990, או בעבורו;

"סרט ישראלי" – סרט שמתקיים בו אחד מאלה:

(1) מוסד ציבורי מסייע חתם עם מפיק הסרט על הסכם שבו התחייב המוסד הציבורי המסייע להשתתף בהשקעה בהוצאות הפקת הסרט בשיעור של 10% לפחות ובתנאי שהוצאות הפקת הסרט הן 600,000 שקלים חדשים או יותר;

(2) הוועדה אישרה כי מתקיימים בסרט התנאים להכרה בו כסרט ישראלי לפי חוק הקולנוע, ותקנות הקולנוע (הכרה בסרט כסרט ישראלי), התשס"ה-2005, וכי הוצאות הפקת הסרט הן 600,000 שקלים חדשים או יותר;

"שותפות מפיקה" – שותפות שכל עיסוקה הפקת סרט ישראלי.

2. (א) תוקם ועדה שתקבע האם סרט הוא סרט ישראלי לעניין תקנות אלה.

הוועדה

(ב) חברי הוועדה המנויים להלן ימונו בידי שר האוצר זולת אם נאמר אחרת:

(1) 3 נציגי רשות המסים; אחד מהם יהיה היושב ראש;

(2) שני נציגי ציבור;

(3) נציג מוסד ציבור מסייע;

(4) נציג מינהל הכנסות המדינה;

(5) שני נציגים ממשרד התעשיה המסחר והתעסוקה שימנה שר התעשיה המסחר והתעסוקה;

(6) חבר המועצה לקולנוע כמשמעותה בחוק הקולנוע שימנה שר התרבות והספורט;

(7) נציג משרד התרבות והספורט שימנה שר התרבות והספורט.

3. (א) על אף האמור בכל דין, הוצאות הפקת סרט בישראל לשם הפקת סרט ישראלי והוצאות הפקת סרט מחוץ לישראל בסכום שאינו עולה על 15% מסכום הפקת הסרט בישראל, יותרו בניכוי בשנת המס שבה הוצאו כנגד כל הכנסה.

התרת הוצאות

(ב) מקום שלא ניתן לנכות את כל ההוצאות המפורטות בתקנת משנה (א), לפי אותה תקנה, תועבר יתרת ההוצאות שלא נוכתה לשנים הבאות, בזו אחר זו, ותותר בניכוי כנגד כל הכנסה.

(ג) הוצאות הפקת סרט מחוץ לישראל לשם הפקת סרט ישראלי בסכום העולה על 15% מסכום הפקת הסרט בישראל, יותרו בניכוי בשנת המס שבה הוצאו כנגד ההכנסות מהסרט העולות על סכום הוצאות הפקת הסרט שהותרו בניכוי לפי תקנות משנה (א) ו-(ב).

(ד) מקום שלא ניתן לנכות את כל ההוצאות לפי תקנת משנה (ג), תועבר יתרת ההוצאות שלא נוכתה לשנים הבאות ותותר בניכוי כנגד ההכנסות מהסרט העולות על סכום ההוצאות שהותאו בניכוי לפי תקנות משנה (א) ו-(ב).

(ה) מקום שלא ניתן לנכות את כל ההוצאות לפי תקנת משנה (ד), תועבר יתרת ההוצאות שלא נוכתה ותותר בניכוי כנגד כל הכנסה בשנת המס שבה מסתיימת תקופה של 24 חודשים מהיום שבו היתה ההקרנה המסחרית הראשונה של הסרט.

(ו) מקום שלא ניתן לנכות את כל ההוצאות לפי תקנת משנה (ה) תועבר יתרת ההוצאות שלא נוכתה ותותר בניכוי כנגד כל הכנסה בשנות המס הבאות, בזו אחר זו.

(ז) על אף האמור בפסקאות משנה (א), (ב), (ה) ו-(ו), אם ביקש זאת הנישום, לא ינוכו הוצאות הפקת סרט לפי תקנות המשנה האמורות כנגד רווח הון, לרבות רווח הון שהוא סכום אינפלציוני, או כנגד ריבית או דיבידנד, אם שיעור המס החל עליהם אינו עולה על 20%.

4. (א) הוצאות הפקת סרט שהוצאו בידי שותפות מפיקה יותרו בניכוי לפי תקנה 3 למשקיעים בשותפות המפיקה, השותפים בה ביום 31 בדצמבר בשנת המס, בהתאם ליחס ההשקעה הכספית של כל משקיע לכלל ההשקעה הכספית בשותפות המפיקה.

הוראות מיוחדות לגבי הפקת סרט בידי שותפות

(ב) היתה שותפות שיחידותיה נסחרות בבורסה (להלן – שותפות נסחרת) משקיעה בשותפות מפיקה, הוצאות הפקת הסרט שיוחסו לשותפות הנסחרת לפי תקנת משנה (א) ייוחסו לכל אחד מבעלי היחידות בשותפות הנסחרת המחזיקים בה ביום 31 בדצמבר בשנת המס (להלן – בעל היחידה בשותפות הנסחרת), כיחס חלקו בשותפות הנסחרת שבעל היחידה בשותפות הנסחרת מחזיק לבין כלל היחידות בשותפות הנסחרת.

(ג) בחישוב רווח ההון בשל מכירת זכות בשותפות מפיקה או בשל מכירת יחידה בשותפות נסחרת, יופחתו מהמחיר המקורי של הזכות בשותפות המפיקה או של היחידה בשותפות הנסחרת, לפי העניין, הוצאות שהותרו בניכוי לפי תקנות אלה למשקיע או לבעל היחידה, לפי העניין והמסים שנוכו במקור מהכנסות השותפות שיוחסו לו, ויוספו הסכומים שנכללו בהכנסת המשקיע או בעל היחידה, לפי העניין, שלא חולקו לו בפועל.

5. ניכוי הוצאות לפי תקנות 3 או 4, למפיק, למשקיע או לבעל יחידה בשותפות נסחרת לפי העניין, יותר בהתקיים התנאים האלה:

תנאים להתרת ההוצאה

(1) מפיק הסרט (בסעיף זה – המפיק), ניהול פנקסים קבילים בשנת המס לפי שיטת החשבונאות הכפולה;

(2) המפיק המציא לפקיד השומה העתק של ההסכם עם המוסד הציבורי המסייע כאמור בפסקה (1) להגדרה "סרט ישראלי" או את אישור הוועדה כאמור בפסקה (2) להגדרה "סרט ישראלי", לפי העניין;

(3) ההכנסה מהפקת הסרט של המפיק, המשקיע או בעל היחידה בשותפות הנסחרת, לפי העניין, היא הכנסה חייבת בישראל;

(4) נעשתה ההפקה בידי שותפות מפיקה – יחולו בנוסף הוראות אלה:

(א) המשקיע ניהל פנקסים קבילים או שהוא פטור מניהולם;

(ב) השותפות המפיקה הגישה לפקיד השומה דוח לפי סעיף 63(א)(2) לפקודה, מבוקר בידי רואה חשבון שיצורפו אליו:

(1) פירוט שמותיהם של כל אחד מהמשקיעים ומענם;

(2) פירוט סכום ההשקעה הכספית של כל אחד מהמשקיעים בשותפות המפיקה והחלק המיוחס לו בכלל ההשקעה הכספית בה;

(3) פירוט החלק המיוחס לכל משקיע בהכנסות השותפות המפקיה ובהוצאותיה;

(4) פירוט הוצאות הפקת הסרט בישראל בשנת המס;

(5) פירוט הוצאות הפקת הסרט מחוץ לישראל בשנת המס;

(ג) המשקיע יגיש לפקיד השומה את כל אלה:

(1) אישור מהמוסד הציבורי המסייע או מהוועדה, לפי העניין, כי הסרט הוא סרט שהוכר כסרט ישראלי;

(2) אישור של השותפות המפיקה על סכום ההשקעה הכספית של המשקיע בה ועל החלק המיוחס לו בכלל ההשקעה הכספית בה;

(3) אישור של השותפות המפיקה על החלק המיוחס למשקיע בהכנסותיה ובהוצאותיה;

(4) אישור של השותפות המפיקה על הוצאות הפקת הסרט בישראל בשנת המס;

(5) אישור של השותפות המפיקה על סכום הוצאות הפקת הסרט מחוץ לישראל בשנת המס.

6. המס שנחסך עקב הוראות תקנות אלה לא יופחת מסכום המס המהווה בסיס לקביעת מקדמות לפי סעיף 175 לפקודה.

כללים לעניין מקדמות

7. לא התקיים תנאי מהתנאים האמורים בתקנות אלה, לא יחולו התקנות ויראו את השומות כמתוקנות בהתאם.

אי-קיום תנאי

8. תחילתן של תקנות אלה ביום ט"ו בטבת התש"ע (1 בינואר 2010) והן יחולו לגבי הוצאות להפקת סרט שהוצאו עד יום כ"ז בטבת התשפ"ב (31 בדצמבר 2021).

תחילה ותחולה

תק' תשפ"א-2021

מיום 1.1.2014

**תק' תשע"ד-2014**

[ק"ת תשע"ד מס' 7365](http://www.nevo.co.il/Law_word/law06/tak-7365.pdf) מיום 7.4.2014 עמ' 1040

8. תחילתן של תקנות אלה ביום ט"ו בטבת התש"ע (1 בינואר 2010) ותוקפן עד יום ~~כ"ח בכסלו התשע"ד (31 בדצמבר 2013)~~ י"ט בטבת התשע"ו (31 בדצמבר 2015).

מיום 1.1.2016

**תק' תשע"ו-2016**

[ק"ת תשע"ו מס' 7639](http://www.nevo.co.il/Law_word/law06/tak-7639.pdf) מיום 3.4.2016 עמ' 952

8. תחילתן של תקנות אלה ביום ט"ו בטבת התש"ע (1 בינואר 2010) ותוקפן עד יום ~~י"ט בטבת התשע"ו (31 בדצמבר 2015)~~ כ"ג בטבת התשע"ט (31 בדצמבר 2018).

מיום 16.6.2020 (תוקף התקנות הוארך עד לתאריך זה לאור פיזור הכנסות ה-20 עד ה-22)

~~תחילה ותוקף~~ תחילה ותחולה

8. תחילתן של תקנות אלה ביום ט"ו בטבת התש"ע (1 בינואר 2010) ~~ותוקפן עד יום כ"ג בטבת התשע"ט (31 בדצמבר 2018)~~ והן יחולו לגבי הוצאות להפקת סרט שהוצאו עד יום כ"ז בטבת התשפ"ב (31 בדצמבר 2021).

ד' בחשוון התש"ע (22 באוקטובר 2009) יובל שטייניץ

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תש"ע מס' 6823](http://www.nevo.co.il/Law_word/law06/tak-6823.pdf) מיום 5.11.2009 עמ' 102.

   תוקנו [ק"ת תשע"ד מס' 7365](http://www.nevo.co.il/law_word/law06/tak-7365.pdf) מיום 7.4.2014 עמ' 1040 – תק' תשע"ד-2014; תחילתן ביום 1.1.2014.

   [ק"ת תשע"ו מס' 7639](http://www.nevo.co.il/Law_word/law06/tak-7639.pdf) מיום 3.4.2016 עמ' 952 – תק' תשע"ו-2016; תחילתן ביום 1.1.2016.

   [ק"ת תשפ"א מס' 9420](https://www.nevo.co.il/law_word/law06/tak-9420.pdf) מיום 3.6.2021 עמ' 3284 – תק' תשפ"א-2021; תחילתן ביום 16.6.2020. [↑](#footnote-ref-1)