תקנות מס הכנסה (ניכויים מיוחדים למשתמש בציוד בשכר מכר),   
תשמ"ט-1989

מסים – מס הכנסה – ניכויים

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 3 | [Go](#Seif1) | ניכוי דמי שימוש | סעיף 2 |
| 3 | [Go](#Seif2) | אי התרת דמי שימוש בתקופה בה הציוד המוכר אינו משמש בייצור הכנסה | סעיף 3 |
| 3 | [Go](#Seif3) | חישוב ריווח הון | סעיף 4 |
| 3 | [Go](#Seif4) | אישור מאת המעביר | סעיף 5 |
| 3 | [Go](#Seif5) | אי החלת התקנות במקרים מיוחדים | סעיף 6 |
| 3 | [Go](#Seif6) | בחירה בתקנות | סעיף 7 |
| 3 | [Go](#Seif7) | אי התרת הוצאות אחרות | סעיף 8 |
| 3 | [Go](#Seif8) | תחולה | סעיף 9 |

תקנות מס הכנסה (ניכויים מיוחדים למשתמש בציוד בשכר מכר),   
תשמ"ט-1989[[1]](#footnote-1)\*

בתוקף סמכותי לפי סעיפים 20(א)(4), 31 ו-98 לפקודת מס הכנסה (להלן – הפקודה), ובאישור ועדת הכספים של הכנסת, אני מתקין תקנות אלה –

1. בתקנות אלה –

הגדרות

(1) תהיה לכל מונח המשמעות שיש לו בפקודה ובחוק מס הכנסה (תיאומים בשל אינפלציה), תשמ"ה-1985 (להלן – חוק התיאומים), לפי הענין, אלא אם כן נקבע במפורש אחרת;

(2) "משתמש" – כל אחד מאלה:

(א) יחיד או שותפות שלא ניהלו פנקסים לפי שיטת החשבונאות הכפולה;

תק' תשס"ח-2008

(ב) חבר בני-אדם שאיננו שותפות וכן יחיד או שותפות שניהלו פנקסים לפי שיטת החשבונאות הכפולה;

תק' תשס"ח-2008

(ג) נישום המנהל פנקסיו במטבע חוץ לפי סעיף 130א לפקודה;

(ד) חברה בהשקעת חוץ כהגדרתה בסעיף 53ח לחוק לעידוד השקעות הון, תשי"ט-1959, שבחרה בהטבות לפי פרק שביעי 3 לאותו חוק.

מיום 1.1.2008

**תק' תשס"ח-2008**

[ק"ת תשס"ח מס' 6676](http://www.nevo.co.il/Law_word/law06/TAK-5686.pdf) מיום 29.5.2008 עמ' 928

**החלפת פסקאות 1(2)(א), 1(2)(ב)**

הנוסח הקודם:

~~(א) נישום שחל עליו פרק ג' לחוק התיאומים;~~

~~(ב) נישום שחל עליו פרק ב' לחוק התיאומים;~~

(3) "חוזה שימוש" – חוזה שימוש שאישר הנציב ובו נקבעים דמי השימוש בעד הציוד המוכר, תקופת השימוש בציוד המוכר (להלן – תקופת שימוש) וכל פרט אחר שיורה הנציב.

(4) "דמי שימוש" – סכומים המשתלמים עבור שימוש בציוד מוכר, מכוח חוזה שימוש, שמתקיימים לגביהם התנאים הבאים:

(א) מועדי התשלומים נקבעו מראש;

(ב) תקופת הזמן שבין תשלום לתשלום אינה עולה על שלושה חדשים, והתשלום האחרון לא יהיה מוקדם משלושה חדשים לפני תום תקופת השימוש;

(ג) כל תשלום מחושב לפי שיעור קבוע מעלות הציוד המוכר, כאשר ניתן להוסיף לו סכום שאינו עולה על הפרשי הצמדה וריבית לגבי אותו תשלום מיום חתימת חוזה השימוש ועד ליום התשלום; לענין זה, "ריבית" – שיעור הריבית שהוסכם עליו בחוזה השימוש בתוספת הפרשים הנובעים כתוצאה משינוי תקופתי של שערי הריבית הנהוגים בארץ או בעולם, ובלבד שבכפוף לאמור לעיל, הנוסחה לחישוב הריבית תהיה שווה לגבי כל תשלום.

(5) "ציוד מוכר" – נכס, כהגדרתו בסעיף 88 לפקודה, אשר תקופת השימוש בו, לפי חוזה השימוש, הינה לפחות 75% מהתקופה לגביה היה בעל הנכס זכאי להפחית את מלוא המחיר המקורי של הנכס, על פי כל דין, ולגבי משתמש כהגדרתו בתקנה 1(2)(א) – לפחות 100% מהתקופה האמורה, ושלפי חוזה השימוש המשתמש רשאי בתום תקופת השימוש לרכוש אותו.

(6) "מעביר" – אדם המעביר ציוד מוכר לרשותו של משתמש, תמורת דמי שימוש.

2. דמי שימוש ששילם משתמש בשל שימוש בציוד מוכר לייצור הכנסתו, יותרו בניכוי.

ניכוי דמי שימוש

3. בכפוף לאמור בתקנה 2, דמי שימוש עבור שימוש בציוד מוכר שטרם החל לשמש בייצור הכנסה, יותרו בניכוי החל מתחילת השימוש בציוד ועד תום תקופת השימוש, בחלקים שנתיים שווים.

אי התרת דמי שימוש בתקופה בה הציוד המוכר אינו משמש בייצור הכנסה

4. במכירת הציוד המוכר בידי המשתמש, תחשב כל התמורה כריווח הון ריאלי כהגדרתו בסעיף 88 לפקודה.

חישוב ריווח הון

5. המעביר ימציא למשתמש מדי שנה אישור על דמי השימוש ששולמו לו, ועל מועדיהם, בטופס שפרטיו ומועדי מסירתו יקבעו בידי הנציב.

אישור מאת המעביר

6. הוראות תקנות אלה לא יחולו –

אי החלת התקנות במקרים מיוחדים

(1) (בוטלה);

תק' תשנ"ה-1995

(2) לגבי נישום שפקיד השומה קבע שהפנקסים שנוהלו על ידו בשנת המס אינם קבילים.

מיום 1.1.1995

**תק' תשנ"ה-1995**

[ק"ת תשנ"ה מס' 5686](http://www.nevo.co.il/Law_word/law06/TAK-5686.pdf) מיום 22.6.1995 עמ' 1547

**ביטול פסקה 6(1)**

הנוסח הקודם:

~~(1) על דמי שימוש המשתלמים בעד שימוש ברכב פרטי, למעט רכב פרטי המשמש להפקת הכנסה מעסק של השכרת רכב או נהיגה או המשמש כמונית;~~

7. (א) משתמש המעונין כי תקנות אלה יחולו על ציוד מוכר שברשותו, יודיע על כך לפקיד השומה במועד שנקבע להגשת הדו"ח השנתי לשנת המס שבה הועבר הציוד לרשותו; לא הודיע כאמור – לא יחולו הוראות תקנות אלה לגבי הציוד.

בחירה בתקנות

(ב) הודיע משתמש כאמור בתקנת משנה (א) – לא יוכל לחזור בו מבחירתו לגבי אותו ציוד.

8. משתמש שבחר כי תקנות אלה יחולו על ציוד מוכר שברשותו, לא יהיה זכאי בשל הציוד המוכר לפחת, הפחתה או ניכוי אחר המחושבים באחוזים מהמחיר המקורי של הציוד המוכר.

אי התרת הוצאות אחרות

9. תחולת תקנות אלה משנת המס 1989 ואילך.

תחולה

כ"ו באב תשמ"ט (27 באוגוסט 1989) שמעון פרס

שר האוצר

1. \* פורסמו [ק"ת תשמ"ט מס' 5221](http://www.nevo.co.il/Law_word/law06/TAK-5221.pdf) מיום 28.9.1989 עמ' 1466.

   תוקנו [ק"ת תשנ"ה מס' 5686](http://www.nevo.co.il/Law_word/law06/TAK-5686.pdf) מיום 22.6.1995 עמ' 1547 – תק' תשנ"ה-1995; תחילתן ביום 1.1.1995.

   [ק"ת תשס"ח מס' 6676](http://www.nevo.co.il/Law_word/law06/TAK-6676.pdf) מיום 29.5.2008 עמ' 928 – תק' תשס"ח-2008; תחולתן על תקופת שימוש בציוד מוכר מיום 1.1.2008. [↑](#footnote-ref-1)