תקנות מס הכנסה (קביעת יחידים שיראו אותם כתושבי ישראל וקביעת יחידים שלא יראו אותם כתושבי ישראל), תשס"ו-2006

מסים – מס הכנסה – קביעות וכללים

מסים – מס הכנסה – תושב ישראל

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | קביעת יחידים כתושבי ישראל | סעיף 2 |
| 2 | [Go](#Seif2) | קביעת יחידים כתושבי חוץ | סעיף 3 |
| 2 | [Go](#Seif3) | תחילה | סעיף 4 |

תקנות מס הכנסה (קביעת יחידים שיראו אותם כתושבי ישראל וקביעת יחידים שלא יראו אותם כתושבי ישראל), תשס"ו-2006[[1]](#footnote-1)\*

בתוקף סמכותי לפי פסקה (א)(4) בהגדרה "תושב ישראל" או "תושב", שבסעיף 1 לפקודת מס הכנסה (להלן – הפקודה), ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

"ספורטאי חוץ" ו"עיתונאי חוץ" – כהגדרתם בסעיף 75א לפקודה;

"עולה חדש" – עולה כהגדרתו בסעיף 35(ד) לפקודה;

"שירות צבאי" – למעט שירות בצבא הקבע.

2. יראו כתושב ישראל יחיד שאינו תושב ישראל כאמור בפסקה (א)(4) להגדרה "תושב ישראל" או "תושב" שבסעיף 1 לפקודה (להלן – ההגדרה), בכל אחד מאלה:

קביעת יחידים כתושבי ישראל

(1) אם הוא עובד מדינת ישראל – אם יחסי עובד מעביד בינו לבין מדינת ישראל החלו כאשר היה אותו יחיד תושב ישראל;

(2) אם הוא עובד של מעביד אחר המפורט בפסקה (א)(4) להגדרה – אם יחסי עובד מעביד בינו לבין אותו מעביד החלט כאשר היה היחיד תושב ישראל, ובלבד שלא חלפו חמש שנים מיום שהחל היחיד לעבוד אצל אותו מעביד מחוץ לישראל, והכל אלא אם כן הוכיח אחרת להנחת דעתו של פקיד השומה.

3. יראו יחיד שאינו עולה חדש ושרואים אותו כתושב ישראל כאמור בפסקה (א)(1) ו-(2) להגדרה, כתושב חוץ, אם בחמש שנות המס הקודמות לשנת המס היה תושב חוץ והוא אחד מאלה:

קביעת יחידים כתושבי חוץ

(1) נציג דיפלומטי או פקיד קונסולרי בשירות סדיר ובתפקיד רשמי של מדינה זרה וכן בן זוגו וילדיו של כל אחד מהם, המתגוררים עמו;

(2) חייל בצבא מדינה זרה או בשירות האומות המאוחדות;

(3) יחיד שהגיע לישראל לשם שירות בצבא הגנה לישראל – עד לסיום שירותו הצבאי, אם ביקש שלא להיחשב תושב ישראל;

(4) סטודנט הלומד בהיקף של חצי תכנית לימודים לפחות – בשלוש השנים הראשונות לשהייתו, בישראל, אם ביקש שלא להיחשב תושב ישראל;

(5) מורה, מרצה או איש מחקר השוהה בישראל במוסד להשכלה גבוהה או במוסד הוראה אחר ומשמש בתפקיד בעבור אותו מוסד – בשלוש השנים הראשונות לשנייתו בישראל;

(6) איש דת הממלא תפקיד דתי במוסד דת בישראל על פי הזמנת אותו מוסד – בשלוש השנים הראשונות לשהייתו בישראל;

(7) חולה המאושפז בבית חולים או במוסד שיקומי שהגיע לישראל לצורך אשפוז או שחלה בעת שהותו בישראל ואשר אילולא תקופת אשפוזו לא היו חלות לגביו הוראות פסקת משנה (א)(2) בהגדרה;

(8) עיתונאי חוץ וספורטאי חוץ – בחמש השנים הראשונות לשהותם בישראל.

4. תחילתן של תקנות אלה ביום א' בטבת התשס"ו (1 בינואר 2006).

תחילה

ז' באדר התשס"ו (7 במרס 2006)

אהוד אולמרט

ממלא מקום ראש הממשלה

1. \* פורסם [ק"ת תשס"ו מס' 6475](http://www.nevo.co.il/Law_word/law06/TAK-6475.pdf) מיום 10.4.2006 עמ' 708. [↑](#footnote-ref-1)