תקנות מס הכנסה (תנאים להעברת נכס בפטור ממס בין חברות אחיות),   
תשנ"ד-1994

מסים – מס הכנסה – פטור ממס: כללי

משפט פרטי וכלכלה – תאגידים וניירות ערך – חברות

תוכן ענינים

|  |  |  |  |
| --- | --- | --- | --- |
| סעיף 1 | תנאים להעברת נכס בין חברות אחיות | [Go](#Seif1) | 2 |
| סעיף 2 | התנאים במכירת מניות | [Go](#Seif2) | 2 |
| סעיף 3 | העברת נכסים לחברה תעשייתית | [Go](#Seif3) | 3 |
| סעיף 3א | בקשה לאישור הנציב להעברה | [Go](#Seif4) | 3 |
| סעיף 4 | תחולה ותחילה | [Go](#Seif5) | 3 |

תקנות מס הכנסה (תנאים להעברת נכס בפטור ממס בין חברות אחיות),   
תשנ"ד-1994[[1]](#footnote-1)\*

בתוקף סמכותי לפי סעיף 104ב(ו) לפקודת מס הכנסה (להלן – הפקודה), ובאישור ועדת הכספים של הכנסת לפי סעיף 1(ב) לחוק-יסוד: משק המדינה, אני מתקין תקנות אלה:

1. הוראות סעיף 104ב(ו) לפקודה יחולו אם מתקיימים כל התנאים האלה:

תנאים להעברת נכס בין חברות אחיות

(1) העברת הנכס מהחברה האחת (להלן – החברה המעבירה) לחברה האחרת (להלן – חברת האחות) נעשתה לתכלית עסקית וכלכלית, כשמטרתה העיקרית של ההעברה הינה הפעלת עיקר הנכס במסגרת העסקים הקיימים של החברה ולא הימנעות ממס או הפחתת מס בלתי נאותות;

(2) הנכס המועבר יישאר בחברת האחות במשך שנתיים לפחות מיום ההעברה וייעשה בו שימוש מקובל, בנסיבות הענין, במהלך עסקי חברת האחות;

(3) לא ניתנה תמורה בשל הנכס המועבר בין במישרין ובין בעקיפין;

(4) במשך שנתיים מיום ההעברה לא חל שינוי בזכויותיהם של בעלי המניות בחברה המעבירה ובחברת האחות, למעט שינוי כאמור בסעיף 104ד(1) לפקודה, שיכול שיחול גם לגבי זכויותיהם של בעלי המניות בחברה המעבירה;

(5) החברה המעבירה וחברת האחות לא היו איגודי מקרקעין במשך שנתיים לפחות לפני מועד ההעברה ובמשך שנתיים לפחות לאחריו;

(6) שווי השוק של הנכסים הנותרים בחברה המעבירה במועד ההעברה, לא יפחת משווי ההתחייבות בה;

(7) היתה העברת הנכס כרוכה בהפחתת הון של החברה המעבירה, ניתן צו של בית משפט מוסמך, לפי פקודת החברות, אם היה בו צורך;

(8) ניתן אישור הנציב מראש להעברה; אישור כאמור יכול שיותנה במתן ערבויות ובתנאים אחרים שיקבע הנציב;

(9) חלק יחסי של הרווחים הראויים לחלוקה כמשמעותם בסעיף 94ב לפקודה של החברה המעבירה, יועבר לחברת האחות בהתאם לשווי היחסי של הנכס המועבר כהגדרתו בתקנה 2(א)(1);

(10) החברה המעבירה וחברת האחות לא תהיינה רשאיות לקזז במשך שתי שנות מס, החל מתום שנת המס שבה הועבר הנכס (להלן - תקופת איסור הקיזוז), הפסדים לפי סעיפים 28 או 92 לפקודה, שנוצרו בשנת ההעברה או בשנים שקדמו לה, עד לסכום שווי השוק של הנכס המועבר. תקופת איסור הקיזוז לא תבוא במנין ההגבלה הקבועה בסעיף 92 לפקודה לגבי תקופת הקיזוז לגבי הפסד כאמור.

2. (א) במכירה הראשונה שלא בפטור ממס של מניות החברה המעבירה שהיו קיימות במועד העברת הנכס יחולו תנאים אלה:

התנאים במכירת מניות

(1) יראו את המחיר המקורי של המניות כשהוא מוכפל בהפרש שבין 1 לשווי היחסי של הנכס המועבר (להלן – חלק המחיר המקורי), וכשהוא מתואם מיום רכישת המניות ועד ליום ההעברה של הנכס (להלן – חלק המחיר המקורי המתואם) כמחיר המקורי שלהן; לענין זה, "השווי היחסי" – שווי השוק של הנכס המועבר ביחס לשווי השוק של החברה המעבירה לפני ההעברה;

(2) ההפרש בין חלק המחיר המקורי המתואם של המניות לבין חלק המחיר המקורי שלהן, יווסף לתמורה ממכירת המניות ויראו בו סכום אינפלציוני נוסף;

(3) כמועד הרכישה של המניות יראו את מועד ההעברה של הנכס.

(ב) במכירה הראשונה שלא בפטור ממס של מניות חברת האחות שהיו קיימות במועד העברת הנכס יחולו תנאים אלה:

(1) יראו את המחיר המקורי של המניות כשהוא מתואם מיום רכישתן ועד יום ההעברה של הנכס (להלן – המחיר המתואם) בתוספת המחיר המקורי של מניות החברה המעבירה לאחר שנוכה חלק המחיר המקורי, כשתוספת זו מתואמת ממועד רכישת מניות החברה המעבירה בידי בעלי מניותיה ועד ליום ההעברה של הנכס (התוספת האמורה תיקרא להלן – החלק היחסי המועבר);

(2) ההפרש בין המחיר המתואם לבין המחיר המקורי של מניות חברת האחות ייווסף לתמורה ממכירת המניות ויראו בו סכום אינפלציוני נוסף;

(3) ההפרש בין החלק היחסי המועבר לבין המחיר המקורי של מניות החברה המעבירה, לאחר שנוכה ממנו חלק המחיר המקורי, ייווסף לתמורה ממכירת המניות ויראו בו סכום אינפלציוני נוסף;

(4) כמועד הרכישה של המניות יראו את מועד ההעברה של הנכס.

3. היתה חברת האחות חברה שרשמה מניותיה למסחר בבורסה בעת שהיתה חברה תעשייתית כמשמעותה בחוק לעידוד התעשיה (מסים), תשכ"ט-1969, לא יחול הפטור שבסעיף 104ב(ו) על הנכס שהועבר לחברת האחות, וישולם המס על ההעברה בצירוף ריבית והפרשי הצמדה כמשמעותם בסעיף 159א, ממועד ההעברה.

העברת נכסים לחברה תעשייתית

3א. בקשה לאישור הנציב להעברה לפי תקנה 1(8), תוגש לפי טופס 1513 שבתוספת.

בקשה לאישור הנציב להעברה

תק' תשנ"ז-1997

מיום 3.4.1997

**תק' תשנ"ז-1997**

[ק"ת תשנ"ז מס' 5822](http://www.nevo.co.il/Law_word/law06/TAK-5822.pdf) מיום 3.4.1997 עמ' 524

**הוספת תקנה 3א**

4. תחילתן של תקנות אלה ביום י"ח בטבת תשנ"ד (1 בינואר 1994) והן יחולו על כל העברת נכס מיום זה.

תחולה ותחילה

תוספת

תק' תשנ"ז-1997

(הושמטה)

י"ז בתמוז תשנ"ד (26 ביוני 1994) אברהם (בייגה) שוחט

שר האוצר

1. \* פורסמו [ק"ת תשנ"ד מס' 5613](http://www.nevo.co.il/Law_word/law06/TAK-5613.pdf) מיום 12.7.1994 עמ' 1176.

   תוקנו [ק"ת תשנ"ז מס' 5822](http://www.nevo.co.il/Law_word/law06/TAK-5822.pdf) מיום 8.4.1997 עמ' 524 – תק' תשנ"ז-1997; ר' תקנה 3 לענין תחולה. [↑](#footnote-ref-1)