תקנות מסילות הברזל (הוראות בדבר החזקה, שמירה וטיפול בכרטיס זיכרון של טכוגרף רכבת מקומית ובפלט הגשתו לבית המשפט), תשע"ב-2011

רשויות ומשפט מנהלי – תשתיות – מסילות הברזל – רכבת

רשויות ומשפט מנהלי – תעבורה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | שמירה והחזקה של כרטיס זיכרון על ידי בעל היתר הפעלה | [Go](#Seif2) | 2 |
| סעיף 3 | הגשת הפלט לבית המשפט | [Go](#Seif3) | 2 |

תקנות מסילות הברזל (הוראות בדבר החזקה, שמירה וטיפול בכרטיס זיכרון של טכוגרף רכבת מקומית ובפלט הגשתו לבית המשפט), תשע"ב-2011[[1]](#footnote-1)\*

בתוקף סמכות שר המשפטים לפי סעיף 46לז(ג) לפקודת מסילות הברזל [נוסח חדש], התשל"ב-1972 (להלן – הפקודה), ובתוקף סמכות שר התחבורה והבטיחות בדרכים לפי סעיף 46לח לפקודה, אנו מתקינים תקנות אלה:

1. בתקנות אלה –

הגדרות

"בעל היתר הפעלה" – בעליו של היתר הפעלה כהגדרתו בסעיף 46 לפקודה או מפעיל מטעמו כמשמעותו בסעיף 46ד לפקודה;

"כרטיס זיכרון" – כהגדרתו בסעיף 46לו לפקודה.

2. (א) בעל היתר הפעלה ישמור את כרטיס הזיכרון כשהוא כולל את הנתונים שנרשמו בו לתקופה של 180 ימים לפחות מיום רישום הפרטים בו, ובמהלך תקופה זו לא יעשה הוא או מי מטעמו בנתונים כל שינוי.

שמירה והחזקה של כרטיס זיכרון על ידי בעל היתר הפעלה

(ב) על אף האמור בתקנת משנה (א), בעל היתר הפעלה רשאי להעביר את הנתונים שנרשמו בכרטיס הזיכרון, ובלבד שהתקיימו תנאים אלה:

(1) הנתונים שנרשמו בכרטיס הזיכרון יועברו למערכת ממוחשבת ויישמרו בה בתנאים שנקבעו בתקנת משנה (א);

(2) ההעברה תיעשה בדרך שיש בה כדי להבטיח שהנתונים שנשמרו במערכת הממוחשבת זהים בתוכנם לנתונים הרשומים בכרטיס הזיכרון; על נתונים שהועברו לפי תקנת משנה זו יחולו ההוראות החלות בפקודת על כרטיס זיכרון.

(ג) העביר מנהל התפעול או מי מטעמו את הנתונים שנרשמו בכרטיס הזיכרון כאמור בתקנת משנה (ב), יתעד מנהל התפעול, באופן ידני או ממוחשב, את שם פקיד הרכבת שהוציא את כרטיס הזיכרון, מועד הוצאתו, אופן שמירת הכרטיס והנתונים לפי העניין, ואת העברת הנתונים למערכת הממוחשבת לפי התנאים הקבועים בתקנת משנה (ב).

(ד) בעל היתר הפעלה ישמור תיעוד כאמור בתקנת משנה (ג) לתקופה של 180 ימים לפחות.

3. הפלט יוגש לבית המשפט בצירוף תצהיר או תעודת עובד ציבור המעידים כי הפקת הפלט התבצעה לפי סעיף 46לז לפקודה, ולגבי בעל היתר הפעלה, גם בצירוף התיעוד לפי תקנה 2(ג).

הגשת הפלט לבית המשפט

א' בכסלו התשע"ב (27 בנובמבר 2011) ישראל כ"ץ יעקב נאמן

שר התחבורה והבטיחות בדרכים שר המשפטים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ב מס' 7054](http://www.nevo.co.il/Law_word/law06/TAK-7054.pdf) מיום 1.12.2011 עמ' 204. [↑](#footnote-ref-1)