תקנות מסילות הברזל (הוראות לעניין השגה על דרישה לתשלום),   
תשע"ג-2013

רשויות ומשפט מנהלי – תשתיות – מסילות הברזל – רכבת

רשויות ומשפט מנהלי – תעבורה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | מסמכים ופרטים שייכללו בהשגה | [Go](#Seif2) | 2 |
| סעיף 3 | הגשת השגה | [Go](#Seif3) | 2 |
| סעיף 4 | בקשת מידע נוסף מהמשיג | [Go](#Seif4) | 2 |
| סעיף 6 | דיווח למנהל | [Go](#Seif5) | 3 |
| סעיף 7 | תחילה | [Go](#Seif6) | 3 |
| סעיף 8 | הוראת שעה | [Go](#Seif7) | 3 |

תקנות מסילות הברזל (הוראות לעניין השגה על דרישה לתשלום),   
תשע"ג-2013[[1]](#footnote-1)\*

בתוקף סמכותי לפי סעיפים 46ב1(א) ו-46י(ד)(5) לפקודת מסילות הברזל [נוסח חדש], התשל"ב-1972 (להלן – הפקודה), בהסכמת שר המשפטים, אני מתקין תקנות אלה:

1. בתקנות אלה –

הגדרות

"בעל היתר הפעלה" – בעלו של היתר הפעלה כהגדרתו בסעיף 46 לפקודה;

"חיוב מוגדל" – כהגדרתו בסעיף 17(ג) לפקודה.

2. השגה של חייב החולק על דרישה לתשלום חיוב מוגדל (להלן – המשיג) תוגש לבעל היתר ההפעלה ותכלול את הפרטים והמסמכים שלהלן, אם הם ידועים לו ואם הם מצויים בידו, לפי העניין:

מסמכים ופרטים שייכללו בהשגה

(1) שמו, מספר זהותו, מענו, מספר הטלפון שלו, והוא רשאי להוסיף מען אחר ולציין לצדו כי הוא מבקש שייעשה בו שימוש בלעדי להמצאת הודעות ומסמכים;

(2) המשיג רשאי להוסיף כתובת דואר אלקטרוני ולציין לצדה כי הוא מבקש שייעשה בה שימוש בלעדי להמצאת הודעות ומסמכים, בכפוף לתקנה 5(ב) ו-(ג); כמו כן רשאי המשיג להודיע, בכל עת, כי הוא מבקש שיופסק השימוש בכתובת זו;

(3) העתק מדרישת התשלום שעליה מוגשת ההשגה והעתק הכרטיס שבאמצעותו שילם המשיג את דמי הנסיעה;

(4) אם המשיג חולק על תיאום האירוע בדרישת התשלום יפרט את הפרטים החסרים בתיאור האירוע למיטב ידיעתו, ואת פירוט טענותיו, לרבות התשתית העובדתית והנימוקים שבבסיס השגתו;

(5) המשיג יפרט בהשגה את שמותיהם של אנשים אחרים שהיו מעורבים באירוע או היו עדים לו;

(6) המשיב יצרף העתק צילומי של המסמכים הנוגעים לעניין.

3. השגה תוגש לבעל היתר ההפעלה באחת מן הדרכים האלה:

הגשת השגה

(1) במסירה אישית במהלך שעות הפעילות המקובלות אצל בעל היתר ההפעלה בכתובתו הרשומה בדרישת התשלום;

(2) במשלוח בדואר רשום לכתובת בעל היתר ההפעלה הרשומה בדרישת התשלום;

(3) באמצעות טופס שאישר המנהל המתפרסם באתר האינטרנט של בעל היתר ההפעלה בכתובת האתר הרשומה על גבי הדרישה לתשלום.

4. בעל היתר הפעלה רשאי לבקש מן המשיג למסור לו מידע נוסף לצורך מתן החלטתו, ולקבוע מועד סביר למסירתו כאמור; התבקש מידע כאמור, והמשיג לא מסר אותו או לא מסר אותו במועד שנקבע, ייתן בעל היתר ההפעלה את החלטתו לפי המידע המצוי בידיו בעת שקילת המידע וקבלת ההחלטה; ואולם אי-מסירת המידע לכשעצמה, או אי-מסירתו במועד שנקבע, לא תהווה עילה לדחיית ההשגה, כולה או מקצתה.

בקשת מידע נוסף מהמשיג

5. (א) בעל היתר הפעלה ישקול את המידע שנכלל בהשגה ומידע רלוונטי נוסף אם מצוי ברשותו; החלטה בהשגה תינתן בתוך 45 ימים מן המועד שבו הוגשה ההשגה או מן המועד האחרון למסירת מידע נוסף שהתבקש לפי תקנה 4, לפי המאוחר מביניהם.

החלטה בהשגה

(ב) בעל היתר הפעלה ישלח את החלטתו בהשגה בדואר רשום למען המשיג או למען החלופי להמצאת מסמכים שציין המשיג לפי תקנה 2(1); שליחת ההחלטה בהשגה בדואר אלקטרוני תיחשב כמסירתה לחייב אם המשיג הסכים במפורש לקבל את ההחלטה בכתובת הדואר האלקטרוני שציין בהשגה לפי תקנה 2(2) וכן אישר את קבלתה כאמור בתקנת משנה (ג); לעניין תקנת משנה זו ותקנת משנה (ג), מועד המסירה בדואר אלקטרוני ייחשב לפני היום ושעת הקבלה כפי שמופיעים בשעון הפנימי שבמערכת המחשוב של בעל היתר ההפעלה המכויל על פי כללים מקובלים.

(ג) נשלחה ההחלטה בדואר אלקטרוני לאחר שהמשיג הסכים במפורש לקבלה כאמור בתקנת משנה (ב), יבקש בעל היתר ההפעלה מהמשיג לאשר את קבלתה, בדואר אלקטרוני חוזר לבעל ההיתר, בתוך 48 שעות ממועד מסירתה; לא התקבל אישור כאמור, תישלח ההחלטה בדואר רשום ומועד המסירה ייחשב כמועד מסירת הדואר הרשום.

(ד) החלטה בהשגה יכול שתבטל את החיוב המוגדל כולו או מקצתו או תשאירו על כנו.

6. בעל היתר הפעלה ימסור למנהל בתוך 45 ימים מן היום האחרון בכל חודש, דוח בדבר ההשגות שנתן בהן החלטה בחודש האמור ופרטים עליהן כפי שיבקש המנהל.

דיווח למנהל

7. תחילתן של תקנות אלה ביום ל' בשבט התשע"ג (10 בפברואר 2013) (להלן – יום התחילה).

תחילה

8. בתקופה של ששת החודשים הראשונים מיום התחילה, יקראו את תקנה 5(א) כאילו במקום "45 ימים" נאמר "90 ימים".

הוראת שעה

ב' בשבט התשע"ג (13 בינואר 2013) ישראל כ"ץ

שר התחבורה התשתיות הלאומיות

והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ג מס' 7211](http://www.nevo.co.il/Law_word/law06/TAK-7211.pdf) מיום 16.1.2013 עמ' 617. [↑](#footnote-ref-1)