תקנות מסילות הברזל (מסירת מידע על שירות הסעה ברכבת במרכז המידע הארצי לתחבורה ציבורית), תשע"ו-2015

רשויות ומשפט מנהלי – תשתיות – מסילות הברזל – רכבת

רשויות ומשפט מנהלי – תעבורה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | החלת סעיפים 71ב עד 71ז לפקודת התעבורה | [Go](#Seif2) | 2 |
| סעיף 3 | פרסום נוסח לנוחות הציבור | [Go](#Seif3) | 4 |
| סעיף 4 | תחילה | [Go](#Seif4) | 4 |
| סעיף 5 | הוראת מעבר | [Go](#Seif5) | 4 |

תקנות מסילות הברזל (מסירת מידע על שירות הסעה ברכבת במרכז המידע הארצי לתחבורה ציבורית), תשע"ו-2015[[1]](#footnote-1)\*

בתוקף סמכותי לפי סעיפים 53א ו-57 לפקודת מסילות הברזל [נוסח חדש], התשל"ב-1972 (להלן – הפקודה), ובאישור ועדת הכלכלה של הכנסת, אני מתקין תקנות אלה:

1. בתקנות אלה –

הגדרות

"בעל היתר להפעלת מסילת ברזל מקומית" – בעל היתר להפעלת מסילת ברזל מקומית שניתן לפי סימן ה' בפרק ד1 לפקודה;

"מפעיל מסילת ברזל" – כל אחד מאלה:

(1) מפעיל של מסילת ברזל ארצית;

(2) בעל היתר להפעלת מסילת ברזל מקומית.

2. סעיפים 71ב עד 71ז לפקודת התעבורה, יחולו על מפעיל מסילת ברזל בתנאים ובשינויים אלה:

החלת סעיפים 71ב עד 71ז לפקודת התעבורה

(1) בסעיף 71ב לפקודת התעבורה –

(א) בסעיף קטן (א), במקום "קווי השירות לאוטובוס" יקראו "קווי הנסיעה ברכבת ושילוב בינם לבין קווי שירות לאוטובוס";

(ב) בסעיף קטן (ב) –

(1) ברישה, במקום "על כל קווי השירות לאוטובוס ועל שילוב ביניהם" יקראו "על כל קווי הנסיעה ברכבת ועל שילוב בינם, וכן על שילוב בינם לבין קווי השירות לאוטובוס";

(2) במקום פסקה (2) יקראו:

"(2) המועד המשוער להגעת רכבת לתחנה, ולעניין רכבת הנעה על מסילת ברזל ארצית – המועד המתוכנן להגעת רכבת לתחנה;";

(ג) בסעיף קטן (ג) –

(1) במקום פסקה (1) יקראו:

"(1) מפעיל מסילת ברזל ימסור למפקח על התעבורה ולמנהל, לצורך הפעלת מרכז המידע הארצי, נתונים מלאים ומעודכנים על כל קו נסיעה שהוא מפעיל, שם התחנות המשמשות בקו הנסיעה, מחיר הנסיעה, נגישות הרכבות בקו הנסיעה לאנשים עם מוגבלות, לוח הזמנים המתוכנן להסעה בקו הכולל את מועד תחילתו וסיומו ושעות ההגעה של הרכבת לתחנות שלאורך הקו, משך זמן הנסיעה המתוכנן בין התחנות, ולעניין רכבת מקומית – גם תדירות הקו; מפעיל מסילת ברזל ידאג לעדכן באופן שוטף את הנתונים שמסר לפי פסקה זו;";

(2) בפסקה (2), במקום "המפקח על התעבורה רשאי לדרוש מבעל רישיון להפעלת קו שירות לאוטובוס למסור לו פרטים נוספים על קו שירות שהוא מפעיל" יקראו "המפקח על התעבורה, באישור המנהל, רשאי לדרוש ממפעיל מסילת ברזל למסור לו פרטים נוספים על קו נסיעה שהוא מפעיל";

(ד) בסעיף קטן (ד) –

(1) במקום "המפקח על התעבורה ייתן הוראות" יקראו "המפקח על התעבורה, באישור המנהל, ייתן הוראות";

(2) במקום "מבעלי רישיונות" יקראו "ממפעיל מסילת ברזל";

(3) במקום "בעל רישיון" יקראו "מפעיל מסילת ברזל";

(ה) בסעיף קטן (ה)(2) –

(1) במקום "קווי השירות" יקראו "קווי הנסיעה";

(2) במקום "מכל בעלי הרישיונות" יקראו "מכל מפעילי מסילות הברזל";

(2) בסעיף 71ג לפקודת התעבורה –

(א) במקום כותרת השוליים יקראו "שילוט ומידע בתחנות במסילת ברזל";

(ב) בסעיף קטן (א) –

(1) במקום פסקה (1) יקראו:

"(1) מפעיל מסילת ברזל יציב בכל תחנה, במקום בולט לעין ומואר, תרשים המפרט את מהלך הקווים המעניקים שירות בתחנה, וכן שלט המציג את זמני מתן השירות בקווים האמורים, ולעניין רכבת מקומית – גם את תדירות הקו, וכן את דרכי ההתקשרות עמו ועם מרכז המידע הארצי.";

(2) בפסקה (2) –

(א) בכל מקום –

(1) במקום "מפה" יקראו "תרשים";

(2) במקום "שילוט" יקראו "שלט";

(3) במקום "בעל הרישיון" יקראו "בעל היתר להפעלת מסילת ברזל מקומית";

(ב) אחרי "בתחנה" יקראו "במסילת ברזל מקומית";

(ג) במקום "המפקח על התעבורה" יקראו "המנהל";

(ג) בסעיף קטן (ב) –

(1) במקום "בעל רישיון להפעלת קו שירות לאוטובוס" יקראו "מפעיל מסילת ברזל";

(2) במקום "המפה והשילוט" יקראו "התרשים והשלט";

(ד) סעיף קטן (ג) – לא ייקרא;

(ה) בסעיף קטן (ד) –

(1) במקום במקום "המפקח על התעבורה" יקראו "המנהל";

(2) במקום "מפה ושילוט" יקראו "תרשים ושלט";

(3) בסעיף 71ד לפקודת התעבורה –

(א) בכותרת השוליים, במקום "אוטובוס" יקראו "במסילת ברזל";

(ב) במקום סעיף קטן (א) יקראו:

"(א) מפעיל מסילת ברזל יציב שלט אלקטרוני בתחנה במסילת ברזל, שבו יוצג מידע מעודכן כאמור בסעיף 71ב(ב)(2) לפקודת התעבורה, כפי שהוחל בתקנה 2(1)(ב) לתקנות מסילות הברזל (מסירת מידע על שירות הסעה ברכבת במרכז המידע הארצי לתחבורה ציבורית), התשע"ה-2015 (להלן – תקנות מסילות הברזל), ובכלל זה כל שינוי שלא תוכנן מראש במידע האמור; ולעניין תחנה במסילת ברזל מקומית, יציב המשרד שלט כאמור בתחומי הרשות המקומית שבה נמצאת התחנה האמורה.";

(ג) סעיפים קטנים (ב) ו-(ג) – לא ייקראו;

(ד) בסעיף קטן (ד) –

(1) במקום "לשילוט" יקראו "לשלט";

(2) במקום "המפקח על התעבורה" יקראו "המנהל, לעניין מסילת ברזל ארצית, ולעניין מסילת ברזל מקומית – המנהל בהסכמת הרשות המקומית שבתחומה נמצאת מסילת הברזל המקומית";

(3) המילים "בהסכמת רשות התימרור המקומית" – לא ייקראו;

(ה) סעיף קטן (ה) – לא ייקרא;

(ו) בסעיף קטן (ו) –

(1) במקום "המפקח על התעבורה" יקראו "המנהל";

(2) במקום "השילוט" יקראו "השלט";

(3) במקום "משרד התחבורה והבטיחות בדרכים" יקראו "המשרד";

(4) במקום סעיף 71ה לפקודת התעבורה יקראו:

"מסירת מידע על שירותי הסעה במסילת ברזל – בלא תשלום

71ה. מרכז המידע הארצי ומפעיל מסילת ברזל לא יגבו כל תשלום בעד מסירת מידע או הצגתו לציבור בהתאם להוראות לפי סעיפים 71ב עד 71ד לפקודת התעבורה, כפי שהוחלו בתקנות מסילות הברזל.";

(5) במקום סעיף 71ו לפקודת התעבורה יקראו:

"דיווח לוועדת הכלכלה של הכנסת

71ו. המנהל ימסור לוועדת הכלכלה של הכנסת, עד יום 15 בינואר בכל שנה, דיווח בדבר הפרות של הוראות סעיפים 71ב עד 71ה לפקודת התעבורה כפי שהוחלו בתקנות מסילות הברזל, שביצעו מפעילי מסילות ברזל עד יום 31 בדצמבר לשנה שקדמה למועד הדיווח האמור."

3. (א) המשרד יפרסם באתר האינטרנט שלו, לנוחות הציבור, את הנוסח המלא והמשולב של סעיפים 71ב עד 71ז לפקודת התעבורה כפי שהוחלו בתקנות אלה על מפעיל מסילת ברזל.

פרסום נוסח לנוחות הציבור

(ב) מפעיל מסילת ברזל יפרסם קישור לנוסח המלא והמשולב האמור בסעיף קטן (א) באתר האינטרנט שלו.

4. לא תחילתן של תקנות אלה שישה חודשים מיום פרסומן.

תחילה

5. על אף האמור בתקנה 2(5) לתקנות אלה, דיווח ראשון לוועדת הכלכלה של הכנסת יימסר עד יום 15 בינואר שלאחר יום תחילתן של תקנות אלה, לגבי התקופה שמיום התחילה עד ליום ב' בטבת התשע"ז (31 בדצמבר 2016).

הוראת מעבר

ט' באלול התשע"ה (24 באוגוסט 2015) ישראל כ"ץ

שר התחבורה והבטיחות בדרכים

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ו מס' 7554](http://www.nevo.co.il/Law_word/law06/tak-7554.pdf) מיום 20.9.2015 עמ' 2. [↑](#footnote-ref-1)