תקנות משפחות חיילים שנספו במערכה (תגמולים ושיקום) (כללי עבודתה של ועדת חריגים להטבות), תשע"ח-2017

בטחון – צה"ל – חיילים – משפחות חיילים שנספו

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הקמת הוועדה והרכבה | [Go](#Seif2) | 2 |
| סעיף 3 | ניגוד עניינים | [Go](#Seif3) | 2 |
| סעיף 4 | סמכות הוועדה לפי סעיף 15ט | [Go](#Seif4) | 2 |
| סעיף 5 | סמכות הוועדה לפי סעיף 15ט | [Go](#Seif5) | 3 |
| סעיף 6 | סמכות הוועדה לעניין הטבה לפי סעיף 15ד | [Go](#Seif6) | 3 |
| סעיף 7 | הוראות כלליות | [Go](#Seif7) | 3 |
| סעיף 8 | שיקולי הוועדה | [Go](#Seif8) | 3 |
| סעיף 9 | נוהל הגשת בקשה לוועדה | [Go](#Seif9) | 3 |
| סעיף 10 | נתונים ומסמכים נדרשים לצורך בחינת הבקשה | [Go](#Seif10) | 3 |
| סעיף 11 | דיוני הוועדה והחלטותיה | [Go](#Seif11) | 4 |
| סעיף 12 | דחיית בקשה על הסף | [Go](#Seif12) | 4 |
| סעיף 13 | בקשות חוזרות | [Go](#Seif13) | 5 |
| סעיף 14 | עדכון סכומים | [Go](#Seif14) | 5 |
| סעיף 15 | הוראת מעבר | [Go](#Seif15) | 5 |

תקנות משפחות חיילים שנספו במערכה (תגמולים ושיקום) (כללי עבודתה של ועדת חריגים להטבות), תשע"ח-2017[[1]](#footnote-1)\*

בתוקף סמכותי לפי סעיפים 15ט ו-37 לחוק משפחות חיילים שנספו במערכה (תגמולים ושיקום), התש"י-1950 (להלן – החוק), ובאישור ועדת העבודה הרווחה והבריאות של הכנסת, אני מתקין תקנות אלה:

1. בתקנות אלה –

הגדרות

"לשכה מחוזית" – לשכה מחוזית של האגף שבה מטופל המבקש;

"מבקש" – לעניין תקנות 4 ו-6, מי שזכאי לקבלת הטבה שלגביה הוא מבקש הגדלת הסכום הכספי הקבוע לאותה הטבה; ולעניין תקנה 5 – בן משפחה כהגדרתו בסעיף 1 לחוק.

2. (א) מוקמת בזה ועדת חריגים להטבות (להלן – הוועדה) ואלה חבריה:

הקמת הוועדה והרכבה

(1) ראש האגף או נציגו והוא יהיה היושב ראש;

(2) ראש אגף הכספים במשרד הביטחון או נציגו;

(3) היועץ המשפטי למערכת הביטחון או נציגו;

(4) ראש יחידה באגף, שנושא הבקשה הנדונה בוועדה מצוי בתחום סמכותו; ואולם במקרים שבהם הוא משמש נציג ראש האגף לפי פסקה (1), ימנה ראש האגף במקומו נציג אחר.

(ב) כאשר הוועדה דנה בבקשות לסיוע חריג המפורט בתקנה 4, וכאשר הסיוע החריג המבוקש עולה על מחצית סכום ההגדלה כמפורט בפסקאות (1) עד (5) לתקנה האמורה, לפי העניין, ייווסף לחבריה גם ראש אגף התקציבים במשרד הביטחון או נציגו.

3. (א) התברר לחבר ועדה כי פנייה מסוימת או נושא מסוים הנדונים בוועדה עלולים לגרום לו להימצא, במישרין או בעקיפין, במצב של ניגוד עניינים בין תפקידו לבין עניין אישי שלו או לבין תפקיד אחר שלו, יודיע על כך ליושב ראש הוועדה, ובמקרה שמדובר ביושב ראש הוועדה, יודיע על כך ליועץ המשפטי למערכת הביטחון או לנציגו המכהן כחבר הוועדה, ויימנע מהשתתפות בדיון ומהצבעה בישיבות באותו עניין; חבר הוועדה לא יטפל במסגרת תפקידו בנושא העלול לגרום לו להימצא במצב כאמור גם מחוץ לישיבות הוועדה.

ניגוד עניינים

(ב) לעניין תקנה זו, אחת היא אם מילוי התפקיד האחר הוא בתמורה או שלא בתמורה.

(ג) בתקנה זו –

"עניין אישי" – לרבות עניין אישי של קרוב של חבר הוועדה או עניין של גוף שחבר הוועדה או קרובו מנהלים או עובדים אחראים בו, או עניין של גוף שיש לכל אחד מהם חלק בהון המניות שלו, בזכות לקבל רווחים, בזכות למנות מנהל או בזכות ההצבעה;

"קרוב" – בן זוג, הורה, בן, בת ובני זוגם, אח או אחות וילדיהם, גיס, גיסה, דוד, דודה, חותן, חותנת, חם, חמות, חתן, כלה, נכד או נכדה, לרבות חורג או מאומץ, וכן אדם אחר הסמוך על שולחנו של חבר הוועדה.

4. הוועדה מוסמכת לאשר, במקרים חריגים ומטעמים מיוחדים שיירשמו, אם התקיימו במבקש כל התנאים לקבלת אותה הטבה, הגדלה של הסכום הכספי הקבוע להטבה מסוימת כמפורט להלן:

סמכות הוועדה לפי סעיף 15ט(א) לחוק

(1) לעניין הטבה שסכומה אינו עולה על 91,000 שקלים חדשים – הגדלה בסכום שאינו עולה על 47,000 שקלים חדשים;

(2) לעניין הטבה שסכומה עולה על 91,000 שקלים חדשים ושאינו עולה על 186,000 שקלים חדשים – הגדלה בסכום שאינו עולה על 65,000 שקלים חדשים;

(3) לעניין הטבה שסכומה עולה על 186,000 שקלים חדשים ושאינו עולה על 280,000 שקלים חדשים – הגדלה בסכום שאינו עולה על 79,000 שקלים חדשים;

(4) לעניין הטבה שסכומה עולה על 280,000 שקלים חדשים ושאינו עולה על 372,000 שקלים חדשים – הגדלה בסכום שאינו עולה על 91,000 שקלים חדשים;

(5) לעניין הטבה שסכומה עולה על 372,000 שקלים חדשים – הגדלה בסכום שאינו עולה על 112,000 שקלים חדשים.

5. הוועדה מוסמכת לאשר, במקרים חריגים ונדירים שלא ניתן לצפותם, מימון שירותים והחזר הוצאות שאינם מוסדרים בפרק שלישי 1 לחוק, הנובעים מהשכול וקשורים אליו ומיועדים לרווחת המבקש, בסכום שלא יעלה על הסכום הנקוב בסעיף 15ט(ב) לחוק.

סמכות הוועדה לפי סעיף 15ט(ב) לחוק

6. על אף האמור בתקנה 4, הוועדה מוסמכת לאשר במקרים חריגים ומטעמים שיירשמו, הגדלה של סכום ההלוואה לעניין הטבה לפי סעיף 15ד(יג) לחוק, בסכום שלא יעלה על 91,000 שקלים חדשים; הוועדה אינה מוסמכת לאשר תוספת למענק לפי סעיף זה.

סמכות הוועדה לעניין הטבה לפי סעיף 15ד(יג) לחוק

7. (א) ניתנה הטבה במענק ובהלוואה כאחד, יחולו הוראות אלה לעניין סמכות הוועדה לפי תקנות 4 ו-6:

הוראות כלליות

(1) ביקש המבקש להגדיל את המענק וגם את ההלוואה, יראו לעניין תקנה זו את המענק ואת ההלוואה כהטבה אחת;

(2) ביקש המבקש להגדיל את ההלוואה או את המענק, יראו לעניין תקנה זו את ההלוואה ואת המענק כהטבות נפרדות.

(ב) דנה הוועדה בבקשה מכוח אחת מסמכויותיה כמפורט בתקנות 4 עד 6, לא תדון הוועדה פעם נוספת באותו עניין מכוח סמכותה האחרת.

8. (א) הוועדה תדון בכל פנייה באופן פרטני.

שיקולי הוועדה

(ב) הוועדה, בין שאר שיקוליה, ולפי העניין, תיתן משקל –

(1) להשפעת הסיוע המבוקש לפתרון הבעיה שבשלה פנה המבקש;

(2) לזכויות שקיבל המבקש מן האגף והיקפן, לרבות סיוע חריג לפי תקנות אלה וסיוע לפנים משורת הדין לפי פרק שביעי 1 לחוק;

(3) לנסיבות הפגיעה של הנספה;

(4) לסוג השירות של הנספה, לתנאי השירות ולמשכו;

(5) למצבו הסוציו-אקונומי של המבקש;

(6) למצבו הבריאותי של המבקש.

(ג) החלטת הוועדה תביא בחשבון את ההשלכות התקציביות הכרוכות במתן הסיוע למבקש.

9. (א) מבקש יגיש ללשכה מחוזית בקשה בכתב, בצירוף מסמכים התומכים בבקשה וכן מסמכים המעידים על מצבו הסוציו-אקונומי.

נוהל הגשת בקשה לוועדה

(ב) הלשכה המחוזית תבחן את הבקשה, כאמור בתקנה 10, תשלים את הנתונים והמסמכים הנדרשים כמפורט בתקנה 10 ותעביר לוועדה את הבקשה, הנתונים והמסמכים האמורים לא יאוחר משבועיים מהמועד שבו הוגשה ללשכה המחוזית ולא יאוחר משבועיים לפני מועד ישיבת הוועדה; חברי הוועדה רשאים לבקש כל מידע נוסף כתנאי לדיון בבקשה.

10. (א) אלה הנתונים והמסמכים הנדרשים לצורך בחינת הבקשה:

נתונים ומסמכים נדרשים לצורך בחינת הבקשה

(1) קרבתו של המבקש לנספה – לפי סעיף 1 לחוק או לפי פרק שלישי 1 לחוק, לפי העניין;

(2) הזכויות שמקבל המבקש באופן שוטף ממשרד הביטחון, הסיוע לפי תקנות אלה והסיוע לפנים משורת הדין לפי פרק שביעי 1 לחוק שאושרו למבקש בעבר ממשרד הביטחון; יוצג שווין הכספי של כלל הזכויות;

(3) שוויו הכספי של הסיוע החריג שמבקש המבקש, ואם המלצת הגורמים המקצועיים בלשכה המחוזית היא להעניק רק חלק מהסיוע המבוקש – גם את שווי הסיוע לפי המלצתם;

(4) עמדת הגורמים המקצועיים בלשכה המחוזית לגבי הבקשה;

(5) דוח סוציאלי בדבר המבקש שערך עובד סוציאלי מטעם האגף;

(6) חוות דעת רפואיות ופסיכולוגיות בדבר המבקש, שיש להן קשר והשלכה על בקשתו או שניתנו בעקבות הגשת הבקשה;

(7) דוח על אודות מצבו הכלכלי של המבקש כפי שהוא מסר ובמקרים בהם הוועדה דנה בבקשות לסיוע חריג המפורט בתקנה 4 או 6, וכאשר הסיוע החריג המבוקש לפי תקנה 4 עולה על מחצית סכום ההגדלה כמפורט בפסקאות (1) עד (5) לתקנה האמורה, לפי העניין, יצורף גם פירוט הכנסותיו של המבקש מכל מקור שהוא, פירוט הוצאותיו החודשיות בצירוף פירוט חשבונות הבנק שברשותו לתקופה של שלושת החודשים שקדמו להגשת הבקשה ומידע בדבר פיקדונות וחסכונות, הכול בצירוף מסמכים הנדרשים לפי העניין; מידע כאמור יתייחס לכל חשבון בנק שקיים על שם המבקש.

(ב) לשכה מחוזית רשאית לדרוש מהמבקש כל מידע או מסמך נוסף שתראה לנכון להמציא לוועדה כדי לסייע לה בגיבוש עמדתה לשם השלמת התמונה הכללית על מצבו הכלכלי והנסיבות שבשלהן נדרש הסעד המבוקש כתנאי לדיון בבקשה.

11. (א) יושב ראש הוועדה יקבע את מועדי ישיבות הוועדה ואת סדר היום לרבות הבקשות שיועלו לדיון.

דיוני הוועדה והחלטותיה

(ב) הוועדה תקיים את ישיבותיה פעמיים בחודש; במקרים דחופים, רשאי יושב ראש הוועדה לקבוע ישיבה נוספת.

(ג) הוועדה לא תקיים את ישיבותיה בלא נוכחות של יושב ראש הוועדה ושני חברים נוספים; התכנסה הוועדה בהרכבה כאמור בתקנה 2(ב), לא תקיים את ישיבותיה בלא נוכחות יושב ראש הוועדה ושלושה חברים נוספים.

(ד) בכל ישיבת ועדה ייערך פרוטוקול שישקף את מהלך הדיון ויירשמו בו ההחלטות שהתקבלו.

(ה) הוועדה תדון בכל פנייה על יסוד המסמכים שהוגשו לה.

(ו) הוועדה מוסמכת להיענות לבקשה, כולה או חלקה, להיענות לה בתנאים שתקבע או לדחותה; כמו כן מוסמכת הוועדה לדרוש השלמה של פרטים מהמבקש לשם קיום דיון חוזר בבקשה.

(ז) החלטות הוועדה יתקבלו ברוב דעות החברים; היו הדעות שקולות תהיה ליושב ראש הוועדה דעה מכרעת; היה היושב ראש מנוע מלהשתתף בדיון ולהצביע בישיבות בשל ניגוד עניינים לפי הוראות תקנה 3(ב) תהיה ליועץ המשפטי למערכת הביטחון או לנציגו המכהן כחבר הוועדה דעה מכרעת.

(ח) החלטות הוועדה יינתנו בכתב, יהיו מנומקות ויקבעו את היקף הסיוע ואת שיעורו; התקבלה החלטה על דעת רוב חברי הוועדה, תירשם בפרוטוקול דעת המיעוט המנומקת; החלטות הוועדה ייחתמו בידי יושב ראש הוועדה וחברי הוועדה שנכחו בישיבה.

(ט) לשכה מחוזית תודיע בכתב למבקש על החלטת הוועדה; החליטה הוועדה לדחות את הבקשה, תשלח הלשכה המחוזית למבקש החלטה בצירוף נימוקי הדחייה.

(י) הסיוע שאישרה הוועדה יהיה ניתן למימוש למשך שנה מהמועד שבו נשלחה ההחלטה למבקש; ואולם הוועדה מוסמכת לאשר סיוע מתמשך לתקופה שלא תעלה על 3 שנים והוא יהיה ניתן למימוש במשך התקופה שאושרה ובלבד שמועד התשלום הראשון ימומש בידי המבקש בתוך שנה ממועד שליחת ההחלטה למבקש.

(יא) במקרים חריגים ובאישור יושב ראש הוועדה, יתקבלו החלטות הוועדה בשיחת ועידה טלפונית; אישור כאמור יינתן רק במקרים של צורך דחוף שאינו מאפשר להמתין לישיבת הוועדה; במקרים אלה ייערך פרוטוקול ובו יצוינו עמדות חברי הוועדה לגבי הבקשה והחלטתם.

12. הוועדה רשאית לדחות את הבקשה על הסף במקרים שבהם סברה כי –

דחיית בקשה על הסף

(1) הבקשה הוגשה בחוסר ניקיון כפיים או בחוסר תום לב הניכרים על פניהם;

(2) המבקש אינו פועל כפי שנדרש ממנו לצורך בחינת בקשתו לרבות לעניין המצאת נתונים או מסמכים כנדרש בתקנות אלה.

13. הוגשה לוועדה בקשה לסיוע חריג ונדחתה, לא תדון הוועדה בבקשה נוספת של אותו מבקש באותו עניין, אלא אם כן הצביע המבקש על נתון חדש שלא הובא לפני הוועדה ואשר עשויה להיות לו השפעה על ההחלטה; החליטה הוועדה כי לא הונח נתון חדש, תידחה הבקשה על הסף; החליטה הוועדה כי הונח נתון חדש, תקיים דיון חוזר.

בקשות חוזרות

14. סכומי ההטבות הקבועים בתקנות אלה יתעדכנו לפי סעיף 15א(ג)(1) לחוק.

עדכון סכומים

15. בקשה שהיתה תלויה ועומדת ערב תחילתן של תקנות אלה וטרם ניתנה בה החלטה, תמשיך להידון לפי תקנות אלה.

הוראת מעבר

ד' בכסלו התשע"ח (22 בנובמבר 2017) אביגדור ליברמן

שר הביטחון

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7906](http://www.nevo.co.il/Law_word/law06/tak-7906.pdf) מיום 26.12.2017 עמ' 432. [↑](#footnote-ref-1)