תקנות משק הגז הטבעי (מפרט למיתקן גז של רשת חלוקה), תשע"ח-2017

רשויות ומשפט מנהלי – תשתיות – גז

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | פרטים ומסמכים שייכללו במפרט | [Go](#Seif2) | 2 |
| סעיף 3 | הגשת מפרט | [Go](#Seif3) | 2 |
| סעיף 4 | שמירת מסמכים | [Go](#Seif4) | 2 |
| סעיף 5 | תחילה | [Go](#Seif5) | 2 |
|  | תוספת | [Go](#med0) | 2 |

תקנות משק הגז הטבעי (מפרט למיתקן גז של רשת חלוקה), תשע"ח-2017[[1]](#footnote-1)\*

בתוקף סמכותי לפי סעיפים 24(ב) ו-105 לחוק משק הגז הטבעי, התשס"ב-2002 (להלן – החוק), אני מתקין תקנות אלה:

1. בתקנות אלה –

הגדרות

"אתר האינטרנט של הרשות" – אתר האינטרנט של רשות הגז הטבעי שכתובתו: <http://energy.gov.il/Subjects/NG/Pages/GxmsMniNGAuthority.aspx>;

"בעל רישיון חלוקה" – מי שקיבל רישיון חלוקה לפי סעיף 3(א)(2) לחוק;

"חוק התכנון והבנייה" – חוק התכנון והבנייה, התשכ"ה-1965;

"מפרט" – כמשמעותו בסעיף 24 לחוק, לעניין הקמה או שינוי של מיתקן גז שהוא חלק מרשת חלוקה;

"צו הבטיחות לגז טבעי" – צו לפי סעיף 2 לחוק הגז (בטיחות ורישוי), התשמ"ט-1989, לעניין מיתקנים לחלוקת גז טבעי;

"רשות הגז הטבעי" – כמשמעותה בסעיף 56 לחוק;

"תכנית סטטוטורית" – תכנית עבודה כהגדרתה בסעיף 25 לחוק או תכנית כהגדרתה בחוק התכנון והבנייה;

"תקן ישראלי" – תקן שנקבע לפי חוק התקנים, התשי"ג-1953, כתוקפו כזמן הגשת המפרט, שעותק שלו מופקד לעיון הציבור במשרדי מכון התקנים הישראלי; הפניה אל אתר האינטרנט של מכון התקנים תפורסם באתר האינטרנט של הרשות.

2. בעל רישיון חלוקה המגיש מפרט לאישור, יכלול בו את כל אלה:

פרטים ומסמכים שייכללו במפרט

(1) הפרטים והמסמכים המפורטים בתוספת; הפרטים והמסמכים האמורים יוגשו לפי סוג מיתקן הגז, כשהם ערוכים לפי סדר הפרקים והסעיפים שבתוספת וחתומים בידי הגורם האמור בתוספת;

(2) הפרטים והמסמכים המפורטים ברישיון שניתן לו.

3. (א) בעל רישיון חלוקה יגיש את המפרט במשרדי רשות הגז הטבעי; המפרט יוגש בשני עותקי נייר וכן במדיה דיגיטלית על גבי תקליטור או החסן נייד בפורמט PDF (Portable Document Format) ובפורמט של מערכת מידע גאוגרפי, לפי העניין; קבצים דיגיטליים יהיו תואמים לעותקי הנייר שהוגשו.

הגשת מפרט

(ב) בלי לגרוע מהוראות תקנת משנה (א), בעל רישיון חלוקה יגיש את המפרט בדרך מקוונת באמצעות אתר האינטרנט של הרשות, אם מנהל הרשות פרסם באתר האינטרנט האמור הודעה ולפיה ההגשה המקוונת זמינה.

(ג) שני עותקי הנייר של המפרט המוגש לפי תקנת משנה (א) ייחתמו במקור בידי בעל רישיון החלוקה, ופרק א' שבו ייחתם גם בידי יועץ תכנון שעמו התקשר בעל הרישיון לפי תנאי רישיונו והמתכנן שתיכנן, בדק או אישר את המפרט; זאת נוסף על החתימות הנדרשות לצד הסעיפים שבתוספת.

4. בעל רישיון חלוקה ישמור את המפרט שאושר לפי סעיף 24 לחוק למשך תקופת רישיונו.

שמירת מסמכים

5. תחילתן של תקנות אלה 30 ימים מיום פרסומן.

תחילה

תוספת

(תקנה 2)

**פרק א': התכנית ההנדסית ותיאור העבודות להקמת המיתקן**

|  |  |  |  |  |  |
| --- | --- | --- | --- | --- | --- |
| מס' סעיף | שם הסעיף | הפרטים והמסמכים הנדרשים | סוג מיתקן הגז שלגביו חלה הדרישה | | |
| מיתקנים עיליים ותת-קרקעיים שאינם קווי צנרת | קווי צנרת פוליאתילן | קווי צנרת פלדה פחמנית |
| 1. | תיאור תכולת המפרט ועקרונותיו | תיאור מפורט של המערכת המתוכננת, כולל: תיאור רשת החלוקה, המיתקנים והתוואים; תקן המערכת הראשית; תנאים לתכנון והפעלה של המערכת; תיאור מערכות ההגנה נגד לחץ יתר במיתקנים וברשת; ותכנון עמידת המערכת כנגד רעידות אדמה | X | X | X |
| 2. | סקר סיכונים | לכל סקר יצורפו חישובים, המלצות ותשריטים מתאימים בהתאם לתקנים המפורטים בצו הבטיחות לגז טבעי. הסעיף ייחתם בידי סוקר סיכונים | X |  |  |
| 3. | סקר אזורי סיכון | דוח אזורי סיכון בהתאם לתקן ישראלי ת"י 25000 – "סיווג אזורי סיכון למיתקני גז טבעי" בצירוף המלצות ושרטוטים המתארים את אזורי הסיכון | X | X  יוגש בנוגע לשוחות ברזים בלבד | X  יוגש בנוגע לשוחות ברזים בלבד |
| 4. | דוח גיאוטכני | דוח מפורט המתאר את תנאי הקרקע, לרבות דרישות הידוק והמלצות ליישום בתכנון. הסעיף ייחתם בידי סוקר קרקע | X | X | X |
| 5. | תכנון אזרחי ומכני | תכנון מבנים עיליים ותת-קרקעיים, תמיכות צנרת, בסיסי מיתקנים וחישובי עמידות וחוזק ברעידות אדמה | X | X | X |
| 6. | חישוב עובי דופן | חישוב מפורט של עובי דופן לפי תקן ישראלי ת"י 5664 חלק 3 – "מערכות לחלוקת גז טבעי"; (להלן – "ת"י 5664"), לגבי כלל קוטרי הצנרת שבמערכת | X | X | X |
| 7. | אנליזת מאמצים | אנליזת מאמצים של המערכת המתוכננת בשלמותה בהתאם לת"י 5664 | X |  |  |
| 8. | מפות מצביות ושרטוטים אורכיים | מפות ושרטוטים מפורטים המתארים את התכנון המוצע לרבות עומק הטמנה, תיאור פני שטח, קווי בניין בהתאם לת"י 5664, חציות עיליות ותת-קרקעיות, תשתיות שכנות, תת-קרקעיות ועיליות ומבנים | X | X | X |
| 9. | פרטים טיפוסיים | שרטוטים המתארים בפירוט רכיבים טיפוסיים כולל: פרטי חציית תשתיות, פרט תעלה ודרישות הידוק והטמנה ופרטי הגנה קתודית | X | X | X |
| 10. | תשריטי PFD (Process Flow Diagram) ו-P&ID (Piping and Instrumentation Diagram) | תשריטים המתארים באופן מפורט את תנאי המערכת ומרכיביה, כולל: תיאור חיבורים מתוכננים ועתידיים בצורה בטוחה וברזי חירום | X | X | X |
| 11. | איזומטריות | שרטוטים מפורטים המתארים את המערכת המתוכננת לרבות מידות, אורכים וקטרים, מיקומי תמיכות ואבזרים | X |  | X |
| 12. | מערכות הגנה כנגד לחץ יתר | פרטי המערכות להגנה כנגד לחץ יתר באמצעות אבזרים מתאימים כמפורט בת"י 5664. יש לצרף את ערכי הלחצים שנבחרו, דיאגרמת הלחצים, אבזרים לשמירה על הלחצים, כולל אחוז סטיית הלחצים כפי שמוגדר על ידי היצרן | X |  |  |
| 13. | תכנון מערכות חשמל ובקרה | תכנון ההתקנה של רכיבי חשמל ומערכות בקרה ועמידתם בתנאי עבודה בסביבה נפיצה | X | X | X |
| 14. | מפרטים טכניים | בעבור כל רכיב במערכת יוגש מפרט טכני המתאר את תקן התכנון של הרכיב, תנאי התכנון והעבודה וכל המידע ההנדסי הנדרש לצורך עמידתו בת"י 5664 | X | X | X |
| 15. | מערכת הגנה קתודית וסקר השפעות זרם חלופין | תכנון מערכת ההגנה הקתודית תוך עמידה בתקנים המפורטים בצו הבטיחות לגז טבעי, הצגת החישובים שבוצעו והתייחסות למערכות הגנה קדותיות קיימות בקרבת המקטע המתוכנן. ככל שהמערכת מקבילה לתשתיות חשמל קיימות או עתידיות, יש לצרף דוח השפעות זרם חילופין ותכנון מערכת הגנה כנגד קורוזיית זרם חילופין | X |  | X |
| 16. | שיטות ההתקנה וההטמנה | תיאור מפורט, כולל חישובים מפורטים, של שיטות ההתקנה וההטמנה של הצנרת כולל שיטות הנחת צנרת בלא חפירה (Trenchless) ושיטת חפירה פתוחה |  | X | X |
| 17. | תכנית בדיקת לחץ | תכנית בדיקת לחץ מפורטת בעבור כלל המערכת כולל שרטוטים וחישובים תומכים בהתאם לדרישות ת"י 5664 | X | X | X |

**פרק ב': תיאור המקרקעין ופרטי הבעלות בהם**

|  |  |  |  |  |  |
| --- | --- | --- | --- | --- | --- |
| מס' סעיף | שם הסעיף | הפרטים והמסמכים הנדרשים | סוג מיתקן הגז שלגביו חלה הדרישה | | |
| מיתקנים עיליים ותת-קרקעיים שאינם קווי צנרת | קווי צנרת פוליאתילן | קווי צנרת פלדה פחמנית |
| 1. | מכתב נלווה | המכתב ייחתם בידי בעל הרישיון ויכלול דברי הסבר לעניין מטרת העבודות המתוכננות, שם המקטע ומיתקן הגז הטבעי המתוכנן, מספר התכנית הסטטוטורית, פירוט המסמכים המצורפים ופרטי יצירת קשר, כפי שהוגשו למוסד התכנון, כהגדרתו בחוק התכנון והבנייה (להלן – מוסד התכנון) | X | X | X |
| 2. | העתק הוראות התכנית הסטטוטורית | העתק הוראות התכנית הסטטוטורית שהוגשה למוסד התכנון, שלפיה מתוכנן מיתקן הגז הטבעי, חתומות בידי עורך התכנית | X | X | X |
| 3. | העתק תשריטי התכנית הסטטוטורית | העתק תשריטי התכנית הסטטוטורית, שהוגשו למוסד התכנון, שלפיה מתוכנן מיתקן הגז הטבעי, חתומים בידי עורך התכנית ומודד מוסמך | X | X | X |
| 4. | תרשים הנדסי סכמטי (Block Diagram) | תרשים הנדסי סכמטי (Block Diagram) המציג את חיבור מיתקן הגז המתוכנן לרשת החלוקה האזורית, חתום בידי מתכנן המיתקן | X | X | X |
| 5. | טבלת מאפייני מיתקן הגז הטבעי | טבלת מאפייני מיתקן הגז הטבעי, הכוללת את אורך המקטע, קוטר הצינור, לחץ, סוג הצינור, רוחב רצועת הגז וקווי הבניין המוצעים, חתומה בידי מתכנן המיתקן | X | X | X |
| 6. | טבלת נשבי גז | טבלת נשבי גז טבעי, המפרטת את רדיוס אזורי הסיכון, בהתאם לתכנון הנדסי מפורט, חתומה בידי מתכנן המיתקן | X |  |  |
| 7. | תצהיר מתכנן התכנית | תצהיר חתום בידי מתכנן התכנית ומאומת על ידי עורך דין, שלפיו מיתקן הגז הטבעי המתוכנן עומד בדרישות לפי צו הבטיחות לגז טבעי | X | X | X |
| 8. | מפת בעלויות | מפת בעלויות, המציגה את בעלי המקרקעין שבתחומם מתוכנן מיתקן הגז הטבעי, חתומה בידי מודד מוסמך | X | X | X |
| 9. | נסחי טאבו | נסחים מלשכת רישום המקרקעין ("טאבו"), הכוללים את פרטי הבעלות במקרקעין שבתחומם מתוכנן מיתקן הגז הטבעי, מעודכנים לשנה האחרונה | X | X | X |

י"ח בחשוון התשע"ח (7 בנובמבר 2017) יובל שטייניץ

שר האנרגיה

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ח מס' 7892](http://www.nevo.co.il/Law_word/law06/tak-7892.pdf) מיום 6.12.2017 עמ' 292. [↑](#footnote-ref-1)