תקנות משק הגז הטבעי (תכנית עבודה לרשת חלוקה), תשע"ז-2016

רשויות ומשפט מנהלי – תשתיות – גז

תוכן ענינים

|  |  |  |  |
| --- | --- | --- | --- |
|  | סימן א': כללי | [Go](#hed20) | 2 |
| סעיף 1 | הגדרות | [Go](#Seif1) | 2 |
|  | סימן ב': הגשת תכנית עבודה לרשת חלוקה | [Go](#hed21) | 2 |
| סעיף 2 | הגשת תכנית עבודה לרשת חלוקה | [Go](#Seif2) | 2 |
| סעיף 3 | חתימה על תכנית עבודה לרשת חלוקה | [Go](#Seif3) | 2 |
| סעיף 4 | הגשת בדרך מקוונת | [Go](#Seif4) | 3 |
| סעיף 5 | קנה מידה של תשריט תכנית העבודה | [Go](#Seif5) | 3 |
| סעיף 6 | מפת מדידה | [Go](#Seif6) | 3 |
| סעיף 7 | תשריט תכנית העבודה | [Go](#Seif7) | 3 |
| סעיף 8 | הוראות תכנית העבודה | [Go](#Seif8) | 3 |
| סעיף 9 | מסמכים נלווים | [Go](#Seif9) | 3 |
| סעיף 10 | תנאי סף לקליטת תכנית | [Go](#Seif10) | 4 |
| סעיף 11 | מסמכים נוספים | [Go](#Seif11) | 4 |
|  | סימן ג': תיאום תשתיות | [Go](#hed22) | 4 |
| סעיף 12 | גופי תיאום | [Go](#Seif12) | 4 |
| סעיף 13 | איסור התניית תנאים | [Go](#Seif13) | 5 |
| סעיף 14 | מפת עדות | [Go](#Seif14) | 5 |
|  | סימן ד': ביטול, תחילה, תחולה והוראות מעבר | [Go](#hed23) | 5 |
| סעיף 15 | ביטול | [Go](#Seif15) | 5 |
| סעיף 16 | תחילה תחולה והוראת מעבר | [Go](#Seif16) | 5 |

תקנות משק הגז הטבעי (תכנית עבודה לרשת חלוקה), תשע"ז-2016[[1]](#footnote-1)\*

בתוקף סמכותי לפי סעיף 25(טו) לחוק משק הגז הטבעי, התשס"ב-2002 (להלן – החוק), ולפי סעיפים 261(ד)(4) ו-265 לחוק התכנון והבנייה, התשכ"ה-1965, לאחר התייעצות עם המועצה הארצית לתכנון ולבנייה לעניין תקנה 14, ובאישור ועדת הכלכלה של הכנסת למעט לעניין תקנה 14, אני מתקין תקנות אלה:

סימן א': כללי

1. בתקנות אלה –

הגדרות

"בעל רישיון חלוקה" – מי שקיבל רישיון חלוקה לפי החוק;

"חוק התכנון והבנייה" – חוק התכנון והבנייה, התשכ"ה-1965;

"מודד מוסמך" – מודד בעל רישיון לפי פקודת המדידות;

"מיתקן גז לצריכה" – כמשמעותו בסעיף 8ב לחוק הגז בטיחות ורישוי, התשמ"ט-1989 (להלן – חוק הגז בטיחות ורישוי);

"מקור הצתה" – פעילות העשויה לגרום להצתת עננת גז טבעי לרבות מיתקני חשמל עיליים, מנועי שריפה ומשטחים שטמפרטורת פניהם עולה על 300 מעלות צלסיוס;

"מתכנן מחוז", "ועדה מחוזית", "תכנית", "מרחב תכנון" ו"מינהל התכנון" – כמשמעותם בחוק התכנון והבנייה;

"מיתקני תשתית" – דרכים ומסילות ברזל לסוגיהן, קווי תשתית, ובכלל זה קווי חשמל, קווי גז פחמימני מעובה, כימיקלים ודלק לסוגיהם, חומרים מסוכנים, קווי תקשורת, קווי מים, קווי ביוב וניקוז ומיתקנים המשרתים אותם;

"נישוב" – אמצעי לשחרור מבוקר של גז;

"צו הבטיחות" – צו הגז (בטיחות ורישוי) (מיתקנים לחלוקת גז טבעי), התשנ"ט-1999;

"רשות הגז הטבעי" – כמשמעותה בפרק ו' לחוק;

"רשות הרישוי" – רשות הרישוי למיתקני גז טבעי כמשמעותה בסעיף 119ו לחוק התכנון והבנייה;

"רשות ניקוז" – כמשמעותה בחוק הניקוז וההגנה מפני שטפונות, התשי"ח-1957;

"תכנית עבודה לרשת חלוקה" – תכנית עבודה כהגדרתה בסעיף 25 לחוק;

"תקנות הדיווח" – תקנות התכנון והבנייה (דיווח על ביצוע עבודות לפי סעיף 261(ד) לחוק), התשע"ו-2016.

סימן ב': הגשת תכנית עבודה לרשת חלוקה

2. תכנית עבודה לרשת חלוקה תוגש לרשות הרישוי בידי אחד מאלה:

הגשת תכנית עבודה לרשת חלוקה

(1) מדינת ישראל או מי שמונה מטעמה לצורך זה;

(2) בעל רישיון חלוקה;

(3) צרכן גז טבעי, לגבי מיתקן גז לצריכה.

3. (א) על תכנית עבודה לרשת חלוקה יחתמו אלה:

חתימה על תכנית עבודה לרשת חלוקה

(1) מגיש התכנית;

(2) עורך התכנית;

(3) בעל רישיון חלוקה האחראי על הקמת מיתקן הגז, ואם אין בעל רישיון חלוקה באותו אזור – מי שהורה עליו מנהל רשות הגז הטבעי.

(ב) כל מסמך ממסמכי התכנית אונספחיה יהיה חתום בידי בעל המקצוע שערך את המסמך.

4. תכנית עבודה תוגש בדרך מקוונת באמצעות אתר האינטרנט של מינהל התכנון שכתובתו iplan.gov.il.

הגשת בדרך מקוונת

5. (א) תשריט תכנית עבודה לקו תשתית תת-קרקעי יהיה בקנה מידה של 1:1,000.

קנה מידה של תשריט תכנית העבודה

(ב) תשריט תכנית עבודה למיתקן מעל פני הקרקע יהיה בקנה מידה של 1:250.

(ג) מתכנן המחוז רשאי לקבוע קנה מידה אחר בהתחשב בתנאים המקומיים וברמת הפירוט הדרושה לדעתו; האמור נכון לכל נספח מנספחי התכנית המצריך תשריט.

6. תשריט תכנית העבודה ייערך על גבי מפת מדידה שתיערך ותיחתם ביד מודד מוסמך והיא מעודכנת לשנה שלפני מועד הגשתה.

מפת מדידה

7. תשריט תכנית העבודה יכלול את כל אלה:

תשריט תכנית העבודה

(1) סימון השטח המיועד לרצועת צינור גז תת-קרקעי לרשת החלוקה ורוחבה של הרצועה;

(2) סימון של השטחים המיועדים למיתקנים העיליים הקשורים לרשת החלוקה;

(3) סימון מגבלות שיוטלו על שימושי הקרקע; כמו כן יסומנו בתכנית העבודה מידות שבהן יצוין המרחק מקצה רצועת צינור הגז לקצה השטח שמוטלות עליו מגבלות כאמור;

(4) סימון אזור נטול מקורות הצתה סביב מיתקנים הכוללים נישוב;

(5) סימון שטחים לעבודות זמניות הנלוות לעבודות לפי תכנית העבודה, לרבות עירום עפר, שטח אחסנה ודרך גישה זמנית אליו (להלן – עבודות זמניות), והכול ככל שנדרש.

8. (א) הוראות תכנית העבודה יכללו את כל אלה:

הוראות תכנית העבודה

(1) מטרת התכנית ודברי הסבר תמציתיים;

(2) ייעוד הקרקע והשימושים המותרים בו כולל מגבלות בנייה ופיתוח על שימושי קרקע בתחום התכנית, והאמצעים הננקטים למזעור המגבלות האמורות, ככל שנדרשים;

(3) הוראות המפרטות את המגבלות הבטיחותיות החלות על הקרקע בשל רצועת צינור הגז הטבעי והמיתקנים והאמצעים הננקטים למזעור המגבלות, ככל שנדרשים;

(4) התנאים לביצוע, לרבות אופן ההקמה, התייחסות לאופן החפירה או הקידוח ועומקם, חומרי הכיסוי ופינוי עודפי עפר;

(5) הוראות בדבר גידור ושילוט מיתקנים עיליים, שילוט וסימון תוואי הצינור;

(6) הוראות לצמצום פגיעה בסביבה ובנוף כתוצאה מהקמתה של רשת החלוקה והוראות להסדרת השטח ושיקומו בהתאם לנספח שיקום כמשמעותו בתקנה 9(2);

(7) הוראות בדבר צמצום מגבלות לאחר הקמת קו הגז, כתנאי לאישור הפעלה קבוע של המערכת על בסיס מפת העדות שהוגשה לפי תקנות הדיווח, ובהתאם לצרכים עתידיים;

(8) הוראות לעניין פעולות הנדרשות טרם ביצוע, במסגרת התיאום עם גוף אחד או יותר מן המנויים בתקנה 12; אין באמור כדי לגרוע מהוראות תקנה 13;

(9) תנאים למתן היתר להקמת מיתקני הגז אם נדרש היתר לפי דין, וכן קביעת שטחי בנייה מותרים למיתקני הגז.

(ב) רשות הרישוי רשאית, בהחלטה מנומקת בכתב, להורות על הוספת הוראות לתכנית העבודה, ככל הנדרש לגבי אותה תכנית.

9. לתכנית העבודה יצורפו נספחים אלה:

מסמכים נלווים

(1) תשריט המצב התכנוני של כל התכניות המאושרות החלות בתחום תכנית העבודה;

(2) נספח שיקום, לרבות שיקום נופי של תחום התכנית לאחר הביצוע, אשר יתייחס, לפי הצורך, לנושאים כמפורט להלן:

(א) ניקוז פני הקרקע למניעת שיטפונות;

(ב) ערוצי זרימה בנחלים מעל לפני הקרקע ומתחתיה;

(ג) שחזור פני הקרקע והחזרתה, ככל האפשר, למצבה המקורי;

(ד) שיקום הצומח;

(3) נספח בינוי ותיאום תשתיות, חתום ביד מתכנן מיתקן הגז, אשר יתייחס, בין השאר, לנושאים אלה:

(א) תנוחה של צנרת הגז המתוכננת על גבי מפת מדידה, לרבות סימון מיקום תשתיות קיימות שהתקבלו מגופי תשתית לפי תקנה 12;

(ב) חתכי אורך אופייניים של צנרת הגז;

(ג) בתכנית עבודה הכוללת מיתקנים עיליים – חזית המיתקן לצד הרחוב שלאורכו הוא מוקם;

(ד) פרטים נקודתיים הנדרשים כגון פרטי חציה ושילוט;

(ה) שטח לעבודות זמניות, אם נדרש;

(4) אישור רשות הגז הטבעי כי מסמכי התכנית עומדים במגבלות הבנייה והפיתוח לפי צו הבטיחות; אישור כאמור יינתן בתוך 15 ימי עבודה מהמועד שבו הוגשו כל המסמכים הנדרשים לשם קבלת האישור; דרשה רשות הגז הטבעי ממגיש התכנית להגיש לה תיקונים, השלמות ותוספות לאותם מסמכים, יחל מניין הימים במועד שבו הושלמו הדרישות כאמור.

10. (א) מתכנן המחוז יבדוק בתוך 15 ימים אם תכנית עבודה שנקלטה כוללת את המסמכים האמורים בתקנות 3 עד 9 ו-12.

תנאי סף לקליטת תכנית

(ב) לא נתן מתכנן המחוז את החלטתו בתוך 15 ימים, רואים את התכנית כתכנית שהוגשה כאמור בסעיף 25(ג) לחוק.

11. בתוך תקופה כאמור בתקנה 10 רשאי מתכנן המחוז, אם ראה כי תנאי השטח או מיתקן הגז מחייבים זאת –

מסמכים נוספים

(1) לדרוש ממגיש תכנית העבודה מידע לצורך בדיקת תכנית העבודה והחלטה בה;

(2) להתיר הגשת נספחים לבקשה בקנה מידה שונה מן הנקוב בהם;

(3) להוסיף או לגרוע מן הפרטים הנדרשים בכל אחד מן הנספחים וכן מן הנספחים עצמם.

סימן ג': תיאום תשתיות

12. (א) נכלל בתכנית עבודה לרשת חלוקה נושא מאלה שבטור א' בטבלה שלהלן יוגשו לגוף המנוי בטור ב' לצדו טיוטות תשריט תכנית העבודה והוראותיה כאמור בתקנות 7 ו-8; פנייה כאמור תהיה לכתובת הגוף הרשומה אצל רשם החברות, ולעניין גוף שאינו נדרש לפי דין לרישום ברשות החברות – למשרדיו הראשיים.

גופי תיאום

(ב) תכנית העבודה תוגש לרשות הרישוי בצירוף הערותיו של הגוף שבטור ב' לנושא שבטור א' לצדו:

|  |  |
| --- | --- |
| טור א'  הנושא הכלול בתכנית | טור ב'  הגוף המעיר |
| מיתקני תשתית קיימים או מתוכננים | הבעלים של מיתקן התשתית והגוף המופקד על פי דין על מיתקן התשתית |
| התחברות לתחנת גז | בעל הרישיון להפעלת מיתקן הגז, לנושא ההתחברות לתחנת הגז, שאיננה בבעלות מגיש תכנית |
| מעבר בתחום רצועת נחל | רשות ניקוז |
| מיתקן עילי שאינו מיתקן נלווה לקו תשתית תת-קרקעי לפי תקנות התכנון והבנייה (מיתקנים נלווים לקו תשתית  תת-קרקעי), התשע"ה-2015 | רשות הכבאות וההצלה כמשמעותה בחוק הרשות הארצית לכבאות והצלה, התשע"ב-2012 |
| מיתקן ביטחוני או שטח הנתון לשליטה כהגדרתו בתקנה 149 לתקנות ההגנה (שעת חירום), 1945 | נציג שר הביטחון בוועדה המחוזית |
| אתרים ארכאולוגיים | רשות העתיקות |
| גן לאומי, ערך טבע מוגן או שמורת טבע כהגדרתו בחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998 | הרשות לשמירת הטבע והגנים הלאומיים |
| יער לפי תכנית מאושרת | קרן קיימת לישראל |
| נמל מוכרז לפי פקודת הנמלים [נוסח חדש],  התשל"א-1971 | הגוף המנהל את המקרקעין של הנמל |
| שדה תעופה או מנחת אזרחי | רשות התעופה האזרחית |
| מרחב תכנון מקומי | הרשות המקומית |

(ג) לא העיר גוף כאמור בסעיף קטן (ב) את הערותיו בתוך 30 ימי עבודה מיום שהועברה אליו טיוטת תכנית העבודה לפי תקנת משנה (א), תוגש התכנית לרשות הרישוי בצירוף העתק הפנייה לאותו הגוף.

13. רשות הרישוי לא תתנה את החלטתה בתיאום או בהתייעצות עם גוף המנוי בתקנה 12(ב) או באישורו של אותו גוף, אם התקיים האמור בתקנה 12(ג), והפנייה נעשתה לפי תקנה 12(א).

איסור התניית תנאים

14. (א) נוסף על האמור בתקנות הדיווח, עם סיום ביצוע העבודות לפי תכנית עבודה שאושרה לפי תקנות אלה, תוגש לרשות הרישוי, לרשות המקומית ולרשות הכבאות מפת עדות כמשמעותה בתקנות הדיווח.

מפת עדות

(ב) על גבי מפת העדות יסומנו המגבלות על שימושי קרקע הנובעות ממיקומו של מיתקן הגז כפי שבוצע.

(ג) המגבלות כאמור בתקנת משנה (ב) יסומנו בתשריט שיחליף את תשריט תכנית העבודה בכל הקשור למיקום ולמגבלות הנובעות ממיקומו, אלא אם כן נקבע אחרת בתכנית העבודה; הודעה בדבר עדכון התשריט והמקומות שבהם ניתן לעיין בו תפורסם בעיתון יומי לפי הוראות סעיף 1א לחוק התכנון והבנייה.

סימן ד': ביטול, תחילה, תחולה והוראות מעבר

15. תקנות משק הגז הטבעי (תכנית עבודה לרשת חלוקה), התשס"ז-2006 – בטלות (להלן – התקנות המתבטלות), בכפוף לאמור בתקנה 16.

ביטול

16. תחילתן של תקנות אלה ביום פרסומן (להלן – יום התחילה), והן יחולו על תכנית עבודה שתוגש מיום התחילה ואילך, ואולם על תכנית עבודה שהוגשה לפי התקנות המתבטלות, וטרם אושרה לפני יום התחילה, ימשיכו לחול התקנות המתבטלות.

תחילה תחולה והוראת מעבר

ט"ז באלול התשע"ו (19 בספטמבר 2016) משה כחלון

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ז מס' 7733](http://www.nevo.co.il/Law_word/law06/tak-7733.pdf) מיום 24.11.2016 עמ' 194. [↑](#footnote-ref-1)