תקנות משק החשמל (כללים, תנאים ומקרים להפסקת אספקת חשמל),   
תשס"ג-2003

רשויות ומשפט מנהלי – תשתיות – חשמל – משק החשמל וצריכה

תוכן ענינים

|  |  |  |  |
| --- | --- | --- | --- |
| 2 | [Go](#Seif0) | הגדרות | סעיף 1 |
| 2 | [Go](#Seif1) | הפסקת אספקת חשמל מטעמי בטיחות | סעיף 2 |
| 2 | [Go](#Seif2) | הפסקת חשמל עקב הפרות של צרכן | סעיף 3 |
| 2 | [Go](#Seif3) | הודעה מוקדמת | סעיף 4 |
| 3 | [Go](#Seif4) | סיום העילה להפסקת אספקת חשמל | סעיף 5 |
| 3 | [Go](#Seif5) | ניתוק אספקה מחוץ לחצרים | סעיף 6 |
| 3 | [Go](#Seif6) | חיבור אספקת החשמל מחדש לאחר ניתוקה | סעיף 7 |
| 3 | [Go](#Seif7) | תחילה | סעיף 8 |

תקנות משק החשמל (כללים, תנאים ומקרים להפסקת אספקת חשמל),   
תשס"ג-2003[[1]](#footnote-1)\*

בתוקף סמכותי לפי סעיפים 17(ד) ו-63 לחוק משק החשמל, התשנ"ו-1996 (להלן – החוק), ובאישור ועדת העבודה הרווחה והבריאות של הכנסת, לפי סעיף 48(א) לחוק-יסוד: הממשלה, וסעיף 2(ב) לחוק העונשין, התשל"ז-1977, אני מתקין תקנות אלה:

**פרק א': פרשנות**

1. בתקנות אלה –

הגדרות

"אמות המידה" – אמות המידה שקבעה הרשות לפי סעיפים 30(2) ו-33 לחוק;

"בנין" – כהגדרתו בחוק התכנון והבניה, התשכ"ה-1965;

"גודל חיבור" – גודל מפסק ראשי שמותקן בכניסה למיתקן חשמל;

"הפסקת אספקת חשמל" – הפסקה, הגבלה, הפחתה או ניתוק מתוכנן של אספקת החשמל לבנין או לחצרים;

"התאמת חיבור" – לרבות הסרת קו חיבור, התקנתו מחדש באותו מקום או במקום אחר;

"חיבור" – חיבור בנין או חצרים לרשת החשמל לרבות הגדלתו או התאמת חיבור והכל ברשת עילית או תת-קרקעית ובכל מתח;

"מיתקן הצרכן" – מיתקן חשמל החל בהדקי המונה לכיוון חצרי הצרכן;

"מנהל עניני חשמל" – המנהל על פי חוק החשמל, התשי"ד-1954;

"ספק" – בעל רישיון ספק שירות חיוני;

"קו חיבור" – קו המשמש להעברת חשמל מרשת החשמל ועד להדרי מיתקן הצרכן.

2. ספק רשאי לבצע הפסקת אספקת חשמל בהתקיים אחת מאלה:

הפסקת אספקת חשמל מטעמי בטיחות

(1) מיתקן הצרכן או חלק ממנו או שינוי שייעשה בחצרי הצרכן גורם או עלול לגרום לנזקים לרכוש או לנפש;

(2) הצרכן הפר הוראת חיקוק או כל הוראת בטיחות, שאישר השר או מנהל עניני חשמל, הנוגעת לאחזקה או לטיפול בציוד חשמלי;

(3) הצרכן חרג מגודל החיבור שאושר לחצרים, או צרך חשמל באופן המפריע או העלול להפריע לאספקת חשמל תקינה לצרכנים אחרים;

(4) הפסקת החשמל נדרשת לצורך ביצוע פעולות הנחוצות למילוי תנאי רישיון הספק, כמפורט בסעיף 46(א) לחוק;

(5) לדעת הספק עולה או עשוי לעלות הביקוש לחשמל על יכולת האספקה של מיתקניו, באופן העלול לפגוע בהם;

(6) בהתאם להוראת כל דין או רשות מוסמכת, נדרש הספק לבצע הפסקת חשמל.

3. נוסף על האמור בתקנה 2, רשאי ספק לבצע הפסקת אספקת חשמל, בהתקיים אחת מאלה:

הפסקת חשמל עקב הפרות של צרכן

(1) הצרכן לא פרע במועד חשבון או שלא עובדו שטר, המחאה או התחייבות אחרת שנתן הצרכן לפירעון חשבון כאמור, והכל בהתאם לאמות המידה ובפרט להוראות בדבר חשבונות ותשלומים כפי שנקבעו באמות המידה;

(2) שימוש בחשמל שלא כדין.

4. (א) הפסקת אספקת חשמל כאמור בתקנות 2 ו-3, תתבצע רק לאחר שהודיע הספק על הפסקת החשמל לכל הצרכנים אשר אספקת החשמל אליהם צפויה להיפסק, במועד, בדרך ובאופן שנקבעו באמות המידה, למעט במקרים שקיימת, או עלול להתקיים, סכנה לנפש או לרכוש.

הודעה מוקדמת

(ב) ניתנה לצרכן הודעה מוקדמת כאמור בתקנה משנה (א), לא יבצע הספק הפסקת אספקת חשמל, אם במהלך תקופת ההודעה חדלה להתקיים העילה לנתינתה או אם קיים הצרכן את הוראת הספק שנשלחה לו.

5. (א) עם סיום העילה להפסקת אספקת החשמל לפי תקנות 2(1) עד (5) ו-3 ינהג הספק בהתאם לאמת מידה בדבר הפסקות חשמל יזומות.

סיום העילה להפסקת אספקת חשמל

(ב) הפסקת החשמל לפי תקנה 2(6) לא תימשך מעבר לתקופה המותרת על פי אותו דין או הוראת הרשות המוסמכת.

6. (א) לא ניתן לעובדי הספק המוסמכים להיכנס לחצרים לביצוע הפסקת אספקת חשמל וכל הקשור בכך, לאחר מתן הודעה כדין, יהיה הספק רשאי לבצע את הפסקת אספקת החשמל בנקודה הנמצאת מחוץ להם, או ברשת החשמל של הספק.

ניתוק אספקה מחוץ לחצרים

(ב) נדרש הספק לנתק אספקת חשמל לצרכן מחוץ לחצרים כאמור בתקנת משנה (א), וכתוצאה מכך נגרמו נזקים לאחר, יישאו בנזקים הצרכן או כל אחד אחר, לרבות הספק, בהתאם לקביעת הרשות ובכפוף לכל דין.

7. (א) המשיכה עילת ניתוק מן המפורטות בתקנות 2 או 3 להתקיים במשך יותר משנתיים מיום הניתוק, רשאי הספק לפרק את הרשת.

חיבור אספקת החשמל מחדש לאחר ניתוקה

(ב) ביקש צרכן לחבר מחדש את אספקת החשמל שהופסקה, שנתיים או יותר לאחר הניתוק, יגיש הצרכן בקשה לחיבור לחצרים שאינם מחוברים לרשת החשמל, בהתאם להוראות אמות המידה וכל דין.

8. תחילתן של תקנות אלה 30 ימים מיום פרסומן.

תחילה

י"ח בשבט התשס"ג (21 בינואר 2003)

אפרים איתם

שר התשתיות הלאומיות

1. \* פורסם [ק"ת תשס"ג מס' 6228](http://www.nevo.co.il/Law_word/law06/TAK-6228.pdf) מיום 20.2.2003 עמ' 546. [↑](#footnote-ref-1)