תקנות משק החשמל (תשלום מופחת לזכאים מקרב נכי הרדיפות והמלחמה בנאצים), תשע"א-2010

רשויות ומשפט מנהלי – תשתיות – חשמל – תשלומים

רשויות ומשפט מנהלי – שרותי רווחה – ניצולי שואה

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 2 | הזכאות לתשלום מופחת | [Go](#Seif2) | 2 |
| סעיף 3 | מימוש הזכאות | [Go](#Seif3) | 2 |
| סעיף 4 | הודעה לזכאים | [Go](#Seif4) | 2 |
| סעיף 5 | העברת מידע לספק שירות חיוני | [Go](#Seif5) | 3 |
| סעיף 6 | שמירת המידע | [Go](#Seif6) | 3 |
| סעיף 7 | הוראת מעבר | [Go](#Seif7) | 3 |

תקנות משק החשמל (תשלום מופחת לזכאים מקרב נכי הרדיפות והמלחמה בנאצים), תשע"א-2010[[1]](#footnote-1)\*

בתוקף סמכותי לפי סעיפים 31א(ב)(1), 31א(ג) ו-63 לחוק משק החשמל, התשנ"ו-1996 (להלן – החוק), בהתייעצות עם שר הרווחה והשירותים החברתיים ובהסכמת שר האוצר, אני מתקין תקנות אלה:

1. בתקנות אלה –

הגדרות

"אמות מידה" – אמות המידה שקבעה הרשות לפי סעיף 30(2) לחוק;

"הרשות לניצולי שואה" – הרשות לזכויות ניצולי שואה במשרד האוצר;

"זכאי" – מי שמקבל תגמולים לפי סעיף 4א או 4ג1 לחוק נכי רדיפות הנאצים, התשי"ז-1957, או לפי סעיף 4ג או 4ד לחוק נכי המלחמה בנאצים, התשי"ד-1954;

"מקום צרכנות" – מקרקעין הרשומים בפנקסי ספק שירות חיוני על שם צרכן פלוני;

"תעריף ביתי" – תעריף חשמל המיועד לבתים המשמשים למגורים בלבד ומתקיים בהם אחד מאלה:

(1) ניתן להם אישור לפי הוראות סעיף 157א לחוק התכנון והבנייה, התשכ"ה-1965, ותקנה 5 לתקנות התכנון והבנייה (אישורים למתן שירותי חשמל, מים וטלפון), התשמ"א-1981;

(2) חוברו כדין לפני כניסת החוק לתוקף;

"תשלום מופחת" – 50% מהתעריף הביתי, בעד 400 הקוט"ש הראשונים הנצרכים מדי חודש בחודשו בשימוש ביתי בלבד.

2. (א) תשלום מופחת יינתן לזכאי שהוא אחד מאלה:

הזכאות לתשלום מופחת

(1) צרכן רשום אצל ספק שירות חיוני;

(2) מתגורר במקום צרכנות של מי שרשום כצרכן אצל ספק שירות חיוני, ובלבד שמותקן מונה לרישום צריכת החשמל הביתית של אותו זכאי, ואשר צריכת החשמל בפועל על ידו על פי המונה מהווה בסיס לתשלום חשבון החשמל מטעמו (להלן – צרכן משנה זכאי).

(ב) הזכאות לתשלום מופחת לצרכן רשום תינתן למקום צרכנות אחד בלבד, המשמש למקום מגוריו של הזכאי ותינתן על שמו של הצרכן הרשום בלבד.

(ג) הזכאות לתשלום מופחת לצרכן משנה זכאי תינתן למקום הצרכנות לפי שיעור התשלום המופחת המצטבר בשל צריכת צרכני המשנה הזכאים ולפי מניית המונה של אותם צרכני משנה זכאים.

(ד) הזכאות לתשלום מופחת לפי תקנות אלה לא תינתן לזכאי הנהנה מתשלום מופחת שניתן לו לפי תקנות אחרות.

3. זכאות כאמור בתקנה 2 תמומש בהסתמך על המידע שתעביר הרשות לניצולי שואה לספק השירות החיוני כאמור בתקנה 4(א).

מימוש הזכאות

4. (א) הרשות לניצולי שואה תודיע בכתב לזכאי על זכאותו לתשלום מופחת וכי מימוש זכאותו כאמור מותנה בהעברת מידע בעניינו לפי תקנות אלה לספק שירות חיוני; בהודעה כאמור תציין הרשות לניצולי שואה את פרטי המידע שבכוונתה להעביר לספק השירות החיוני, כי אם הפרטים אינם נכונים על הזכאי להודיע לה על כך ולתקנם כמיטב יכולתו בתוך 30 ימים וכי אם הזכאי מסרב להעברת המידע לגביו, עליו להודיע על כך לרשות לניצולי שואה בתוך 30 ימים, ואם לא יעשה כן יועבר המידע לספק שירות חיוני.

הודעה לזכאים

(ב) ספק שירות חיוני יפרסם, מזמן לזמן, בעלון המידע המצורף לחשבון החשמל או במסגרת חשבון החשמל, וכן בכלי התקשורת, מידע כללי בדבר הזכאות לתשלום מופחת לפי תקנות אלה.

5. (א) הרשות לניצולי שואה תעביר בכל חודש לספק שירות חיוני קובץ מידע ממוחשב המכיל את שמות הזכאים אשר לא הביעו סירוב לכך כאמור בתקנה 4(א), מספרי הזהות שלהם, כתובת מגוריהם, והתאריך שממנו הפכו זכאים או חדלו להיות זכאים.

העברת מידע לספק שירות חיוני

(ב) הודיע זכאי לרשות לניצולי שואה על סירובו להעברת מידע כאמור בתקנה 4(א), לאחר חלוף 30 הימים, תעביר הרשות לניצולי שואה לספק שירות חיוני הודעה על הסירוב להעברת המידע, וספק שירות חיוני יבטל את זכאותו של הזכאי ממועד קבלת ההודעה כאמור וימחק את פרטי הזכאי שהועברו לו על ידי הרשות לניצולי שואה.

6. ספק שירות חיוני ינקוט את כל האמצעים הדרושים לאבטחת המדיע שהוא מקבל מהרשות לניצולי שואה ולשמירת סודיות המידע לפי סעיפים 16, 17 ו-17א לחוק הגנת הפרטיות, התשמ"א-1981.

שמירת המידע

7. זכאי שהתקיימו בו תנאי הזכאות ביום פרסומן של תקנות אלה (להלן – יום התחילה), יהיה בעל זכאות לתשלום מופחת מיום התחילה, בהתאם לאמור באמות המידה; זכאות זו תמומש לאחר שהרשות לניצולי שואה תעביר את המידע לספק שירות חיוני כאמור בתקנה 4(א).

הוראת מעבר

כ"ח באלול התש"ע (7 בספטמבר 2010) עוזי לנדאו

שר התשתיות הלאומיות

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"א מס' 6930](http://www.nevo.co.il/law_html/law06/tak-6930.pdf) מיום 20.9.2010 עמ' 34. [↑](#footnote-ref-1)