תקנות ניירות ערך (דוחות תאגיד שמניותיו כלולות במדד ת"א טק-עילית), תשע"ו-2016

משפט פרטי וכלכלה – תאגידים וניירות ערך – ניירות ערך

משפט פרטי וכלכלה – כספים – בנקאות – ניירות ערך

תוכן ענינים

|  |  |  |  |
| --- | --- | --- | --- |
| סעיף 1 | הגדרות | [Go](#Seif1) | 2 |
| סעיף 3 | הקלות בפרטים השוואתיים | [Go](#Seif3) | 3 |
| סעיף 4 | הקלות בדוחות כספיים | [Go](#Seif4) | 3 |
| סעיף 5 | הקלות בתקופת ההקלות | [Go](#Seif5) | 3 |

תקנות ניירות ערך (דוחות תאגיד שמניותיו כלולות במדד ת"א טק-עילית), תשע"ו-2016[[1]](#footnote-1)\*

בתוקף סמכותי לפי סעיפים 17, 36(ב) ו-56(א) לחוק ניירות ערך, התשכ"ח-1968, לפי הצעת הרשות ובאישור ועדת הכספים של הכנסת, אני מתקין תקנות אלה:

1. בתקנות אלה –

הגדרות

"ביאור התאמה" – כהגדרתו בתקנה 5(ג)(1) לתקנות דוחות כספיים;

"ביאורים", "כללי החשבונאות המקובלים", "כללי חשבונאות מקובלים בארצות הברית", "רואה חשבון מבקר" ו"תקני ביקורת אמריקניים" – כהגדרתם בתקנות דוחות כספיים;

"דוח רבעוני" – כהגדרתו בתקנה 38 לתקנות דוחות תקופתיים ומיידיים;

"דוחות כספיים ביניים" – כהגדרתם בתקנות דוחות תקופתיים ומיידיים;

"דוחות כספיים שנתיים" – כמשמעותם בתקנה 9 לתקנות דוחות תקופתיים ומיידיים;

"מדד ת"א טק-עילית" – כמשמעותו בהחלטות דירקטוריון הבורסה בנושא "מדדי מניות" שבמדריך המעו"ף לפי תקנון הבורסה, או מדד דומה לעניין זה שקבע דירקטוריון הבורסה באישור הרשות, והכול בכפוף לאישור הרשות;

"תאגיד טק-עילית" – כל אחד מאלה:

(1) תאגיד טק-עילית חדש;

(2) תאגיד שמניותיו כלולות במדד ת"א טק-עילית;

"תאגיד טק-עילית חדש" – תאגיד שקיבל אישור עקרוני מהבורסה ולפיו הוא ייכלל במדד ת"א טק-עילית לאחר רישומו למסחר;

"תקופת ההקלות" – התקופה ממועד ההנפקה לראשונה לציבור עד קרות אחד מאלה, לפי המוקדם:

(1) תום השנה שבמהלכה יחלפו חמש שנים ממועד ההנפקה הראשונה לציבור;

(2) תום השנה שבמהלכה שווי השוק הממוצע של התאגיד בתשעים הימים שקדמו לתום אותה שנה, עלה על מילירד שקלים חדשים;

"תקנות דוחות כספיים" – תקנות ניירות ערך (דוחות כספיים שנתיים), התש"ע-2010;

"תקנות דוחות תקופתיים ומיידיים" – תקנות ניירות ערך (דוחות תקופתיים ומיידיים), התש"ל-1970;

"תקנות פרטי תשקיף" – תקנות ניירות ערך (פרטי התשקיף וטיוטת התשקיף – מבנה וצורה), התשכ"ט-1969.

2. (בוטלה).

תק' תשפ"א-2020

מיום 17.2.2021

**תק' תשפ"א-2020**

[ק"ת תשפ"א מס' 8904](https://www.nevo.co.il/Law_word/law06/tak-8904.pdf) מיום 17.11.2020 עמ' 483

**ביטול תקנה 2**

הנוסח הקודם:

~~דיווח בשפה האנגלית~~

~~2. (א) תאגיד טק-עילית חדש רשאי לערוך תשקיפים ודוחות רק בשפה האנגלית, ובלבד שהתאגיד קבע זאת בתשקיף ההצעה הראשונה לציבור.~~

~~(ב) תאגיד שמניותיו כלולות במדד ת"א טק-עילית, רשאי לערוך תשקיפים ודוחות רק בשפה האנגלית, ובלבד שקיבל הסכמה ברוב קולותיהם של מחזיקי ניירות הערך, למעט בעלי השליטה בתאגיד, המשתתפים בהצבעה, באסיפות מחזיקי ניירות הערך לסוגיהם שכינס התאגיד לעניין זה.~~

~~(ג) ערך תאגיד טק-עילית תשקיפים ודוחות בשפה האנגלית לפי תקנת משנה (א) או (ב), רשאי הוא להמשיך לעשות כן אף אם מניותיו אינן נכללות עוד במדד ת"א טק-עילית, כל עוד מניותיו מסווגות לענפי הביומד או הטכנולוגיה של הבורסה, לפי תקנון הבורסה כמשמעותו בסעיף 46 לחוק, ובכפוף לאישור הרשות.~~

3. על תאגיד טק-עילית יחולו הוראות אלה:

הקלות בפרטים השוואתיים

(1) בתוספת הראשונה לתקנות פרטי תשקיף, בסעיף 1(א), במקום "שתחילתה שלוש שנים" יקראו "שתחילתה שתיים";

(2) בתקנה 7(ב) לתקנות דוחות כספיים, במקום "בכל אחת משתי שנות הכספים הקודמות" יקראו "בשנת הכספים הקודמת".

4. (א) על אף האמור בתקנות דוחות כספיים יחולו על תאגיד טק-עילית חדש שעובר למועד תשקיף ההנפקה הראשונה לציבור, מתקיימים לגביו התנאים האמורים בפסקאות (1) עד (3), הוראות תקנות משנה (ב) עד (ה) ובלבד שהתאגיד קבע זאת בתשקיף כאמור –

הקלות בדוחות כספיים

(1) התאגיד התאגד בישראל;

(2) בכל אחת מתקופות הדיווח הכלולות בתשקיף שבהן היו הכנסות – למעלה ממחצית הכנסות התאגיד התקבלו מחוץ לישראל;

(3) אחד מאלה:

(א) בעל השליטה בתאגיד אינו תושב ישראל;

(ב) למעלה ממחצית ממניות החברה הן בבעלות מי שאינם תושבי ישראל; לעניין זה, יראו במחזיקים בקרן הון סיכון פרטית, בעלי המניות בחברה לפי חלקם היחסי.

(ב) הדוחות הכספיים השנתיים –

(1) יכול שייערכו לפי כללי חשבונאות מקובלים בארצות הברית, לרבות הגילוי הנדרש מכוחם;

(2) יכול שיבוקרו לפי תקני ביקורת אמריקניים לפי סוג הכללים או התקנים שלפיהם נערכו, ובלבד שרואה החשבון המבקר יציין בחוות דעתו את תקני הביקורת שלפיהם בוקרו.

(ג) דוחות כספיים ביניים יכול שייערכו לפי כללי חשבונאות מקובלים בארצות הברית, לרבות הגילוי הנדרש מכוחם.

(ד) בדוחות שהוגשו כאמור בתקנות משנה (ב) ו-(ג) ייכלל ביאור התאמה לכללי החשבונאות המקובלים.

(ה) בחר תאגיד טק-עילית לדווח לפי כללי חשבונאות מקובלים בארצות הברית כאמור בתקנות משנה (ב) ו-(ג), לא יחולו עליו תקנות דוחות כספיים, למעט תקנות אלה בשינויים האלה:

(1) תקנה 3(ג), במקום "לתקני הדיווח הכספי הבין-לאומיים" יקראו "לכללי חשבונאות מקובלים בארצות הברית" ובלא הסיפה;

(2) תקנה 6, במקום "כללי החשבונאות המקובלים" יקראו "כללי חשבונאות מקובלים בארצות הברית";

(3) תקנות 8 ו-9;

(4) תקנה 10, במקום "כללי החשבונאות המקובלים ולפי תקנות אלה" יקראו "כללי חשבונאות מקובלים בארצות הברית";

(5) תקנה 11.

5. בתקופת ההקלות יחולו הוראות אלה על תאגיד טק-עילית:

הקלות בתקופת ההקלות

(1) תקנה 5ד לתקנות דוחות תקופתיים ומיידיים, אף אם התאגיד אינו תאגיד קטן כמשמעותו בתקנה 5ג לתקנות האמורות;

(2) לא תחול תקנה 9ב(ד) לתקנות דוחות תקופתיים ומיידיים;

(3) לעניין דוחות רבעוניים –

(א) לא יחולו תקנות 39א, 44, 44א ו-48 לתקנות דוחות תקופתיים ומיידיים;

(ב) יצורף דוח שבו יפורטו ההתפתחויות העיקריות במצב ענייני התאגיד בתקופת הביניים ובתקופה המצטברת מתום שנת הדיווח האחרונה עד יום הדוח; על דוח כאמור יחתמו יושב ראש הדירקטוריון והמנהל הכללי של התאגיד; הסמיך הדירקטוריון דירקטור לחתום בשם יושב ראש הדירקטוריון והמנהל הכללי, כאמור בתקנה 9(ה) לתקנות דוחות תקופתיים ומיידיים, יצוין בביאורים דבר ההסמכה והסיבות לה.

ו' באדר ב' התשע"ו (16 במרס 2016) משה כחלון

שר האוצר

[הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן](http://www.nevo.co.il/advertisements/nevo-100.doc)

1. \* פורסמו [ק"ת תשע"ו מס' 7644](http://www.nevo.co.il/Law_word/law06/tak-7644.pdf) מיום 10.4.2016 עמ' 982.

   תוקנו [ק"ת תשפ"א מס' 8904](https://www.nevo.co.il/law_word/law06/tak-8904.pdf) מיום 17.11.2020 עמ' 483 – תק' תשפ"א-2020; תחילתן ביום 17.2.2021. [↑](#footnote-ref-1)